
1. 


Ceața se ridica pe continent ca un văl unduitor, plutind 
deasupra asfaltului ca o perdea și formând cercuri lăptoase în 
jurul felinarelor. 

Ove Bakkerud conducea cu o mână pe volan. Afară se 
întuneca din ce în ce mai tare. 

Îi plăcea această perioadă a anului, înainte de căderea 
frunzelor. Aceasta era ultima sa călătorie la căsuţa de vară de la 
Stavern, ca să bată în cuie obloanele ferestrelor, să tragă barca 
la mal și să încuie casa pe perioada iernii. Așteptase cu 
nerăbdare acest moment toată vara, pentru că era un weekend 
doar pentru el. Munca în sine nu-i va lua mai mult de câteva ore 
din această după-amiază de duminică, iar timpul care-i va 
rămâne va fi doar al lui. 

A încetinit, cotind de pe drumul principal, și a intrat cu zgomot 
pe pietriș, cu farurile mașinii luminând mărăcinișul de pe 
marginea drumului până la locul de parcare. Ceasul de la bord 
indica ora 21:37. A oprit motorul și a ieșit din mașină pentru a 
inspira briza proaspătă a mării. Valurile care se izbeau de mal 
răsunau ca niște tunete îndepărtate. 

Ploaia se domolise, dar rafalele necruțătoare de vânt băteau 
atât de tare, încât ceața începea să se risipească. Farul din 
Tvistein lumina apele la intervale regulate, aruncând câte-o 
sclipire spre stâncile ude de ploaie. 

Și-a strâns mai tare jacheta pe el, s-a dus în spatele mașinii 
ca să ia din portbagaj plasele de cumpărături, abia așteptând să 
mănânce o friptură în sânge la cină și șuncă prăjită cu ouă la 
micul dejun. Mâncare adevărată. Și-a băgat mâna liberă în 
buzunarul jachetei, ca să se asigure că are cheile, și a urcat pe 
cărare spre căsuţa construită pe terenul stâncos. După ce a 
făcut câţiva pași, priveliștea întregului ocean s-a deschis în faţa 
lui. La vederea acestui peisaj, l-a cuprins un sentiment de 
liniște, chiar dacă totul era cufundat în întuneric. 

Casa era o cabană mică de lemn vopsită în roșu, neizolată și 
deteriorată de mucegai, atunci când o cumpărase familia sa, cu 
aproape 20 de ani în urmă. Când a avut destui bani, a demolat 

întreaga structură și a reconstruit-o, exact pe aceeași fundație. 
Treptat, el și soţia lui și-au creat acolo micul lor paradis. Incă din 
primii ani și-a dedicat tot timpul liber lucrărilor de construcţie, 
iar locul acesta a devenit colţul său de liniște, unde putea 
respira în voie și se putea relaxa, un spaţiu în care timpul se 
oprea în loc și unde orele erau măsurate de capriciile vremii, de 
bătaia vântului și de micile plăceri ale vieţii. 

A lăsat plasele de cumpărături jos, pe lespezi, și a scos cheile 
din buzunar. Raza farului a luminat în direcţia casei și Ove 
Bakkerud a înțepenit, cu respiraţia tăiată. A strâns și mai tare 
cheile în mână, simţindu-și gura uscată. Apoi a simţit cum îl trec 
fiorii de la ceafă până în vârful degetelor. 

Raza puternică a farului a străpuns iarăși întunericul, 
confirmând că ușa era întredeschisă, tocurile fărâmate și 
încuietoarea aruncată pe jos. 

S-a uitat împrejur, dar n-a văzut nimic în beznă. Undeva, 
departe, în mărăciniș, s-a auzit o ramură care s-a rupt. Undeva, 
la distanță, lătra un câine. Nimic nu se mai auzea, cu excepția 
vântului care trecea printre frunzele tomnatice și a valurilor care 
se spărgeau de țărm. 

Ove Bakkerud a mai făcut câţiva pași în faţă, a prins marginea 
de sus a ușii și a deschis-o. A bâjbâit în întuneric după 
întrerupător și a aprins becul de afară și pe cel din hol. 

El și soția sa discutaseră despre faptul că așa ceva se poate 
întâmpla. Citiseră în presă despre cazuri în care găști de tineri 
au spart case de vacanţă pentru a distruge mobilierul, precum și 
despre infractori profesioniști care au jefuit șiruri întregi de case 
de vacanţă căutând bunuri de valoare. Totuși, nu-și putea crede 
ochilor că tocmai casa lor fusese spartă. 

Camera de zi fusese răvăşită cel mai tare: sertarele și 
dulapurile erau deschise, lucrurile împrăștiate pe podea, 
ferestrele și vesela sparte, pernele canapelelor erau aruncate 
peste tot prin cameră. Tot ce avea o oarecare valoare dispăruse: 
noul televizor plat, sistemul stereo și radioul portabil. Vitrina în 
care ţineau vinurile și băuturile spirtoase era golită complet; mai 
rămăsese o sticlă de coniac pe jumătate goală. Era ca și cum 
locul lor special fusese violat. 

A ridicat de jos vaporul ornamental din sticlă, al cărui loc era 
de obicei pe poliţă, dar care fusese aruncat pe podea, cu o 
spărtură mare. Două dintre catargele vaporului se rupseseră. Și- 

a amintit de nenumăratele ore în care privise cum degetele 
bătătorite ale bunicului său transformau micile fragmente într-o 
navă complet echipată. În momentul în care nava a fost vârâtă 
în sticlă, bunicul său a tras de fire pentru a-i ridica velele. 

Cu vocea tremurândă, a sunat la poliţie și s-a prezentat. 

— Când aţi fost ultima dată la cabană? a întrebat operatorul. 

— Acum două săptămâni. 

— Deci spargerea a avut loc după data de 19 septembrie? 

Ove Bakkerud s-a simţit brusc sleit de puteri. 

— Știţi dacă au fost sparte și alte case? a întrebat ofițerul de 
poliție. 

— Nu, a răspuns Ove Bakkerud, privind pe fereastră și 
observând o lumină la casa lui Thomas Rønningen din 
depărtare. Tocmai am ajuns. 

— Putem trimite mâine-dimineaţă o patrulă să verifice, a 
continuat operatorul poliţiei. Între timp ar fi bine să nu deranjaţi 
prea mult lucrurile. 

— Mâine? Dar... 

— Vă vom găsi la acest număr? Așa, vă putem suna când 
avem o mașină disponibilă. 

Ove Bakkerud a dat să protesteze și să ceară imediat un 
echipaj de poliţie cu câini și criminaliști, dar a tăcut. A înghiţit în 
sec, a murmurat un multumesc şi a încheiat conversaţia. 

De unde ar trebui să înceapă? S-a dus în bucătărie ca să ia 
fărașul și mătura, dar pe urmă și-a amintit avertismentul 
poliţistului de a lăsa locul faptei intact. În schimb, a aruncat o 
privire spre fereastra de la camera de zi a vecinului său. 

S-a întrebat de ce era lumina aprinsă acolo, din moment ce 
Thomas Rønningen rareori venea pe timp de toamnă, având 
multă treabă cu show-ul său de succes de vineri seara. Cu toate 
astea, își luase liber pentru a sărbători seara deschiderii 
sezonului în august, stând lângă Ove Bakkerud la locul amenajat 
pentru grătar, bând coniac și povestind despre evenimentele din 
culise dinaintea, din timpul și de după fiecare emisie. 

O umbră s-a prefigurat în lumina ferestrelor de la casa din 
depărtare. Poate că hoţii dăduseră o spargere și acolo și poate 
că erau încă în zonă. A ieșit repede din casă și și-a luat lanterna 
de la locul ei obișnuit. Poate că poliţia s-ar implica mai repede, 
dacă ar auzi că și casa lui Thomas Ranningen a fost spartă. 

Aleea ce cobora spre mare șerpuia printre mărăcinișuri dese 
și crengile de nepătruns ale pinilor încovoiați. Lumina cu 
lanterna înspre rădăcinile alunecoase ale copacilor și spre 
pietriș, dar asta nu-l ferea de zgăârieturile crengilor și ale acelor 
de pin. 

Se observa lumină de la ferestrele albe, dar pe una dintre 
laturile casei geamurile erau prea înalte ca să poţi vedea 
înăuntru. 

A plimbat lumina lanternei de-a lungul drumului, apoi a urcat 
treptele de la intrarea principală. Vântul a izbit ușa cu putere de 
balustrada de pe verandă și Ove a simţit cum îl cuprinde o 
intensă senzaţie de neliniște, care i-a dat fiori pe șira spinării. Și- 
a dat seama că nu avea asupra sa niciun obiect cu care să se 
apere. 

Lumina lanternei a căzut pe tocul ușii, unde erau exact 
aceleași semne de spargere ca la casa lui, dar parcă aici era 
ceva diferit. 

Pe marginea ușii erau stropi de sânge. 

2. 


Fusese o zi grea. 

William Wisting stătea pe canapea aplecat în față, uitându-se 
lung la cheia de pe masa de lângă el. Era acoperită de rugină, 
ceea ce însemna că nu mai fusese folosită de secole. 

S-a ridicat de pe canapea și s-a dus la fereastra de la 
sufragerie. Pe fereastră ploaia cădea cu stropi mici și deși. Jos, 
în Stavern, un vehicul de intervenţii străbătea străzile, 
despicând întunericul cu luminile sale albastre, dar era imposibil 
să-ţi dai seama dacă era mașina poliţiei sau o ambulanţă. A 
urmărit-o cu privirea până când mașina a dispărut de pe 
Helgeroaveien. A luat o sticlă din dulapul din colț. Era un vin 
spaniol, cu anul 2004 inscripţionat pe etichetă, cu litere aurii. Și- 
a amintit că o primise toamna trecută, după ce susținuse un 
discurs la Asociaţia Oamenilor de Afaceri. Părea scumpă și spera 
că nu s-a stricat între timp. Cu toate că se dădea în vânt după 
vin, nu a avut niciodată nici timpul, nici curiozitatea necesare să 
se documenteze despre soiurile de struguri, producători, zone 
viticole, despre sortimentele de vin care se servesc la un anume 
fel mâncare și care dintre ele sunt vinuri de consum. Era 
suficient să guste un vin bun ca să-l recunoască. 

— Baronul de Oña? citi el eticheta întrebător și se uită spre 
canapea. 

Suzanne îi zâmbi, iar el îi întoarse zâmbetul. Apăruse în viaţa 
lui în urmă cu doi ani, umplând un gol imens. In urmă cu o 
săptămână, fusese nevoită să se mute la el, din cauza unei țevi 
sparte în apartamentul ei, și de atunci locuiau împreună. Deși 
nu-i mărturisise în mod deschis, se bucura să o aibă lângă el. 

A luat paharele de vin, a privit din nou pe fereastră cu ochii 
mijiţi, dar acum își vedea doar propria reflecţie - un chip 
întunecat, cu ochi negri. S-a întors pe canapea și s-a cuibărit 
lângă Suzanne. 

La televizor, la emisiunea lui Thomas Ranningen, canapeaua 
invitaţilor se umpluse cu oameni interesanți, care își spuneau 
opinia despre un subiect dezbătut. Lui Wisting îi plăcea genul 
acesta de emisiuni în care subiectele serioase se intercalau cu 

divertisment de bun-simt. Îi mai plăcea și prezentatorul. Cu un 
farmec tineresc, Thomas Rønningen știa să creeze în fața 
reflectoarelor o atmosferă intimă, personală, în care invitaţii se 
simțeau în largul lor. Prezentatorul se comporta adesea ca un 
investigator, adresând invitaţilor să-i întrebări bine construite, 
inteligente, și, în loc să-i încolțească printr-un interogatoriu 
critic, obținea dezvăluiri de la ei lăsând pur și simplu discuţia să 
curgă de la sine. 

Suzanne a luat paharele și le-a pus pe masă, iar el s-a dus 
după un tirbușon. Înainte de a se așeza, a mai aruncat o privire 
pe fereastră. Încă un vehicul de urgenţă se ducea în aceeași 
direcţie. S-a uitat instinctiv la ceas, reținând ora: 22: 02. 

— Felicitări, atunci, a spus Suzanne, ţinând paharul ca el să 
toarne. 

— Ce vrei să spui? 

— Cu căsuţa, a zâmbit ea, făcând semn cu capul spre cheia 
de pe masă. 

Wisting s-a așezat din nou pe canapea. 

Își începuse ziua în biroul unui avocat din Oslo, în compania 
unchiului său, Georg Wisting. În vârstă de 78 de ani, unchiul 
Georg își petrecuse mai toată viaţa sa de adult construind o 
companie de inginerie specializată în conservarea energiei. 
Wisting nu înţelesese niciodată pe deplin ce presupunea acest 
lucru, dar știa că unchiul său a dezvoltat și patentat un 
echipament pentru sterilizarea și purificarea apei și aerului. 

Toată viața sa, scopul unchiului Georg a fost să sfideze 
autorităţile, iar aversiunea înnăscută față de impozite și taxe a 
dus la o serie de confruntări în instanţă, cu aplicarea de taxe de 
penalizare și sentinţe cu închisoare cu suspendare. 

Întâlnirea de la biroul avocatului viza testamentul lui Georg 
Wisting și ultima lui încercare de a se asigura că statul nu va 
profita în niciun fel de pe urma morții sale. Avocatul, specializat 
în drept succesoral, întocmise o schemă destul de complicată 
pentru organizarea proprietăţii lui Georg înainte de moartea 
acestuia. 

Lui Wisting i-a revenit actul de proprietate al unei case de 
vacanţă în Værvågen, la periferia orașului Helgeroa, evaluată la 
cel mai mic preț permis de legislaţie, fapt care a redus astfel la 
minimum taxele succesorale. Această situaţie i-a conferit lui 
Wisting un oarecare grad de bunăstare, deși banii nu erau în 

general o problemă pentru el. Veniturile sale erau satisfăcătoare 
și slujba nu-i lăsa prea mult timp la dispoziţie să le cheltuiască. 
În plus, mai erau și ceilalţi bani de la Ingrid. El și copiii primiseră 
un milion de coroane ca despăgubire când ea a murit în timp ce 
lucra în Africa la un proiect pentru Norad, Organizaţia 
Norvegiană de Întrajutorare, cu patru ani înainte. Deși banii 
respectivi erau depozitaţi într-un cont special, acumulându-se 
lunar, nu a îndrăznit să se atingă de ei. 

Își aducea aminte de vremurile când erau proaspăt căsătoriţi, 
Ingrid era însărcinată cu gemenii și facturile se adunau una 
peste alta. Uneori, au fost nevoiţi să strângă sticlele și să le 
recicleze pentru a face rost de niște bani, atunci când la finele 
lunii nu mai aveau niciun sfanț în cont. Acum nu se mai uita la 
preţuri când făcea cumpărături. 

Avocatul unchiului Georg se oferise să arunce un ochi prin 
finanţele sale pentru a concepe un plan pentru reducerea 
taxelor, dar Wisting refuzase. 

Celebrităţile de la televizor râdeau. 

— Îi invidiez pe oamenii aceștia, a spus Suzanne, arătând spre 
ecran. 

Wisting confirmă, cu toate că nu era sigur la ce fel de oameni 
făcea ea referire. Era mulțumit doar să stea cu ea pe canapea. 

— Oamenii aceștia care fac doar ceea ce vor, continuă 
Suzanne. Oamenii care îndrăznesc să-și asume riscuri, care pot 
să renunţe la stabilitate și siguranţă în favoarea altor lucruri noi 
și atractive. Ca femeia aceea, Sigrid Heddal. 

Wisting aruncă o privire la televizor unde o femeie care părea 
să aibă în jur de cincizeci de ani vorbea cu entuziasm despre 
ceva numit Safe Horizon. 

— Gândește-te o clipă. Are peste cincizeci de ani și totuși 
renunță la un loc de muncă sigur, de manager de proiect în 
industrie, pentru a călători în Addis Abeba, ca să facă muncă de 
voluntariat pentru copiii orfani. Asta da curaj! 

Wisting dădu din cap. Îi plăcea această latură a lui Suzanne. 

— Și Tommy este genul ăsta de om. 

Ea se referea la Tommy Kvanter, iubitul danez al fetei lui 
Wisting, Line. Acesta își dăduse demisia cu un an în urmă de la 
jobul său de bucătar pe un vas de pescuit!, vânzându-și 
apartamentul și mutându-se cu ea. Împreună cu niște prieteni, 

investise banii din vânzarea apartamentului într-un restaurant 
din Oslo. Wisting se obișnuise cu ideea că Tommy era un 
visător, deși nu credea că asta este o calitate. 

După întâlnirea cu avocatul, el și Suzanne au luat cina cu Line 
la restaurantul lui Tommy. Atunci a înțeles că era mai mult 
decât un loc unde lumea mânca: o clădire-restaurant cu trei 
etaje, numită Shazam Station, cu un club de noapte la subsol, o 
cafenea la parter și un restaurant la etaj. 

Tommy, care răspundea de bucătărie și de restaurant, nu a 
putut să mănânce împreună cu ei, dar s-a asigurat că invitaţii au 
primit patru feluri de mâncare. Aceasta era delicioasă, nimic de 
zis, dar unde erau toți clienţii într-o după-amiază de vineri atât 
de aglomerată? Doar câteva mese erau ocupate și chelnerii 
păreau că stau degeaba. Dacă așa se derulau zilnic lucrurile, era 
păcat de investiţia făcută de Tommy în acest proiect. 

Nu a înțeles niciodată cu adevărat ce văzuse fiica sa la 
Tommy. Era adevărat că putea fi atent și convingător și până și 
Wisting observase cât era de fermecător. Totuși, nu avea 
încredere în el. Nu pentru că fusese condamnat pentru posesie 
de droguri și nici pentru că era egoist și încăpățânat. Wisting 
simţea pur și simplu că nu era genul de om alături de care fiica 
lui să-și clădească un viitor. 

Uneori se întreba dacă scepticismul său provenea doar din 
faptul că Line era fiica lui, deși nu era asta. În ultimele ocazii în 
care îi văzuse împreună i s-a părut că și Line începuse să 
observe defectele lui Tommy. In plus, era mereu nervoasă pe 
ceva ce a spus sau a făcut Tommy. Wisting, în sinea lui, a 
trebuit să admită că era încântat că Line începuse să-l vadă cu 
un ochi critic pe iubitul ei. 

— Dacă nu profiţi de ocazia de-a încerca ceva nou, nu te poți 
aștepta să realizezi nimic, a continuat Suzanne. Ce ai de pierdut, 
de fapt? Indiferent de câte greșeli faci, întotdeauna afli ceva 
nou. Orice experienţă este valoroasă, fie ea bună sau rea. 

Unul dintre invitaţii show-ului a fost întrebat ceva la care nu a 
răspuns imediat și, în liniștea care a urmat, Wisting a auzit 
sunetul unei sirene de poliţie, undeva, în depărtare. 

Și-a luat paharul de pe masă. 

— Te-ai gândit să deschizi un restaurant? a întrebat el. 

— Oh, da! i-a răspuns ea surprinsă și zâmbitoare. Nu chiar un 
restaurant, mai degrabă o cafenea micuță cu o galerie de artă. 

Viaţa este prea scurtă ca să trăiesc la fel ca până acum. Să apar 
la birou în fiecare dimineață, să particip la întâlniri, bugete, 
tăieri, proiecte. 

Suzanne era ofițer la protecţia copilului și lucrase mult timp 
cu tineri care cereau azil în Norvegia. În ultimii ani, munca ei 
devenise preponderent administrativă și își petrecea majoritatea 
timpului într-un birou, fără să mai intre direct în contact cu copiii 
pe care dorea să îi ajute. 

— Te-ai gândit la un nume pentru cafenea? a întrebat el, 
lăsând paharul jos fără să bea. 

— Ce vrei să spui? 

— Dacă ai visat să deschizi o cafenea, bănuiesc că te-ai 
gândit și la un nume. 

Ea a dat din cap în semn denu. 

— Poate un nume diferit de Shazam Station? 

Ea zâmbi. 

— De fapt, acesta este un nume amuzant. 

— Crezi? 

— Shazam este un cuvânt magic. Persan. Sesam. Sesam, 
deschide-te. 

— Staţia Sesam? 

Ea a râs și pe chip i-au apărut niște riduri fine, pornind de la 
tâmple până la pomeţi. Ochii ei căprui au căpătat o strălucire cu 
totul aparte, unică, de la lumânările de pe masă. 

Wisting s-a întins după paharul de vin, dar nu a apucat să-l ia, 
pentru că a sunat telefonul. OPERA, abrevierea internă pentru 
centrul de operaţiuni al poliţiei, a apărut pe ecran. Wisting a 
răspuns scurt, iar operatorul s-a prezentat conform protocolului. 
Câteva case de vacanţă din Gustand fuseseră sparte. Wisting a 
înţeles că mai era ceva. Într-una dintre ele fusese descoperit un 
cadavru. 

3. 


William Wisting a trântit portiera mașinii în urma sa și și-a 
strâns reverele jachetei ca să se protejeze de briza rece a mării. 

Două mașini de poliţie și o ambulanță, precum și două 
vehicule obișnuite erau parcate într-un spațiu îngust. 

Era răcoare și aburii respirației se transformau într-un văl de 
ceață în faţa sa. Se auzeau valurile mării undeva în depărtare și 
o briză umedă dinspre apă umplea uscatul cu particule mici de 
sare. 

S-a dus la capătul parcării, de unde o alee pornea către 
mărăciniș, iar după alţi câţiva zeci de metri se zăreau malurile 
stâncoase și negre care se prăvăleau în oceanul tulbure. Raza 
farului strălucea peste suprafața neliniștită a apei. 

Chiar lângă mare, se vedea conturul unei cabane, de la 
ferestrele căreia se întrezărea o lumină palidă. In faţa casei se 
zăreau luminile mai multor lanterne. Apoi s-a auzit huruitul unui 
generator electric, iar faţada casei s-a luminat brusc. Panglicile 
roșu cu alb care delimitau locul crimei fluturau în vânt, iar 
benzile reflectorizante străluceau pe uniformele polițiștilor. 
Sunetul înăbușit al radio-transmiţătoarelor și telefoanelor și 
conversațiile purtate în șoaptă răsunau în noaptea de toamnă 
rece și fără stele. 

Wisting și-a aplecat capul pentru a se feri de vântul aspru și 
și-a continuat drumul. Fusese chemat de nenumărate ori pentru 
sarcini similare și, cu toate acestea, primul contact cu locul unei 
crime era întotdeauna ceva deosebit. Nici cu trecerea anilor nu 
devenise imun la vederea pielii sfâșiate, a cadavrelor și la 
disperarea fără margini a rudelor. Văzuse nu o dată consecințele 
furiei iraționale și brutale. Imaginile din trecut care îi reveneau 
în minte îl făceau irascibil și închis în sine. 

În drum spre locui faptei a întâlnit doi paramedici. Cu mâinile 
goale, s-au apropiat de el cu expresii sobre, salutându-l doar cu 
o înclinare a capului. Polițistul responsabil cu operaţiunile de la 
locul crimei a ridicat panglica pentru a-l lăsa să treacă. 

Ușa de la intrare era larg deschisă, expunând tocul distrus în 
timpul spargerii. Înăuntru a zărit piciorul cadavrului, cu bucăţi 
de lut lipite pe tălpile bocancilor. 

| s-a făcut un rezumat care nu aducea nimic nou faţă de 
informaţiile primite la telefon în urmă cu 25 de minute. 

Espen Mortensen, tânărul criminalist, ajunsese acolo înaintea 
lui și acum urma să se echipeze cu halatul alb. 

— Intri cu mine? l-a întrebat. 

Wisting a dat din cap, dar s-a mulțumit să-și pună o protecţie 
de cauciuc peste pantofi înainte de a-și urma colegul la etaj. 

Încuietoarea fusese distrusă. O mulţime de așchii fuseseră 
împrăștiate peste tot, iar balamaua fusese sfărâmată. Stropi 
mari de sânge se vedeau pe treptele din piatră, iar sus pe ușă 
erau vizibile pete întinse, ca și când cineva s-ar fi sprijinit acolo 
cu mâna însângerată. 

Espen Mortensen a făcut câteva fotografii, apoi a pornit mai 
departe cu Wisting, urmându-l de-a lungul holului îngust, în timp 
ce polițistul care l-a întâmpinat a rămas afară. 

Victima, un bărbat, era întinsă pe burtă, într-o poziţie ciudat 
de contorsionată, având o mână sub corp, iar cealaltă, pe care 
era o mănușă groasă și neagră, plină de sânge, părea să arate 
într-o parte. Cizmele murdare îi veneau aproape până la 
genunchi și pe trup avea un pulover negru, iar pe cap o cagulă. 

Wisting a înconjurat cadavrul. 

O baltă de sânge pornea de sub cadavru și se întindea peste 
podeaua din lemn, iar Wisting a fost nevoit să facă pași mari 
pentru a le evita. 

Capul victimei era sucit într-o parte, cagula era ruptă în faţă, 
aproximativ în centrul frunţii, unde pielea palidă îi atârna în fâșii 
pe margini și câteva fragmente de craniu se întrezăreau prin 
rană. 

Afară, unul dintre câinii-polițiști lătra întruna, dornic să 
înceapă căutarea. Wisting s-a așezat pe vine, sprijinindu-și 
mâinile pe genunchi. 

Ochii ce priveau prin mască erau larg deschişi, ieșiţi din 
orbite, iar buzele erau strânse ca și când s-ar fi chinuit să 
respire. 

Wisting a inspectat cadavrul circa un minut, apoi s-a ridicat și 
a analizat încăperea. Sângele ţâșnise de-a lungul pereţilor cu 
lambriuri, lăsând semne nedeslușite. Se distingea însă urma 

unei mâini pline cu sânge în mai multe locuri, precum și pe ușă. 
Părea că victima încercase să se prindă de ceva înainte de-a se 
prăbuși. Niște urme de pantofi porneau din baltă spre ușă. 
Oricine fusese aici, călcase în sânge înainte să fugă. 

— Cine l-a găsit? a strigat Wisting către polițistul aflat în 
capătul scărilor. 

— Vecinul lui, a răspuns polițistul, arătând înspre căsuţa 
aflată mai sus pe deal. A fost o spargere și acolo. 

— Ela intrat aici? 

Polițistul în uniformă a clătinat din cap. 

— Nu a mers decât până sus, la capătul scărilor. 

Wisting a rămas în picioare, încercând să-și facă în tăcere o 
imagine de ansamblu, voind în același timp să-și fixeze în minte 
detaliile ce puteau fi cruciale pentru investigația care va urma. 
Asta era ceva la care, de obicei, excela. Primele impresii de la 
locul faptei, coroborate cu anii de experienţă ca detectiv, puteau 
duce adesea la construirea unui cadru preliminar care să 
susțină, în final, o ipoteză. 

Locul faptei semăna cu o operă de artă, în care fiecare 
detaliu, fiecare trăsătură de penel, putea să dezvăluie informații 
preţioase despre artist. 

A inspectat cu privirea și camera de zi. Cabana de vară era 
amenajată cu stil, cu mobilier contemporan îmbinat cu piese de 
mobilier antic, în culori strălucitoare și frumos asortate. 

Dovezile jafului erau evidente. Sertare și dulapuri deschise, 
cabluri care atârnau de pe măsuţa din colţ, unde fusese 
televizorul, și câteva pete gri se observau de-a lungul zidurilor 
unde fuseseră agăţate tablourile. 

Oftând și clătinând din cap, Wisting s-a întors la cadavru. Nu 
înțelegea care era legătura dintre toate acestea, dar nici nu 
putea spune ce nu se potrivea. 

— Aţi găsit arma? a întrebat. 

Espen Mortensen a dat din cap, pasând întrebarea poliţistului 
de afară. 

— Câinii sunt acum în căutare, a zis acela. 

— Dar unealta cu care a fost spartă ușa? a întrebat Wisting, 
arătând tocul distrus. 

Mortensen a făcut semn că nu. 

— Aceea poate fi arma crimei. Legiștii ar putea spune mai 
multe, dar pare o lovitură puternică cu un obiect ascuţit, o 
rangă, de exemplu. 

— Nu crezi că el este hoţul? a întrebat Wisting, făcând semn 
înspre cadavru. 

— Poate că a fost surprins și a scăpat ranga? 

Wisting a dat neîncrezător din cap. Nu exista niciun indiciu 
cum că avusese loc vreo încleștare, în afara loviturii fatale. Pe 
perete două dintre picturi rămăseseră neatinse și pe jos, o 
pereche de pantofi de alergat erau sprijiniți de ușă. În cuier se 
aflau două haine de ploaie și nicăieri în altă parte a casei nu mai 
văzuse alte urme decât cele pe care le analizase deja. 

— Și unde sunt bunurile furate? 

— Poate că a mai făcut un drum, a sugerat polițistul care 
stătea afară. A venit înapoi ca să mai ia din lucruri. 

— Poate, a murmurat Wisting, foarte îngândurat. A cui este, 
de fapt, cabana? 

— Nu ţi-a spus nimeni? Este a lui Thomas Rønningen. 

— Vedeta TV? 

Colegul său a dat din cap. 

4. 


După ce i-a încredinţat locul crimei lui Mortensen, Wisting a 
ieșit în spaţiul deschis din faţa cabanei. Incepuse din nou să 
plouă și apa picura de pe marginea șepcii de poliţie a ofițerului 
care se ocupa de caz. 

— Ce altă cabană a mai fost spartă? l-a întrebat Wisting. 

Ofițerul s-a răsucit spre nord, arătând spre o casă aflată mai 
sus pe povârniș. Casa se contura perfect pe fundalul cerului 
întunecat și se vedea că are lumină la ferestre. Pe o culme era 
un portdrapel, cu un stegulet fluturând în vânt. 

— Numele proprietarului este Ove Bakkerud. El a anunţat 
poliţia. A venit de la Oslo în urmă cu o oră și a descoperit că i-a 
fost spartă casa. Apoi a mers la cabana vecină și a descoperit 
cadavrul. 

Wisting și-a șters stropii de ploaie de pe față. 

— Alt caz mai avem? 

S-a întors cu spatele pentru a se feri de ploaie și polițistul a 
scos un carneţel. 

— Casa lui Jostein Hammersnes. 

A indicat cu degetul arătător peste umărul lui Wisting. 

— Are o cabană acolo și a sunat la poliţie să raporteze jaful 
cam la aceeași oră la care am fost anunţaţi despre cadavru. Ar 
putea fi mai multe spargeri, dar acestea două sunt cele despre 
care știm. Acum trebuie să mergem din ușă în ușă. 

— Ce aţi făcut cu casele? 

— Le-am izolat. 

Wisting a dat din cap. Aveau cel puţin trei locuri între care 
exista o legătură, fapt care le oferea șanse întreite să găsească 
urmele făptașului, o rară ocazie pentru un punct de plecare. 

— Am chemat criminaliștii din întreaga regiune. 

— Și proprietarii? 

— Suntem pe cale să-i cazăm la un hotel din Stavern. Puteți 
să-i interogaţi acolo mâine-dimineaţă devreme. 

— A văzut vreunul ceva? 

Ofiţerul a făcut semn că nu, voind parcă să adauge ceva, 
când au fost întrerupţi de interferențele din căști. Le-a vârât mai 
adânc pentru a auzi mai bine. 

— Patrula canină a găsit o ieșire în partea estică. Au 
descoperit un telefon mobil pe una dintre cărările unde erau 
urme, i-a comunicat ofiţerul. Întreabă ce e de făcut cu el. 

— Să marcheze locul și să-mi aducă telefonul, a ordonat 
Wisting. 

Ofiţerul a transmis mesajul mai departe și, la scurt timp, un 
tânăr poliţist a sosit în fugă, cu telefonul într-o pungă 
transparentă din plastic, specială pentru probe. 

— Bateria este aproape descărcată, a zis agentul, înmânându- 
i lui Wisting telefonul. Ar trebui să-l verificaţi înainte să se 
descarce complet. S-ar putea să avem nevoie de codul PIN 
pentru a-l reporni. 

Wisting a luat punga și, prin învelișul de plastic, a găsit 
butonul care a aprins ecranul. Familiarizat cu opţiunile meniului 
de la Sony Ericsson, a găsit repede lista de apeluri, dar acolo nu 
apărea niciun apel. A revenit la meniul principal și a deschis 
mesageria. Era un singur sms, primit la 16:53. Scria doar un 
număr: 2030. 

Mesajul fusese trimis de la un număr din străinătate format 
din nouă cifre. 

În folderul cu mesaje trimise erau două către același număr: 
primul transmis la 16:54 - OK -, iar următorul la 20:43 - / am 
here. 

Wisting a căutat și în alte fișiere, dar cele trei mesaje erau 
singurele informaţii păstrate. A considerat că 2030 era un mesaj 
referitor la un anumit moment al zilei la care răspunsul a fost OK 
și apoi, utilizatorul telefonului a trimis un mesaj în care spunea 
că a ajuns la locul de întâlnire. / am here. 

— Îl voi lua cu mine și-l voi încărca, a spus Wisting, băgând 
telefonul în buzunarul jachetei. Poate primesc și alte mesaje la 
noapte. 

O rafală puternică de vânt l-a făcut pe Wisting să dârdâie de 
frig în timp ce trecea în revistă întreaga zonă în miez de noapte: 
stânci întunecate, un pâlc de pini lăsaţi la mila vântului și 
tufișuri de ienupăr unduindu-se în briza mării. Nu trecuseră mai 

mult de trei ore de la incidentul soldat cu moartea unei 
persoane. Criminalul putea să fie încă în apropiere. 

— Primim ajutor de la forțele aeriene, l-a informat agentul, de 
parcă i-ar fi ghicit gândurile. 

— Bine, a dat din cap Wisting; nu intenţiona să aștepte. 

Voia să meargă acasă pentru a-și schimba hainele, apoi să se 
ducă la secţie. 

A urmat exact același traseu ca la sosire. Un grup de jurnaliști 
se adunase lângă locul de parcare. Unul dintre fotografi a 
îndreptat aparatul foto spre chipul serios și încruntat al lui 
Wisting. Pe când deschidea portiera mașinii, a fost asurzit de 
zgomotul unui elicopter care se apropia, zburând aproape de 
pământ, dinspre est, cu reflectoarele cercetând terenul și 
atrăgând atenţia reporterilor. 

Și-a smuls jacheta de pe el în viteză, a aruncat-o pe bancheta 
din spate și apoi s-a așezat la volan. Străpungând întunericul, 
farurile mașinii au luminat zona dens împădurită de lângă aleea 
îngustă, pavată cu pietriș. 

Brusc ceva a lovit parbrizul cu un zgomot înfundat. Wisting a 
călcat frâna și mașina a derapat pe drum. Urme de sânge și o 
pereche de aripi negre s-au lipit de geam: probabil lovise o 
pasăre. A pornit sistemul de curățare a parbrizului și a privit 
cum ștergătoarele înlătură mizeria. 

A pornit mașina din nou, dar n-a apucat să plece, că o altă 
pasăre a izbit mașina. Ca o minge neagră, aceasta a spintecat 
aerul, apoi a ricoșat în capotă și a dispărut peste parbriz. 

A mers mai departe pe drumul accidentat. După câteva sute 
de metri aleea se intersecta cu drumul principal dintre Helgeroa 
și Stavern, unde Wisting a făcut dreapta. 

Un văl dens de ceață plutea deasupra asfaltului negru și 
frunzele ude erau suflate de vânt, lipindu-se pe parbriz și pe 
ștergătoarele aflate în mișcare. 

După încă 100 de metri a observat o mișcare la marginea 
drumului și a încetinit. Un bărbat care mergea împleticit a 
apărut pe partea opusă a șoselei. Bărbatul și-a făcut mâna 
streașină la ochi pentru a se feri de farurile mașinii. Instinctiv, 
Wisting a trecut la faza scurtă și, în același moment bărbatul și- 
a dus mâna la piept și a căzut în genunchi. Wisting a oprit 
mașina, a privit în oglinda retrovizoare și a ieșit. Era o porţiune 
izolată de drum. Wisting s-a aplecat deasupra individului. 

— Eşti bine? l-a întrebat, dar n-a primit niciun răspuns, așa că 
a dat să îl întoarcă. 

Bărbatul s-a întors brusc cu fața la el, cu privirea 
împăienjenită de neliniște și spaimă. Din senin, Wisting s-a trezit 
cu un pumn drept în faţă și s-a clătinat. Au urmat alţi doi pumni, 
apoi bărbatul s-a ridicat în picioare. 

Wisting a-ncercat să-l prindă, dar bărbatul s-a desprins, voind 
să lovească din nou, fără să reușească de data aceasta. Wisting 
și-a revenit puţin și i-a tras un pumn în abdomen. Bărbatul s-a 
prăbușit la pământ, chinuindu-se să respire. Wisting s-a grăbit 
să-l pună jos, însă el însuși a fost surprins de o avalanșă de 
lovituri, una drept în gură. A căzut în genunchi, iar gura i s-a 
umplut de sânge. 

Bărbatul s-a dus în fugă la mașină și s-a urcat la volan, a 
călcat acceleraţia și a pornit în trombă către Wisting. Farurile l- 
au orbit pe acesta din urmă, dar s-a rostogolit în afara drumului 
și a stat nemișcat în timp ce mașina a trecut pe lângă el. După 
câteva secunde, ochii i se readaptară la întuneric. Totul în jurul 
său avea diferite nuanţe cenușii, dar a văzut becurile mașinii 
sale îndepărtându-se în zare. 

S-a ridicat cu greu, scuipând sânge și înjurând cu putere, 
dându-și seama că-și lăsase mobilul în mașină. Se auzea 
elicopterul care cerceta litoralul. A scuipat sângele din gură și a 
privit în urma lui, încercând să-și amintească unde se afla cea 
mai apropiată casă. Apoi a decis să meargă în direcţia în care 
dispăruse mașina. Zece minute mai târziu, a zărit luminile unei 
ferme și a grăbit pasul. 

Ferma, o clădire albă cu două etaje și cu scări generoase, un 
hambar vopsit în roșu și două dependinţe, avea în mijlocul curții 
un stejar secular cu o coroană impresionantă. 

In hambar, caii nechezau neliniștiţi, simțind prezența unui 
străin. 

O pisică alb cu gri și cu ochi galbeni s-a holbat la el de pe 
ultima treaptă. Apoi s-a furișat în altă parte, luând de pe 
covorașul de la intrare o pasăre moartă, neagră, cu cioc ascuţit. 

Pe o latură a ușii albastre era o plăcuţă din ceramică pe care 
scria numele locatarilor. A apăsat soneria, apoi și-a dus mâna la 
faţă, simțind cât era de tumefiată și dureroasă. O ușă s-a auzit 
deschizându-se undeva în interior și în spatele ochiurilor pătrate 
de geam de la verandă s-a întrezărit o mișcare. 

Un bărbat cu o barbă impunătoare și roșcată i-a deschis ușa, 
postându-se în prag pentru a-și studia musafirul. 

— Sunt de la poliţie, s-a prezentat Wisting, căutându-și 
legitimaţia în buzunarul pantalonilor, dar pe urmă și-a amintit că 
o pierduse odată cu mașina. 

Salutând cu o mișcare a capului, bărbatul s-a dat un pas în 
spate pentru a-i permite musafirului să intre. Wisting se ocupase 
de atâtea cazuri mediatizate, încât majoritatea locuitorilor din 
zonă îl cunoșteau din vedere. 

— Ce s-a întâmplat? s-a interesat individul, închizând ușa. 

Wisting nu avea niciun chef să explice. 

— Trebuie să dau un telefon, l-a rugat el. 


Bărbatul a scos un telefon mobil din buzunar. 

— Nu arătaţi prea bine, a comentat el. Vreţi să mergeţi până 
la toaletă? 

Wisting a refuzat, dar a luat mobilul și a tastat numărul 
dispeceratului de la poliţie. Descrierea celor întâmplate a fost 
scurtă și la obiect. Omul bărbos stătea în picioare holbându-se 
și, după ce Wisting a terminat convorbirea, l-a întrebat dacă-i 
mai putea fi de ajutor cu ceva. 

— Aveţi o mașină? 

Bărbatul a zis că da și și-a luat jacheta. 

— Este în hambar. 

Wisting l-a rugat să-l ducă acasă, dar nu avea nici cheile de la 
apartament, pentru că erau pe același breloc ca și cheile 
mașinii. Cardul de acces în secţia de poliţie era ascuns în 
portofel, lângă actul de identitate. A fost nevoit să sune la ușa 
propriului apartament. Suzanne a deschis cu precauţie. 

— Doamne, a făcut ea îngrijorată, prinzându-l de braţ. Arăţi 
îngrozitor! 

— Este o nebunie, a răspuns Wisting, zâmbind pentru prima 
dată. 

S-a dus la baie, și-a scos hainele ude și pătate de sânge și i-a 
explicat repede ce se întâmplase. 

— Poţi să-mi aduci niște haine curate? a rugat-o el. 

Ea i-a adunat mai întâi hainele murdare de pe jos. 

— Să nu le speli, a zis el, dând drumul la apă. Pune-le acolo la 
uscat pentru că o parte din sânge ar putea fi a lui. 


VP - 20 


Apa s-a încălzit repede, iar el a închis ochii, aplecându-se în 
faţă spre jetul de apă. 

— Ar trebui să mergi la urgenţă, l-a sfătuit Suzanne. 

El a șters oglinda de aburi și s-a privit în ea. 

— O să văd. Poţi să-mi chemi un taxi? 

— Măcar lasă-mă să arunc o privire la rana aceea. 

Wisting n-a protestat și a oprit dușul. Ea i-a întins un prosop 
de pe suport, apoi s-a dus după trusa de prim ajutor. El încă nu 
se îmbrăcase și Suzanne s-a uitat la rănile de pe faţă. 

— Crezi că el a fost? 

— Cine să fie? 

— Criminalul! 

Apăsă pe rană vată îmbibată în antiseptic. 

— Crezi că te-ai bătut cu criminalul? 

Era întrebarea pe care și-o pusese deja și el. 

— Nu știu. 

— Rana asta nu arată prea bine, a spus ea, luând un mic 
plasture autoadeziv. Dar cred că va fi în regulă. 

Wisting a sărutat-o în semn de mulţumire, și Suzanne i-a atins 
pieptul cu mâna, plimbând-o în jos spre abdomen, ca pentru a-i 
aminti ce pierde. Zâmbind, a sărutat-o din nou și a început să se 
îmbrace. 

— Ai sunat după taxi? 

— Pot să te duc eu, a răspuns ea. N-am mai băut după ce ai 
plecat tu. 

5. 


Venit cu o jumătate de oră mai devreme, Nils Hammer l-a 
ajutat pe Wisting să intre în clădire. 

Hammer era un bărbat masiv, cu trăsături dure, cu cinci 
centimetri mai înalt decât Wisting. Deși avea reputaţia unui om 
singuratic, era un investigator talentat care-și lua munca în 
serios, era perseverent și pasionat de ce făcea. Ca și Wisting, 
Hammer putea deveni obsedat de rezolvarea unui caz și, 
împreună, cei doi au pierdut nenumărate nopţi la secţie, printre 
diagrame uriașe, teorii complexe și câni de cafea amară. Nils 
Hammer era unul dintre primii colegi pe care îi solicita când se 
forma o echipă de cercetare. 

— Torunn este pe drum, a spus el. 

Mirosea puţin a bere, dar nu părea ameţit. Mulţi polițiști 
fuseseră nevoiţi să-și schimbe planurile pentru seara de vineri. 

— OK, a aprobat Wisting cu o mișcare a capului. 

Gândul că Torunn Borg va participa în etapa preliminară a 
cercetărilor era reconfortant. Eficientă și meticuloasă, era 
întotdeauna extrem de profesionistă. 

— Vom face o ședință când ajunge ea. 

— Am iniţiat căutările pentru telefonul tău, a continuat 
Hammer în timp ce urcau scările spre departamentul de 
investigații. 

Lui Wisting îi scăpase total acest aspect. Mobilul lui 
transmitea încontinuu un semnal și compania de telefonie îl 
putea localiza prin staţiile de bază. Gândul acesta îl entuziasma 
și-i dădea speranţă. 

— Este undeva aici în oraș, a zis Hammer. Telenor conectează 
chiar acum anumite relee, pentru a-l localiza cu precizie. 

— Când putem spera să primim un răspuns? 

Hammer a ridicat din umeri. 

— În 15-20 de minute, cred. Sperăm că mașina nu mai este în 
mișcare. 

Wisting i-a mulțumit și a intrat în biroul său, unde a pornit 
computerul. Cât a așteptat să se deschidă, a dat câteva 
telefoane. Primul apel a fost către Christine Thiis, avocata 

proaspăt numită în funcţie ca succesoare a lui Audun Vetti, care 
fusese avansat și părăsise secţia de poliţie. 

Renumita avocată a apărării, venită de la Oslo, a făcut o 
schimbare de carieră și s-a mutat din marele oraș. Fiind de 
departe cea mai potrivită pentru post, a acceptat acest loc de 
muncă mai puţin solicitant, ca procuror în cadrul poliţiei. Acum 
coordona toate cazurile și era purtătorul oficial de cuvânt al 
secției. 

Christine Thiis a răspuns chiar de la primul apel. 

— Am încercat să dau de tine, a spus ea pe un ton puţin 
ridicat și încordat. Trebuie să aflu ce se întâmplă. 

Dregându-și vocea, Wisting i-a expus situaţia în trei minute. 
Și-o imagina în timp ce vorbea, roșie în obraji din cauza 
adrenalinei, cu ochii căprui atenţi. 

— Ești bine? 

— Da, da, sunt bine, mulţumesc! a asigurat-o Wisting. 

Auzea cum căuta printre hârtii; probabil că își luase notițe cât 
timp vorbise el. 

— Nu avem nimic clar încă, dar suntem abia la început. 

— Bine, atunci nu voi veni. Copiii dorm și nu-i pot lăsa singuri. 

— Vom avea nevoie de un avocat aici, a adăugat Wisting. Vrei 
să întreb dacă poate prelua altcineva cazul? 

— Nu, a răspuns ea sec. Am chemat-o pe mama. Vine de la 
Lillestrøm și ajunge aici în câteva ore. Pentru moment, vreau să 
mă ţii la curent prin telefon. 

Asigurând-o c-o va informa dacă se va întâmpla ceva 
deosebit, Wisting a încheiat conversaţia. Următoarea persoană 
pe care trebuia s-o contacteze era Thomas Ranningen. Era sigur 
că numărul de telefon al faimoasei gazde a talk-show-ului 
televizat nu era public, așa că a sunat direct la televiziunea 
națională NRK. S-a prezentat și a precizat că era foarte 
important să ia legătura cu Thomas Ranningen. 

Doamna din tura de noapte de la recepţie părea o angajată cu 
experiență. Și-a cerut scuze, spunând că nu avea datele de 
contact. O auzea tastând la calculator. 

— Am un număr de mobil și adresa de e-mail a agentului său, 
Einar Heier. Le doriţi pe acelea? 


3 În sistemul juridic norvegian, o parte a magistraţilor-procurori sunt integrați în cadrul 
poliţiei, fiindu-le rezervate anumite grade de ofiţeri, din categoria celor superioare, 
specifice acestei structuri. 

— Voi nota numărul de telefon. 

Ea i-l dictă. 

— Mulţumesc. Emisiunea din seara aceasta, știți când a fost 
înregistrată? 

— Este în direct. 

— Ce înseamnă asta? 

— Obișnuiam să înregistrăm emisiunea cu o zi înainte, dar 
asta însemna să pierdem o parte dintre subiectele importante 
de actualitate. Acum programul este înregistrat cu 4 ore înainte 
de difuzare și nu este editat. 

Wisting a făcut un calcul în minte. 

— Deci asta înseamnă că înregistrarea s-a terminat în jurul 
orei 18:00? 

— Corect, a spus ea, șovăind puţin. Doriţi să discutaţi cu cei 
de la pază? 

— Oh, nu. Dacă trebuie, revin eu cu un telefon. 

După ce a închis, l-a sunat pe impresarul vedetei. Acesta a 
răspuns cu o falsă amabilitate. Wisting s-a prezentat din nou, 
solicitând datele de contact ale lui Thomas Ranningen. 

— Pot să vă dau un număr de mobil, dar nu sunt sigur că va 
răspunde. 

— Nu? 

— ÎI sun de obicei după ce se termină emisiunea ca să-i spun 
cum mi s-a părut, dar astăzi nu mi-a răspuns. 

Wisting s-a uitat pe fereastră și a văzut un elicopter care 
zbura la joasă înălțime deasupra fiordului. 

— Când aţi vorbit ultima dată cu el? 

— leri. Pot să știu ce se întâmplă? 

— Căsuţa lui de vacanţă din Helgeroa a fost jefuită. 

— Am înţeles. Atunci sunt sigur că va fi recunoscător dacă l- 
aţi suna. 

Impresarul i-a dictat numărul. 

— Dacă nu răspunde, trimiteţi-i un mesaj scris ca să-l 
informați. 

— Mulţumesc. 

— Pot să vă mai ajut cu ceva? Ceva concret în legătură cu 
spargerea? 

— Pentru moment nu, dar voi reveni cu un telefon, dacă e 
cazul. 

Afară, elicopterul survola zona încontinuu, plimbându-și conul 
de lumină al reflectoarelor de-a lungul coastei. Wisting s-a 
ridicat de la birou și l-a sunat pe Thomas Rønningen. Imediat a 
intrat mesageria și Wisting a memorat numărul după ce a închis. 

Vocea lui Nils Hammer la interfon a străpuns liniștea din 
cameră: 

— Ți-au localizat telefonul. Pare să fie în afara orașului, la 
Revet. 

Elicopterul s-a înclinat puțin și a pornit spre est. Revet fusese 
iniţial o plajă cu nisip care lega Lågen de fiordul Larvik, dar în 
prezent era o zonă portuară și industrială importantă. Acolo 
erau multe locuri în care ai fi putut ascunde o mașină, dar exista 
o singură ieșire din oraș. 

— Securizăm un perimetru în jurul cheiului canalului, a 
raportat Hammer. 

Wisting și-a întors privirea de la elicopter, uitându-se la 
propria imagine reflectată în geam. Stropii de ploaie îi 
distorsionau conturul feţei, făcându-l să pară un străin pentru el 
însuși. Pleoapele ca de plumb i se închiseseră și le ţinu așa, 
încercând să-și adune gândurile. 

Aceasta era prima lui investigaţie de anvergură după ce 
revenise dintr-un prelungit concediu medical. Și-a considerat 
mereu munca o provocare și se simțea foarte motivat de ceea 
ce făcea, dar vara trecută, copleșit de prea multe sarcini de 
lucru și cu resurse fizice tot mai reduse, s-a îmbolnăvit. 
Suprasolicitarea constantă a condus la epuizarea fizică și 
psihică. 

A fost plecat timp de trei luni și, când a revenit, văzând că nu 
fusese deloc indispensabil, a reușit să delege responsabilităţile 
și să colaboreze mai eficient cu colegii la rezolvarea unui număr 
semnificativ de cazuri. 

Acum, conștient de corpul său, se întreba dacă era pregătit 
pentru așa ceva. După ce s-a hotărât, s-a dus să-și ia jacheta de 
pe spătarul scaunului și a pornit încrezător spre ușă. 

6. 


Ploaia cădea șiroaie pe parbriz atunci când Wisting a ieșit cu 
mașina din garajul poliţiei. A pornit ștergătoarele care aruncau 
ritmic stropii într-o parte și alta. Apa de pe șosea se revărsa 
peste borduri, formând bălți adânci acolo unde gurile de 
scurgere nu mai făceau față potopului. 

A mers de-a lungul străzii Prinsegata, iar la semafor a cotit la 
stânga pe lângă benzinărie. O ceaţă rece învăluise străzile 
pustii. 

Drumul până la Revet nu i-a luat mai mult de trei minute. A 
fost oprit la un baraj rutier, unde două mașini de poliţie erau 
așezate nas în nas, iar o treia se afla în faţa lor. 

Un agent de poliţie ud leoarcă s-a apropiat, cu mâinile pe 
pistolul-mitralieră atârnat la piept. Când Wisting a lăsat în jos 
geamul mașinii, colegul său l-a salutat ducându-și două degete 
la șapcă. 

— Ceva noutăți? l-a întrebat Wisting. 

Polițistul a clătinat din cap. Un elicopter survola zona în 
cercuri largi. 

În oglinda retrovizoare, Wisting a observat farurile altei mașini 
și agentul de poliţie s-a uitat în aceeași direcţie. Lângă ei a oprit 
un Golf roșu și din el a ieșit în grabă Garm Sabakken, de la ziarul 
local. 

— Ce se petrece? a-ntrebat acesta. 

Polițistul în uniformă n-a răspuns, așa că jurnalistul s-a uitat la 
Wisting. 

— Căutăm o mașină furată, i-a explicat acesta. 

— Cu elicopter și agenți înarmaţi? 

Polițistul în uniformă și-a reluat locul la barajul rutier. Wisting 
i-a făcut semn din cap. Ar fi trebuit să pregătească un 
comunicat de presă înainte să plece, dar bănuia că altcineva de 
la centru se ocupase deja de acest aspect. Presiunea din partea 
presei ar fi fost imensă dacă puţinele detalii pe care le aveau ar 
fi devenit publice. Editorii de știri nu-și puteau dori mai mult. Un 
caz de omucidere combinat cu o știre despre o celebritate. 

— Trebuie să dăm o declaraţie de presă în curând, a zis el. 

De obicei nu era atât de expeditiv, dar îi era rușine că 
presupusul criminal scăpase furând tocmai mașina poliţistului 
care conduce ancheta. Jurnalistul de la Østlands-Posten a- 
ndreptat camera spre blocajul rutier, prinzând elicopterul în 
fundal. 

Deodată, mașinăria enormă a plonjat ca un vultur care se 
năpustește asupra prăzii, înainte de a se ridica din nou, 
luminând un punct fix de la sol. Pilotul elicopterului i-a anunţat 
pe polițiștii de la sol: 

— Fox 05, aici Eli. 

— Fox 05, s-a auzit cu păârâituri prin staţia radio a poliţiei. 

— Am zărit o mașină suspectă sub reflector. Termoviziunea 
indică faptul că motorul este cald. Nu sunt semne de viaţă. 

— Recepţionat, vedem unde sunteţi. 

Una dintre mașinile de la filtrul rutier și-a pornit motorul. 
Wisting s-a năpustit spre ea și a sărit pe bancheta din spate. 

Şoferul s-a întors și l-a salutat, îndreptându-se spre conul de 
lumină venit dinspre elicopter. Au trecut pe lângă clădirea Color 
Line, prin dreptul portului de containere, lăsând în urmă 
depozite, ateliere și macarale pe șenile. In ploaie, felinarele 
înalte de pe stradă erau învăluite într-o ceaţă aurie. 

Mașina lui Wisting fusese abandonată pe câmp, lângă un 
vagonet încărcat cu blocuri de piatră. Rafalele de vânt purtau 
picurii de ploaie paralel cu asfaltul. Wisting a inspectat mașina. 
Intr-adevăr, fusese abandonată. 

Din partea opusă a sosit un alt vehicul de poliţie care a oprit 
la 20 de metri distanţă de mașina lui Wisting. Din ea au coborât 
trei bărbaţi și a avut loc un schimb succint de replici prin staţiile 
de emisie-recepţie. S-au apropiat de vehicul cu armele scoase, 
iar doi polițiști din mașina cu care venise Wisting au format un 
dispozitiv defensiv. 

Imediat ce au constatat că nu era nimeni înăuntru, unul dintre 
ei s-a poziționat cu arma spre portbagaj, în timp ce altul l-a 
deschis din interiorul vehiculului. A urmat un mesaj scurt: 

— Totul este în regulă. 

Un agent din cealaltă mașină a adus un câine, în timp ce 
Wisting s-a apropiat de automobil. Jacheta sa îmbibată cu apă 
rămăsese pe scaunul din dreapta și Wisting a scos-o de acolo. 
Sub ea era punga de probe cu telefonul mobil. Bateria mai avea 
puţină energie, dar nu erau mesaje sau apeluri ratate. 

Unul dintre polițiști a luminat compartimentul cu o lanternă 
Maglite. 

— Ce să facem cu mașina? 

Wisting a scrutat interiorul. Cheile erau încă în contact și 
materialul gri de pe scaunul șoferului era pătat cu noroi și lut. 

— Trebuie s-o ducem la expertiză. Te ocupi tu de asta? 

Colegul său a aprobat dând din cap în timp ce verifica 
interiorul cabinei cu lanterna. 

— L-ai rănit? a-ntrebat, îndreptând lanterna către câteva pete 
negre de pe scaun. 

Wisting a dat ocol mașinii. 

— Nu suficient. 

— Ala pare să fie sânge. 

Wisting a reconstituit mental evenimentul: imaginea 
bărbatului căzut la pământ, îmbrăcămintea neagră și mănușile, 
nimic care să indice că omul era rănit. In lupta scurtă i-a 
întrezărit faţa, dar ceea ce își amintea era numai expresia. 
Bărbatul părea înspăimântat, panicat. 

— Mă întreb de ce a venit cu mașina până aici, a spus 
polițistul, întrerupând gândurile lui Wisting. 

— Trebuie să fi fost preluat de un complice. 

Elicopterul de deasupra s-a îndepărtat pentru a-și continua 
căutările. Wisting și-a răsucit gulerul hainei și s-a întors la 
mașina de poliţie. Această pistă părea să ofere prea puţine 
indicii. 

7. 


La întoarcere, Wisting a căutat în agendă numărul lui Thomas 
Rønningen și l-a sunat din nou. Vocea din mesajul de 
întâmpinare al mesageriei era la fel de clară și entuziastă, cum 
o știa de la televizor. 

De data aceasta, a așteptat până la intrarea tonului, a lăsat 
un mesaj scurt și numărul său de mobil, apoi s-a întors în garajul 
poliţiei. 

Torunn Borg era deja în birou, doar cu veioza aprinsă pe masă 
- un cerc de lumină galbenă revărsându-se peste hârtii. O mână 
îi era așezată peste hârtii, cu cealaltă își sprijinea capul. O buclă 
i se revărsa pe umărul drept. 

Când l-a zărit pe Wisting, s-a îndreptat imediat de spate. 

— Mă bucur să te văd, a spus el. 

— L-am rugat și pe Benjamin Fjeld să vină, a zis ea, dându-și 
părul după ureche. 

Wisting a aprobat din cap. Era o idee bună. Benjamin Fjeld se 
transferase de la forțele de ordine, dar era în perioada de probă 
la urmăriri penale de aproape șase luni și până acum îi lăsase o 
impresie bună. Era motivat și avea un bagaj vast de cunoștințe, 
o capacitate deosebită de muncă, o înclinaţie aparte de a 
observa detalii, dar și o rară abilitate de a face conexiuni. Era 
curios și avea un fel neconvențional de a gândi. Cu toate 
acestea, îi lipsea experienţa unui caz complicat, precum acesta. 
De asemenea, Wisting avea o slăbiciune pentru tânărul de 26 de 
ani, idealist și hotărât, pentru că îi amintea de el însuși când 
fusese de vârsta acestuia. 

Wisting s-a așezat pe scaunul din faţa ei. 

— Ce am aflat până acum? l-a întrebat Torunn Borg. 

— Nu prea multe. 

Nils Hammer li s-a alăturat și s-a rezemat de un fișet, sorbind 
dintr-o cană de cafea. 

— Totuși, se pare că totul a început cu spargerea a trei case 
de vacanţă. 

— Șase, a precizat Hammer. Patrula canină a luat urma și a 
mai descoperit alte trei căsuțe sparte cu o rangă sau ceva de 
genul ăsta. 

— Mai multă muncă pentru criminaliști, a spus Wisting. 

— Este un întreg echipaj acolo care face verificări din casă în 
casă, a adăugat Hammer. 

— Am verificat trecutul tipului care a găsit cadavrul, a spus 
Torunn Borg. Ove Bakkerud are o firmă de contabilitate în Oslo. 
Are cabana de peste 20 de ani. Căsătorit, cu doi copii adulţi. 
Fără antecedente penale. 

Wisting a dat din cap. Adesea, persoana care alerta poliţia în 
legătură cu o infracţiune gravă se dovedea mult mai implicată 
decât lăsa să se înţeleagă. Până acum nu reușiseră să 
stabilească vreo neconcordanţă în declaraţia lui Ove Bakkerud. 

— Dar ceilalţi vecini? 

Torunn a răsfoit printre hârtii. 

— Jostein Hammersnes: divorţat recent, are două fetițe, casa 
este în coproprietate, lucrează la o companie IT din Bærum. Are 
câteva amenzi de circulație. Asta-i tot. 

— Cel mai interesant lucru este probabil identitatea victimei, 
le-a sugerat Hammer. Ar fi putut fi vorba de o neînțelegere 
privată. Doi hoţi se ceartă într-o anumită privinţă și unul îl ucide 
pe celălalt. 

Wisting i-a făcut semn să continue. 

— Ucigașul fuge, atacă un șofer oarecare și îi fură mașina. 

— Dar de ce nu și-a folosit propria mașină? Trebuie să fi avut 
o dubiţă ori un camion încărcat cu bunurile furate. 

— Vehiculul ar putea fi încă acolo, a sugerat Torunn Borg, și 
poate cheile se află în buzunarul victimei. 

— În acest caz, va trebui să așteptăm mai întâi autopsia, a 
suspinat Hammer. Mortensen nici măcar nu va da jos cagula 
victimei ca să vadă cine este. 

— Nu cred că ne-ar ajuta prea mult chestia asta, pentru că 
probabil este complet desfigurat, zise Wisting. 

S-a ridicat în picioare și a scos din buzunar punga cu telefonul 
mobil găsit în apropierea cabanelor. 

— Poţi să afli vreo informaţie de aici? a întrebat el, întinzându- 
i telefonul lui Hammer. Vreau să știu pe unde a umblat în 
ultimele 24 de ore. 

Nils Hammer a lăsat jos ceașca de cafea și a luat telefonul. 

— Dar adu-ţi aminte să-l încarci înainte ca bateria să se 
descarce de tot, a adăugat Wisting. 

— Lasă-mă câteva ore, a spus Hammer și a părăsit biroul. 

Torunn Borg s-a răsucit spre ecranul computerului. 

— La ce lucrezi? a întrebat-o Wisting, sprijinindu-se de tocul 
ușii. 

— Am făcut o listă cu toate spargerile date la casele de 
vacanţă din zona Østland în ultimele trei săptămâni. Mă gândesc 
că există o legătură între cele șase sau șapte spargeri date într- 
o zi și încă tot pe-atâtea în următoarea. 

— Est-europeni? 

— Probabil. 

Wisting a rămas în cadrul ușii. Furturile calificate comise de 
persoane provenite din zonele sărace ale Europei de Est 
constituiau o problemă din ce în ce mai gravă pentru poliţie. 
Apăreau încontinuu grupări și metode noi. Unele grupări erau 
specializate în furtul de cosmetice și lame de ras din magazine, 
altele furau motoarele bărcilor andocate, unele furau din 
magazine de electronice, în timp ce altele se concentrau pe vile 
sau pe grupuri izolate de case de vacanţă. Bandele se 
perfecţionau constant, iar poliția rămânea parcă mereu în spate. 

— Există urme sau alte indicii în celelalte cazuri? 

— Incă nu am găsit nimic, dar voi continua cercetările. 

Exprimându-și aprecierea pentru iniţiativa ei, Wisting a pornit 
spre biroul său, dar între timp i-a sunat mobilul. 

— Comunicat de presă? 

Wisting a recunoscut vocea persoanei de la centrul 
operaţional din Tønsberg, către care erau direcționate toate 
solicitările mass-media. Emiterea unui comunicat de presă ar 
reduce presiunea asupra dispeceratului central. 

— Vreo sugestie? 

— Ca de obicei. 

Directorul operaţional a citit răspicat de pe o hârtie: 

— A fost demarată o investigaţie de către poliția districtului 
Vestfold, după ce o persoană a fost găsită moartă într-o casă de 
vacanţă în apropiere de Helgeroa, în Larvik. Poliţia a primit o 
sesizare vineri, 1 octombrie, puţin după ora 22:00. În prezent, 
nu putem divulga nicio altă informaţie despre caz. O conferinţă 
de presă va avea loc la secţia de poliţie din Larvik la ora...? 

Wisting s-a așezat la birou și a aruncat o privire spre ceasul 
de pe perete. 

— Ora zece. Cred că am putea să le mai dăm câteva 
informaţii. Confirmă că am început anchetarea unei omucideri și 
că polițiștii caută unul sau mai mulţi autori, cu elicoptere și 
câini. 

— Bine. Precizăm că dorim să primim informaţii în legătură cu 
vehicule sau ceva de genul acesta? 

Wisting a decis că era prea devreme să solicite detalii 
concrete. Au dat publicităţii ora și locul omorului. Știa din 
experienţă că oricine văzuse ceva neobișnuit va contacta 
oricum poliţia. 

— Nu. Nu încă. Îmi veţi trimite o copie când va fi transmis? 

— Da. Va fi gata în câteva minute. 

Persoana de la centrul operaţional a închis fără să mai salute. 

Wisting a pornit calculatorul și s-a lăsat pe spătarul scaunului. 

În vremurile în care își începuse activitatea la departamentul 
de urmăriri penale, la mijlocul anilor '80, toate rapoartele erau 
bătute la mașină. Abia în urmă cu zece ani i se repartizase 
fiecărui ofițer câte un calculator. Carneţelele de la cazurile 
importante la care lucrase, conținând însemnări în timp real de 
la investigarea dosarelor, erau organizate pe rafturile dulapului 
din spatele său. Erau menţionate numele verificate, unele 
încercuite sau legate de altele cu ajutorul liniilor și săgeţilor. 
Acolo își notase gânduri și ipoteze de lucru sau sarcini de 
îndeplinit. Multe cazuri s-au apropiat de soluţionare datorită 
hărților mentale transpuse pe hârtie. 

În prezent și acest aspect al muncii era schimbat. Fuseseră 
introduse mijloace computerizate speciale și existau camere 
virtuale de proiect în care toate informaţiile puteau fi 
împărtășite între cei care lucrau la investigaţie. Informaţiile 
astfel adunate trebuiau să asigure baza pentru analizarea 
cazului. Toate documentele privind cazul erau înregistrate și toţi 
indivizii implicaţi sau menţionaţi într-o formă sau alta erau 
trecuţi într-un registru special. Softuri de date asigurau 
efectuarea unei investigaţii comprehensive și eficiente din etapa 
inițială până la finalizarea anchetei, scopul fiind o privire de 
ansamblu completă, verificabilă, obiectivă și profesionistă. 

S-a logat la baza de date, așteptând ca programul să 
pornească, și s-a apropiat de ecran. Apoi s-a rotit pe scaun, a 

deschis dulapul din spatele său și a scos un carneţel nefolosit cu 
coperte groase. A luat un creion negru din sertar și a deschis la 
prima pagină goală, scriind: Cine? 

Pentru moment, nu era preocupat de motivul sau de metoda 
prin care a fost ucisă victima. Principala sarcină era să 
descopere identitatea victimei. Răspunsul putea să îi conducă 
direct la găsirea criminalului. 

Și-a scos ochelarii, de care era acum dependent, și a 
continuat să scrie. Timp de aproape o oră a notat cuvinte-cheie 
despre sarcini de serviciu urgente. A subliniat elementele mai 
importante și a adăugat comentarii pe margine, în timp ce 
anumite cuvinte-cheie erau însoţite de explicaţii și înţelesuri 
suplimentare. A schițat săgeți și simboluri și a trecut în revistă 
aspectele prioritare și cele care puteau fi amânate deocamdată. 

Prima pe listă era colectarea probelor electronice, informaţie 
valoroasă care trebuia înregistrată cât mai repede. Înregistrările 
camerelor cu circuit închis de la benzinării erau șterse după o 
săptămână. Înregistrările vehiculelor în tranzit din diversele 
puncte de plată pe autostradă se păstrau ceva mai mult timp. 
Situația era similară cu cea a datelor de trafic din rețeaua de 
telefonie mobilă. Adesea nu știau cu exactitate ce să caute în 
etapele preliminare ale cercetărilor, dar dacă nu reușeau să 
obțină toate informaţiile electronice, curând ele urmau să 
devină imposibil de recuperat. 

Expertiza  medico-legală era crucială, îndeosebi pentru 
stabilirea identităţii victimei, dar, de asemenea, ar putea fi 
găsite fire de păr, fibre sau alte urme care să-l lege direct de 
făptuitor. Rănile, hematoamele și leziunile post-mortem erau și 
ele informaţii importante care contribuiau semnificativ la 
stabilirea succesiunii corecte a evenimentelor. 

Adesea expertiza medico-legală oferea răspunsuri cu privire 
la ce se întâmplase, dar investigatorii nu aveau cum să știe 
dinainte ce tip de probe vor rezulta și procurorii nu se puteau 
baza pe ideea că vor obţine dovezi concludente din autopsie. 
Era necesar să acorde o atenţie deosebită investigării tactice. 

Trebuia să planifice și o strategie în privința presei. Până 
acum, aceasta consta din două cuvinte: deschidere și 
sinceritate. 

Era prima conferinţă de presă condusă de către Christine 
Thiis. Din acel moment până la finalizarea anchetei, ea era 

oficial responsabilă pentru urmărirea penală. Acum urma să 
înveţe foarte multe lucruri în ritm accelerat și Wisting spera ca 
ea să se ridice la înălţimea așteptărilor. Această crimă, 
implicând un bărbat decedat descoperit în casa de vacanţă a 
uneia dintre cele mai cunoscute vedete TV ale ţării, urma să fie 
o știre de senzaţie care va capta interesul presei. 

A încercat iar să-l sune pe Thomas Ranningen, dar a intrat 
robotul de pe căsuţa vocală. In loc să-i lase un mesaj nou, a 
preferat să îi trimită un sms. 

S-a ridicat de pe scaun și s-a dezmorțit înainte să iasă pe 
coridor și să meargă spre sala de conferinţe unde găsi cafetiera 
pe jumătate plină. Și-a luat o cană de pe raft și a umplut-o, 
privind spre ușă. Apoi a auzit niște pași. 

Era Espen Mortensen, și Wisting i-a întins cana lui. Wisting și-a 
luat alta pentru el. 

— Aţi terminat cercetările la locul faptei? 

Criminalistul a clătinat din cap. 

— Am ridicat cadavrul. Voi pregăti câteva fotografii și voi scrie 
un raport-sinteză pe care le voi trimite împreună legiștilor. Am 
stabilit o întâlnire cu echipa de ldentificări Persoane“ din cadrul 
Kripos”, pentru că vor participa și ei la autopsie. 

S-au așezat cu toţii la masa de conferințe. 

— Aţi mai descoperit ceva? i-a întrebat Wisting. 

Mortensen a dat din cap. 

— Nu este așa cum am crezut iniţial. 

Wisting l-a privit cu atenţie. 

— A fost împușcat. Când l-am întors, am găsit o plagă mare la 
nivelul stomacului. 

Wisting și-a imaginat intrarea însângerată de la cabana în 
care fusese găsit bărbatul: sângele de pe scări și întins pe tocul 
ușii, mănușile pline de sânge și balta de sânge de sub cadavru. 

— Înseamnă că a fost împușcat înainte de a intra în casă, de 
unde rezultă că nu am identificat încă locul faptei. 

Mortensen a adăugat: 


4 Identifiseringsgruppe este o echipă din cadrul Poliţiei care acţionează la identificarea 
persoanelor decedate în urma unor accidente, condiții deosebite, catastrofe. 
5 Agenţie specială în cadrul Poliţiei norvegiene. Este o unitate naţională responsabilă 
pentru investigarea și combaterea infracţiunilor grave și criminalităţii organizate. De 
asemenea, acordă sprijin secţiilor de poliție, mai ales în ceea ce privește tehnicile și 
tacticile de investigare. Reprezintă un procent de 4% din Poliţia norvegiană. 

— Focurile au fost trase în altă parte. A reușit să se târască 
până la cabană, unde a continuat lupta. Judecând după urmele 
de sânge împrăștiate pe pereţi, înseamnă că a fost lovit cel 
puțin de trei ori. 

— S-a găsit arma? 

Espen Mortensen s-a ridicat în picioare. 

— Nu, nici arma de foc, nici cea cu care au fost aplicate 
loviturile. 

S-a dus spre ușă cu cana în mână. 

— Și este dificil de spus care e cauza morții. A fost împușcat și 
apoi lovit până a rămas fără cunoștință? S-ar putea să fi murit 
ca urmare pierderii sângelui prin împușcare, dar și loviturile 
puteau fi fatale la rândul lor. Și nu putem fi siguri că persoana 
care l-a împușcat a fost și cea care i-a aplicat loviturile. 

Wisting a rămas nemișcat după plecarea tânărului criminalist. 
Era cert că întregul caz devenise și mai complex. 

8. 


Line nu voia să meargă la culcare, dar i se închideau ochii, 
așa că s-a întins pe canapea și a tras o pătură peste ea. A trezit- 
o telefonul mobil la ora 04:23. O durea coloana în zona cervicală 
și avea gâtul uscat. 

Iniţial, a crezut că este Tommy care-i trimite mesajul obișnuit, 
cerându-și scuze că întârzie și spunându-i că va ajunge acasă în 
curând, dar s-a înșelat. In schimb, era o alertă roșie emisă de 
NTB, un serviciu la care se abonase, notificând-o despre o știre 
de ultimă oră. O numeau așa pentru că literele utilizate pentru 
alimentarea fluxului informativ de pe ecranele enorme din 
studiouri erau pe fond roșu. Intotdeauna era mare agitaţie când 
o știre importantă, la care lucraseră ziariștii, era adusă la 
cunoștința publicului și agenţia de știri recunoștea meritele 
ziarului. 

Și-a mijit ochii la ecran. NTB: Poliția din Vestfold confirmă 
anchetarea unei omucideri după ce un cadavru a fost găsit într- 
o casă de vacanță. Forțe de poliție înarmate încearcă să îl 
găsească pe autor cu câini și elicoptere. 

Și-a deschis laptopul ca să verifice cum reflectase acest caz 
ziarul la care lucra ea. Deja publicaseră o fotografie dramatică a 
unui poliţist în civil stând în faţa panglicii de delimitare a locului 
crimei care se unduia în bătaia vântului. În fundal era un 
elicopter suspendat în aer. Poza fusese făcută de un fotograf 
independent. Titlul avertiza publicul cu privire la un criminal 
care era dat în căutare. S-a uitat să vadă cine e autorul și a 
constatat că pontul îl aflase unul dintre jurnaliștii lor mai 
experimentați, de serviciu în redacţia ediției online a ziarului. 
Din moment ce ofițerii erau înarmaţi, era logic să întrebi dacă 
situaţia prezenta pericol pentru public și, atâta timp cât poliţia 
nu putea garanta siguranţa, respectivul titlu alarmant era 
justificat. 

A citit în diagonală scurtul articol, constatând că nu oferea de 
fapt mai multe elemente decât mesajul succint primit de la NTB. 
Poliţia nu dezvăluise nimic și ziarul online VG Wett urma să ofere 
mai multe detalii ulterior. 

Apoi a verificat și relatările altor ziare despre aceeași știre. 
Dagbladet ilustrase articolul cu o hartă, în timp ce Aftenposten 
avea doar text. În ceea ce privește conţinutul, niciunul nu avea 
detalii suplimentare. 

Line era angajată la Verdens Gang de doi ani și ceva, dar în 
acest scurt răstimp reușise să câștige mai multe premii 
jurnalistice. Nici nu se gândea să lucreze în alt domeniu. Pentru 
ea, jurnalismul devenise mai mult decât o sursă de venit. Să fii 
jurnalist era un stil de viaţă. S-a gândit la fierberea din redacţie, 
dar s-a bucurat că tocmai își luase liber. li plăcea să lucreze la 
astfel de cazuri, dar momentan avea prea multe pe cap. 

Dinspre stradă s-a auzit sunetul unei portiere trântite, iar ea 
s-a dus la fereastră ca să arunce o privire. Felinarele stradale 
valsau în vânt, iar asfaltul era acoperit de apă, deși ploaia se 
mai domolise puţin. 

Tommy a parcat într-un loc gol perpendicular pe blocul în care 
locuiau. Acum era lângă mașină, căutându-și în buzunarul hainei 
un pachet de ţigări. A scos o ţigară și, atunci când a aprins-o, 
trăsăturile sale s-au conturat în lumina brichetei. S-a uitat în sus 
spre apartament și ea s-a tras înapoi puţin, ca să fie sigură că 
nu o vede. 

Apoi a părut foarte grăbit să scoată telefonul, care probabil că 
suna în buzunarul pantalonilor. A vorbit la mobil, gesticulând de 
zor, apoi s-a uitat în jur. Văzând că nu e nimeni, a deschis iar 
portiera și a intrat în mașină, ca să se asigure că nu îl aude 
nimeni. După ce a ieșit a doua oară, a stins ţigara pe asfalt, 
strivind-o sub călcâi. 

Line a luat o ceașcă și o farfurioară de pe masa din sufragerie 
și tocmai le ducea la bucătărie când a intrat Tommy. A zâmbit 
când a dat cu ochii de ea. 

— Nu te-ai culcat? a-ntrebat el. 

Ea a dat din cap, evitându-i ochii căprui pătaţi. Chiar și acum 
se emoționa ori de câte ori Tommy intra în cameră, dar de data 
asta era hotărâtă să se lase condusă de rațiune. 

El a încercat să o sărute, dar ea s-a ferit ca să evite mirosul 
de tutun. Râzând de ea, și-a aruncat haina pe un scaun. Pe 
dedesubt purta doar un tricou alb care era mulat în jurul 
brațelor sale puternice. 

A deschis frigiderul și și-a luat o bere. Apoi a luat un 
deschizător din sertar, lăsându-l pe masă împreună cu capacul 

sticlei. Musculatura gâtului îi ieșea în evidență în timp ce 
înghiţea berea. 

— Cum a mers cina cu tatăl tău? a-ntrebat el, sprijinindu-se 
de blatul din bucătărie. l-a plăcut mâncarea? 

Trăgând adânc aer în piept, Line a pronunţat cu grijă 
propoziţia care aștepta, pregătită, în sinea sa, de ceva timp. 

— Nu mai putem continua așa. 

El a privit-o cu atenție, surprins. 

— Ce vrei să spui? 

— Nu ești niciodată acasă și nu știu unde ești sau ce faci. Ela 
măsurat-o cu privirea. 

— Conduc un restaurant, a încercat el să se eschiveze. 

— Nici pe acolo nu prea ești. Nu știu ce faci. Nu-ţi cunosc 
prietenii sau persoanele cu care îţi petreci timpul. 

Tommy a luat o înghiţitură de bere. 

— Nici tu nu prea ai fost interesată să îi cunoști. Accentul său 
danez era mai pronunţat atunci când se enerva. 

Line și-a ridicat mâinile în aer mirată. 

— Nu am fost foarte interesată să ajung să îi cunosc mai bine 
pe cei pe care i-am întâlnit, a admis ea. Dar nu asta este ideea. 

— Și care este ideea? 

— Noi doi. Nu vezi că ne îndepărtăm unul de altul? 

— Nu este doar vina mea. Nici eu nu știu întotdeauna când 
ești acasă. Uneori pleci câteva zile la rând pentru câte un 
subiect. 

— Asta este jobul meu. 

— Și Shazam Station este jobul meu. O fac pentru noi, știi, 
chiar dacă nu sunt plătit pentru fiecare oră petrecută acolo. 

— Pentru noi? Cu ce ne-am ales? Profit nu există. Locuiești în 
apartamentul meu și îmi conduci mașina. 

A luat capacul sticlei de pe blat și l-a azvârlit în coșul de 
gunoi. 

— Nu contribui deloc la această casă. 

El a pus sticla jos și a pășit spre ea. 

— Va fi mai bine, a spus el, încercând să o îmbrăţișeze. 

Ea s-a eliberat din braţele lui pentru că mai auzise placa asta 
înainte. 

Primele șase luni petrecute cu Tommy au fost senzaţionale. 
Abia dacă mai mânca sau dormea, simțind că fiecare oră fără el 
era o pierdere de vreme. Era îndrăgostită până peste urechi și 

protestele prietenelor ei erau foarte enervante. Kaja, una dintre 
prietenele cele mai bune ale lui Line de la ziar, a venit la ea 
acasă într-o după-amiază, cu o sticlă de vin și cu cele mai bune 
intenţii. După câteva pahare, Kaja i-a dat un sfat realist și a 
făcut niște observaţii pertinente cu privire la trecutul lui Tommy, 
mai exact la lipsa lui de educaţie și de relaţii familiale și i-a 
sugerat că nu era cel mai potrivit partener pentru Line. Seara s- 
a încheiat cu Line dând-o afară pe ușă, ofensată de lipsa de 
încredere în ea, și mai sigură decât oricând de sentimentele ei 
pentru Tommy. 

Dar acum că intensitatea iubirii lor pălise, trebuia să admită 
cu reticență că avusese și Kaja o fărâmă de dreptate. Lipsa de 
educaţie și câteva greșeli făcute în trecut nu erau o problemă în 
sine, dar părea că Tommy îi tăinuia perioade întregi din viaţa lui, 
iar în ultimele luni neliniștea a prevalat în fața fericirii. Cu o 
săptămână în urmă făcuse ceva ce și-a jurat că nu va mai face 
niciodată - i-a verificat mesajele lui Tommy, în timp ce el făcea 
duș. Tremurând, a citit mesajele primite, căutând răspunsuri la 
întrebările care o măcinau zi și noapte, dar nu a aflat nimic. Nu 
a găsit niciun indiciu de infidelitate, doar întâlniri de afaceri și 
mesaje inofensive de la persoanele implicate în afacerea 
Shazam Station. După aceea, i s-a făcut rușine și singura cale 
pentru a uita de greșeala și neliniștea sa a fost să se 
abandoneze în braţele lui Tommy. 

Era conștientă că totul părea un clișeu, dar asta nu schimba 
deloc situaţia. Obișnuită să își controleze viaţa, încă de după 
moartea mamei sale înţelesese cine era și ce era bine pentru 
ea. Totuși, acum se afla pe punctul de a se dezintegra și 
lucrurile nu mai puteau continua așa. A decis că avea nevoie să 
rămână singură pentru o perioadă, să facă sport și să descopere 
ce fel de viaţă voia cu adevărat. În prezenţa lui Tommy trăia de 
pe o zi pe alta; îi copiase obiceiurile și devenea evident că nu 
asta era calea spre o viaţă armonioasă. Era puternică, dar avea 
nevoie de o oarecare stabilitate acasă. Și așa la muncă avea 
parte doar de evenimente surprinzătoare și subiecte grotești. 
Avea nevoie să se simtă în siguranţă cu cel mai apropiat și drag 
om, dar alături de Tommy nu se simţea așa, pentru că el era ca 
un jucător care își ţine mereu cărţile lipite de piept și care 
comunică mai curând fizic decât verbal. Părea îngândurat și 

neliniștit, dar refuza să recunoască faptul că avea ceva pe 
suflet. 

— Relaţia noastră nu mai merge, repetă ea. 

— Ce vrei să spui? 

— Noi doi, a afirmat ea, arătând cu degetul de la el înspre ea. 
Nu mai știu dacă asta este ceea ce îmi doresc. 

El a tăcut și a rămas neclintit în picioare, ţinând strâns sticla 
de bere pe care o luase din nou și lipind-o de piept în timp ce se 
uita la ea. 

— Am nevoie de timp pentru mine însămi, a declarat ea. 

Aceasta era o formulă mai delicată de a-și anunţa intenţiile. 
Totuși, a observat o urmă de neliniște în privirea lui. Ea a spus 
tot ceea ce avea de spus și, odată ce a rostit primul cuvânt, 
celelalte au urmat de la sine. Trebuia sa-și păstreze calmul. 

— Nu înţeleg, a spus el. 

— Poate chiar asta este problema, a sugerat ea. 

El era gata să spună ceva, dar i-a zbârnâit telefonul. A citit 
mesajul și a ridicat privirea la ea. 

— Putem să vorbim despre asta mâine? a întrebat el, punând 
jos sticla de bere. 

— Pleci iar? 

— Sunt ceva probleme la Shazam, a spus el. Au nevoie de 
mine. 

Ar fi dorit să îi spună că și ea avea nevoie de el, dar nu mai 
era adevărat. 

— Nu voi fi aici când te întorci, i-a răspuns ea. 

El a oftat, continuând să stea în picioare, cu jacheta în mână. 

— Nu putem discuta despre asta? 

— Am spus tot ce aveam de spus. Plec de acasă pentru o 
vreme. 

— Și atunci ce vrei? 

— Vreau să vii înapoi să îţi iei lucrurile și să te muţi în altă 
parte. 

Ea a rămas cu braţele încrucișate, în timp ce Tommy o fixa cu 
privirea. Apoi a făcut stânga-mprejur și a plecat. 

9. 


Cu puţin înainte de ora șase, Wisting s-a lăsat pe spătarul 
scaunului din birou și a închis ochii. De multe ori își adunase 
forțele în acest mod și știa că o jumătate de oră de somn era 
suficientă pentru tot restul zilei. A adormit, dar s-a trezit după 
douăzeci de minute cu un ciocănit la ușă. Indreptându-se, și-a 
dres vocea și a salutat-o pe Christine Thiis. 

Proaspătul procuror s-a așezat faţă în față cu el, privindu-l 
serioasă. Starea ei de spirit era întotdeauna trădată de ochi. 
Deschiși și direcţi, ochii ei erau că ai unui copil inteligent, dornic 
să învețe. 

— Cum sunt copiii? a vorbit Wisting înainte ca ea să rupă 
tăcerea. 

Pentru o clipă ea a părut că nu înțelege întrebarea, după care 
a zâmbit. 

— Sunt bine. Dorm acum. A venit mama și va sta peste 
weekend. Chiar și săptămâna viitoare, dacă e nevoie. 

— Asta-i bine, a fost de părere Wisting. 

În cele patru luni de când venise, Christine Thiis nu spusese 
nimic despre tatăl copiilor. Știau doar că era avocat de drept 
comercial în Oslo, dar nu a zis nimic referitor la împărţirea 
custodiei. Wisting avea impresia că mariajul era un subiect pe 
care ea nu era deloc dispusă să îl abordeze, ca și cum ar fi 
constat numai din amintiri triste pe care își dorea să le uite. 

— Cum merg lucrurile aici? a întrebat ea. 

Wisting și-a atins bărbia. 

— Ca de obicei: complex și confuz. 

Pe chipul ei se citea îngrijorarea și el și-a dat seama că ea nu 
mai participase la o astfel de investigație. 

— Întotdeauna este așa la început. Treptat lucrurile se vor 
lămuri. 

l-a prezentat succint schimbările de peste noapte, lăsându-și 
ochii s-o studieze în loc să îi întâlnească privirea pătrunzătoare. 
Avea părul scurt și castaniu cu bucle rebele. Avea buze moi și 
cărnoase și pistrui pe nas. A simţit brusc că își pierde 
concentrarea, lovit de un gând involuntar, întrebându-se ce fel 

de bărbat putuse să renunțe la ea. Apoi i-a prezentat mai 
departe raportul și a încheiat cu descoperirea plăgii împușcate 
pe corpul victimei. 

— Avem vreo teorie? 

— Nu chiar, a răspuns Wisting. În această etapă preliminară 
avem doar presupuneri. 

— Dar trebuie să ai niște idei cu privire la ce s-ar fi putut 
întâmpla. 

Wisting a analizat implicaţiile întrebării ei. Construirea unui 
caz doar pe speculaţii era ca și cum ai fi turnat gaz pe foc, calea 
sigură spre dezastru. 

— Este evident, desigur, că există o legătură între spargerile 
de la casele de vacanță și omucidere. Totul va deveni mai 
simplu odată ce stabilim identitatea victimei. 

— Și când o vom afla? 

— Poate să dureze. Autopsia va începe în câteva ore. Ne vom 
întâlni acolo cu echipa care face identificarea, din cadrul Kripos. 
Vor începe prin a-l dezbrăca. Din momentul în care vom avea o 
fotografie a chipului de sub cagulă vom ști mai multe, dar nu 
este sigur că ne va spune ceva important. Nu va fi neapărat 
cineva pe care îl cunoșteau deja. Este posibil să nu fie nici 
măcar norvegian. Dacă suntem norocoși vom găsi în buzunarul 
lui un act de identitate ori altceva care să ne conducă mai 
departe. Dacă suntem cu adevărat norocoși, detaliile sale se vor 
regăsi în registrul de amprentare. Atunci vom avea răspunsurile 
până la finalul acestei zile. 

Christine Thiis s-a ridicat. 

— Când te întâlnești cu investigatorii? 

Wisting s-a uitat la ceas. 

— Intr-o jumătate de oră în sala de conferinţe. 

— Atunci ne vedem acolo. 

Chestorul-șef de poliţie s-a dus spre ușă. 

— Mai este ceva, a spus Wisting în urma ei. 

— Da? 

— Responsabilităţile procurorului includ și legătura cu media. 

Christine Thiis a dat scurt din cap, dând la iveală totodată o 
ușoară nesiguranță. 

— O conferinţă de presă a fost programată la ora zece. 

— Sper că mă vei însoți. 

— Da. 


VP - 42 


Wisting a zâmbit. 
— Normal, a încredinţat-o el, zâmbind. 
e 

Cu câteva minute înainte de ora șapte, investigatorii s-au 
strâns în sala de conferințe. Wisting a mers la toaletă unde s-a 
stropit pe faţă cu apă rece, privindu-și chipul în oglindă câteva 
secunde. Era palid la faţă, puţin buhăit, avea părul vâlvoi și ochii 
încercănaţi. S-a șters pe mâini cu un prosop de hârtie, după care 
l-a aruncat la coșul de gunoi și s-a alăturat colegilor lui. 

Cineva pornise televizorul și Wisting s-a oprit în cadrul ușii ca 
să urmărească reportajul despre cazul în lucru. 

Pe ecran, patru polițiști cărau o targă acoperită, așezând-o 
într-o mașină mortuară, în timp ce un reporter relata informaţiile 
despre caz. În colţul de jos al imaginii comentariul său era scris 
cu litere îngroșate: ALERTĂ! UN CAZ DE OMOR ÎN LARVIK. 

Reportajul a continuat cu fotografii cu elicopterul poliţiei, 
dresorii de câini și ofițerii de poliție echipați cu veste antiglont și 
armament, în timp ce pe fundal rula un interviu telefonic în care 
Christine Thiis făcea câteva comentarii despre caz. Wisting și-a 
recunoscut propriile cuvinte din ședința pe care o avusese cu 
ea. Reportajul s-a încheiat cu imaginea mașinii mortuare 
îndepărtându-se. Christine Thiis a spus că victima nu a fost încă 
identificată și că ancheta va progresa considerabil de îndată ce 
autopsia va fi finalizată și se va stabili identitatea victimei 
omorului. 

Se descurcase bine, s-a gândit Wisting. Vocea ei nu a trădat 
nicio urmă din anxietatea pe care o citise el în ochii ei. 

Crainicul le-a promis telespectatorilor că vor continua să 
difuzeze știri pe parcursul zilei și vor reveni cu o transmisie în 
direct de la conferinţa de presă de la ora zece. 

Televizorul a fost oprit când Wisting a intrat în sala unde, la o 
numărătoare rapidă, erau douăzeci de persoane în total. 
Dresorii de câini stăteau pe scaune aliniaţi de-a lungul zidului, 
împreună cu alți membri ai echipei operative care lucrase toată 
noaptea. Anchetatorii care urmau să prezinte cazul stăteau în 
jurul mesei de conferinţe. Comandantul secţiei de poliţie se 
așezase deja în capăt, iar Christine Thiis stătea pe locul pe care 
îl ocupa de obicei Wisting la astfel de întruniri. 

El s-a așezat pe locul liber de lângă ea. Afară, întunericul 
toamnei urma să mai dăinuie preț de o oră. 

— Bine aţi venit, a spus el, multumind polițiștilor care făceau 
ture suplimentare. 

Nils Hammer a pornit proiectorul și o hartă de ansamblu a 
zonei dintre fiordul Hummerbakk și Nevlunghavn a apărut pe 
ecran. Într-un punct din interiorul golfului numit Bdegârdsbukta 
era marcată o cabană de la marginea mării. 

Wisting și-a dres vocea înainte de a prezenta faptele cât mai 
succint cu putinţă, judecând după expresia celor din sală. L-a 
identificat pe liderul echipei operative în scaunul de lângă 
rândul de ferestre și făcu un semn cu capul în direcţia lui. 

— Care sunt ultimele detalii de la locul faptei? 

Polițistul masiv și-a pus ceașca de cafea între picioare și și-a 
scos carneţelul. 

— Am întrerupt căutările presupusului autor cu o jumătate de 
oră în urmă, a explicat el, răsfoind paginile. După cum știți, nu 
au dat roade, nu am făcut nicio arestare și nu avem nici arma cu 
care a fost comis omorul. Între timp au apărut câteva aspecte 
interesante. Criminaliștii probabil vor avea mai multe de spus 
despre ele, dar eu voi spune doar atât. Au fost multe persoane 
la locul faptei. Câinii au luat urma în toate direcţiile, de la 
cabană la cabană. Cred că vorbim de cel puţin patru sau cinci 
seturi de urme de pantofi. 

Wisting a luat câteva notițe. Deși informaţia urma să fie 
inclusă într-un raport mai târziu în cursul zilei, era, totuși, 
folositor să o consemneze încă de pe acum. 

— Urmele se opresc la un capăt sau altul al drumului, deci au 
avut o mașină. 

— Aţi găsit vreo mașină? 

— Am verificat mai multe. Întotdeauna sunt câteva mașini 
parcate în dreptul cabanelor și pentru toate vehiculele avem 
explicaţii. Veţi primi o listă detaliată, dar vorbim despre 
proprietari de case de vacanță, pescari, ornitologi și fermieri. 
Niciunul nu a auzit și nu a văzut nimic. 

Șeful echipei operative și-a luat cana de cafea și a răsfoit 
notițele. 

— Cea mai interesantă descoperire este cea pe care am 
făcut-o chiar înainte de a termina, a spus el și a luat o 
înghiţitură de cafea. La Smarvika am găsit trei cartușe goale. 

Wisting s-a întors spre harta de pe zid din spatele său în timp 
ce Nils Hammer a plasat cursorul pe un mic golf la est de 

Gdegărdsbukta. Zona din jur era hașurată în verde, indicând o 
rezervaţie naturală. Cabana în care fusese găsit cadavrul era 
cea mai apropiată locuinţă, la o distanţă de 5-600 de metri. 

— Cartușele se aflau pe mijlocul cărării și erau destul de 
recente. Pe una dintre marginile drumului este un petic de 
pădure și două dintre cartușe erau pe frunzele proaspăt căzute. 
Am izolat zona și le-am acoperit cu o prelată, astfel încât 
criminaliștii să le poată studia când vor avea timp. 

— Asta-i bine, a zis Wisting. Excelent. 

Nu aflase până acum despre descoperirea cartușelor și 
relatarea şefului echipei operative îi ridicase moralul. 
Încărcătorul pistolului, capsele, percutoarele și degetele, toate 
lasă urme pe cartușele armelor. Această descoperire însemna o 
probă vitală. 

Le-a mai acordat încă 15 minute polițiștilor care lucraseră pe 
timpul nopţii, pentru a relata ideile și impresiile lor, înainte de a 
le multumi pentru ajutor și de a reduce astfel numărul 
participanţilor. În astfel de cazuri, era reticent în a divulga 
anumite informații de față cu anumiţi colegi, dacă nu era 
absolut necesar. Intra în această categorie ceea ce numise în 
carnetelul său Pista Telefonică. 

A prezentat pe scurt circumstanţele în care fusese descoperit 
telefonul de către patrula canină. 

Nils Hammer a așezat mobilul, aflat încă într-o pungă de 
probe transparentă pe masă, în faţa lor. 

— Am reușit să îl încarc, i-a spus lui Wisting. Este un mesaj în 
memorie, a continuat el, privind spre cei care încă nu aflaseră 
detaliile. A fost recepționat ieri la 16:53. 2030. 

— Oare se referă la o oră? a sugerat Christine Thiis. 

— Probabil. La acest mesaj a fost recepționat răspunsul „OK”. 
Mai târziu, la 20:43, utilizatorul a comunicat / am here. 

Christine Thiis și-a continuat raţionamentul cu voce tare: 

— Mai întâi a fost un mesaj referitor la momentul unei întâlniri 
și mai târziu o confirmare că persoana respectivă a ajuns la 
destinaţie. 

Apoi s-a aplecat peste masă și a luat telefonul, ca și cum ar fi 
putut să afle mai multe astfel. 

— Și eu am interpretat în același mod, a afirmat Hammer. 

— Ora indicată de telefon este corectă? a întrebat Torunn 
Borg. 

— Aproximativ. Este în urmă cu 37 de secunde. 

— Cine este titularul abonamentului? a întrebat Christine 
Thiis. 

Hammer i-a luat telefonul, ca și cum i-ar fi fost teamă să nu-l 
strice. 

— Aici devine interesant, a replicat el. Acest detaliu complică 
puţin cazul. 

Aplecându-se înainte, Wisting aștepta nerăbdător 
continuarea. 

— Are o cartelă preplătită din Spania, a explicat Hammer. 

— Spania? 

— Da, numerele sunt spaniole, atât al expeditorului, cât și al 
destinatarului și sunt înregistrate pe numele aceleiași persoane. 
Carlos Mendoza din Malaga. 

Wisting a notat SPANIA cu litere mari în carnețelul său. Aveau 
un nume, dar nu era sigur dacă îi plăcea cum sună asta. 
Ramificaţiile internaţionale erau niște adevărate provocări. 

— Voi verifica această pistă astăzi, a spus Nils Hammer, dar 
cred că am mai găsit un detaliu semnificativ. 

Wisting, printr-o mișcare a capului, i-a făcut semn să 
continue. Nils Hammer a ridicat telefonul în timp ce vorbea. 

— Când primul mesaj a fost primit, mobilul era în Oslo. 
Mesajul a fost înregistrat de o staţie telefonică din Havnelageret. 
După 3 ore și 57 de minute, când utilizatorul a scris / am here, 
telefonul se afla în Nevlunghavn. 

— Deci există o legătură cu Oslo, a conchis comandantul 
secției, care până atunci stătuse tăcut, ascultând atent. Și unde 
era localizat celălalt telefon atunci? a întrebat el. 

— Tot în Nevlunghavn, dar putem afla mai multe detalii. 

Nils Hammer s-a ridicat de pe scaun și s-a dus la tablă. A luat 
o cariocă și a scris 20:43 la baza foii de hârtie înainte de a 
desena o linie spre partea de sus a paginii, notând 16:53. 

— Dacă persoana în cauză a trimis mesajul / am here când 
era în Nevlunghavn... 

— Atunci înseamnă că a întârziat cu aproape un sfert de oră, 
l-a întrerupt Christine Thiis. l-a luat de două ori mai mult să 
ajungă din Oslo decât este nevoie în mod normal. 

Nils Hammer a dat din cap, continuând. Wisting, intuind deja 
unde ducea demonstraţia, s-a sprijinit de masă. 

— Aici și aici, a spus Hammer, desenând două cruci pe linia 
dintre Oslo și Nevlunghavn, sunt puncte de trecere cu plată. 
Timpul normal de parcurgere a distanței de la punctul de 
trecere de pe E18 la Langâker este de 25 de minute, și de la cea 
din Sande o oră și zece minute. Toate vehiculele în tranzit sunt 
înregistrate prin fotografierea numărului de înmatriculare sau 
traversează punctul pe baza unui cip cu abonament. 

Comandantul secției i-a întărit afirmaţia. 

— Toate vehiculele care au trecut prin punctul de trecere din 
Langăâker cu circa 25 de minute înainte de trimiterea mesajului 
ar putea avea legătură cu cazul. După cum a arătat Christine, a 
continuat Hammer, a ajuns cu aproape 15 minute mai târziu și 
este puţin probabil să fi făcut o pauză pe ultima parte a 
traseului ori să fi așteptat să transmită mesajul de sosire. Totuși, 
dacă îi acordăm un răgaz de câteva minute, ar trebui să fie una 
dintre mașinile care au trecut pe la punctul de trecere între 
20:00 și 20:20. 

— Dar și așa sunt prea multe mașini, a intervenit Torunn 
Borg. Într-o seară de vineri pe acolo trec probabil câteva mii. 

— Da, așa este, dar omul nostru venea dinspre Oslo și luăm în 
considerare doar mașinile care au trecut și pe la punctul de 
trecere din Sande. În plus, este rezonabil să presupunem că s-a 
întors pe același traseu, în aceeași seară. 

Christine Thiis a recapitulat informaţiile, ca să fie sigură că a 
înţeles corect. 

— Deci, vei începe cu mașinile care au trecut pe la punctul de 
trecere din Sande în jurul orei 19:30 și pe la cel din Langåker în 
jurul orei 20:15 și care au fost înregistrate în aceeași seară pe 
ruta inversă. 

— Exact, a spus Wisting. Este ca o căutare pe internet. Cu cât 
cauţi mai multe cuvinte, cu atât găsești mai multe informații. 

— Dar este posibil să traversezi și altfel aceste puncte de 
trecere? 

— Bineînţeles, aprobă Hammer. Dar eu bănuiesc că răspunsul 
căutat se află aici, a zis el, încercuind punctul de barieră de pe 
E18, dintre Larvik și Sandefjord. 

— Sunt de acord. Puneţi această cercetare pe primul plan, a 
ordonat Wisting. 

Fiecare urmă electronică poate conţine probe esențiale în 
astfel de cazuri. Wisting se gândea la toate bazele de date ca la 

niște martori tăcuţi ai lumii moderne, toate așteptând să fie 
scoase la lumină și analizate. 

Espen Mortensen a intrat în sală și s-a îndreptat spre aparatul 
de cafea, după care s-a așezat pe un loc liber. 

— Noutăţi? a întrebat Wisting. 

— Nu chiar. Cadavrul urmează să ajungă la medicii legiști. Aţi 
aflat despre tuburile de cartușe? 

Ceilalţi au confirmat. 

— Sunt de calibrul 38. Omul nostru a pierdut mult sânge. 
Acum verificăm dacă găsim ceva urme, dar este dificil din cauza 
ploii. Mai sunt și câteva urme de picior în apropierea locului 
unde au fost găsite cartușele, dar și acestea au fost compromise 
de ploaie. 

— Crezi că a fost împușcat acolo și, apoi, a încercat să ajungă 
la cabană? s-a interesat Christine. 

— Da. Plăgile împușcate sunt în zona abdomenului, dar cel 
mai probabil a murit din cauza loviturilor de la cap. Estimez că 
au fost trei lovituri. Din petele de sânge de pe pereţii holului se 
deduce că a fost lovit de două ori în timp ce stătea în poziţie 
verticală și a treia oară, mai violent, după ce căzuse în 
genunchi. 

Criminalistul a sorbit din cafea. 

— Aţi reușit să daţi de Thomas Ranningen? a întrebat el. 

William Wisting a clătinat din cap. 

— Am încercat încă o dată chiar înainte de această ședință, 
dar voi trimite un echipaj la el acasă. 

— Cred că era la cabană și scria o carte. 

— O carte? 

— Da, sunt hârtii pe toată podeaua camerei de zi. Par să fie 
un manuscris. 

— Despre ce este? a întrebat Christine. 

Espen Mortensen a ridicat din umeri. 

— O poţi citi după ce strângem toate paginile, a sugerat el. 
Nu sunt foarte multe, dar pare a fi un fel de roman documentar. 
Erau menţionate câteva nume importante. 

Wisting a continuat ședința, terminând abia după o oră. 
Anchetatorii s-au grăbit să iasă, nerăbdători să lucreze la 
sarcinile alocate. L-a reţinut cu el doar pe Espen Mortensen. 


VP - 48 


— Acest manuscris, i-a spus el, amintindu-și că și el observase 
pagini dactilografiate în cabana lui Thomas Ranningen. Ce nume 
sunt acolo? 

Espen Mortensen s-a așezat la loc. 

— Celebrităţi, răspunse. Se pare că sunt persoane care au 
fost invitate la emisiunea lui: actori, muzicieni și politicieni. De 
ce? 

În loc să răspundă, Wisting s-a uitat îngândurat spre 
fereastră. Afară, se lumina de ziuă. 

10. 


Wisting a pus jos receptorul după ce i-a rugat pe colegii de la 
poliţia din Bærum să îi facă o vizită lui Thomas Rønningen. 

Era ceva care nu-i dădea pace la acest caz. Nu știa sigur ce 
anume, dar era ceva neobișnuit pentru etapa preliminară de 
investigaţii. Întreaga situaţie părea premeditată, executată cu 
sânge rece, dar în același timp lucrurile indicau o oarecare 
disperare sau lipsă de organizare. 

Wisting se forţa să fie optimist. În ciuda tuturor obstacolelor, 
cazul se pusese în mișcare. Erau câteva indicii disparate care 
trebuiau puse cap la cap, dar se îndreptau spre ceva concret. 
Anchetarea unui omor cu autor necunoscut era asemănătoare 
dezlipirii unei etichete de pe sticla de bere. Nu putea fi niciodată 
dezlipită în întregime dintr-odată, ci trebuia ruptă și râcâită 
puţin câte puţin. Cu toate acestea, părea un caz simplu de 
rezolvat. Elementul distinctiv era că nu fusese plănuit nimic, o 
faptă a condus la cealaltă și tot ce s-a întâmplat ulterior a fost 
ca un joc de domino. Investigația urma același tipar și, dacă 
puteau descoperi fapta iniţială, restul se lămurea de la sine. Nu 
știa care fusese evenimentul declanșator, dar începu să citească 
teancul de rapoarte. 

O oră mai târziu a intrat în sala de conferinţe, unde și-a turnat 
o ceașcă de cafea și s-a dus la fereastră. Reporterii deja sosiseră 
și stăteau în grupuri pe aleea pietruită din faţa secţiei de poliţie, 
așteptând să li se permită accesul. 

Wisting s-a uitat la ceas. El și comandantul secţiei fuseseră 
chemaţi pentru o ședință în biroul lui Christine Thiis cu o 
jumătate de oră înainte, pentru o ultimă revizuire. Mai aveau 
cinci minute la dispoziţie, așa că s-a întors în biroul lui pentru a- 
și lua notițele. Când a intrat, telefonul de pe masă tocmai suna. 

— Sunt Anders Hoff-Hansen de la medicină legală, i-a strigat 
în ureche o voce stridentă. Așteptăm cadavrul. 

— Ce vrei să spui? 

— Lucrăm peste program. Și Asbjarn Olsen de la echipa de 
Identificare a persoanelor de la Kripos este aici. Am primit un 
fax prin care se solicita o autopsie, dar nu am niciun cadavru. 

— Eşti sigur? a întrebat Wisting, care își amintea clar 
imaginea mașinii mortuare plecând de la locul crimei. 

— Sunt destul de sigur. 

Wisting a făcut rapid un calcul mental. Cadavrul a fost ridicat 
cu puţin înainte de ora cinci în acea dimineaţă. Mortensen a fost 
la secţie pregătind dosare cu fotografii și scriind un raport 
preliminar care să însoțească transferul către medicină legală. 
Autopsia ar fi trebuit să înceapă la ora nouă. 

— Lasă-mă să verific, a spus el și s-a așezat la birou. 

— Bine. Până atunci beau o cafea. 

Wisting și-a pus cana jos și a închis telefonul, apoi l-a sunat pe 
Espen Mortensen. Acesta a răspuns repede, ca și cum ar fi fost 
concentrat la altceva. 

— Medicii legiști așteaptă cadavrul, a explicat Wisting. 

L-a auzit pe Espen Mortensen punând receptorul în cealaltă 
mână. 

— Ce-ai spus? 

— Corpul nu a ajuns. 

— Ai vorbit cu antreprenorii de pompe funebre? Au venit să ia 
documentele în jurul orei șase. 

— Care firmă de pompe funebre? 

— Memento. Şoferul era nou angajat. Trebuia să ajungă acolo 
în jurul orei opt. Traficul nu este aglomerat sâmbătă dimineața, 
desigur. Vrei să îi sun? 

— Mă ocup eu. 

Wisting cunoștea firma, pentru că apelase la serviciile 
acesteia la înmormântarea lui Ingrid. 

— Sunt ceva noutăţi de la cercetarea la locul faptei? 

— Nu prea. Erau urme de pași intacte în sângele de pe hol, 
când am reușit să luminez bine parchetul. Le-am comparat cu 
cele ale vecinului și nu corespundeau cu pantofii lui. Nu a mers 
mult în interior, așa că trebuie să fie ai criminalului. Modelul de 
pe talpă este atât de clar, încât există probabilitatea ca tipul de 
încălțăminte să fie identificat. Vei primi totul într-un dosar cu 
fotografii și un raport scris. 

Wisting asculta nu foarte atent, în timp ce căuta numărul de 
telefon al companiei de pompe funebre. După ce a încheiat 
convorbirea cu Mortensen, a sunat la numărul trecut în Pagini 
Aurii. Directorul societăţii s-a prezentat, pronunţțând denumirea 
firmei. 

Wisting a recunoscut vocea calmă și sinceră a lui Ingvar 
Arnesen, reprezentantul celei de-a treia generaţii a afacerii sale 
de familie. 

— Mașina dumneavoastră nu a ajuns, a explicat acesta. A 
trebuit să repete mesajul pentru ca Arnesen să înțeleagă la ce 
se referea. 

— Nu pricep. 

Siguranţa dispăruse din glasul lui Arnesen. 

— Ottar a plecat cu puţin înainte de ora șase. Trebuia să fi 
ajuns demult. Aţi verificat dacă au fost accidente rutiere sau 
ceva asemănător? 

— Nu, nu am verificat, a recunoscut Wisting. Dar îl puteţi 
suna? 

— Sigur, așteptați. O pot face de la celălalt telefon. Wisting l-a 
auzit formând numărul, urmat de vocea robotului. 

— Nu, zise Arnesen. Ar fi putut fi un accident? 

— Voi afla. Ottar și mai cum? 

— Ottar Mold. Nu lucrează de prea mult timp la noi. Ca să fiu 
sincer, nu sunt sigur că o să îl păstrez după perioada de probă. 

— De ce nu? 

— Din mai multe motive. Este proaspăt divorţat și din această 
cauză a lipsit mult timp de la serviciu. Nu este o problemă în 
sine, dar nu anunţă întotdeauna și, în această branșă, nu ne 
permitem așa ceva. Oamenii se bizuie pe noi. 

— Credeţi că ar fi putut face la fel acum? Să fi mers acasă la 
fosta soţie în loc să se fi dus la Oslo? 

— Nu prea cred, dar o pot suna să aflu dacă știe pe unde este. 

— Grozav. Aveţi numărul de înmatriculare al mașinii? 

Wisting a așteptat cât timp Ingvar Arnesen a răsfoit printre 
documente înainte de a citi numărul. 

— Este un Voyager negru, a adăugat el. 

— Cu o cruce pe acoperiș? întrebă Wisting. 

— O cruce pe acoperiș și logoul companiei pe laterale. Nu ar 
trebui să fie dificil de găsit. 

Wisting a sunat-o pe Torunn Borg de pe speaker. A pus-o la 
curent cu situaţia și a rugat-o să verifice dacă mașina mortuară 
fusese implicată în vreun accident de circulaţie. Apoi s-a uitat la 
ceas. Mai erau douăzeci de minute până la conferința de presă. 
S-a uitat pe fereastră și a constatat că se ridicase ceața. Cerul 
plumburiu era acoperit cu nori purtaţi de vânt, care își schimbau 

mereu, aproape imperceptibil, forma, dispărând, apoi 
reapărând. 

Telefonul a sunat din nou. Era Arnesen. Orice reţinere 
dispăruse din vocea directorului firmei de pompe funebre. 

— Am vorbit cu soţia lui. Nu știe nimic. Am încercat de câteva 
ori să îl contactez, dar nu cred că are telefonul pornit. 

— Bine, a răspuns Wisting. 

Nu știa ce altceva să spună și a încheiat convorbirea chiar 
când Torunn Borg și-a făcut apariţia în ușa biroului. 

— Traseul mașinii trebuia să treacă prin trei districte 
polițienești în drum spre medicină legală, a explicat ea. Sandre 
Buskerud, Asker și Bærum și, apoi, Oslo. Niciunul dintre aceste 
puncte nu a raportat vreun accident de circulație. 

Wisting și-a trecut mâna prin păr. Se simţea cuprins de un 
sentiment de neliniște. 

— Ce ar trebui să facem? a întrebat Torunn Borg. Începem 
urmărirea mașinii? 

Mai erau 15 minute până la conferinţa de presă, când toată 
atenția jurnaliștilor va fi aţintită asupra lor. Totuși, nu dorea să 
stea în fața camerelor și să fie forțat să declare că a dispărut 
cadavrul. 

— Trimite un vehicul pe același traseu, a solicitat el, 
ridicându-se de pe scaun. Maximă urgenţă. Poate că mașina de 
la pompe funebre s-a oprit undeva pe marginea drumului din 
cauza unei pene de cauciuc și șoferul acela idiot nu și-a încărcat 
telefonul. 

Torunn Borg a dat din cap și a plecat. Luându-și jacheta de pe 
spătarul scaunului, Wisting s-a îndreptat spre ședința 
preliminară cu Christine Thiis. Câţiva reprezentanţi ai presei 
intraseră deja în clădire și erau direcţionaţi către sala de 
conferinţe de la etajul al doilea. Câţiva dintre ei au dat să îi pună 
întrebări, dar Wisting a trecut în grabă pe lângă ei fără să le 
răspundă. 

Masa lui Christine era goală, cu excepţia unei pagini printate 
cu raportul expediat prin e-mail de către Wisting și un pix cu 
care făcuse corecturi și adăugiri. Raportul sintetiza acele 
aspecte ale cazului pe care el credea că le puteau face publice 
și era scris în limbaj simplu, dar cu suficiente detalii, încât să 
satisfacă presa. Wisting s-a așezat pe scaunul de lângă 
comandantul secției. 

— S-ar putea să avem o problemă, a spus el, raportându-le că 
mașina de la pompe funebre dispăruse. 

— Acum ce facem? a întrebat Christine. 

— Propun să așteptăm până când se termină conferința, a 
intervenit comandantul. Să facem o trecere în revistă a 
declaraţiei? 

Wisting a acceptat și a lăsat-o pe Christine s-o parcurgă cu 
voce tare. Au stăruit asupra câtorva aspecte particulare înainte 
de a cădea de acord. 

— Am reușit să îl contactăm pe Thomas Rønningen? s-a 
interesat ea. 

— Nu. Locuiește în Bærum. Am solicitat poliției de acolo să 
meargă la el acasă, dar încă nu am primit niciun răspuns din 
partea lor. 

— Crezi că presa știe deja despre spargerea de la casa lui de 
vacanţă? s-a întrebat Christine. 

— Nu știu, a răspuns Wisting. Dar niciun jurnalist nu te va 
întreba nimic pentru că este un titlu pe care fiecare vrea să îl 
ascundă de ceilalți. Nu durează mult până se va afla, dar 
deocamdată nu putem divulga nicio informaţie. 

Apoi s-au împărțit sarcinile de lucru. Tânăra doamnă procuror 
trebuia să prezideze conferinţa de presă, iar Wisting a observat 
imediat că nu era obișnuită cu situaţia. 

— Va fi bine, a încurajat-o el. Dacă simţi că nu poţi răspunde 
la vreo întrebare, redirecţioneaz-o către mine. 

l-a aruncat o privire rapidă, prietenoasă, înainte de a merge la 
oglinda de lângă ușă. Și-a aranjat câteva șuviţe de păr, a luato 
mină serioasă, după care le-a făcut semn celor doi colegi că era 
pregătită. Wisting a aruncat o privire la propria imagine. Avea 
fața umflată într-o parte, iar pielea din jurul plasturelui de pe 
bărbie căpătase o nuanţă albăstruie. Întâlnirea sa cu atacatorul 
din seara precedentă lăsase urme vizibile, iar vânătaia începuse 
să pulseze. 

Tocmai când ieșeau din birou, a început să-i sune telefonul. 
Pe ecran a apărut numele fiicei sale, însă a respins apelul, 
întrebându-se în același timp dacă urma să o vadă la această 
conferinţă de presă. Ea mai scrisese despre cazurile lui, 
făcându-l mereu să se simtă stânjenit. 

Cu toate acestea, trebuia să îi recunoască meritele de 
investigator. Înţelegea diferitele etape ale activităţii poliţiei și 

avea un talent deosebit pentru interpretarea evenimentelor 
dintr-un caz. Articolele ei au dus, uneori, la adevărate progrese 
în timpul unor anchete. Trebuia să admită că era mândru de ea. 

Telefonul a mai sunat o dată chiar când intrau în sală. Wisting 
și-a amintit de sala de conferinţe supraaglomerată de anul 
trecut. Atunci, la malul mării au fost aduse de valuri patru 
picioare stângi retezate. Asta a fost atunci. Acum, sala era pe 
jumătate plină, dar pe Line nu o zărea printre cei prezenţi. Erau 
doar două echipe de filmare și un jurnalist de la presa din 
capitală. Celelalte publicaţii mai micuţe, din zonele de provincie, 
urmau să preia reportajul de la agenţiile de știri. 

jurnaliștii s-au întors spre ei și unii dintre fotografi au 
imortalizat momentul intrării lor în sală. Telefonul i-a sunat din 
nou. Dacă insista Line putea fi ceva important, dar era un alt 
număr. A răspuns, intenţionând să-l roage pe apelant să revină 
mai târziu. 

— Sunt Hoff-Hansen de la medicină legală, a spus bărbatul de 
la celălalt capăt al firului. 

Wisting i-a făcut semn cu mâna lui Christine Thiis că preia 
apelul. 

— A fost aici, a continuat patologul, dar a plecat din nou fără 
să lase cadavrul. 

— Ce Doamne iartă-mă vrei să spui? 

— Una dintre angajatele din laborator a văzut mașina de 
pompe funebre de la firma din Larvik și a presupus că are 
legătură cu cazul prezentat la știri. 

— Și? 

— Mașina a plecat în trombă din parcare când a ieșit ea. 

— Este sigură că era din Larvik? 

— Da. În orice caz, nu așteptăm alte livrări astăzi. A fost aici, 
dar a întors și a dispărut. 

— Și nu aveţi cadavrul? Poate că a fost livrat și depus într-un 
loc greșit sau ceva asemănător? 

— Îți garantez că nu s-a întâmplat așa ceva. 

Wisting s-a mușcat de buză. Cert era că cea mai importantă 
probă din caz, cadavrul, se evaporase. 

— Ce facem acum? a întrebat medicul patolog. 

— Nu știu, a replicat Wisting. Te sun eu înapoi. 

A închis telefonul și l-a setat pe silențios înainte de-a intra 
pentru a doua oară în sală. S-a așezat lângă Christine Thiis, 
ducându-și îngândurat mâna la bărbie. Durerea se intensifica. 

Comandantul secției de poliţie le-a urat bun venit jurnaliștilor 
și a făcut prezentările înainte de a-i da cuvântul lui Christine 
Thiis. Ea a expus fiecare punct al declaraţiei pregătite dinainte, 
aruncând doar din când în când un ochi peste notițe. Era sigură 
pe ea. 

Imediat ce și-a terminat declaraţia, jurnaliștii s-au repezit să 
pună întrebări. O reporteră de la ziarul local era în primul rând. 

— Ce indicii aveţi? a întrebat ea. 

Christine Thiis a ezitat pentru un moment. 

— Am obţinut câteva probe interesante, a răspuns. 
Cercetările la locul faptei sunt încă în derulare. 

— Ce anume este interesant la ele? a continuat reportera. 

Wisting și-a dres glasul. Procurorul deschisese o portiţă. 
Stabiliseră dinainte să nu ofere informaţii despre probele pe 
care le găsiseră. Publicul nu avea nevoie să știe și putea dăuna 
anchetei dacă destăinuiau prea mult. În același timp, a înţeles 
nevoia procurorului de a arăta presei și publicului că activitatea 
lor dădea rezultate și că făceau progrese spre o soluţionare. 

— Printre altele, urme de pantofi, a auzit-o pe Christine Thiis 
anunțând. 

Wisting regreta că nu o instruise mai bine. Neavând 
experiență, nu își dăduse seama că poţi cădea în capcana 
propriilor cuvinte. 

— Aveţi urmele de pantofi ale criminalului? 

Acum a înţeles pe deplin consecinţele celor dezvăluite, pentru 
că autorul putea să urmărească, și el, conferinţa de presă. 

— Wisting? 

— Evident, nu ne putem pronunţa încă, a răspuns acesta. 

A făcut o pauză dramatică și și-a dres vocea pentru a lăsa să 
se înţeleagă că mai avea ceva de spus. 

— Cu toate acestea, a apărut o situaţie deosebită, a continuat 
el, conștient pe deplin că vorbele sale vor devia atenţia presei. 
Mașina de la pompe funebre nu a ajuns la Institutul de Medicină 
Legală. Trebuia să ajungă la Rikshospitalet în jurul orei opt și 
avem un martor care a văzut-o plecând de la spital cu viteză 
maximă, deși șoferul nu a contactat personalul de la 

departamentul de patologie. Nu am reușit să dăm de șofer și 
trebuie să găsim autovehiculul. 

Wisting a citit numărul de înmatriculare și a descris mașina. 
Blițurile au început să sclipească și mâinile să se ridice în aer. 
Wisting a închis ochii. Nu vor mai avea nicio clipă de liniște de 
acum înainte. 

11. 


După conferinţa de presă, Wisting a părăsit în grabă sala. Ştia 
că reporterii nu-i împărtășeau părerea, dar, din punctul lui de 
vedere, conferinţa de presă era o piesă de teatru pentru 
amatori. 

Reporterii roiau în jurul procurorului, dornici să obţină 
interviuri individuale, dar ea nu știa mai multe despre mașina 
mortuară dispărută decât cele menţionate de Wisting în 
prezentare și nu putea să ofere informaţii neverificate. 

Wisting a închis ușa biroului, s-a așezat la masă și a format 
numărul de telefon al lui Arnesen de la pompe funebre. A 
precizat că au început căutările și l-a avertizat că va fi asaltat de 
telefoane din partea jurnaliștilor. Apoi, i-a convocat pe restul 
investigatorilor la o ședință. 

Wisting s-a instalat în capul mesei lungi de ședințe, 
întinzându-și brațele pentru a prinde ambele laturi ale acesteia. 

— Cazul a luat o turnură neașteptată, a spus el. La conferința 
de presă, tocmai am anunţat căutarea mașinii mortuare care 
trebuia să predea cadavrul laboratorului de medicină legală. 

Ochii din jurul mesei, uimiţi și derutaţi, s-au aţintit toţi asupra 
lui. Wisting a continuat, expunând puţinele detalii pe care le 
aveau, și a conchis dând glas unui amănunt ce-i zăbovea în 
subconștient. 

— S-ar putea să ne confruntăm cu o răpire, ceea ce ar 
însemna că autorul a blocat semnificativ ancheta. 

La masă s-a așternut tăcerea. Din expresia de pe fetele lor 
deduse că întâmplarea sădise în ei un sentiment de neliniște 
asemănător cu al lui. În majoritatea cazurilor, autorul nu ieșea în 
evidenţă, rămânând ascuns în speranţa că va scăpa. Acum se 
confruntau cu un adversar care avea de gând să-și ascundă 
urmele și să le îngreuneze munca. 

— Încă un lucru, a continuat Wisting. Mașina conţinea și 
documentaţia foto de la locul faptei, împreună cu un raport scris 
de Mortensen pentru echipa de patologi, sintetizând ceea ce 
știm despre caz. Nu trebuie să vă explic cât de grav ar fi dacă 
acestea ar ajunge în mâinile cui nu trebuie. 

— Ce vom face? 

Wisting s-a ridicat și a mers la masa din bucătărie ca să ia un 
pahar cu apă. 

— Ce facem mereu, a răspuns. Vom cerceta. Este un 
impediment, dar avem un nou loc al faptei. Trebuie să găsim 
mașina și cadavrul. 

A arătat înspre Torunn Borg și Benjamin Fjeld care stăteau 
unul lângă altul la masă. 

— Găsiţi o mașină și mergeţi într-acolo. Poliţia din Oslo trimite 
un criminalist la Medicină Legală și au spus că vor interoga 
femeia care a văzut mașina mortuară, dar vreau mai mult. 
Interogaţi-i pe toţi și verificați înregistrările sistemului de 
supraveghere video cu circuit închis - întregul pachet. Nu vreau 
să rămână necercetat nici măcar un muc de ţigară din jurul 
spitalului. 

Cei doi detectivi au dat din cap în timp ce luau notițe. 

— Și încă ceva, a declarat el, privindu-l în ochi pe Nils 
Hammer. 

Ştia că experimentatul detectiv era deja supra-încărcat, dar 
era cel mai bun investigator pe care îl avea la dispoziţie. 

— Vreau tot ce poţi afla despre șoferul mașinii de pompe 
funebre. 

Hammer s-a uitat la el cu o privire intensă și hotărâtă. 

— Vei avea toate detaliile, mă voi ocupa de asta. 

Nimeni nu avea întrebări. Și-au împins scaunele cu zgomot și 
ședința s-a încheiat. 

12. 


La ora 11:30 în ziua de sâmbătă, 2 octombrie, Wisting a 
revenit la locul faptei, după 12 ore de la prima cercetare. Totul 
arăta diferit în lumina zilei. Mai expus decât își imaginase, 
peisajul era ticsit cu tufe de ienupăr nu mai înalte de un metru, 
majoritatea noduroase și contorsionate de vânt. Locul în care 
parcase îi permitea o vedere panoramică asupra mării. Dinspre 
țărm bătea un vânt rece și umed. 

Wisting a trecut peste panglica alb-roșie. Sus, pe drumul 
principal din spatele său, o altă bandă îi ţinea pe reporteri la 
distanță. 

Terenul dinspre cabane era abrupt și accidentat și era nevoit 
să meargă cu grijă, pentru că poteca era acoperită de rădăcini 
alunecoase. În timp ce cobora, a trecut pe lângă doi criminaliști, 
care stăteau pe vine, studiind un fragment mic de hârtie la 
marginea potecii. Poate că nimeni altcineva n-ar fi observat 
hârtia aceea, dar pentru ochiul unor criminaliști care cercetau 
cărarea centimetru cu centimetru, orice putea însemna o nouă 
dovadă. Ceva ce părea lipsit de importanță acum s-ar putea 
dovedi esenţial mai târziu. Ce părea neclar și lipsit de legătură 
în prezent s-ar putea dovedi un detaliu decisiv în rezolvarea 
cazului. 

Puțin mai jos pe cărare se vedea o pasăre moartă, cu capul 
dat pe spate și cu aripile întinse într-o parte. 

— Aţi văzut asta? i-a întrebat Wisting. 

Cel mai bătrân dintre tehnicieni a confirmat printr-o mișcare a 
capului, în timp ce se ridica. 

— Mai este una puţin mai jos, a spus el. Crezi că are legătură 
cu cazul? 

— Tu crezi? 

Bărbatul a clătinat din cap. 

— Nu, a răspuns hotărât, înlăturând pasărea de pe drum cu 
piciorul. 

Wisting s-a oprit în luminișul din faţa casei de vacanţă pentru 
a vedea mai bine. În plină lumină părea o cabană pașnică și bine 
întreţinută. Și aici criminaliștii erau ocupați. Unul dintre ei, 

așezat pe vine în fața ușii de la intrare a cabanei și culegând 
ceva de jos, s-a ridicat atunci când l-a observat pe Wisting. 
Sângele negru și închegat și conturul de cretă al unui corp 
omenesc desenat pe podeaua neregulată de lemn erau mărturii 
ale crimei. 

investigaţiile pe care le făcuse Mortensen sugerau că 
scenariul era complet diferit față de ceea ce își imaginaseră în 
noaptea anterioară. Bărbatul a fost lovit violent până a decedat, 
în spaţiul îngust de pe hol, dar fusese deja rănit mortal înainte 
de a intra pe ușă. 

Wisting luase cu el harta pe care era notat locul unde au găsit 
telefonul și cartușele goale și acum pornise pe cărare până la 
zonele respective. 

S-a poziţionat pe locul pe care stătuse pistolarul și a cercetat 
împrejurimile. Cel mai apropiat tufiș avea câteva ramuri rupte, 
dar nu se știa dacă au fost rupte de câinii polițiști sau de cineva 
care a alergat panicat în timpul nopţii. 

Prefăcându-se că ţine o armă în mână, a ţintit înspre arbuști. 
Și-a încordat corpul, a apăsat pe trăgaciul pistolului imaginar, 
dar această simplă reconstituire nu l-a ajutat să înţeleagă mai 
bine evenimentele petrecute acolo. A împăturit harta și a 
îndesat-o în buzunarul interior, după care s-a întors la mașină. 

O vrabie s-a apropiat în zbor și s-a așezat pe capota mașinii, 
lăsând impresia că se uita la el. Înainte să plece, lui Wisting i s-a 
părut că vede o urmă de teamă în ochii ei negri. 

La întoarcere, a încetinit când a ajuns lângă locul unde fusese 
atacat și i se furase mașina. La ferma unde primise ajutor, 
proprietarul era pe drum, luând ceva cu lopata și încărcând în 
roabă. Wisting s-a întrebat dacă s-ar cuveni să oprească pentru 
a-i mulţumi, dar s-a răzgândit. În aceeași clipă, i-a sunat 
telefonul și, văzând că era Line, a răspuns utilizând hands free- 
ul. 

— Bună, tată, a spus ea, eu sunt. 

Și-a dat seama imediat din cele patru cuvinte că nu era ceva 
în regulă. 

— Cum merge treaba? 

— Haotic, a răspuns el. Tu cum ești? 

— Mă gândeam să vin în vizită. 

— Vei scrie despre caz? 

— Nu, sunt în vacanță. Mă gândeam să vin la tine pentru o 
vreme. Ești de acord? 

Wisting a întrebat-o fără ocolișuri dacă s-a întâmplat ceva. 

— Vreau doar să plec de acasă pentru o vreme, i-a răspuns 
Line. Liniștește-te. 

— Totul este în regulă între tine și Tommy? 

— Nu. 

Wisting a amuţit, dându-și seama că folosește pauzele 
acestea exact ca în viața profesională, ori de câte ori dorea să 
dezvolte cineva o afirmaţie. 

— S-a terminat, a spus Line. De fapt, a fost doar o chestiune 
de timp. Mă gândeam să vin acasă pentru ca Tommy să aibă la 
dispoziție câteva zile să împacheteze și să își găsească un alt loc 
în care să stea. Este în regulă? 

— Bineînţeles! Dar știi, desigur, că Suzanne locuiește cu mine 
acum. Casa ei este plină cu muncitori, dar va fi în regulă. 
Camera ta este liberă. 

La celălalt capăt al firului s-a lăsat liniștea. 

— AȘ putea să stau la cabană? a sugerat Line. 

— La cabană? 

— Da, cea pe care ai primit-o de la unchiul Georg. 

— Nu știu, Line. Au trecut ani buni de când nu a mai călcat 
cineva pe acolo. 

— Atunci, este momentul potrivit, a spus ea. Voi face curat și 
astfel îmi voi ţine mintea ocupată. 

— Dar nu știu dacă am timp să vin acolo cu tine... 

— Nu este nevoie. Știu unde este și are și electricitate, și apă 
curentă. 

Wisting a simţit în vocea Linei cum se entuziasmează la ideea 
că va sta la cabana unchiului Georg. Vocea ei era mai vioaie. 

— Cheile sunt acasă, a spus el. Poţi să iei orice ai nevoie 
pentru a face curăţenie. 

— Voi cumpăra câte ceva pe drum. Și ceva mâncare. 

Wisting i-a urat baftă și a încheiat convorbirea. În mintea sa 
vedea harta atârnând în sala de conferinţe, cu casa de vacanţă 
unde fusese găsită victima marcată cu un cerc roșu. Distanţa de 
acolo până la casa de vacanţă a unchiului Georg din Værvågen 
nu putea fi mai mare de patru kilometri și nu știau încă nimic 
despre ucigașul care hălăduia prin peisajul sumbru de toamnă. 

13. 


Wisting căuta un analgezic. A găsit în sertarul de la birou o 
cutie de paracetamol în care mai rămăsese o singură tabletă. A 
scos-o din folie și a luat-o cu o gură de cafea rece. 

Nils Hammer a intrat în birou, urmat de un bărbat timid și 
palid, îmbrăcat cu un costum gri-antracit obișnuit. Wisting l-a 
recunoscut pe Ingvar Arnesen de la serviciul de pompe funebre 
Memento. Hammer a trântit pe birou o copie tipărită a unei 
fotografii de pașaport mărită. 

— Ottar Mold, a rostit el. 

Wisting a ridicat fotografia șoferului mașinii mortuare 
dispărute: o față lată cu ochi negri, frunte înaltă, mandibulă 
puternică și lătăreaţă, bărbie cu barbă. 

— Ce știm despre el? 

Directorul firmei de pompe funebre a rămas în picioare, în 
timp ce Hammer s-a așezat în scaunul pentru oaspeţi. 

— Multe, a răspuns, răsfoind prin carneţelul său. Patruzeci și 
șase de ani, doi copii majori, recent divorţat, acum locuiește 
într-o garsonieră din Torstrand. 

Wisting i-a făcut semn cu mâna să treacă mai departe. Aceste 
detalii le cunoștea deja. 

— Cel mai interesant lucru este că a fost deţinut. 

— În închisoare? 

— De două ori: trei luni în 2002 și șase luni în 2004. 

— Pentru ce? 

— Tăinuire de bunuri furate. 

Ingvar Arnesen a făcut un pas înainte. 

— Nu am știut nimic despre asta, a spus el. 

Hammer i-a arătat un teanc de hârtii capsate. 

— Am detaliile ultimului caz ajuns în instanță. A cumpărat 
calculatoare, televizoare și DVD playere furate și le-a revândut. 

Wisting și-a fixat ochii pe Ingvar Arnesen, voind să-l întrebe 
cum de a putut să angajeze un astfel de personaj. Dacă există o 
situaţie pe lumea asta în care trebuie să te poţi baza pe alţii, 
înmormântarea este aceea. 

Ingvar Arnesen a tușit ușor. 

— El a fost cel ce m-a contactat, a explicat, fără să aștepte să 
fie întrebat. Era șomer de trei luni și se săturase să nu facă 
nimic.  Înregistrasem un post vacant pentru personal 
suplimentar la oficiul forţelor de muncă, dar este un loc de 
muncă deosebit și nimeni nu s-a arătat interesat. Am apreciat 
voința lui de a lucra și am dorit să-i dau o șansă. 

— Avea ceva referinţe? 

— Am vorbit cu o companie de curierat pentru care lucrase. l- 
au dat o recomandare bună. Muncea din greu și venea 
întotdeauna la timp și tocmai de asta aveam nevoie: un asistent 
care să preia cadavrele de la spitale ori azile și să mă însoţească 
pe timp de noapte. Era tăcut și politicos, dar nu intra des în 
contact cu clienţii. Eu mă ocup de asta. În plus, îi cunosc familia. 
M-am îngrijit de înmormântarea bunicilor lui și o știu bine pe 
mama sa. Este un membru activ al bisericii. 

Wisting s-a uitat cu atenţie la bărbat, care-i evita privirea, 
făcându-l pe detectiv să suspecteze că mai era ceva. Îl aștepta 
să continue. 

— Mai sunt câteva aspecte pe care trebuie să le menţionez, a 
adăugat Ingvar Arnesen, după ce Wisting a prelungit tăcerea 
apăsătoare. Ottar Mold pare să aibă mari probleme financiare. 
Am fost notificat de către autoritățile fiscale și executori 
judecătorești să-i rețin din salariu. 

Wisting s-a întrebat dacă să-l invite pe Arnesen să-și tragă un 
scaun de lângă ușă și să se așeze la birou, dar s-a răzgândit. 

— Și mai este ceva, a continuat directorul de la pompe 
funebre. Au început să dispară lucruri de la persoanele 
decedate. 

— Ce vreţi să spuneţi? 

— Weekendul trecut, Ottar a preluat de la azilul din Stavern 
un bărbat care a murit relativ subit. Ulterior, fiul său a raportat 
dispariția a câteva mii de coroane, bani pe care credea că tatăl 
său îi avea în portofel, în dulăpiorul de lângă pat. Cel care i-a 
luat putea să fie unul dintre îngrijitori ori unul dintre membrii 
familiei, dar n-aș fi atât de sigur. 

— Credeţi că i-a luat Mold? 

— Nu am niciun motiv să susțin asta, dar au mai disparut și 
alte lucruri. Ajung să aflu destul de multe lucruri discutând cu 
rudele. Au fost zvonuri despre bijuterii pe care nu le găseau ori 
bancnote care au dispărut. Nu l-am bănuit niciodată, dar acum, 

că s-a întâmplat asta, încep să-mi pun întrebări. După cum v-am 
spus și la telefon, au fost prea multe probleme cu Ottar, prea 
multe absente fără să anunţe. Nu-l voi mai păstra după perioada 
de probă. 

— Ottar Mold știe asta? 

Ingvar Arnesen a dat din cap. 

— l-am spus că nu am nevoie de atâta ajutor, încât să justifice 
un post permanent. 

— Când a aflat asta? 

— leri. 

Wisting s-a lăsat pe spate în scaunul său. Se înfiripa imaginea 
unei persoane încolţite, care ar fi putut acţiona irațional din pură 
disperare, dar pur și simplu nu înţelegea ce avea de câștigat 
Ottar Mold furând un cadavru din mijlocul unei anchete de 
omucidere. 

Douăzeci de minute mai târziu, William Wisting și Nils 
Hammer au intrat în apartamentul de la parter al lui Ottar Mold, 
folosind cheia proprietarului. 

O ușă de sticlă dădea din hol într-un studio. Toate draperiile 
fiind trase, aerul era îmbâăcsit și înăbușitor. Partea de bucătărie 
avea un frigider, mașină de spălat și o plită lângă chiuvetă. Din 
camera de zi, un mic coridor ducea la ușa deschisă a 
dormitorului, unde o pilotă fără cearșaf era strânsă pe pat. 
Părea că Ottar Mold dormea noaptea acoperit cu o pătură pe 
canapea. 

Locul părea să fie locuit de numai câteva luni, cu ziduri golașe 
și lucruri personale încă împachetate în cutii de carton. 

Pe măsuţa de cafea, Wisting a observat un pahar gol și o 
farfurie pe care se afla o felie de pâine pe jumătate mâncată. 
Carnea de pe ea se deshidratase, iar pâinea era îndoită la 
margini. Pe lângă acestea era un mănunchi de plicuri de diferite 
tipuri și mărimi, înștiințări de plată și avize de colectare, alături 
de scrisori nedeschise. 

Din apartamentul sumar mobilat nu au aflat prea multe. Era 
doar dovada vieții monotone a unui om singuratic. Nimic din ce 
se găsea acolo nu îi putea face să înţeleagă ce se petrecuse. 
Totuși, ceva nu era în ordine cu apartamentul acela înghesuit. 
Wisting nu putea să își dea seama ce anume, dar îi lăsa 
impresia unei corăbii cu vele abandonate de echipaj în grabă și 

fără vreun motiv aparent, părăsită precum un vas-fantomă aflat 
în derivă. 

14. 


Când Wisting a revenit în birou, a regretat că nu se oprise lao 
farmacie să cumpere o cutie de paracetamol. Pastila pe care o 
găsise în sertar mai atenuase durerea, dar nu o făcuse să treacă 
de tot. Și-a masat bărbia dureroasă în timp ce se loga la camera 
de proiecte online alimentată continuu cu un flux de informaţii 
de câtre toţi participanţii la rezolvarea cazului. Uneori, 
cantitatea de date era atât de copleșitoare, încât îi distrăgea 
atenția de la lucrurile asupra cărora ar fi trebuit să-și 
direcționeze atenţia cu adevărat. Dar nu exista nicio modalitate 
de a filtra documentele. Era obligat să absoarbă totul și să 
încerce să identifice elementele mai importante, fiind conștient 
că răspunsurile mari se găsesc adesea în detalii mărunte. 

Inainte de-a începe să citească, a sunat-o pe Suzanne. 

— Cum te mai simţi? a întrebat ea. 

— Mă doare, dar sunt bine. 

— Ar fi trebuit să mergi la doctor. 

Se uita la întâmplare pe diferite site-uri în timp ce vorbea cu 
ea la telefon. 

— Dacă se agravează, voi merge, a spus el. Am luat un 
paracetamol. 

— Vii acasă diseară? 

— Da, dar voi întârzia. A sunat Line. Va trece pe la noi. 

Liniștea de la celălalt capăt al firului îi spunea că Suzanne 
aștepta restul informațiilor. 

— S-a despărțit de Tommy. Vine la noi să se liniștească 
pentru o perioadă. 

— Oh, ce păcat! Suportă cu bine situaţia? 

— Da, pare mai degrabă ușurată. Ea este cea care a pus 
capăt relaţiei. l-a dat câteva zile lui Tommy să împacheteze și 
să-și găsească alt apartament. Intre timp, ea va sta la cabană. 

— La cabană? Dar nu este aranjată. 

— Asta vrea să facă ea. Va trece să ia cheile. 

— Bine. Crezi că ar trebui să merg cu ea să o ajut? 

— Cred că vrea să fie singură. 

— Atunci voi rămâne aici și voi pregăti ceva de mâncare, în 
speranţa că îţi vei face timp să treci pe-acasă. 

Wisting a promis să facă tot posibilul să vină acasă, a închis și 
a pus telefonul pe masa de lucru. Telefonul fix și mobilul său 
erau surse constante de întreruperi și conversațiile erau uneori 
prea lungi. A format numărul mesageriei vocale a telefonului din 
birou și a împins mobilul într-o parte. Nu îndrăznea să se rupă 
complet de lumea exterioară. Un singur apel telefonic putea să 
facă un caz să avanseze cu viteza luminii. 

A petrecut o oră cufundat în lucru, apoi a primit și apelul 
telefonic vital. 

15. 


Wisting nu a prins numele celui care sunase, dar a înţeles că 
lucra la sediul central al poliţiei din Oslo. 

— Încep cu vestea bună, i-a spus acesta. Cred că am găsit 
mașina mortuară pe care o căutați. 

Wisting și-a lăsat capul pe spate, uitându-se fix într-un punct 
din tavan. 

— Și vestea rea? 

— Este cuprinsă de flăcări. 

Wisting a închis ochii; îi trecuse asta prin cap. 

— Ce îmi mai puteţi spune? 

— Am primit o sesizare de la niște excursioniști la ora 12:02 
despre o mașină în flăcări în Vettakollen, în partea sa estică. 

Wisting s-a încruntat și s-a uitat la ceas. Trecuseră 48 de 
minute de atunci. Vettakollen era la numai câţiva kilometri de 
Rikshospitalet, la cel mult zece minute de mers cu mașina. 
Totuși, trecuseră mai multe ore de când dispăruse autovehiculul 
și momentul în care fusese incendiat. 

— Atât Poliţia, cât și pompierii sunt la fața locului, iar în jur 
roiește presa. 

Wisting a intrat pe internet pentru a vedea dacă știrea fusese 
preluată de ziarele Online. Incendiile erau ocazii excelente 
pentru fotografii, chiar și după ce erau stinse. 

— Sunteţi sigur că este mașina pe care o căutăm? 

— Da. Persoana care a făcut sesizarea telefonică a citit 
numărul de înmatriculare. 

Ziarul Verdens Gang scrisese despre caz sub titlul cu litere de 
tipar MAȘINA MORTUARA INCENDIATA. O fotografie făcută cu 
telefonul mobil de către un cititor însoțea articolul. Wisting și-a 
mijit ochii la ecran. Pompierii își terminaseră treaba, iar poliţia 
izolase zona din jurul autovehiculului. 

Wisting a accesat site-urile care aveau mai multe fotografii. 
Din rămășițele deformate ale metalului înnegrit se ridicau aburi, 
dar pagubele nu păreau atât de extinse pe cât se temuse el. 

— Există martori? s-a interesat el. 

— Nimeni care să fi văzut altceva în afară de flăcări. 

— Cum arată interiorul mașinii? 

— Habitaclul este gol, dar cadavrul vostru pare să fie încă în 
spate. Dacă ar fi fost așezat într-un sicriu, poate ar fi rezistat 
mai bine. Sacul de plastic s-a topit și a alimentat flăcările. 

Wisting a închis din nou ochii. Văzuse destule corpuri arse 
pentru a se teme de foc mai mult decât de orice altceva. Dacă 
avea de ales între un cadavru scos din mare și o victimă 
incendiată, prefera masa deformată și umflată a corpului înecat 
rămășițelor exfoliate și carbonizate ale unei persoane arse. 

— Trimitem criminaliști la fața locului, a continuat bărbatul de 
la sediul central. De îndată ce va fi posibil, vom remorca mașina 
și o vom aduce aici pentru examinare. Echipa medicilor legiști ar 
putea să primească trupul mâine în zori. 

Wisting i-a mulţumit și l-a rugat să-l ţină la curent. 

Acum articolul Online era actualizat cu fotografiile ziarului. 
Fotograful folosise un obiectiv panoramic. Pe lângă rămășițele 
mașinii acoperite cu spumă, acesta surprinsese echipajul de 
pompieri strângându-și echipamentul, diverși cetățeni care-și 
acopereau gurile și nasurile din cauza fumului toxic și 
împrejurimile. Locul unde fusese găsită mașina era un luminiș 
de lângă un drum cu macadam. În fundal, covorul auriu din 
frunzele toamnei se întindea spre un cer plumburiu. 

A citit textul pe diagonală, stabilind că acesta era într-adevăr 
vehiculul căutat. Reporterul ziarului vorbise cu un excursionist 
care trecuse prin zonă cu o jumătate de oră înainte de 
descoperirea incendiului, când nu fusese nimeni prin 
împrejurimi. Marea întrebare era: unde fusese mașina în 
rastimpul dintre momentul dispariţiei de la Rikshospitalet și cel 
al incendiului? 

Ziarul omisese să pună și cealaltă întrebare fără răspuns. 
Unde era șoferul? 

16. 


După ce Line a luat cheile de la cabană a început ploaia. 
Acum, în timp ce se îndrepta spre coastă, dinspre mare năvălea 
ceața, așa că a pornit ștergătoarele. Norii care atârnau 
reduseseră vizibilitatea, ascunzând marginile drumului în așa 
măsură, încât a virat greșit de trei ori înainte să găsească 
drumul corect, cel pietruit, presărat cu dâmburi și bălți tulburi. 
Un alt automobil mai greu lăsase urme adânci și noroiul strâns 
în ele făcea condusul o misiune dificilă. 

Drumul șerpuia și cotea pe o distanţă de aproape un 
kilometru printr-o pădure deasă înainte de-a ajunge la o 
altitudine care oferea o panoramă a văilor stâncoase ce coborau 
spre mare. Ceaţa estompa contururile argintii ale peisajului. 

Drumul se termina într-un luminiș, la circa treizeci de metri de 
cabană. De aici începea o alee, ultima sa porţiune fiind 
acoperită cu scoici fărâmițate. 

O dubiţă mare și argintie, împroșcată pe laterale cu noroi, era 
parcată în mijlocul luminișului. Line a oprit în dreptul unui tufiș 
mare de măceșe, a coborât din mașină și a inspirat de câteva 
ori, profund, aerul sărat de mare. 

Cabana era așa cum și-o amintea, puţin retrasă, vopsită în 
roșu, cu acoperiș de ţiglă și obloane verzi la ferestre. 

Mai jos era pontonul, unde un pescăruș tăcut stătea pe un 
stâlp de amarare, cu ciocul îndreptat spre orizont. Câteva trepte 
din scara care ducea la platforma de sărituri erau putrezite, dar 
imaginea i-a trezit amintirile fericite ale copilăriei, atunci când 
veneau în vizită la unchiul Georg. 

La câteva sute de metri distanţă, pe Steinholmen, era un 
bărbat îmbrăcat într-un pardesiu negru de ploaie, lung până la 
glezne. Privea cu un binoclu înspre nord-vest. Evident că nu o 
văzuse pe Line apropiindu-se. S-a uitat și ea în aceeași direcţie, 
dar nu a văzut altceva decât ceața gri și monotonă. Pescărușul 
de pe ponton a zburat și s-a înălțat, planând în cercuri. Era 
obișnuit să rămână sus folosind curenţii de aer, nefiind nevoit să 
dea deloc din aripi. 

A luat plasele cu detergenţii de curăţenie și alimentele și a 
urcat pe scara lungă din lemn care ducea spre veranda 
spațioasă de pe latura sudică a casei. 

Pe ultima treaptă zăcea o pasăre moartă. A îndepărtat-o încet 
cu piciorul, făcându-i aripile să se întindă. Din ciocul galben și 
ascuţit ieșea ceva lichid, formând o mică pată pe bârnele de 
lemn. A lăsat-o în pace și a deschis zăvorul ușii. 

Cheia a intrat destul de greu în broască. Trecuse atât de mult 
timp de când nu mai fusese cineva aici, încât se blocase. 
Înăuntru totul era cufundat în semiîntuneric. Aerul rece și 
îmbâcsit avea un miros neplăcut de mucegai. 

A lăsat ușa deschisă căutând întrerupătorul din sufragerie. 
Draperiile erau pline de muște moarte și molii, împuţinând 
lumina. A ieșit din nou ca să deschidă obloanele și pentru a 
cerceta starea cabanei. 

Mobila din camera de zi fusese acoperită cu cearșafuri albe. 
Pe un perete, lângă trei fotografii alb-negru înrămate, era o 
veche hartă maritimă a fiordului Oslo, înălbită de razele 
soarelui. În cealaltă parte a camerei, o bibliotecă ticsită 
acoperea întregul perete de la podea până la tavan cu cărţi 
așezate anapoda. Pe jos erau covoare ţesute de mână. 

Un șemineu mare despărțea camera de zi de bucătăria 
adiacentă. În afară de niște cenușă rece și gri și rămășițele unui 
buștean ars, totul era în ordine. 

Cabana mai avea patru încăperi: o baie, o debara și două 
dormitoare, unul aproape la fel de mare precum camera de zi. 
Era mobilat cu un pat, un birou și un fotoliu cu braţe și spătar 
înalt. Două ferestre mari aveau vedere la mare. A observat că 
acum ceața devenea tot mai densă; bărbatul de pe Steinholmen 
nu se mai vedea. 

A revenit în bucătărie, a pornit robinetul, lăsând apa rece să 
curgă în chiuveta adâncă, emailată. A găsit boilerul sub blatul 
de lucru și l-a pornit, dar urma să dureze câteva ore înainte să 
aibă apă bună de spălat, asta dacă nu fierbea într-o oală. 

Frigiderul fusese tras de lângă zid și lăsat cu ușa larg 
deschisă. L-a băgat în priză înainte de a-l muta la loc, apoi l-a 
umplut cu ce cumpărase. 

A înlăturat cearșafurile de pe mobilă și a pornit un vechi radio 
portabil. Stând în fața ferestrelor și privind în ceaţă, a început să 

se gândească la Tommy, la ochii lui negri și blânzi, la brațele 
viguroase și la îmbrăţișările lui puternice. 

Nu se simţise niciodată apropiată de cineva așa cum fusese 
de el și devenise dependentă de această apropiere. Poate că 
devenise mai dependentă de apropierea lor fizică, pe măsură ce 
distanţa mentală dintre ei creștea. Faptul că relaţia lor nu mai 
putea continua o lovise în plin, în urmă cu câteva săptămâni și, 
cu toate că a fost dureros, s-a simţit în același timp ușurată. 
Trebuia să-și recâștige viaţa; trebuia să redevină independentă, 
pe picioarele ei. În adâncul său știuse dinainte că viața cu 
Tommy urma să aibă un final nefericit sau chiar mai rău de atât. 
Tuturor le fusese limpede. Părţile sale întunecate, atât de 
atrăgătoare la prima vedere, erau cele care acum o îndepărtau 
de el. 

S-a înfiorat, ca și când i-ar fi fost frig, și și-a dat seama că așa 
se întâmplă de obicei. Calitățile pe care intensitatea iniţială a 
pasiunii le ascunde sub vălul toleranței devin imposibile când 
pasiunea dispare. Viaţa ascunsă a lui Tommy, plimbările 
nocturne și convorbirile lui telefonice purtate în șoaptă în baie îi 
induseseră treptat neliniște și frustrare. 

Afară ceața începuse să se disipeze. Din mișcarea crengilor și- 
a dat seama că bătea vântul, alungând și norii. 

S-a așezat și s-a întins după o carte care ieșea de pe unul 
dintre rafturi, unul dintre romanele polițiste ale Agathei Christie. 
O învelitoare de ciocolată fusese folosită ca semn de carte. Citi 
câteva rânduri înainte de a o închide la loc. 

Mintea îi era plină de gânduri haotice: îndoieli, uimire și un 
amestec de amintiri bune și rele. Ideea de a sta câteva zile la 
cabană era o încercare de a scăpa de aceste gânduri, dar 
probabil că avea nevoie de mai mult decât un roman poliţist 
pentru a reuși. 

Singurătatea și liniștea interioară nu o ajutau prea mult. Poate 
nu era ceva de care să fugă, poate era o problemă pe care 
trebuia s-o înfrunte. 

Și-a scos laptopul din geantă și a luat loc. L-a pornit pentru a 
pune în cuvinte gândurile și sentimentele contrarii care o 
încercau. 

Se plăcea pe sine mai mult acum decât înainte de a-l întâlni 
pe Tommy. Înainte era imatură și nesigură. Și acum era 
oarecum nesigură, dar într-un alt mod. Știa mai mult despre ce 

își dorea și despre cine era și era mai conștientă despre ce îi 
putea oferi viaţa. Aflase ce putea face pasiunea din oameni; cât 
de revigorantă și distructivă putea fi, în același timp. Era mai 
matură și știa că venise timpul să meargă mai departe. Avea 27 
de ani și nu de mult credea că o persoană de 27 de ani era 
matură și trebuie să se așeze la casa ei. Cât de mult se înșelase! 
Acum era momentul să trăiască viaţa din plin. Era timpul 
oportun să trăiască. Nu în mintea ei, nici în trecut, dar nici în 
viitor, ci aici și acum. 

Ca atare, nu putea privi înapoi, ci trebuia să înceapă un nou 
capitol. 

Uitându-se din nou la romanul Agathei Christie, l-a luat și l-a 
răsfoit încet. Totul era atât de simplu, atât de ușor de înțeles. O 
comunitate ori o familie este zdruncinată din rădăcini de o 
crimă. Miss Marple intră în scenă, culege informaţii, analizează 
situaţia, demască ucigașul și armonia este restaurată într-un 
univers atent controlat, și lipsit de echivoc transparent, în care 
este ușor să te deplasezi. Aproape că-și dorește să preia cineva, 
în aceeași manieră, controlul asupra vieţii ei, să o aranjeze 
astfel încât totul să ajungă la un final simplu, logic și fericit. 

Și-a ridicat privirea spre fereastră. Marea era pe cale să 
dispară în amurgul gri-albăstrui. Și-a lăsat gândurile să zburde 
înainte de a șterge tot ceea ce scrisese despre ea și să înceapă 
cu o nouă propoziţie: 

Au găsit cadavrul pe data de 8 iulie, chiar după ora trei după- 
amiaza. 

Satisfăcător; un început excelent pentru un roman poliţist. 

17. 


Benjamin Fjeld trimisese fotografii cu mașina mortuară 
pârjolită, cu o vedere de ansamblu a spaţiului de depozitare. 
Aceste imagini au invadat ecranul calculatorului lui Wisting. Nu 
lăsau loc niciunei speranţe. 

Nimic nu rămăsese din hainele cadavrului, iar pielea palidă 
era acoperită de bășici uriașe, sparte. 

Wisting a deschis un alt atașament și a mărit cadrul care 
reprezenta capul: câteva fire de păr încă atârnau de craniu, dar 
nasul și buzele fuseseră arse complet și orbitele ochilor erau 
goale. 

Medicii legiști nu puteau obţine multe detalii de la trupul 
pârjolit. Plombele puteau ajuta la stabilirea identităţii, dar puţine 
alte informaţii erau disponibile. Cât regreta că ezitaseră să 
înlăture cagula la locul faptei pentru a face fotografii! 

Nils Hammer a apărut în cadrul ușii, frecându-și ochii cu 
degetul mare și cel arătător de la mâna stângă. 

— Asta a devenit munca noastră, a spus el. Să stăm cu ochii 
în calculator. 

Wisting și-a dat jos ochelarii și și-a masat mandibula care îl 
durea. 

— Ce progrese am înregistrat cu punctele de trecere de pe 
autostradă? a-ntrebat el. Aţi primit fișierele cu date? 

— Da, și încep să am o privire de ansamblu, dar durează 
sortarea informaţiei. 

Hammer s-a așezat. 

— Traficul este mai aglomerat decât anticipasem. Dacă 
menţinem intervalul de 20 de minute, 378 de mașini au 
traversat ambele puncte de trecere înspre sud. Dintre astea, 
doar 216 s-au întors în aceeași noapte. Problema este că datele 
primite de la compania care gestionează activitatea punctelor 
includ doar numerele de înmatriculare. Trebuie să verific manual 
fiecare număr în registrele auto pentru a identifica modelul de 
mașină și proprietarul; odată făcută asta, devine interesant. 
Mult prea multe nume și numere dintr-odată, mi se învârte 
capul. Trebuie să fac o pauză. 

Christine Thiis a intrat în încăpere înainte ca Wisting să apuce 
s-o salute. 

— S-a aflat deja, a spus ea. Ziariștii au descoperit că Thomas 
Ranningen era cel căruia îi aparţinea cabana unde a fost comisă 
crima. Nici ei nu-l pot găsi. 

— Poate ar trebui să-i contactăm dentistul? a sugerat 
Hammer, arătând cu degetul spre ecranul din faţa lui Wisting. 

Christine Thiis s-a strâmbat în timp ce traversa camera spre 
fereastră. 

— Ce ar trebui să le spun când vor suna? 

Wisting a scotocit prin sertar în speranţa că mai găsește un 
paracetamol rătăcit pe acolo. 

— Putem să confirmăm că este cabana lui, a zis el. Și că nu 
am reușit să luăm legătura cu el. 

Îi sună telefonul mobil. A închis sertarul fără a mai găsi 
analgezice. Uitându-se la ecranul telefonului, și-a reținut un 
zâmbet satisfăcut și a ridicat telefonul să poată citi și ceilalți: 
Thomas Rønningen. A răspuns scurt, dând din cap pentru a le 
confirma celorlalți când bărbatul de la celălalt capăt al firului s-a 
prezentat. 

— înțeleg că aţi încercat să mă contactaţi, a spus 
prezentatorul de televiziune. 

Wisting i-a confirmat acest aspect. 

— Nu știu cât ați aflat despre ce s-a întâmplat, dar trebuie să 
vorbim cu dumneavoastră. 

— Am aflat vestea. Este cabana mea? De aceea aţi sunat? 

— Da. 

— Mă temeam de asta. Vin spre dumneavoastră chiar acum. 

— Când ajungeţi? 

— Într-o oră, dar speram să ne putem întâlni altundeva, nu la 
secţia de poliţie. Presupun că sunt mulţi reporteri acolo? 

— Unde anume vă gândeați? 

— Putem să păstrăm discreţia? 

— Sunt sigur că putem găsi o soluţie, a spus Wisting. Ne 
putem întâlni la mine acasă. 

— La dumneavoastră? 

— Oricum trebuie să merg acasă. 

— Dacă putem proceda astfel, v-aș fi foarte recunoscător. 

Wisting nu mai procedase niciodată așa. Cel mai important 
lucru era să creeze o atmosferă în care martorul să se simtă 

relaxat. l-a dat lui Thomas Rønningen adresa sa din Herman 
Wildenveysgate și, după o oră, acesta parca pe alee. 

Suzanne lucra sub mesteacănul uriaș din grădină, greblând 
frunzele ude. Purta cizmele lui negre de cauciuc și o pereche de 
mănuși de grădinărit din șopron. S-a îndreptat și a zâmbit când 
l-a zărit, apoi și-a scos mănușile în timp ce el se apropia. 

— E grozav că ai reușit, a spus ea, sărutându-l. 

— Eşti atât de isteață, a zâmbit el, aruncând o privire peste 
umerii ei. 

— Îmi place să lucrez în grădină. Îmi eliberează gândurile. 

— La ce te gândești? 

— Îți spun altă dată. 

Ea a râs și l-a sărutat din nou. S-a dat puţin în spate pentru a-i 
admira trăsăturile. 

— Cum te simţi? 

— Pulsează, a replicat el, îndreptându-se spre ușa de la 
intrare. Trebuie să caut niște analgezice. 

— De asta ai venit acasă? 

— Unul dintre motive, a zâmbit el. Vom avea un musafir. 

— Și cine ar putea fi? 

— Thomas Ranningen. 

Suzanne a repetat numele, de parcă nu ar fi înțeles bine. 

— Este martor la cazul nostru, a explicat Wisting. Cadavrul a 
fost găsit în cabana lui. 

— Este implicat în vreun fel? 

— Asta voi încerca să aflu. 

— Și vei vorbi cu el aici? 

— A fost o soluţie practică. 

Suzanne și-a scos cizmele mult prea mari. 

— Este puţin ciudat, a spus ea. 

— In ce sens? 

— leri mă uitam la emisiunea lui la televizor și acum vine la 
noi acasă. 

Înăuntru, Wisting a umplut un pahar cu apă de la robinet șia 
înghiţit două tablete de paracetamol în timp ce Suzanne a pus la 
fiert ibricul pentru ceai. 

— Line a trecut pe aici, i-a zis ea. A luat cheile de la cabană. 

— Nu ai reușit să o convingi să stea aici? a-ntrebat Wisting, 
așezându-se la fereastră. 

— Am rugat-o, dar a spus că vrea să stea puţin singură. 

— Cum se simţea? 

— Bine, dar nu-mi place să o știu acolo în Vaervâgen. Mă 
întreb dacă ar trebui să merg până acolo. 

Wisting bău ceaiul, apreciind grija pe care Suzanne o arăta 
pentru Line. 

— Așa a dorit ea, desigur. Să fie singură o vreme. 

— Chiar și-așa, a replicat Suzanne, făcând semn cu capul spre 
atmosfera sumbră de afară. Prognoza spune că vremea se va 
înrăutăți. 

Soneria a sunat înainte de a-și termina ceaiul, iar Wisting a 
deschis ușa. 

Thomas Rønningen, mai scund decât și-l imaginase, era 
îmbrăcat în jeanși și cu un pulover pe gât pe sub hanorac. A- 
ntins mâna cu o strălucire jovială în privire, iar Wisting s-a simţit 
de parcă ar fi întâmpinat un vechi prieten. 

Wisting l-a condus înăuntru, unde faimosul amfitrion de 
televiziune și-a agăţat hanoracul în cuier și s-a descălțat. Mai 
întâi a salutat-o pe Suzanne și apoi l-a urmat pe Wisting la biroul 
de la mansardă. 

S-a așezat la fereastră, în timp ce Wisting a căutat ceva de 
scris. Lumina zilei pălea pe cerul sur de afară. 

— Cred că e o panoramă fantastică de aici pe vreme bună, a 
remarcat Ranningen. 

— Da, așa este, a confirmat Wisting. Luaţi loc. 

— Presupun că puteam face asta și la telefon, a spus Thomas 
Ranningen, așezându-se pe canapea. Nu știu nimic despre cele 
întâmplate. 

Wisting s-a așezat în partea opusă și a pornit micul 
reportofon, creând un context mai formal. 

— Oricum, e bine că v-aţi făcut timp, a spus el. 

Scopul unui interviu era întotdeauna același: de a obține 
informaţii noi. Wisting îl vedea mereu ca pe un joc în care două 
persoane stau față în față, fiecare cu informaţii diferite despre 
caz. De obicei, polițistul e cel care conduce interviul, dar uneori 
cel intervievat este atât de bun, încât preia controlul, iar 
polițistul ajunge să dea informaţii în loc să le culeagă.. 

Thomas Rønningen era un adversar profesionist. În cazul în 
care era implicat în această chestiune mai mult decât 
recunoștea, Wisting a decis să fie prudent. Și-a așezat carnețelul 

în poală și a răsfoit foile nescrise, mai mult ca să arate că derula 
o examinare formală. 

— Când aţi fost ultima dată la cabană? 

— Acum două săptămâni. Am fost acolo de vineri până luni. 

— Aţi fost singur? 

— Da. 

Wisting a privit la reportofon. Aflase din tabloide că Thomas 
Rønningen era divorțat. Îl prezentau drept un tânăr atrăgător 
care, în ultimii ani, a fost văzut în compania mai multor actrițe și 
cântărețe faimoase. 

— Fără oaspeţi? a întrebat el. 

Thomas Rønningen a reflectat mai bine. 

— Nu, chiar nu. Scriu o carte și prefer să fiu singur. 

— O carte? 

— Despre ceea ce nu se vede pe ecran, a spus Rønningen 
zâmbind. Ce se întâmplă în culise și după ce s-au oprit camerele 
de luat vederi. Am fost gazda a circa 200 de emisiuni cu 
aproape 1.000 de invitaţi. Toată elita societăţii norvegiene a fost 
acolo. Lideri economici și modele culturale. Au fost în emisiunile 
mele șefi de state și membri ai casei regale, staruri porno și 
infractori celebri. Este evident că am destul material pentru o 
carte. 

Răspunzându-i la zâmbet, Wisting a continuat. 

— Mai folosește cineva cabana în afară de dumneavoastră? 

Thomas Ranningen s-a foit în scaun. O mică încordare în 
colţul ochiului sugera că se simţea incomod. 

— Nu prea înţeleg unde bateţi cu aceste întrebări. Problema 
este, desigur, că persoanele care au fost acolo ieri nu aveau 
invitaţie. 

— Îmi cer scuze. 

Wisting a pus pixul pe carneţelul deschis. Trebuia să explice 
mai clar scopul discuţiei; un martor confuz era un martor slab. 

— Este vorba de eliminare, a explicat el. Criminaliștii au găsit 
amprente și profile ADN, așa că trebuie să excludem persoanele 
care au avut permisiunea să intre în cabană pentru a stabili care 
dintre urme au fost lăsate de atacatori. Vom avea nevoie de 
amprentele dumneavoastră. Dacă totul se transformă într-o 
anchetă îndelungată, ar putea fi necesar să-i amprentăm și pe 
oaspeții dumneavoastră. 

Thomas Rønningen s-a lăsat pe spătarul scaunului. 

— Nu știu... a început el, dar s-a oprit, la fel cum proceda la 
televizor. Staţi să înțeleg, a zis, în schimb. Cabana mea este 
scena unui omor. 

Wisting a dat din cap. 

— Înţeleg că bărbatul care a fost ucis a fost găsit în holul 
exterior. A fost ucis acolo sau în interiorul cabanei? 

— A fost ucis în hol, a clarificat Wisting. Pe când intra. 
Atacatorul era deja în cabană. 


Wisting nu a spus mai mult, întrebându-se dacă nu cumva îi 
oferise prea multe detalii. Trebuia să presupună că Ranningen 
va fi intervievat de către presă și că va spune ceea ce a aflat. 

— Un hoţ? 

— Este o ipoteză. 

— Ce au furat? 

— Au fost sparte mai multe case de vacanţă. Se pare că erau 
în căutare de echipamente electrocasnice ușor de vândut. Ce 
aveaţi acolo? 

— Cu siguranță aveam astfel de obiecte și un laptop la care 
lucram când eram acolo. 

Wisting a revăzut în memorie cabana răvășită. 

— Se afla pe măsuţa de cafea, a adăugat Rønningen. 

— Probabil că a dispărut, a confirmat Wisting. Erau câteva 
pagini de manuscris lăsate în urmă. 

Thomas Ranningen a făcut o grimasă. 

— Era un calculator vechi și am salvat documentele, desigur, 
dar nu-mi place ideea că manuscrisul s-a rătăcit. 

Wisting a ridicat din nou pixul. Ranningen a evitat întrebarea 
referitoare la cine mai folosea cabana în afară de el însuși. Pe 
parcursul interviului, și-a frământat mâinile, ceea ce nu era 
caracteristic comportamentului de la televizor. Agitaţia sugera 
anxietate. 

Wisting a adresat din nou întrebarea. 

— Cine altcineva, în afară de dumneavoastră, a mai fost la 
cabană? 

— Am avut foarte mulți vizitatori în timpul verii, inclusiv pe cei 
de la revista. Se og Hør. Și au venit și câţiva dintre colegii de la 
NRK. 

Thomas Ranningen a spus la nimereală câteva nume de 
oaspeţi din timpul verii, iar Wisting le-a notat. Într-un final, lista 

conţinea un numar foarte mare de femei blonde mult mai tinere 
decât proprietarul cabanei. 

— În plus m-au vizitat David Kinn și unii dintre prietenii lui. 

Wisting nu și-a putut ascunde surprinderea. 

— Investitorul? a întrebat el. 

Thomas Rønningen a dat din cap. David Kinn era descris în 
presa drept un acrobat al lumii finanţelor și un falimentar 
perpetuu. Era implicat în jocuri de noroc și scheme piramidale 
și, cu câţiva ani în urmă, fusese condamnat pentru tăinuire după 
ce a împrumutat bani care s-au dovedit a fi furaţi. Cele mai 
recente titluri indicau că era urmărit de asasini plătiţi. 

— A fost invitat al emisiunii mele în perioada Paștelui. Am 
avut câteva întâlniri de afaceri pe timpul verii, dar nu s-au 
soldat cu vreo înțelegere. 

Wisting stătea fără să spună vreun cuvânt, sperând că 
prezentatorul TV va fi deranjat de tăcere și, din obișnuinţă, va 
relua șirul povestirii. 

— A împrumutat cabana pentru câteva săptămâni spre finalul 
verii, a spus bărbatul într-un final. Nu știu dacă a avut oaspeți 
sau dacă a mai stat cineva cu el. 

— Câteva săptămâni? 

— Trei. De pe 4 până pe 25 august. 

Wisting a notat numele David Kinn în partea de sus a foii de 
hârtie. Lista vizitatorilor era lungă și un rid apăruse pe fruntea 
prezentatorului de televiziune. 

— Aveţi idee cine era omul ucis? a întrebat el. 

Din nou discuţia era deviată. 

— Nu avem o identitate sigură, a spus Wisting. Thomas 
Rønningen a arătat spre carneţel. 

— Credeţi că ar putea fi unul dintre ei? a întrebat el. 

Wisting și-a aruncat ochii peste lista cu nume. 

— Dar dumneavoastră? a întors întrebarea. 

Celebritatea TV a clătinat din cap. 

— Cred că a fost o coincidență faptul că s-a petrecut în 
cabana mea, a zis el, dând din mână după cum îl observase 
Wisting procedând la televizor când dorea să treacă la un alt 
subiect. 

— Cred că aveţi un serviciu dificil. Provocator, nu? 

— Asta este ceea ce-l face atât de interesant. 

— Sunt fascinat de modul cum anchetatori competenţi 
precum dumneavoastră reușesc să vadă legături care altora le 
scapă. 

Wisting a înțeles de ce invitaţii emisiunii se simțeau comod și 
se confesau în compania lui Thomas Rønningen. Era normal 
pentru el să fie personajul principal și centrul atracției, dar în 
același timp știa să direcţioneze lumina reflectoarelor spre 
partenerul de discuţie. Șarmul și talentul oratoric creau o 
atmosferă potrivită, un tip de charismă care nu putea fi învăţat 
ori exersat. Totuși, ceea ce spusese părea mai degrabă o tactică 
diversionistă decât o opinie sinceră. 

— Unde aţi fost ieri-seară și noaptea trecută? s-a interesat 
Wisting, refuzând să intre în jocul conversaţiei. 

Cu un zâmbet, Thomas Ranningen și-a schimbat încă o dată 
poziţia. 

— Aţi putea crede că am cel mai bun alibi din lume - un 
milion de telespectatori, dar adevărul este că tot ceea ce văd 
oamenii pe ecran este o înregistrare. Programul este înregistrat 
după-amiaza și transmis needitat. 

— Și, deci, unde eraţi? 

— Acasă. Singur. 

— Am încercat să vă sunăm și am trimis chiar și o mașină la 
ușa dumneavoastră în dimineaţa aceasta. 

Thomas Ranningen a dat din cap. 

— Am deconectat totul, a spus el. Mobilul, soneria, televizorul, 
tot. Am ajuns acasă în jurul orei șapte și m-am pus pe scris. Am 
continuat până pe la cinci, apoi m-am prăbușit în pat. Când m- 
am trezit, mi-am deschis telefonul, am citit mesajele și v-am 
sunat. 

Wisting s-a gândit la posibile metode pentru a-i verifica 
alibiul. Dacă a stat la computer conectat la o rețea privată, 
traficul de date s-ar fi înregistrat. Lăsând asta la o parte, i-a mai 
adresat câteva întrebări de rutină. Interogatoriul de o oră i-a 
conferit o imagine puţin diferită a omului pe care îl cunoscuse 
de la televizor. Era ceva mimat și studiat în legătură cu el care 
nu se observa pe ecranele televizoarelor. 

Finalizând interogatoriul, și-a condus oaspetele afară, unde 
iluminatul stradal era estompat de burniţă. 

— Încotro mergeţi acum? a întrebat Wisting. 

Thomas Ranningen și-a ridicat fermoarul hanoracului și și-a 
băgat mâinile în buzunare. 

— Mă gândeam să merg să arunc o privire la cabană. Credeţi 
că este posibil? 

— Încă avem criminaliști acolo. Probabil că nu veţi fi lăsat să 
intrați. 

— Mă voi duce oricum, după care mă voi întoarce acasă. Și-au 
strâns mâinile și s-au despărţit. Thomas Ranningen s-a urcat în 
mașina sa și a ieșit cu spatele din curte. 

Așa nu ajungem nicăieri, s-a gândit Wisting, cuprins de 
pesimism. Suntem blocaţi, pierduţi într-un vid total și nici măcar 
nu știm ce căutăm. 

18. 


La ora 21: 57, investigația intra în cea de-a doua zi de lucru. 
Wisting a încheiat-o chemându-i pe investigatori la o nouă 
ședință. 

A rezumat punctele principale din evoluţia anchetei. Era 
obosit, dar propoziţiile sale nu trădau acest lucru, fiind pline de 
sens. 

— Locul faptei! i-a spus el lui Espen Mortensen. 

Criminalistul a pornit proiectorul. 

— În acest moment, urmele de pantofi sunt cele mai 
interesante, a spus el, arătându-le fotografii ale tălpilor 
însângerate îndreptându-se spre ieșire. 

Șanţurile din modelul acestora erau clar delimitate în raza 
oblică de lumină. 

— Sunt interesante pentru că sunt pline de sânge și trebuie să 
aparţină ultimei persoane care a fost în casă. 

— Tipul de încălțăminte? 

— Verificăm încă, dar cercetările preliminare arată că este un 
pantof obișnuit de mărimea 44. 

Următoarea fotografie era explicită. Mai multe amprente pe 
tocul ușii. 

— Victima purta mănuși, dar nu știm dacă aparțin 
proprietarului cabanei ori vreunui vizitator. Desfășurăm acum o 
verificare în baza de date. 

Pe ecran a apărut imaginea unei chitanțe mototolite, întrucât 
cerneala se întinsese pe foaia udă, literele se uniseră și erau 
imposibil de descifrat. 

— Aceasta a fost găsită la marginea aleii care duce la cabană, 
a explicat Mortensen. Nu a stat afară prea mult timp, dar 
suficient cât să se deterioreze. Am pus-o în containerul vidat. Să 
sperăm că textul va deveni mai clar de îndată ce hârtia este 
uscată prin răcire. 

Nils Hammer și-a înclinat capul, mijindu-și ochii la fotografie. 

— Cred că scrie „Meniu Hot Dog”. Probabil o chitanţă de la 
vreo stație de benzină Statoil, aruncată de unul dintre polițiștii 
de la patrula canină. 

Comentariul său a declanșat un ropot de râsete. 

— Cum evoluează verificarea înregistrărilor? a întrebat 
Wisting. 

Hammer a luat o înghiţitură de cafea. Obţinerea înregistrărilor 
CCTV era responsabilitatea lui. 

— Le avem aproape pe toate, dar este un volum foarte mare 
de lucru. Am contactat fiecare benzinărie din oraș pentru a ne 
asigura că nu șterg nimic din baza de date. La unele staţii au 
personal special care se ocupă de echipamentele de 
supraveghere video, dar la altele trebuie să aștepți până intră 
pe tură o persoană care te poate ajuta. 

A mai luat o gură de cafea. 

— Și apoi lucrurile merg și mai încet în privința punctelor de 
trecere. Suntem complet blocați. 

— Cum așa? 

— Registrul auto este oprit pentru lucrări de întreţinere și nu 
va fi repornit decât mâine-dimineaţă. 

Wisting simţea cum se enervează. Se obișnuise ca sistemele 
de date depășite ale poliţiei să le cauzeze probleme, dar acum 
ajunseseră într-o fază importantă a anchetei și era dificil să fie 
răbdător. 

A prelungit ședința. 

Torunn Borg fusese la Oslo împreună cu Benjamin Fjeld. 
Wisting i-a permis tânărului aflat în perioada de probă să dea 
raportul despre colaborarea lor cu poliţia din Oslo. 

— Cel puţin acum cadavrul a fost predat în siguranţă la 
Medicină Legală, a spus Fjeld. Autopsia începe mâine dimineaţă 
devreme, dar nu cred că ne putem aștepta la ceva deosebit. 
Avem puţine rezultate și din examinarea mașinii. Erau urme de 
lichid inflamabil, dar nu e o surpriză că incendiul a fost 
intenţionat. 

— Martori există? 

— Nimeni altcineva în afară de excursioniștii care au sesizat 
poliția. Am vorbit cu tehnicianul de laborator care a vazut 
mașina în fața Rikshospitalet. Nu poate să ne spună mai mult de 
atât. A văzut mașina din laterală și parţial din spate. Nu a văzut 
cine o conducea. 

— Vreo noutate despre șofer de la cei care se ocupă de 
pompele funebre? 

— Nu, și asta este ceva remarcabil. Cu siguranţă, nu poate 
dispărea pur și simplu. 

— Ce facem în legătură cu asta? 

— Am contactat angajatorul și familia și l-am declarat oficial 
persoană dispărută. 

Incertitudinea legată de șofer i-a provocat lui Wisting o 
senzație de neliniște. Ceva nu se potrivea, dar întreaga zi parcă 
fusese așa. Nimic nu era la locul lui și timpul lor se scursese în 
van. Mai spera doar că el și detectivii vor putea dormi bine pe 
timpul nopţii și ziua de mâine le va aduce mai multe răspunsuri. 

19. 


Wisting conducea prin întuneric. În minte rememora 
evenimentele ultimelor douăzeci şi patru de ore precum o 
ancoră ce caută un reazem pe fundul mării, fără să reuşească să 
întâlnească vreunul. 

Astfel de gânduri îi treceau prin minte atunci când Wisting s-a 
apropiat de casa lui din Stavern. Abia când a oprit complet 
mașina s-a gândit, însă, că ar trebui să își sune fiica. A rămas în 
mașină și i-a format numărul. 

— Bună! Ce mai faci? 

— Bine, mulţumesc, i-a răspuns Line. Tocmai m-a sunat 
Suzanne să mă întrebe același lucru. Spera să ajungi curând 
acasă. 

— Mă îndrept spre casă chiar acum, a zis el, ieșind din 
mașină. Cabana a fost foarte murdară? 

— Oh, nu! Aerul era închis, dar acum se simte miros de 
detergent. 

— Ai vorbit cu Tommy? 

— Da, a sunat mai devreme. 

— Ce voia? 

— Eu cred că nici el nu știe ce vrea. 

— Când reîncepi serviciul? 

— Lunea viitoare, dar mai am de luat câteva zile de concediu. 

Wisting a intrat în casă. 

— Sună dacă ai nevoie de ceva, a spus el. 

Suzanne l-a întâmpinat în hol. 

— Era Line? 

— Da. 

— Am vorbit adineauri cu ea. Am avut o discuţie plăcută, dar 
pare a fi reţinută față de mine. Cred că îi este dor de mama ei. 

Wisting a expirat prelung. Și lui îi lipsea Ingrid, dar nu i-a spus 
nimic Suzannei. În schimb, a sărutat-o și i-a șoptit la ureche: 

— Sunt fericit să te am. 

Era loc pentru două femei în viaţa sa, după cum descoperise. 
Însă nu puteau fi comparate, iar dragostea pentru una dintre ele 

se suprapunea peste sentimentele de iubire pentru cealaltă. 
Ingrid, mama copiilor săi, va însemna întotdeauna mai mult. 

Stăteau în camera de zi, unde până atunci Suzanne citise. Pe 
masă era așezată, cu paginile în jos, o carte ce aparținuse lui 
Ingrid și care fusese luată din biblioteca de la etaj. 

— Cum merge cazul? a întrebat Suzanne. 

Wisting a ridicat din umeri. 

— Mai este mult până când vom clarifica situaţia, dar nu se 
știe niciodată. Poate se ivește ceva care duce la limpezirea 
lucrurilor în mod neașteptat. 

Suzanne și-a ghemuit picioarele sub ea pe canapea. 

— Nu îţi este frică? a întrebat ea. 

— De ce anume? 

— De necunoscut. De lucrurile care se vor întâmpla. 

Wisting a rămas pe gânduri. Îi plăcea foarte tare această 
trăsătură a Suzannei - curiozitatea. 

— Nu mă sperie. Dimpotrivă. Faptul că nu știu ceva mă 
motivează să merg mai departe. 

Suzanne a rămas pe gânduri și Wisting, care nu avea chef de 
o discuţie serioasă, a schimbat subiectul. 

— La ce te gândeai? a întrebat el. 

— Când? 

— În timp ce greblai frunzele. Mi-ai spus că ţi-a plăcut să te 
plimbi ca să te poţi gândi. 

Ea a izbucnit în râs, ca și când n-ar fi dorit să-i împărtășească 
acele gânduri. 

— Mă gândeam la un nume, a răspuns ea. 

Wisting n-a înţeles imediat la ce anume se referea, dar apoi i- 
a picat fisa. Cu numai douăzeci și patru de ore mai devreme 
stăteau în același loc și Suzanne spunea că voia să renunţe la 
slujba sa administrativă și să deschidă un art cafe. 

— Pentru restaurant? 

Ea a dat din cap. 

— la să auzim, atunci! 

Suzanne a ezitat puţin înainte să declame: 

— The Golden Peace. 

Wisting a zăbovit puţin asupra numelui. 

— Excelent nume pentru o art cafe! Când se deschide? 

— Probabil că nu va fi cine știe ce. 

— Ce anume te sperie? Ţi-e frică de necunoscut? 

— Poate că asta este cauza, lipsa de încredere. Nu este o 
afacere chiar sigură, la urma urmelor. Este mai sigur să stai într- 
un birou, pe post de administrator, cu un salariu fix. 

Wisting a privit-o cu atenţie. Era greu de înțeles că asemenea 
incertitudini o acaparau din nou. A trecut printr-un război, s-a 
refugiat într-o ţară străină. Atât la serviciu, cât și la studii a 
căutat noi provocări, la care nu știuse niciodată răspunsul 
dinainte. 

— Unde am fi dacă am ști toate răspunsurile dinainte? a 
întrebat el. N-ar mai rămâne nimic. Speranța și credința și 
visurile n-ar mai însemna nimic. Cred că ar trebui să mergi 
înainte. Gândește-te ce bine ar fi - aș putea avea mereu propria 
mea masă. 

Chipul ei s-a luminat de fericire, apoi Suzanne a chicotit și s-a 
ridicat în picioare. 

— Acum trebuie să mergem la culcare, a spus ea. 

Wisting s-a dus la baie și, zece minute mai târziu, și-a așezat 
capul pe pernă. Avea un puternic sentiment de neliniște cu 
privire la ce îl aștepta a doua zi. 

20. 


Cerul era acoperit de un strat de nori gri, care atârnau greu. 

Line a trântit ușa cabanei în urma ei. De obicei nu se trezea 
atât de dimineaţă, cel puţin nu când avea o zi liberă, dar se 
trezise cu o oră mai devreme și nu mai putuse să adoarmă. Și-a 
legat fularul peste gulerul jachetei, s-a întors cu faţa în direcţia 
vântului și a coborât de pe pridvorul larg pe cărarea care ducea 
pe coastă. 

Vântul se înteţise pe timpul nopţii. Ceața dispăruse, dar acum 
aerul era presărat cu stropi de ploaie. 

Seara precedentă scrisese șapte pagini din romanul ei poliţist. 
Se gândise, din când în când, că ar fi fost amuzant să își 
folosească talentul scriitoricesc pentru ceva mai mult decât 
articole de ziar și interviuri de impact. Avea talent la scris, iar de 
la tatăl ei învățase multe despre munca de poliţie și investigații. 
Ideea unui roman poliţist venise de la sine. 

Totul începuse în joacă. A dat viaţă unui personaj fictiv, cu 
calităţile și cu aspectul ei fizic, l-a plasat în spaţiu și timp. Insă, 
după șapte pagini, inspiraţia a părăsit-o, iar, când le-a recitit, le- 
a găsit bune, doar că le lipsea forma și direcţia. 

In timp ce curăța dulapurile din bucătărie, s-a gândit cum să 
își construiască povestea, dar, apoi, alte gânduri au dat năvală 
și era prea obosită să le pună în ordine. Valul de gânduri i-a 
alungat somnul și de aceea se trezise devreme. In plus, era 
copleșită de prea multe emoţii care o împiedicau să se 
concentreze cum trebuie, iar gândurile ei se întorceau la 
Tommy. 

La micul dejun a mâncat două felii de pâine prăjită și a băut o 
ceașcă de cafea. Apoi, a hotărât să se plimbe și să dea frâu liber 
gândurilor. 

Era singură, iar pe coasta rece și neprimitoare din faţa ei 
valurile se spărgeau de roci și de recifurile din adâncuri. Pe 
orizontul ca de oțel, o navă se îndrepta spre vest. Tânguielile 
pescărușilor răsunau ca niște râsete sâcâitoare purtate de vânt. 
Din depărtare erau frumoși, plăcuţi vederii, dar ea știa că 

mâncau orice și asta o făcea să-i considere niște necrofagi plini 
de paraziți. 

Peisajul era format din plajă cu pietre, pante stâncoase și 
zone împădurite aflate în bătaia vântului. Line hoinărea de-a 
lungul cărării dintre măceși și tufele de porumbar, care se 
pierdea în peisajul lipsit de viaţă. 

Intr-un golf, un stol de pescăruși se îmbulzea deasupra unei 
bărci cu vâsle, lăsându-se în picaj în jurul ei, luptându-se pentru 
ceva ce se afla în ea, bătând din aripi și ciugulind cu violenţă din 
niște resturi. Cei care nu reușeau îi atacau pe cei mai norocoși, 
forțându-i pe cei mai slabi ori mai mici să renunțe la prada lor. 
Cele mai puternice dintre păsări înghiţeau prada, devenind 
astfel și mai puternice. 

Cărarea a purtat-o aproape de barcă, speriind pescărușii. Era 
un loc ciudat de amarat, s-a gândit ea. Mica ambarcaţiune părea 
să fi fost în derivă și adusă la mal. Acum eșuase pe plajă, 
zgâriată de pietrele mari și rotunde. 

Line a înlemnit; în barcă era cineva. Un bărbat, susţinut 
parţial de bancheta de la pupa și cu capul dat pe spate. Ochii îi 
fuseseră scoși din orbite, iar gura îi era larg deschisă. 

21. 


A auzit primul apel în timp ce stătea la masa din sala de 
conferinţe și își reumplea ceașca de cafea. 

Bărbatul care sunase, Leif Malm, era șeful departamentului de 
informaţii secrete din cadrul districtului de poliţie din Oslo. 

— S-ar putea să avem informaţii de interes pentru 
dumneavoastră. 

Wisting s-a dus în birou, ţinând telefonul la ureche. 

— Avem un informator care a povestit despre un transport 
maritim de droguri care a fost efectuat vineri seara din 
Danemarca, a continuat celălalt pe un ton grav. O parte trebuia 
să fie introdusă prin Helgeroa, dar ceva a mers prost. 
Coordonatorul operaţiunii ar fi pierdut milioane, precum și pe 
unul dintre oamenii lui într-un schimb de focuri. 

Wisting s-a așezat. Asta părea să fie o pistă bună. 

— Știm cine este coordonatorul operaţiunii? 

— Da, este un tip pe nume Rudi Muller. Este unul dintre peștii 
cei mari și omul de bază într-o rețea care face trafic cu arme, 
droguri și prostituție. 

Wisting a dat din cap. Era un nume pe care și-l amintea din 
rapoartele securităţii despre criminalitatea organizată. 

— A fost și el acolo? 

— Nu, au fost doi indivizi care s-au dus să ridice marfa. Dar nu 
i-am identificat încă. 

— Știm ce nu a mers bine? De ce s-a terminat așa cum s-a 
terminat? 

— Nu chiar. A fost un aranjament care dura de o jumătate de 
an. Zece kilograme de cocaină o dată la trei săptămâni. E posibil 
să fi dibuit cineva totul și să fi pus la un jaf. 

Wisting a notat câteva cuvinte-cheie pe carnețelul său. 

— Putem aranja o întâlnire? 

— Cred că așa ar trebui, a replicat Leif Malm. Ne întâlnim cu 
sursa la ora unsprezece și pot veni la dumneavoastră după 
aceea. Poate aflăm mai multe până atunci. 

Au terminat convorbirea și Wisting, chiar dacă nu știa motivul, 
își simțea corpul încordat, asemenea unei premoniţii. 
Descoperiseră ceva. 

Mai era o jumătate de oră până la ședința de dimineață. 
Câţiva dintre colegi se apropiaseră pe coridor și abia aștepta să 
le spună despre turnura pe care o luaseră lucrurile, când 
telefonul a sunat din nou. De această dată era Line. Inainte ca 
ea să scoată vreun cuvânt, a simţit că nu era ceva în regulă. 

— Am găsit cadavrul unui bărbat, a zis ea. 

Deși o auzise, a rugat-o să repete. 

— Am plecat să mă plimb, a explicat ea. Este un bărbat mort 
în barcă. Cred că este o barcă eșuată. 

— Eşti sigură că este mort? 

— Pescărușii i-au scos ochii. 

Wisting a făcut un efort să își controleze vocea. 

— Spune-mi exact unde ești. 

O hartă pe care era marcată cabana lui Thomas Ranningen 
era desfășurată în faţa lui. A tras harta mai aproape și a 
cercetat-o cu atenţie în timp ce Line îi dădea indicaţii. Barca se 
afla pe o plajă aflată la vest de locurile de campare din Oddane 
Sand. Doar Havnebukta și insulele stâncoase Râholmen și 
Bramskjzera separau punctul acesta de locul crimei de vineri 
seara. 

— Bine. Stai acolo, a instruit-o el. Venim. 

Aproape că i se făcea rău. Line era singură, iar acum nu mai 
era deloc în siguranţă. 

22. 


Au pornit pe o cărare de câteva sute de metri lungime, printr- 
o pădure deasă de arini. Wisting deschidea calea, urmat fiind de 
Torunn Borg și Benjamin Fjeld. Pe Espen Mortensen l-au 
informat în timp ce se deplasau la locul cu pricina, iar acesta 
urma să aducă un laborator criminalistic mobil. 

Line îi aștepta cu mâinile strânse în jurul corpului. O rafală de 
vânt îi răsfirase părul în jurul feței. Era udă până la piele și 
dârdâia de frig. 

Tatăl ei a strâns-o în tăcere la piept, apoi a masat-o ușor pe 
mâini și pe brațe ca să-i încălzească trupul înfrigurat. 

— Te simţi bine? a întrebat el. 

Când ea a zis că da, a știut că spunea adevărul. Mai trecuseră 
prin situaţii ca aceasta. 

S-a îndepărtat de ea puţin ca să vadă ce este în barca 
legănată de valuri. Bărbatul mort era aplecat spre pupa, cu niște 
răni mari și adânci pe faţă făcute de ciocurile pescărușilor. 

Barca luase apă, care acum ajungea până la șoldurile 
bărbatului. Acesta era îmbrăcat cu o jachetă neagră deschisă și 
cu un pulover gri pe dedesubt, care era îmbibat cu sânge. 

Wisting și-ar fi dorit ca fiica lui să nu fi văzut o astfel de 
grozăvie. Chiar dacă era puternică, el știa cum asemenea 
amintiri se întorc să te bântuie, chiar și după mulţi ani. Nu mai 
ținea minte de câte ori se trezise transpirat tot, cu imagini 
teribile fixate pe retină, secvenţe din viața reală. Line nu știa cât 
de afectată va fi de apariţia lor imprevizibilă, cât de ameninţător 
poate fi întunericul și cum ceva pe care l-ai văzut o dată poate 
reveni și crește în conștiința ta. Wisting știa prea bine toate 
aceste lucruri. 

Dregându-și vocea, Wisting și-a reluat rolul de investigator. 

— Ne trebuie o declaraţie oficială din partea ta. 

S-a întors spre Benjamin Fjeld. 

— O poţi însoţi până la cabană? 

Tânărul agent de poliţie a dat din cap. 

Wisting s-a uitat din nou în ochii lui Line. 

— Bine? 

Ea a zâmbit larg. 

— În regulă. 

— Ce vei face după aceea? 

— Ce vrei să spui? 

— Te duci acasă? Eu trebuie să lucrez, dar Suzanne este 
acolo. 

Line a clătinat puternic din cap. 

— Stau la cabană. 

Wisting a închis ochii și a dat din cap. Nu-i plăcea s-o știe pe 
Line singură. Poate că nu exista un pericol fizic dacă rămânea 
aici, dar pe timpul nopţii ar fi putut s-o chinuie gândurile negre. 
înţelegea că avea nevoie de timp ca să se liniștească după 
despărţirea de Tommy, dar nu era o idee bună să stea aici 
singură cu gândurile și sentimentele sale. 

— Vino acasă măcar astă-seară. Poţi dormi în camera ta. 

— Îmi place să stau aici, a spus ea, dându-i de înțeles din 
priviri cât de inutil era să încerce s-o facă să se răzgândească. 

Încăpăţânarea: iată încă o calitate pe care o moștenise de la 
mama ei. Wisting a clătinat din cap. Privind-o atent, s-a asigurat 
că ea știa că se putea răzgândi oricând și-l putea suna atunci 
când avea nevoie. Line i-a zâmbit, l-a îmbrățișat și și-a strâns 
mai bine jacheta. 

Benjamin Fjeld a lăsat-o să meargă în faţa sa. Wisting i-a 
petrecut cu privirea până când au dispărut dincolo de 
promontoriu, după care s-a întors spre mare și spre vântul tăios 
care bătea cu toată puterea, trimițând rafale violente spre țărm 
și legănând barca. Bărbatul decedat se mișca întruna odată cu 
ea. 

— Ce crezi? l-a întrebat Torunn Borg. 

— Este o legătură între cele două cazuri, a răspuns el. Trebuie 
să fie. 

Espen Mortensen a coborât pe cărare cu un rucsac în spate, l- 
a pus jos fără nicio vorbă și a privit spre cadavru. 

— Mi se pare cunoscut modelul de pe talpa bocancilor, a spus 
el. Este similar cu cel de la cabană. 

Wisting s-a apropiat mai mult, balansându-se pe un bolovan 
alunecos. Ghetele bărbatului mort ieșeau vertical din apa 
tulbure. Nu studiase fotografiile de la locul faptei, dar modelul 
de pe tălpi era solid și părea deosebit. 

— Urmele de pantofi din sânge? a întrebat el. 

— Nu, urmele din camera de zi. Urmele din sânge sunt de la 
un pantof sport sau ceva de genul ăsta. S-ar putea să aflu 
modelul exact până la finalul zilei. 

Torunn Borg a coborât pe pietrele alunecoase, lângă Wisting. 


— De unde a apărut tot sângele ăsta? a întrebat ea, arătând 
spre puloverul îmbibat. 

Espen Mortensen a mers greu prin apă, pe lângă barcă. 

— Rănile de pe față sunt de la pescăruși, a spuse el. Are răni 
mult mai grave în zona abdomenului. 

Torunn Borg s-a apropiat mai mult de barcă, sprijinindu-se de 
Wisting. 

— Acela este un pistol? a întrebat ea, arătând cu degetul sub 
apă, pe fundul bărcii. 

Sprijinindu-se de marginea ambarcaţiunii, Mortensen s-a 
aplecat și a privit cu atenţie apa tulbure. 

— Da, dar tuburile de cartușe pe care le-am găsit în zona 
cabanelor sunt de calibrul 38. Aceasta este o armă mai mică. 
Probabil de 22. 

Inaintând prin apă spre țărm, a deschis rucsacul și a scos un 
aparat foto. Wisting și Torunn Borg s-au retras puţin. 

— Barca nu este înregistrată, a spus ei. Nu are nici motor, nici 
rame. Mă întreb ce făcea, de fapt, acolo. 

Wisting a ridicat privirea. Pescărușii zburau în cerc, la mică 
distanţă deasupra lor. Marea se împletea cu cerul plumburiu, 
ascunzând complet orizontul. 

— Ce facem cu barca? a întrebat el. 

— Vom aduce o navă de recuperare pentru a o tracta în cel 
mai apropiat port. Apoi o putem așeza pe o platformă ca s-o 
ducem la sediu. 

— Cu cadavrul în ea? 

— Cred că asta este soluția cea mai simplă. Voi face o 
cercetare aici mai întâi. A stat afară toată noaptea, așa că nu 
cred că pot provoca și mai multe daune. 

Wisting și-a ridicat gulerul, s-a întors cu spatele la mare și 
apoi s-a îndreptat alene spre mașină. 

23. 


Line a deschis ușa cabanei. 

— Trebuie doar să mă schimb, a spus ea, îndreptându-se spre 
dormitor. 

Închizând ușa de la intrare, Benjamin Fjeld a aruncat o privire 
în jur. 

— Este frig aici. Destul de confortabil, dar frig. 

În dormitor, Line și-a dat jos hainele ude, având pielea de 
găină pe piept și pe brațe. Și-a aruncat poșeta pe pat, a căutat 
ceva cu care să se îmbrace și, într-un final, a găsit un trening. 
Apoi s-a întors în camera de zi. 

Benjamin Fjeld era ghemuit în faţa șemineului, punând 
vreascuri unul peste altul. 

— E totul în regulă? a întrebat el, luând o cutie de chibrituri de 
pe poliţă. 

— Minunat. Încă nu am încercat să aprind focul, așa că 
trebuie să verifici coșul și tot restul. 

— De cât timp ești aici? s-a interesat el, aprinzând un chibrit. 

— Am sosit ieri. 

— Este cabana ta? 

— A tatei. Tocmai a moștenit-o de la unchiul său. 

— Stai aici singură? 

— Locuiesc în Oslo, dar am venit aici să mă relaxez câteva 
zile. 

Vreascurile s-au aprins și Benjamin Fjeld a adăugat câţiva 
bușteni din coș, înainte de a se așeza pe un scaun de lângă 
fereastră. 

Line a traversat camera spre chicinetă. 

— Am nevoie de ceva cald. Vrei o cană de ceai? 

— Da, mulţumesc. 

Line s-a uitat la el în timp ce umplea ibricul. Apropiat de 
vârsta ei, era înalt și avea umeri laţi. Deși părul era prea scurt 
pentru gustul ei, tunsoarea îi accentua trăsăturile uniforme și 
bine conturate. Atunci și-a dat seama că nu se machiase, nu 
făcuse duș și nu se aranjase înainte să meargă la plimbare. 

— De unde ești? a întrebat ea. 

— Bjørkelangen, a spus el. O localitate mică la est de 
Akershus. 

Line știa unde este, pentru că fusese acolo cu un an în urmă 
pentru un caz de dispariţie. Era o așezare idilică, unde principala 
ocupaţie era silvicultura. 

— Lucrezi de mult aici? 

— De aproape doi ani. Am început la Oslo după Academia de 
Poliţie, apoi am aplicat pentru acest post. Familia mea a venit 
aici în vacanțe cu rulota ani de-a rândul. 

— Să înţeleg că îţi place? 

— Îmi plac peisajele deschise. Zona din care vin eu este 
împădurită. 

— Îmi lipsește, a remarcat Line zâmbind. Oslo este așa de 
mare și străin. Nu crezi? 

El a aprobat-o, zâmbind larg. 

— De fapt, eu ar trebui să pun întrebările. 

Ea a chicotit și s-a așezat în fața lui, unde căldura șemineului 
o dezmorţea. 

— Îmi pare rău, a zis ea, este o meteahnă veche. Și este și 
defect profesional. Sunt jurnalist. 

Când el a înclinat din cap, ea și-a dat seama că toată poliţia 
știa unde lucrează fiica șefului. În același timp, și-a amintit că 
trebuia să informeze redacţia despre cadavru, încă nu se aflase 
știrea și puteau fi primii care o publică. Trebuia să ia aparatul 
foto și să se întoarcă la locul descoperirii până nu era prea 
târziu. 

— Mă tem că nu îţi pot spune prea multe, a continuat ea. Am 
găsit un bărbat mort într-o barcă și asta e tot. 

Benjamin Fjeld a scos un carnetțel și l-a răsfoit până a găsit o 
pagină goală. 

— Te-ai întâlnit cu cineva? 

Ea a scuturat din cap. 

— Mulţi oameni ies aici să se plimbe, dar era devreme și 
timpul nu era propice. 

— Ai mai văzut pe cineva aici de când ai sosit? 

Line și-a adus aminte de bărbatul cu binoclu și a dat cu putere 
din cap. 

— Îți atrăgea atenţia destul de tare, a spus ea, după ce l-a 
descris. Nu știu ce anume căuta. 

În timp ce nota, Benjamin Fjeld și-a ridicat privirea, fixând un 
punct în spatele ei. 

— Fierbe apa în ibric, a zis el. 

Line s-a dus repede înspre el, a umplut cănile pe jumătate și 
le-a așezat pe măsuţa de cafea. Benjamin Fjeld a luat-o pe a sa 
și a dus-o cu grijă la gură. Gâtul său viguros se contracta în timp 
ce înghiţea ceaiul. S-a ridicat și a trecut pe lângă ea pentru a 
mai pune un buștean pe foc. Flăcările scânteiau și licărul luminii 
dansa în ochii lui pe când se așeza din nou. Erau căprui, cu 
pupile negre ca tăciunele. 

— Cum arăta? 

— Hm? 

— Bărbatul cu binoclul. Cum arăta? 

— L-am văzut doar din depărtare. Purta un hanorac foarte 
mare și negru, care îi acoperea genunchii, și cizme de cauciuc. 

— Purta ceva pe cap? 

— O pălărie de ploaie demodată. 

Dintr-odată și-a mai amintit ceva. 

— Cred că își lăsase mașina în spaţiul acela, a spus ea, 
arătând spre locul unde parcase și ea. Acolo era o dubiţă mare 
și murdară, un VW Transporter sau ceva de genul ăla. 

Benjamin Fjeld a rugat-o să-i descrie dubiţa înainte de a pune 
deoparte carnetțelul. 

— Cât timp stai aici? s-a interesat el. 

— O săptămână. 

El s-a ridicat. 

— Ei bine, s-ar putea să revin. Dacă îţi mai amintești altceva, 
să mă suni pe mine sau pe tatăl tău. 

A lăsat pe masă o carte de vizită cu numele și numărul lui de 
telefon. 

— Sau dacă apare din nou bărbatul cu binoclul. 

Lăsând cartea de vizită pe masă, Line a luat cănile și le-a pus 
în chiuvetă. 

— Voi veni cu tine. 

— Nu trebuie să faci asta, a spus el, îmbrăcând jacheta. Line a 
luat de pe un cuier de lângă ușă geanta aparatului foto. 

— Cred că redactorul meu șef ar avea altă părere, a spus ea 
zâmbind. 

24. 


Şedinţa de dimineaţă a fost amânată până când s-au întors cu 
toţii. Singurul care lipsea era Espen Mortensen. 

Wisting o informase pe Christine Thiis despre descoperirile din 
districtul Oslo. A deschis ședința cu aceleași date. 

— Leif Mann de la serviciile secrete vine încoace mai târziu 
împreună cu informatorul. Aș vrea să mă însoțească la 
întrevedere Christine Thiis și Nils Hammer. 

Atmosfera din jurul mesei de conferință s-a mai înveselit în 
timp ce detectivii comentau și expuneau ipoteze despre cum se 
încadra în peisaj o afacere cu droguri ratată. 

— Și... a continuat Wisting, răsfoind prin carnețel. A mai fost 
găsit un cadavru. 

Benjamin Fjeld a pornit proiectorul și Wisting a indicat locul 
descoperirii pe harta care apărea pe ecran. 

— În linie dreaptă, este la mai puţin de trei kilometri de 
cabana unde a fost găsit vineri primul cadavru. Avem toate 
motivele să credem că există o legătură. Totodată, modelul de 
pe tălpile pantofilor este foarte asemănător cu urmele găsite în 
cabană. 

— Știm cine este? a întrebat unul dintre detectivi. 

Cum Espen Mortensen tocmai intra în camera de conferinţe, 
Wisting l-a lăsat pe el să răspundă. 

— Nu, a replicat el, luând loc în capătul mesei. L-am căutat în 
buzunare și avea un singur lucru asupra lui. 

Criminalistul a făcut un pas în faţă și a așezat pe masă o 
pungă transparentă pentru probe. 

— Această fotografie. 

Wisting s-a întins și a tras punga spre el. Fotografia era puţin 
mai mare decât una obișnuită de pașaport și avea pete de 
umezeală. O femeie de circa douăzeci și cinci de ani, cu obraji 
proeminenţi, cu prea mult ruj și al cărei zâmbet dezvăluia niște 
dinţi destul de stricați. Părul blond îi atârna în bucle neglijente în 
jurul umerilor. 

— O iubită? a sugerat el, dând fotografia mai departe. 

— Poate. 

Espen Mortensen a preluat controlul calculatorului de la Nils 
Hammer. 

— Tocmai am încărcat o altă fotografie, care este foarte 
interesantă. 

Detectivul s-a întors spre ecran. Wisting a recunoscut chitanta 
găsită în ziua anterioară pe cărarea din apropierea grupului de 
cabane. leri cerneala era umezită și ilizibilă. Acum bucata de 
hârtie fusese uscată prin înghețare și pe ea era proiectată o 
intensă lumină albastră. Textul era greu de citit, dar putea fi 
deslușit. 

Chitanţa era de la staţia de benzină Esso de la ieșirea de pe 
E18. Cineva cumpărase un hot dog și o cutie de bomboane 
Dent. 

— Nu a aruncat-o nimeni din echipa noastră, a continuat 
Mortensen, mergând la ecran și arătând cu degetul. Este datată 
vineri la ora 20:49, cu aproape un ceas înainte de declanșarea 
alarmei. 

— Atunci înseamnă că a aparţinut fie ucigașului, fie victimei! 
a dedus Hammer. 

Masivul detectiv s-a ridicat și s-a dus spre ușă. 

— Am în birou DVD-ul de la camerele sistemului de 
supraveghere video de la staţia de benzină. 

Wisting s-a lăsat pe spătarul scaunului, bucurându-se de 
sentimentul că piesele încep să se lege. 

— Bine, a continuat Mortensen. Cât timp așteptăm filmările: 
mi s-a confirmat că modelul tălpii cu care s-a călcat prin sânge 
provine de la un pantof sport Nike. 

A schimbat imaginile pe ecran, expunând fotografia unui 
pantof sport alb. Pe margine era vizibil logoul albastru Nike. 

— Principalul model de pantofi pentru bărbaţi de la Nike, a 
spus Mortensen. Același model al tălpii a fost găsit, de 
asemenea, la cel puţin încă una dintre celelalte cabane. 

— La care? 

— Cea mai apropiată, dar mai trebuie verificate o mulţime de 
urme. Probabil că o vom întâlni și în cazul celorlalte cabane. 

— Este probabil ca făptașul să-i fi aruncat deja, a presupus 
Torunn Borg. Trebuie să fi fost plini de sânge. 

Wisting era de acord, dar n-a mai spus că și remarcile făcute 
de Christine Thiis la conferința de presă le-au cauzat neajunsuri 
în cercetări. 

Nils Hammer a revenit, fluturând DVD-ul în aer, apoi l-a 
introdus în calculator. Imaginile erau neobișnuit de clare, iar 
textul de dedesubt indica ora și data. Nils Hammer a derulat 
înainte. 

— Nu putem fi siguri că ceasul casei de marcat și cel al 
sistemului de supraveghere sunt setate la aceeași oră, le-a 
reamintit Mortensen. 

— Trebuie să fim atenți la toţi cei care mănâncă hotdog. Doar 
zgomotul făcut de proiector tulbura liniștea în timp ce 
cronometrul de pe imaginile de supraveghere trecea de ora 20: 
45. 

Două minute mai târziu, un bărbat scund și chel, purtând 
ochelari cu rame stilate, a intrat în magazin, a schimbat câteva 
vorbe cu casiera, a luat o cutie cu jeleuri de pe un raft și a scos 
un portmoneu din buzunarul de la spate. Fata a primit o 
bancnotă și i-a dat restul și un bon. Bărbatul le-a băgat în 
buzunarul jachetei în timp ce fata a mers spre galantar, a pus 
un crenvurst într-o chiflă și le-a întins tipului. 

Hammer a oprit imaginea în momentul în care bărbatul 
deschidea gura pentru a lua prima înghiţitură. 

— Este Jostein Hammersnes, a spus Benjamin Fjeld. 

— Cine? 

— Unul dintre proprietarii de cabane. Și casa lui a fost spartă. 
L-am interogat ieri. A ajuns la cabană în jurul orei nouă, vineri 
seara, mergând pe aceeași cărare, dar n-a auzit și n-a văzut 
nimic. 

— O linie moartă, a afirmat Hammer, oprind înregistrarea. Fir- 
ar. 

— Cum merge proiectul cu punctele de trecere cu plată? 

— Sistemele vor fi repornite curând. 

Hammer s-a așezat din nou la masa de ședințe și a răsfoit 
notițele. 

— Este mai ușor să primim răspunsuri din străinătate decât 
de la sistemele noastre. 

A scos la iveală niște hârtii scoase la imprimantă. 

— Carlos Mendoza, a zis el, răsfoind printre ele. Numărul cu 
prefix de Spania al mobilului găsit lângă cabane a fost activat la 
un internet-cafe-chioșc din Malaga. Proprietarul a fost arestat 
luna trecută sub suspiciunea de fraudă și furt de identitate. 
Poliţia spaniolă crede că numerele noastre pe numele Carlos 

Mendoza sunt doar două dintre numeroasele identități false pe 
care le-a vândut infractorilor. Nu prea sunt speranţe că îi vor 
identifica pe utilizatorii reali. Telefonul a fost oprit și ultima 
activitate a fost înregistrată în Norvegia. 

Altă fundătură, s-a gândit Wisting, privind pe fereastră. Vântul 
încă bătea destul de tare, deși norii de ploaie dispăruseră. 
Fotografia femeii cu bucle blonde a făcut înconjurul mesei. 

— Vreau să știu cine este, a spus Wisting, trântind fotografia 
în faţa lui Torunn Borg. Însemna ceva pentru bărbatul care avea 
poza la el. Vreau să vorbesc cu ea. Ar putea să aibă răspunsurile 
pe care le căutăm. 

25. 


Fotografiile cu bărbatul din barcă au fost introduse într-un 
dosar special din spaţiul informatic al proiectului. Focalizările 
arătau cum porțiuni mari ale chipului său fuseseră sfâșiate de 
ciocurile și ghearele pescărușilor. Cu toate acestea, cei care îl 
cunoscuseră puteau să-l identifice, în jur de treizeci de ani, avea 
o constituţie firavă. Chipul îngust, cu o frunte mică, obraji supti 
și o bărbie dreaptă cu fire scurte de barbă. 

Wisting s-a întrebat la ce priviseră ochii dispăruţi nu cu mult 
timp în urmă și când o văzuseră ultima dată pe femeia din 
fotografie. Cât de des râsese bărbatul involuntar pe când se 
scurgeau ultimele zile și ore ale vieţii sale? Ce văzuse el atunci 
când adevărul, implacabil și ireversibil, i se arătase? 

A închis dosarul electronic și a format numărul fiicei sale. 

— O să mă certi? a întrebat ea. 

— Pentru Dumnezeu, de ce aș face așa ceva? 

— Nu ai citit ziarul Online? 

Wisting a căutat ediţia Online a ziarului VG, unde o fotografie 
a bărcii cu vâsle de pe plajă ilustra materialul de pe prima 
pagină. După ce Wisting plecase de la faţa locului, sosiseră mai 
mulți polițiști în uniformă, iar nava de recuperare era pregătită 
să tracteze ambarcaţiunea de acolo. Numele lui Line era 
menţionat discret sub fotografie, deși fusese omis cu tact la 
finalul articolului. 

Întâlnise adesea fenomenul martorilor sau al altor persoane 
implicate în infracțiuni care erau tentate să obţină bani de la 
ziarele importante. Cu toate astea, Line își făcea numai datoria. 
Mai mult, își convinsese tatăl să înţeleagă cât de important era 
ca poliţia să fie deschisă, cinstită și responsabilă în relaţia cu 
presa, iar dialogul pozitiv cu media era cea mai bună cale de 
urmat pentru a reduce criticile la adresa forțelor de ordine. 
Multe firme și organizații făceau eforturi deosebite pentru a fi 
vizibile în presă, dar în cazul poliţiei problema se punea altfel. 
Era principala sursă de știri, dându-i excepţionala oportunitate 
de a manevra informaţia. Era forțată să respecte obligaţia de 

confidenţialitate și legile privind protecţia datelor, dar trebuia să 
privească presa din ce în ce mai mult ca pe un partener. 

— Cum te simţi? a întrebat-o el. 

Ziarul făcea un foarte bun rezumat al cazului. Un alt cadavru 
descoperit în Larvik duminică dimineaţa avea legătură cu 
victima mascată descoperită vinerea trecută într-o cabană ce 
aparținea vedetei TV Thomas Rønningen. Poliţia nu cunoștea 
identitatea noii victime și, de fapt, nici pe a celei dintâi. 
Eforturile de a o identifica fuseseră îngreunate considerabil după 
ce mașina mortuară care transporta cadavrul la Institutul de 
Medicină Legală a fost furată și incendiată. 

— Sunt bine, l-a asigurat fiica sa. Nu vreau să îţi faci griji 
pentru mine. 

— Cum ţi s-a părut să fii interogată? 

— Nu este prima dată când trec prin asta, desigur. 

— Dar a decurs bine? 

— Oh, da. A fost foarte plăcut. 

— Benjamin. Da, este isteţ. 

— Cred că s-a supărat puţin când am sunat la redacţie. 

— ÎI înţeleg. 

— Aţi aflat cine este? Bărbatul din barcă. 

Wisting a chicotit. 

— O să îţi trimit un comunicat de presă când vom avea 
noutăți. 

Schimbă subiectul. 

— Nu vii acasă după-amiază să iei masa cu mine și Suzanne? 

— Ai timp pentru așa ceva? 

— Îmi fac timp. 

— Bine, dar după aceea mă întorc la cabană. 

Au stabilit o oră, încheind apoi conversaţia. 

Benjamin Fjeld a bătut la ușă și Wisting i-a făcut semn cu 
mâna să intre. Tânărul poliţist s-a uitat la ecranul calculatorului 
și la fotografia făcută de Line la locul faptei. Părea supărat și 
Wisting s-a gândit dacă e cazul să spună ceva despre rolul 
jurnaliștilor. În schimb, a așteptat să vadă ce avea Benjamin de 
spus. 

— Cred că l-am găsit pe proprietarul bărcii, a spus el, arătând 
cu capul spre ecran. 

— Să auzim. 

— Tocmai am vorbit la telefon cu Ove Bakkerud. 

Wisting a dat din cap. 

— A văzut articolul online și crede că este a lui. Era legată de 
un chei de lemn mai jos de cabană. Nu s-a dus să vadă dacă 
lipsește, dar crede oricum că este a lui. 

Wisting a început să molfăie pixul. 

— Are logică, a zis el, gândindu-se că unul dintre bărbaţi ar fi 
putut să urce la bordul unei bărci aflate la îndemână și să fugă 
în noapte. Rănile pe care deja le suferise îi provocaseră moartea 
mai târziu. 

— Vântul a bătut spre est, a replicat Benjamin Fjeld, ceea ce 
corespunde cu locul unde a fost descoperit. 

Scoțându-și pixul din gură, Wisting a așternut câteva cuvinte 
în carneţel. 

— Bine lucrat, a spus el. Vei urmări această pistă? 

— Încă avem criminaliști acolo. O să le spun să verifice cheiul. 
Apoi, m-am gândit să vorbesc cu cei de la patrula canină să văd 
dacă toate astea se potrivesc cu ceea ce au găsit ei. 

Benjamin Fjeld se pregătea deja să iasă din birou. 

Wisting putea să analizeze în liniște documentele cazului. 
Zece minute mai târziu a sunat telefonul. 

Apelantul a început convorbirea printr-un oftat grav. 

— Sunt Anders Hoff-Hansen. 

Wisting a recunoscut numele și vocea tăioasă, plăcută, a 
patologului de la Medicină Legală. 

— Aţi terminat autopsia? a întrebat el. 

— Am deschis și am cusut trupul la loc, a confirmat celălalt. 
Dar ceva nu se potrivește. 

— Ce vrei să spui? 

— Am studiat fotografiile de la locul faptei și am citit 
rapoartele criminaliștilor și nu pot conchide decât că am făcut 
autopsia unui alt corp decât a celui descris. 

Wisting a simţit cum îi îngheaţă șira spinării. 

— Desigur, cadavrul a fost incinerat în totalitate, fiind afectate 
atât tegumentul, cât și țesutul de bază, dar nu găsesc nicio 
leziune exterioară în zona abdomenului, după cum sugerează 
fotografiile de la locul faptei. Pe de altă parte, are leziuni 
multiple la nivelul gâtului și grumazului. Aceea este și cauza 
morţii. Un proiectil a perforat și străpuns corpul. 

— Împușcat în gât? 

— Exact! Pot să stabilesc plaga de intrare, traiectoria 
proiectilului și plaga de ieșire, dar asta înseamnă că este alt 
cadavru decât cel descris în rapoartele voastre. Nici înălțimea și 
nici greutatea nu corespund. Cadavrul ars este o persoană mai 
scundă. 

— Cum este posibil? doar atât a putut Wisting să spună, deși 
legăturile și explicaţiile îi erau deja clare. 

— Sigur v-aţi gândit la asta dinainte, a continuat medicul 
legist. Evident, este posibil să fi făcut autopsia șoferului. 

— Ce facem acum? 

— Voi decideţi, dar am prelevat o mostră de tegument pentru 
analiza ADN și am radiografiat dinţii. Ar trebui să obţinem probe 
și registrele dentare pentru a le compara cu cele ale șoferului. 
Desigur, de asta ar trebui să se ocupe departamentul de 
identificare a persoanelor din cadrul Kripos. 

Conversaţia s-a încheiat cu promisiunea legistului de-a trimite 
un raport preliminar prin fax, împreună cu un rezumat și 
concluzii. Wisting s-a grăbit să discute cu Christine Thiis, care 
termina o convorbire telefonică chiar când Wisting lua loc în faţa 
ei. 

— Îmi pare rău de urmele de pantofi de la locul faptei, a spus 
ea. Nu trebuia să dezvălui acest detaliu. 

Trecând peste asta, Wisting i-a rezumat discuţia pe care o 
avusese cu medicul legist. 

— Vrei să spui că l-a omorât cineva pe șofer și a schimbat 
corpurile? Asta înseamnă că avem trei crime. 

Wisting a aprobat din cap. Nu mai auzise despre astfel de 
cazuri, dar nu găsea altă explicaţie. Evident, aveau de-a face cu 
un adversar neobișnuit de calculat și periculos, cineva ca Rudi 
Muller. Wisting simţi din nou fiori pe șira spinării. Era imperativ 
să folosească eficient timpul de care dispuneau. Nu trebuia să 
își piardă calmul, nici să lase teama să câștige teren. 

26. 


Leif Malm și William Wisting aveau cam aceeași vârstă. Malm, 
îmbrăcat cu un sacou negru și o cămașă în culori pastelate cu 
guler rigid, era suplu și avea trăsături puternice și bine definite. 
Wisting îl văzuse vorbind în numele poliţiei din Oslo la interviuri 
televizate și citise despre el în presă. Impresia lui că Leif Malm 
era un lider cu autoritate a fost confirmată de la prima silabă. 

Cel care îl însoțea, Petter Eikelid, avea în jur de treizeci de ani 
și, pentru un poliţist, era mic de statură. Mesteca gumă cu gura 
închisă, din fericire, și i-a salutat doar cu o mișcare a capului, 
antrenând o buclă din părul negru. Nu s-a uitat la Wisting, dar, 
în schimb, a aruncat o privire prin cameră. 

— De ceva vreme investigăm un grup de persoane care se 
află în spatele aducerii în ţară de cantităţi mari de cocaină, a 
spus Malm. Dată fiind dimensiunea organizaţiei lor, trebuie să fi 
adus cam o sută de kilograme începând din mai. Liderul este 
Rudi Muller. 

Petter Eikelid a deschis în tăcere dosarul din faţa lui și a scos 
o fotografie făcută în timpul unei supravegheri. Era poza unui 
bărbat robust, de peste treizeci și cinci de ani și de înălțime 
medie, îmbrăcat într-o cămașă de in deschisă la gât suficient cât 
să lase să se vadă un lanţ de aur. Zâmbea ridicând numai 
colţurile gurii, restul chipului fiind împietrit sub părul negru, 
pieptănat pe spate. Felul în care mijea ochii în lumină îl făcea pe 
Wisting să-l compare cu o panteră adormită și trezită din visare 
în momentul nepotrivit. 

— O afacere destul de serioasă, a comentat Nils Hammer. 

Leif Malm a dat din cap. 

— Cocaina are o valoare de piaţă care variază în funcţie de 
gradul ei de puritate. Preţul standard pe gram este între două și 
patru sute de coroane. 

O sută de kilograme însemna un profit între douăzeci și 
patruzeci de milioane de coroane. 

— Banii sunt spălaţi în industria showbizului și reinvestiți în 
restaurante și baruri, precum și în terenuri și proprietăţi, a zis 
Leif Malm. Acum trei săptămâni am reușit să ne facem o sursă 

apropiată de Rudi Muller și ne-a spus cum funcţionează și 
acţionează organizaţia. Cocaina este doar o parte. Aduc zece 
kilograme din trei în trei săptămâni. Bunurile sunt livrate prin 
contacte din Europa de Sud și transportate încoace, via 
Danemarca, cu vaporul prin strâmtoarea Skagerrak. 

— Asta se potrivește cu legătura noastră din Spania, a 
punctat Hammer, după ce a explicat despre telefonul mobil 
găsit în apropierea locului faptei. 

— În același fel am înţeles și noi modul de operare, a zis Leif 
Malm. Aranjamentele sunt făcute înainte și, când ajunge marfa, 
oamenii transmit mesaje scurte cu telefoane mobile care sunt 
imposibil de identificat. Încărcătura este adusă la mal și plata în 
numerar este trimisă în străinătate. 

Wisting a recunoscut modul de operare specific rețelelor de 
contrabandă. În acest fel fusese introdus în ţară hașișul la 
începuturile carierei sale, cu aproape treizeci de ani în urmă. In 
acea perioadă se foloseau bărci de pescuit; în prezent, probabil, 
se utilizau bărci mari cu motor. 

— Totuși, vineri ceva nu a mers bine, a remarcat el, revenind 
la subiect. 

Leif Malm a dat din cap, strângând din buze. 

— Petter Eikelid s-a întâlnit cu sursa dis-de-dimineaţă. 

Tânărul poliţist s-a oprit din mestecat. 

— Nu știm exact ce s-a întâmplat, a spus el. Știm doar că 
banii și drogurile au dispărut și că doi oameni au murit. 

Wisting l-a privit pe Leif Malm. 

— Ai spus că Rudi Muller a pierdut un om. 

A răspuns, în schimb, Petter Eikelid: 

— Unul dintre subordonați nu s-a întors cu barca în 
Danemarca. Sursa mea presupune că tipul găsit în barca cu 
vâsle mai devreme astăzi este danezul care a dispărut. 

— Nu prea înţeleg, a recunoscut Christine Thiis. Spuneţi că doi 
bărbaţi au ajuns cu barca din Danemarca, transportând zece 
kilograme de cocaină, și alţi doi bărbaţi au venit din Oslo cu bani 
pentru a recepționa drogurile? Apoi s-a întâmplat ceva: au fost 
trase focuri de armă, noi găsim două cadavre, dar și banii, și 
drogurile au dispărut? 

Leif Malm i-a zâmbit înţelegător. 

— Atât noi, cât și Rudi Muller credem că a fost un jaf, 
planificat de cineva care știa procedeul. Persoana aceea a fugit 
și cu banii, și cu drogurile. 

Nils Hammer s-a dus spre ibricul de cafea. 

— Câţi bani erau? a întrebat el. 

— Două milioane de coroane, dar Rudi este considerat 
răspunzător și pentru droguri. 

— Cum așa? 

— Bunurile au fost livrate, dar persoanele din rețeaua din 
Europa nu au fost plătite. 

— Avem idee cine ar fi putut organiza jaful? 

Petter Eikelid a scos un pachet de gumă de mestecat din 
buzunar, a luat o tabletă și a băgat-o în gură. 

— Nu, a răspuns scurt. 

Hammer s-a așezat la locul său. 

— Și Rudi Muller nu are nicio supoziţie cu privire la scurgerea 
de informaţii? Nu bănuiește pe nimeni? 

— Acum îi verifică până la sânge. 

Wisting și-a ridicat privirea de la notițele sale. 

— Știţi cine a venit să preia drogurile? 

— Credem că a fost persoana care a fost omorâtă. Petter 
Eikelid a scos fotografia unui bărbat cu ochii rotunzi, cu o faţă 
palidă, cu urme lăsate de acnee pe obraji și pe bărbie. 

— Acesta este Trond Holmberg, a spus el. Este fratele mai mic 
al iubitei lui Rudi și nu a mai fost văzut de vineri dimineața, când 
a fost cu Rudi la barul de la Shazam Station. 

Lui Wisting i se puse un nod în stomac. Luă o gură de apă din 
paharul său. 

— Shazam Station? a întrebat Christine Thiis. 

— Unul dintre restaurantele la care Rudi Muller este 
coproprietar, a explicat Petter Eikelid. Dacă trupul ars din 
mașina mortuară este al lui Holmberg, atunci am făcut un mare 
progres. 

Wisting a simţit un nod în gât, care se strângea tot mai tare 
pe măsură ce el încerca să îl îndepărteze. 

— Nu este Holmberg, a spus el. 

Înghiţind în sec, a explicat ceea ce aflase de la autopsie. 
Corpul din mașină era, cel mai probabil, al șoferului. 

Respirând profund, Wisting s-a luptat să-și controleze 
gândurile în ceața născută de discuția colegilor săi. Rudi Muller 

era coproprietar la Shazam Station, la fel ca bărbatul care trăise 
cu fiica lui. 

Înjură în gând. Unde i-a fost mintea în ultimii ani? A păstrat 
distanţa faţă de relația fiicei sale cu acest danez blestemat de-o 
vârstă cu ea. In mare parte, procedase așa pentru că îi cunoștea 
trecutul și antecedentele penale. Alesese să nu scoată o vorbă 
despre asta până când, la un moment dat, observase turnura pe 
care o luase relația. După ce aceasta devenise stabilă, el 
păstrase tăcerea. Se abţinuse mult să nu intervină în viața 
amoroasă a lui Line. 

Se lupta din răsputeri ca să nu-și arate tulburarea. Trăise 
suficient cât să știe că trebuia să-și asculte intuiţia, care îl 
ghidase de-a lungul unor cazuri serioase, dar acum o viza pe 
propria fiică, cea mai importantă fiinţă din viața sa. De teamă să 
nu o piardă, a trecut sub tăcere ceea ce credea cu adevărat 
despre Tommy. l-a permis lui Line să-și trăiască viaţa, iar acum 
era ros de neliniște. 

La începutul relaţiei, căutase de mai multe ori în bazele de 
date numele lui Tommy. În final, a început să înţeleagă calităţile 
pe care i le aprecia Line. Tommy putea fi atent și grijuliu, o 
persoană cu care puteai să stai de vorbă, care asculta și 
reflecta, dar Wisting fusese naiv și își blestema slăbiciunea. Ar fi 
trebuit să fie primul care să priceapă că infractorii sunt 
fermecători. Acum Tommy Kvanter era pus într-o lumină nouă, 
mai urâtă. Comportamentul de infractor juvenil mărunt era una; 
asocierea cu unul dintre cei mai periculoși infractori ai Europei 
era alta. II lua durerea de cap la gândul că Line s-a aflat în 
preajma acestor oameni. 

S-a forțat să fie prezent la discuţii. 

— Deci, avem o explicaţie logică, a spus el, punând în cuvinte 
ipoteza care se conturase paralel cu propriile griji. Rudi Muller 
știe cum lucrează poliţia. Știa că dacă trupul este identificat ca 
fiind Trond Holmberg am fi făcut legătura cu el. Dar noi am 
anunţat că victima era mascată și că trebuia să așteptăm 
rezultatul autopsiei înainte de a spune ceva despre identitatea 
lui. Televiziunile au arătat chiar și imagini cu mașina de pompe 
funebre plecând de la locul faptei. Practic le-am spus ce să facă. 

— Chiar și așa, și-a asumat un risc major, a zis Christine Thiis. 

— Tipic pentru Rudi Muller, a afirmat Petter Eikelid. 

— Care-i povestea celuilalt bărbat care îl însoțea? s-a 
interesat Nils Hammer. Sursa știe ceva despre el? 

— Incă nu, dar se întâlnește cu Rudi Muller după-masă. S-ar 
putea să aflăm mai multe după aceea. 

— De ce au adus drogurile la mal în circumscripţia noastră? a 
întrebat Hammer. 

— Este posibil să fie o rută consacrată pe care s-o fi preluat 
Rudi, dar, în plus, știm că are relaţii aici. 

— Ce relaţii? 

— Nu este consemnat în rapoarte, dar colabora cu Werner 
Roos, aflat acum în detenţie, și face parte din aceeași rețea. 

Wisting a dat din cap. Werner Roos era un investitor imobiliar 
care își construise afacerea cu bani din droguri. Økokrim, 
departamentul de criminalitate financiară, a condus ancheta 
care a dus la condamnarea lui pentru opt ani, dar echipa sa era 
încă activă. 

Leif Malm a intervenit din nou. 

— informatorul nostru spune că Rudi Muller este presat să 
plătească. A fost dat un termen limită, iar tensiunea va crește 
acum, când unul dintre furnizori este mort. 

Christine Thiis a deschis un nou subiect. 

— Cât putem folosi din toate acestea? 

— Totul este secretizat. Dacă se află ceva din toate acestea, 
viața sursei noastre este în pericol. Va trebui să îl extragem de 
acolo. 

Fotografia de la arestul lui Trond Holmberg era așezată în 
mijlocul mesei. Wisting a tras-o înspre el. 

— Avem și ADN-ul lui în baza de date? 

— Nu, doar fotografii și amprente. 

Christine Thiis părea descurajată. 

— Deci, avem un loc al faptei care este probabil plin cu 
sângele lui, dar nu putem confirma. 

Wisting a pus fotografia la loc. 

— Dacă Trond Holmberg este dat dispărut, avem o portiţă, a 
spus el. Ar fi logic să luăm probe de la membrii familiei și să le 
comparăm cu ale corpurilor neidentificate și cu dosarele altor 
cazuri aflate în lucru. 

— Exceptând-o pe sora lui, nu ţine legătura cu familia sa, a 
spus Leif Malm. Dar putem face un raport de dispariţie. Putem 
emite o citaţie și îi putem căuta părinții. 

— Unde este Rudi Muller acum? a întrebat Hammer. 

— II supraveghem. Când am venit la întâlnire era la 
apartamentul său din Majorstua. 

— Ce-ar fi să-i ascultăm telefoanele? 

— Credem că putem să-i interceptăm toate comunicațiile 
începând de mâine-dimineaţă, a confirmat Malm. Problema este 
că nu știm ce număr folosește. 

— Cel mai important lucru acum este să controlăm sursa, a 
zis Wisting, privindu-l în ochi pe Petter Eikelid. 

Eikelid își feri privirea. 

— Trebuie să aflăm trei lucruri, a continuat Wisting. Unde este 
trupul lui Trond Holmberg? Cine era celălalt tip cu care era? 
Care este următoarea mutare a lui Rudi Muller? 

Leif Malm l-a aprobat. 

Uitându-se prin notițele sale, Wisting a observat și întrebări la 
care nu reușise nici el să răspundă... Dacă era adevărat că Line 
locuise cu un infractor timp de mai bine de doi ani, cu aprobarea 
sa tacită, atunci îl așteptau multe nopți nedormite. Totuși, 
trebuia să se descurce de unul singur cu asta. 

— După cum se prezintă cazul acum, căutăm niște hoți 
necunoscuţi, a spus el. Dar este vreo șansă să se fi întâmplat 
altceva? 

— Te gândești la o simplă răfuială între furnizori și beneficiari? 

— Ori asta, ori este vorba despre cu totul altceva. Ceva ce ne 
scapă. 

Nimeni nu avea un răspuns. 

27. 


Suzanne a pregătit o masă simplă și gustoasă, surprinzându-i 
cu piure de căpșune la desert. 

— Am mers acasă să le iau din congelator, a explicat ea, 
punând castronul pe masă. 

— Cum merge treaba la tine acasă? a întrebat Line. 
Instalatorii mai au mult până termină? 

— Chiar nu știu. Nu cred că era vreo schimbare de la ultima 
mea vizită. 

Wisting a gustat desertul. 

— Ar trebui să servești asta în restaurantul tău, a spus el. 

— Vei deschide un restaurant? 

Obrajii Suzannei s-au îmbujorat. 

— Nu un restaurant, o cafenea, a zis ea. Posibil. 

Wisting a venit cu detalii suplimentare. 

— Va deveni locul tău preferat unde să mănânci, a spus Line. 

— Așa cred, a zis Wisting. Tu mergeai des la Shazam Station? 

Line vorbea în timp ce mânca. 

— La început, da, a răspuns ea. Cel puţin de două ori pe 
săptămână, iar după o vreme mai rar. Tommy era mereu acolo, 
totuși. Îi ocupa tot timpul. 

— Erau clienți mulți? 

— Nu era niciodată plin, dar mereu era mult de muncă. Era 
parţial responsabil și de bar, așa că nu se punea problema să 
vină acasă când se închidea bucătăria. 

— L-ai cunoscut pe vreunul dintre ceilalți? 

— Nu pe mulţi. Se schimbau tot timpul, dar era ceva normal. 
Nu am cunoscut pe nimeni cu care să mă împrietenesc. Mă simt 
mai bine cu colegii mei. 

— Și Tommy? Socializa cu colegii în timpul liber? 

— Munca și timpul liber se suprapuneau, cred. 

Line a așezat lingura în farfuria ei goală. 

— Despre ce este vorba? Ești mai interesat de Tommy acum 
că s-a terminat decât ai fost când eram împreună. 

— Îmi pare rău, dar este dificil să aveţi prieteni comuni când 
se termină o relaţie. 

Puțin rușinat, a privit jos la farfuria sa goală. Ceea ce făcea 
era, de fapt, muncă de detectiv. Întrebările nu erau deloc 
nevinovate. 

Line a strâns masa și a pus farfuriile în mașina de spălat vase. 

— Totul este în regulă la cabană? a întrebat Suzanne. 

— Absolut fantastic și îmi place vremea ploioasă și cu vânt. 
Este plăcut să stai la ferestrele dinspre mare cu focul în spate, 
deși este oribil ce se întâmplă cu păsările. 

— Ce-i cu ele? a întrebat Wisting. 

— Păsări moarte care cad din cer. Nu ai observat? S-a scris 
mai mult despre asta în presă decât despre cazul tău. 

Line s-a dus la geanta sa pentru a lua laptopul. L-a așezat pe 
masă cu ecranul spre tatăl său. 

PĂSĂRI MOARTE PICĂ DIN CERURI era titlul de pe - prima 
pagină. Wisting l-a recunoscut în fotografie pe fermierul care ÎI 
ajutase după ce fusese atacat. Avea în mână o lopată pe care 
zăceau patru păsări moarte. 

Aproape o mie de păsări căzuseră pe pământ, moarte, în 
timpul weekendului, în împrejurimile Helgeroa în Vestfold, a citit 
el. Fenomenul misterios a început sâmbătă dimineaţa și a 
continuat pe parcursul întregului weekend. Fermierul Christian 
Nalum a văzut cum păsări moarte îi cad pe casă, pe capota 
mașinii și pe terenuri și a cules o sută numai de pe proprietatea 
sa. Protecţia Animalelor a preluat sarcina strângerii păsărilor și 
intenţionează să le examineze la Colegiul Veterinar. 

— Am dat peste două din astea vineri seara, a remarcat 
Wisting. 

— Și eu am găsit una pe scările cabanei, i-a spus Line. S-a 
întâmplat și în alte ţări, arătă spre un alt paragraf. 

Cu o săptămână în urmă, peste cinci mii de păsări moarte 
căzuseră din cer în orășelul Beebe din Arkansas, citi Wisting. 
Păsările au fost examinate de laboratoarele din Georgia, unde 
experții au decis că au murit din cauza hemoragiei interne și 
rănilor suferite de organele interne. Misterul nu a putut fi 
elucidat. În Brazilia s-a petrecut un eveniment similar. 

— Mda, mai multă atenţie decât cazul tău de omucidere, a 
repetat Line. 

Au discutat și alte subiecte până când Line le-a mulțumit 
pentru masă și a plecat spre cabană. Wisting mai avea o 
jumătate de oră până când trebuia să se întoarcă la birou. 


VP - 115 


— Cred că ar trebui să faci ce-ţi dorești, i-a spus el lui 
Suzanne. Deschide cafeneaua. Urmează-ţi visul vieţii liniștite. 

— Duc o viaţă liniștită acum, a zis ea, cuibărindu-se pe 
canapea și sprijinindu-și capul de pieptul lui. Întotdeauna am 
simţit asta. Cel puţin dacă fac comparaţie cu cei care s-au 
născut în același război ca și mine, cei care nu au scăpat și 
trăiesc în sărăcie și foamete. Am tras lozul câștigător, William. 

Suzanne, născută în Afghanistan, studia la Sorbona când 
sovieticii i-au invadat ţara în 1978. Nu s-a mai întors și vieţile lor 
ar fi fost complet altfel dacă ar fi făcut alte alegeri atunci. El 
înţelegea la ce se referea. 

— Ce înseamnă o viaţă liniștită? a întrebat el. 

— La întrebarea aceasta nu există doar un singur răspuns, a 
spus ea, din moment ce suntem atât de diferiţi și avem vise și 
idei diferite. Pentru majoritatea, înseamnă bani și un anume 
standard de viaţă, dar pentru mine înseamnă să-ţi atingi un vis. 

— Ce te reține? 

— Calea este lungă și dificilă. Nu știu dacă să îndrăznesc să 
schimb direcţia. 

S-a întors cu faţa spre el. 

— Pentru tine ce înseamnă o viaţă bună? 

El știa că e vorba despre fericire, dar nu știa unde putea fi ea 
găsită. Nefiind un visător, prefera să se bucure de viaţă așa cum 
era. 

— Aș spune că viaţa bună înseamnă să stau la masa mea 
obișnuită de la cafeneaua Golden Peace. 

28. 


Drumul era mereu lung și dificil. 

Așezat la biroul său, Wisting medita la cuvintele lui Suzanne 
despre atingerea scopurilor. Pentru acest caz, atingerea 
scopului însemna să parcurgă rapoarte și alte documente pentru 
a găsi o soluţie despre care nu era sigur că se află în ele. 

Oscila între a citi informaţiile introduse în bazele de date și a 
parcurge ceea ce fusese trimis în original și și-a dat seama că îi 
plăcea acest lucru. Viaţa era mai bună când simţea că face ceva 
important, când putea lega gândurile și acţiunile și știa că 
eforturile sale însemnau o diferenţă. Îi alimenta credința că 
munca sa ajuta la crearea unei lumi mai bune. 

Când Benjamin Fjeld a intrat în birou, Wisting și-a ridicat 
privirea și și-a dat jos ochelarii, ca să vadă mai bine. 

— Eşti încă aici? 

— Mă gândeam să plec acum, a răspuns Fjeld, dacă nu mai e 
altceva. 

Wisting și-a amintit groaza de pe când era tânăr detectiv de a 
nu-i scăpa ceva, teama de a nu fi prezent când se făcea o 
descoperire neașteptată. 

— Te sun dacă se întâmplă ceva, l-a asigurat el. Du-te acasă 
și dormi. 

Benjamin Fjeld era pe cale să iasă din cameră când s-a oprit 
în pragul ușii, întorcându-se pe jumătate spre el. 

— Ai văzut că suntem învinovăţiţi pentru păsările moarte? 

— Suntem? 

— Un ornitolog dă vina pe poliţie, a făcut el semn cu capul 
spre ecranul calculatorului. Este în ediţia electronică a VG 
pages. 

Wisting a deschis motorul de căutare, adăugând încă o cifră la 
numărul de accesări. Ziarul presupunea că moartea subită a 
păsărilor fusese cauzată de elicopterul poliţiei care zburase la 
joasă înălțime în zonă. Directorul Asociaţiei Norvegiene a 
Ornitologilor credea că era posibil ca păsările să fi murit din 
cauza epuizării. Dacă stolurile mari erau supuse unui stres 
puternic, puteau pur și simplu să se sinucidă, afirmase el. 

— Totul se leagă, a spus Wisting. 

S-a întins după cana de cafea, dar a constatat că era goală. 

— Îţi place slujba ta? a întrebat el, luând termosul. Tânărul 
poliţist a reintrat în birou. 

— Da, mulţumesc. 

Wisting și-a umplut cana și a găsit un pahar de plastic pentru 
Benjamin Fjeld. 

— Se vede din modul în care îţi faci treaba, a spus el, făcând 
semn cu capul spre tava sa de rapoarte. Ești minuţios și eficient. 

Benjamin Fjeld a luat cafeaua. 

— Multţam, a zis el. Sper că se va elibera un post ca să pot 
rămâne aici. 

Wisting a dat din cap. Sistemul era astfel gândit ca agenţii să 
parcurgă o perioadă de probă de șase luni de zile, urmând să 
aplice experienţa dobândită în prima linie a muncii de poliţie. 
Totuși, Benjamin Fjeld avea calităţi de detectiv. Wisting îl 
considera un anchetator înnăscut, cu capacitate de a învăţa și 
căruia îi păsa de cazuri și de oamenii implicați. 

— Vom aștepta și vom vedea, a afirmat el. Mai ai câteva 
săptămâni de probă. Dacă nu vom rezolva cazul până atunci, te 
vom păstra oricum. 

Au rămas așezați, vorbind pe marginea cazului. Benjamin 
Fjeld deborda de observaţii, întrebări și puncte de vedere. Era 
trecut de miezul nopții când a plecat. 

Revenind asupra ecranului calculatorului, Wisting și-a pus din 
nou ochelarii și s-a apucat de lucru cu documentele rezultate din 
investigații. 

Nils Hammer terminase verificarea maşinilor care 
traversaseră cele două puncte de trecere cu plată dintre Oslo și 
Larvik și introdusese aceste informații în sistemul de date, 
observând că încă nu fuseseră analizate. 

Wisting a căutat prin lunga listă cu numere de înmatriculare, 
modele, informaţii despre proprietari și momentul exact al 
trecerii lor. | se închideau ochii și îi freca pentru a vedea mai 
bine când, deodată, apăru un nume familiar. Thomas 
Rønningen. Era proprietarul Audiului S5 care trecuse pe la 
bariera de la Sande la 19:32, aceeași mașină care parcase în 
fața casei lui Wisting cu o seară înainte. 

A găsit redarea în dialog a declaraţiei audio a lui Thomas 
Rønningen și a identificat ceea ce căuta pe la jumătatea 
documentului. 


WW: Unde aţi fost ieri-seară și noaptea trecută? 


TR: Aţi crede că am cel mai bun alibi din lume - un milion de 
telespectatori, dar adevărul este că tot ceea ce văd oamenii la 
televizor este înregistrat. Programul este înregistrat după- 
amiaza și transmis needitat. 

WW: Deci, unde ați fost? 

TR: Acasă, singur. 

WW: Am încercat să vă sunăm și am trimis și o mașină de 
poliţie la ușa dumneavoastră azi-dimineaţă. 

TR: Am deconectat totul. Telefonul mobil, soneria, televizorul, 
tot. Am ajuns acasă în jurul orei șapte și m-am așezat să scriu. 
Am continuat până pe la cinci, după care m-am prăbușit pe pat. 
Când m-am trezit, am deschis mobilul, am citit mesajele text și 
v-am sunat. 


Privind din nou ecranul, Wisting a derulat în jos și a găsit 
consemnată trecerea pe la cabina de taxare de la hotarul dintre 
localităţile Larvik și Sandefjord. Ora era 20:17. Thomas 
Ranningen trecuse pe la ambele puncte vamale pe ruta directă 
dintre Oslo și Larvik în seara crimei. 

S-a afundat din nou pe scaun. Faimosul amfitrion TV stătuse 
în faţa sa, în propria lui casă, și spusese minciuni nerușinate. 

A parcurs din nou declaraţia. Asta era esența unui 
interogatoriu, o istorisire detaliată care putea fi utilizată mai 
târziu pentru a evidenția minciunile. Era adevărat că un detaliu 
lipsea din declaraţie. Era posibil ca altcineva să fi folosit mașina 
lui Ranningen cât timp el era în apartament scriind, dar Wisting 
credea că această posibilitate era mică. Intâlnise numeroși 
mincinoși sadea și actori buni și îi recunoștea cu ușurință. 
Thomas Ranningen era unul dintre ei, dar nu reușea să 
coroboreze minciuna cu informaţia oferită de sursa Poliţiei din 
Oslo. 

Și-a vârât degetele pe sub rama ochelarilor ca să se frece la 
ochi. Soluţiile erau din ce în ce mai greu de întrezărit. A decis să 
stingă calculatorul și să meargă acasă pentru a dormi puţin, 

când a observat ceva pe ecran care a făcut ritmul respirației să i 
se schimbe. 

Cu mai puţin de trei minute înaintea mașinii Audi a lui Thomas 
Ranningen, pe la cabina de taxare trecuse un Golf negru. 
Proprietar de drept era Eicon Leasing, dar Wisting a recunoscut 
numărul de înmatriculare al mașinii lui Line. 

Gândurile i s-au învolburat precum frunzele de toamnă, 
zburând și fluturând prin mintea sa, și era incapabil să le 
domolească. Vineri, la ora 19:29, terminase cina în compania 
Suzannei și a lui Line la Shazam Station. Tommy Kvanter era 
ocupat și nu putuse să li se alăture. 

Și-a dat seama că rămăsese cu gura deschisă, incapabil să 
respire. S-a forţat să inspire adânc, dar n-a putut să înlăture 
nodul rece și tare care i se pusese în piept. 

29. 


Orizontul era acoperit de nori grei și întunecaţi. O ceaţă densă 
plutea deasupra mării, dar rafalele de vânt o răzleţeau 
necontenit. 

Line profitase de seara anterioară pentru a schiţa intriga cărții 
pe care voia s-o scrie. Ideea era bună. A decis că personajul 
principal avea să fie o jurnalistă ca ea, care află că a moștenit o 
casă imensă pe o insulă îndepărtată din arhipelag. Casa fusese 
nelocuită ani de-a rândul, dar la prima sa vizită găsește flori 
proaspete într-o vază, iar ceasul de pe perete arată ora exactă. 
Una dintre ușile de la etaj este închisă și niciuna dintre chei nu 
se potrivește. Când reușește să deschidă ușa, într-un final, 
descoperă și un foarte misterios caz de omucidere. 

Scrisese până noaptea târziu și dimineaţa a fost trezită 
devreme de ţipetele pescărușilor. La micul dejun a băut o cană 
de ceai și a mâncat o felie de pâine prăjită cu brânză tartinabilă. 
A citit ce scrisese și nu era deloc încântată de cea mai mare 
parte. Anumite pasaje au făcut-o totuși să se simtă mândră. S-a 
îmbrăcat pentru vreme ploioasă, și-a luat aparatul foto și a ieșit 
în vântul care bătea în rafale dinspre mare. Valurile loveau 
malul și pontonul de lemn. 

A pornit în direcția opusă faţă de ziua precedentă, când îl 
descoperise pe bărbatul decedat în barcă. Spre vest, terenul era 
diferit și cărarea a dus-o spre o zonă împădurită și 
întortocheată, cu sol moale și noroios, în care pantofii ei lăsau 
urme adânci. Cineva fusese aici înaintea ei, fie cu o seară 
înainte, fie chiar în dimineaţa aceea. 

S-a oprit și a ascultat. Dincolo de cărare, arborii erau atât de 
deși, încât era imposibil să vadă pământul acolo unde 
mănunchiurile dese de caprifoi se încolăceau în jurul copacilor. 
Undeva, în depărtare, s-a auzit o ramură trosnind, după care s-a 
făcut liniște. O pasăre și-a luat zborul, dispărând în văzduh. 

Line a mers până când malul stâncos a luat locul pădurii 
mocirloase și a ajuns pe un afloriment pietros, inspirând aroma 
de sare și alge marine. 

Era o priveliște excelentă pentru o fotografie cu obiectivul 
panoramic, cu toate că lumina nu era prea puternică, iar 
contrastele erau reduse. A căutat imagini mai calde pe care să 
le imortalizeze, dar și frunzelor de toamnă dinspre continent le 
lipsea lumina potrivită. 

A fixat obiectivul și a făcut câteva cadre preliminare, dar erau 
neclare și granulate. A ajustat viteza declanșatorului și și-a 
depărtat ușor picioarele, echilibrând aparatul foto și încercând 
din nou. A obținut rezultate mai bune și a continuat să caute din 
priviri peisaje noi. 

Când a zărit doi pini încovoiaţi, răsuciți în vânt, i-a fotografiat. 
Lăsând aparatul în jos, a observat ceva ascuns sub pini. Ceva 
creat de mâna omului. A apropiat imaginea. Mai multe scânduri 
de lemn erau puse între doi bolovani, cu o prelată verde trasă 
peste ele. In faţă, fuseseră așezate niște crengi și o plasă de 
camuflaj acoperea întreaga structură. 

A făcut câteva fotografii, a pus aparatul jos, dar pentru a 
ajunge la ascunzișul acela trebuia să ocolească o râpă 
stâncoasă. 

Când a ajuns acolo, a observat că adăpostul avea un perete 
de piatră și în partea din spate. Se asemăna cu o cazemată 
făcut de copii, dacă nu ar fi fost amplasarea neobișnuită. Era 
destul de departe de case și nicio cărare nu ducea către micul 
avanpost. 

Lemnele din faţă aveau sculptate două deschizături, 
asemănătoare unui chepeng. A băgat mâinile prin plasă și a 
ridicat crengile, iar înăuntru a găsit o prelată și un sac de 
dormit; înspre peretele de piatră, o lampă cu propan și un 
aragaz de camping, o sticlă de apă și mai multe conserve goale 
aruncate. 

S-a lăsat în jos și s-a târât înăuntru. În fisurile din piatră 
fuseseră puse pene de păsări. A scos una și a răsucit-o între 
două degete, dar dintr-odată a avut senzaţia neplăcută că era 
urmărită. A lăsat repede pana și s-a întors cu faţa spre mica 
intrare. Nu era nimeni acolo. S-a grăbit să iasă, punând creanga 
la fel cum o găsise. 

S-a întors cu spatele la intrare când a auzit un freamăt ciudat 
în timp ce văzduhul se întuneca. Un stol imens de păsări s-a 
ridicat dintre arbuștii mărunței din spatele ei, mișcându-se ca o 
singură fiinţă. Zgomotul bătăilor de aripi a crescut în intensitate 

până când stolul a schimbat direcţia deasupra ei și a dispărut 
înspre vest. 

Line s-a cutremurat. Ridicând gulerul gecii, s-a răsucit pe 
cărare și a făcut degrabă cale întoarsă. 

30. 


Când a revenit la cabană, pe verandă era un bărbat. Stătea cu 
mâinile lipite de fereastra camerei de zi și se uita înăuntru. Abia 
după ce s-a apropiat mai mult, și-a dat seama că este tatăl ei. 

— Ce faci aici? l-a întrebat ea. 

— Voiam să văd cum te descurci. 

— Luni dimineaţa la ora nouă? 

— Treceam oricum pe aici. 

— Locul ăsta nu este în apropiere de nimic, a comentat ea, 
întorcându-se contra vântului năprasnic care îi răvășea părul în 
spate. 

— Locul crimei nu este foarte departe, a explicat el, intrând în 
cabană. Vreau să vorbesc cu Thomas Ranningen. 

Line și-a dat jos aparatul foto de pe umăr. 

— Aţi eliberat acolo? 

— Da, am terminat ieri după-masă. Nu reușesc să dau de ella 
telefon, așa că m-am gândit să fac o plimbare să văd dacă este 
la cabană. 

— Nu a dat nicio declarație? 

— Oh, ba da, dar am câteva întrebări suplimentare. Trebuie 
să lămuresc câteva detalii. 

Line ar fi dorit să întrebe mai multe, dar a renunțat. 

— Nu am fost pe aici de ani buni, a zis tatăl său, uitându-se 
prin cameră. Este foarte plăcut. 

— Mă simt bine aici. 

Ea s-a dus spre bucătărie să umple ibricul. 

— Vrei o cană? 

— Da, te rog, a răspuns el. 

Tatăl ei a făcut un tur al casei, verificând fiecare cameră, 
după care s-a așezat la masă, în fața ferestrei mari. 

— N-ar trebui să îţi lași calculatorul așa, a spus el. Se vede 
ușor de afară. E o ispită pentru hoți. 

— Ai dreptate, a răspuns ea. Mă simt ușurată că n-am fost aici 
vineri seara, când s-au petrecut toate. 

Tatăl ei a luat cartea de vizită pe care o lăsase Benjamin 
Fjeld. 

— Ai mers direct acasă vineri, după cină? 

— Da, am făcut ceva cumpărături înainte să merg acasă 
pentru a-l vedea pe Rønningen la televizor. 

— Ai fost cu mașina ta? 

— Nu, am luat tramvaiul. Mi-a fost mai simplu. 

Ea s-a așezat, așteptând să fiarbă apa. 

— Tommy a fost cu mașina. 

— De ce nu a venit să mănânce cu noi? 

— Nu știu. A zis ceva despre o întâlnire cu niște danezi cu 
care urma să deschidă un restaurant. Nu m-a interesat prea 
mult. Imi era de ajuns că nu venise. Deja luasem decizia să mă 
despart de el. 

Tatăl ei a pus înapoi pe masă cartea de vizită. 

— Când i-ai comunicat decizia ta? 

— Când a venit acasă. Nu m-am culcat ca să îl aștept, dara 
sosit abia pe la ora patru dimineaţa. Adormisem deja pe 
canapea. Am discutat puţin și a plecat din nou. M-am culcat. 

— A plecat în toiul nopţii? 

Line nu înţelegea interesul tatălui său pentru Tommy. Se 
simțea îngrijorare în tonul vocii lui, dar întrebările păreau să 
aibă un scop precis. Întindea o plasă invizibilă. 

Ibricul fierbea, așa că s-a ridicat de pe scaun. 

— A ieșit. Asta după ce i-am spus că vin acasă pentru câteva 
zile și că trebuie să-și strângă lucrurile și să-și găsească un alt 
apartament până mă întorc eu. 

— Crezi că și-a găsit pe altcineva? a întrebat tatăl ei, luând 
cana pe care i-o întinsese. 

Line s-a așezat din nou. Nu voia să se gândească la asta, din 
moment ce presupunea trădare și înșelare, dar era concluzia 
logică. Multe dintre explicaţiile lui Tommy referitoare la motivele 
pentru care nu putea să stea acasă cu ea erau absurde de-a 
dreptul. 

— S-ar putea ca asta să fie cauza, a spus ea, strângându-și 
picioarele sub ea pe scaun. Dar, momentan, nici că-mi pasă. Mă 
bucur că s-a terminat. 

Voia să schimbe subiectul și să-i spună despre mica 
ascunzătoare pe care o construise cineva pe malul abrupt, dar 
tatăl său a vorbit primul. 

— Trebuie făcute multe pe aici. Unii căpriori par destul de 
uscati. 

— Da, probabil că trebuie să dăm casa cu baiţ, a răspuns ea. 
Mă gândeam că aș putea să zugrăvesc puţin chiar și aici, în 
interior, ca să mai înveselesc locul. 

— Eu pot să mă ocup de exteriorul casei, iar tu poţi aranja 
interiorul, dacă vrei, a sugerat tatăl său. 

Au vorbit despre lucrurile care trebuiau făcute și ce minunată 
urma să fie vara aici, la intrarea în fiord. După aceea, tatăl ei s-a 
ridicat. Trebuia să continue investigaţiile. 

31. 


Pe suprafaţa noroioasă, bătătorită, din faţa cabanei lui 
Thomas Ranningen ardea un foc de tabără destul de mare. Doi 
bărbaţi în salopete de tâmplari cărau fiecare câte un mănunchi 
de plăci de lemn pe care le aruncau pe foc. Wisting a simţit 
căldura dogorind până la pereţii cabanei. Toate podelele 
însângerate din holul exterior fuseseră înlăturate, la fel și 
zidurile, și ușa. Wisting i-a întrebat pe cei doi bărbaţi dacă 
Ranningen era acolo, dar niciunul dintre tâmplari nu îl văzuse. L- 
a sunat pe telefonul mobil și, de această dată, moderatorul i-a 
răspuns imediat. 

— Aveţi noutăţi? a întrebat prezentatorul TV. 

— Sunt la cabana dumneavoastră, a explicat Wisting. 
Tâmplării sunt ocupați. 

— Asta e bine. Societatea de asigurări a fost de acord să dau 
totul jos. 

— V-aţi întors la Oslo? 

— De ce întrebaţi? 

— Mai am câteva întrebări și trebuie să vă prelevăm 
amprentele. 

— Înţeleg. O să pot veni acolo, dar abia după-amiază, a spus 
Thomas Rønningen, propunând o oră. 

Au stabilit o întâlnire și Wisting a băgat telefonul înapoi în 
buzunar. Un stol de păsări negre se rotea deasupra unui platou 
din zona puternic împădurită. Ca și el, s-a gândit, căutau ceva. 

În loc să meargă spre mașina lui, a urmat cărarea înspre est 
în direcția celei mai apropiate cabane. Un fum dens și negru 
ieșea pe horn, fiind, apoi, purtat de vânt. 

Wisting citise declaraţia pe care Jostein Hammersnes i-o 
dăduse lui Benjamin Fjeld, descriind cum venise spre cabana lui 
vineri seara, ca în fiecare sfârșit de săptămână de la începutul 
verii încoace. Până la finalizarea divorțului, locuia sub același 
acoperiș cu soția și cele două fiice ale sale, în vârstă de șapte, 
respectiv nouă ani, într-o vilă din Barum. Weekendurile 
deveniseră mult prea lungi și dureroase, prin urmare prefera să 
și le petreacă singur la cabană. 

Declaraţia scrisă nu conținea nicio informaţie despre scurta sa 
oprire la benzinăria de la ieșirea spre Larvik. Probabil că era un 
detaliu pe care îl considerase irelevant, așa cum și era. Bonul 
găsit pe cărare, mai jos de parcare, s-a dovedit a fi o pistă falsă. 

Wisting l-a recunoscut din înregistrările sistemului de 
supraveghere, atunci când i-a deschis ușa să îl poftească 
înăuntru. Acum purta alte haine: o pereche de pantaloni largi de 
alergare și un pulover la fel. Cabana aparținuse, probabil, 
familiei lui Hammersnes de generaţii întregi și nu fusese 
modernizată niciodată. Camera de zi era decorată în stil rustic, 
cu clopoței acționaţi de corzi. De-a lungul peretelui din bucătărie 
erau prinse instrumente din alamă. În aerul umed se simţea un 
miros ciudat, înţepător, pe care Wisting nu îl putea identifica. 

Jostein Hammersnes a mers la șemineul deschis unde a agitat 
tăciunii aprinși, revigorând flacăra înainte de a mai adăuga doi 
bușteni. 

Wisting s-a așezat la o masă lungă de pin, pe care erau 
împrăștiate ziare din ultimele zile. Unul dintre ele era deschis la 
un articol însoţit de o fotografie cu Christine Thiis. 

— Nu aţi reînceput lucrul? s-a interesat el. 

Jostein Hammersnes stătea în partea opusă. 

— Aș fi dorit să fiu în altă parte, dar este vacanţa de toamnă 
și soția mea, mai bine zis fosta soţie, este profesoară. Tocmai 
ne-am despărţit, dar încă locuim sub același acoperiș. Este 
apăsător să ne tot lovim unul de altul. Oricum, pot să mă ocup 
de aici de majoritatea lucrurilor, folosind internetul. De obicei 
îmi plăcea să stau aici, dar plăcerea a dispărut. 

— De ce? 

— Pagubele cauzate de tâlhari nu sunt foarte mari, dar gândul 
că a fost cineva aici este foarte apăsător. Umbrește toate 
amintirile fericite pe care le am cu Else și fetele și din timpul 
copilăriei mele. Acum nu m-ar mai deranja să o vând ca să 
finalizez partajul. 

Jostein Hammersnes i-a evitat privirea lui Wisting și s-a uitat 
în jos. Când și-a ridicat iar ochii, aceștia străluceau. 

— Este un loc pustiu, a spus lipsit de vlagă. 

S-a uitat undeva în spatele lui Wisting, spre un raft de pe 
peretele cu lambriu, unde o zonă mai deschisă arăta că acolo 
fusese expus ceva. 

— Mi-au luat până și trofeul de sticlă, a spus el, mergând spre 
locul gol. L-am primit de la tatăl meu când am împlinit opt ani, 
după ce am reușit să trec înot golfulețul. 

A făcut un semn cu capul în direcția mării. 

— Este singurul premiu pe care l-am câștigat vreodată. Am 
fost un bun înotător, dar nu am practicat vreun sport. Tatăl meu 
era artizan în sticlă. Avea propriul atelier acasă, în Havik. 
Stăteam ore în șir și mă uitam cum transforma sticla topită, de 
un roșu-aprins, în cele mai frumoase forme. Acel ornament era 
unul dintre cele mai minunate lucruri pe care le-a făcut. Trata 
sticla ca și când ar fi fost cel mai preţios metal - o topea, o 
modela, o finisa și o lustruia cu dragoste și grijă. Când mi l-a 
dat, mi-a spus că îmi pot strânge toate visurile în el. Să îmi adun 
gândurile și speranţele, fără să se umple sau să se reverse 
vreodată. Acum s-a dus. 

Wisting i-a permis proprietarului cabanei să dea frâu liber 
sentimentelor ce-l încercau, înainte să înceapă. 

— Aţi oprit undeva până să ajungeţi la cabană? 

— Am trecut pe la magazinul Meny din Holmen și am luat 
ceva de acolo. Am împachetat dimineaţa și am lucrat câteva ore 
peste program înainte de a veni aici. 

— Aţi făcut și alte opriri? La vreo benzinărie, de exemplu? 

— Da. Am oprit la staţia Esso, când am ieșit de pe autostradă. 

— De ce? 

— De obicei, opresc să cumpăr mâncare la pachet. Așa evit 
să-mi gătesc singur. 

— Ce aţi cumpărat? 

— Un hot dog și o cutie de dropsuri. Are vreo importanță? 
Polițistul care a vorbit cu mine sâmbătă nu a cerut asemenea 
detalii. 

— Nu a fost important la început, dar am găsit un bon de la 
Esso, aici, pe cărare, spuse Wisting. Putea fi aruncat fie de 
infractori, fie de victimă sau putea exista o a treia explicație, 
mai simplă. 

A reluat interogatoriul, încercând să-l facă să-și amintească 
dacă depășise vreo mașină pe drum sau dacă auzise vreun 
sunet suspect care ar fi putut avea legătură cu jafurile sau cu 
omuciderea. La final, și-a dat seama că Hammersnes nu mai 
deţinea alte informații. Când au terminat discuţia, flăcările din 

șemineu se stinseseră. Wisting s-a ridicat în picioare și i-a 
mulțumit pentru timpul acordat. 

— Vă însoțesc afară, a spus Hammersnes. Am nevoie de o 
gură de aer. 

Două perechi de pantofi feminini de vară erau aliniate pe hol 
lângă cizmele de gumă ale lui Hammersnes. Wisting s-a gândit 
că fetele nu vor mai putea alerga peste roci sau vâsli la 
marginea mării după ce va fi vândută cabana. O semnătură a 
părinţilor lor încrâncenaţi va șterge amintirile verilor viitoare. 

Hammersnes și-a luat cizmele și l-a urmat pe Wisting afară. 
Mergeau alene unul lângă altul pe alee fără să spună un cuvânt, 
apoi Wisting a ajuns la mașină și a pornit la drum. 

32. 


Cineva cumpărase ediția de vară a publicației Se og Hør cu 
reportajul despre cabana lui Thomas Rønningen. Revista era în 
sala de conferințe. In cea mai mare fotografie, Thomas 
Rønningen se afla aproape de aparatul foto, în capul unei mese 
lungi, pline cu creveţi și crabi. Oaspeții săi beau vin alb având 
pe fundal cerul albastru. Titlul era /dilă de vară în Westfold. 

Thomas Rønningen le prezenta cititorilor fiecare încăpere din 
cabană. Intr-una dintre fotografii, stătea într-un generos fotoliu 
cu reazăm pentru braţe și era pozat în faţa unei biblioteci 
arhipline, frunzărind un roman poliţist. Articolul preciza că 
Thomas Rønningen lucra la o carte ale cărei temă și conţinut 
erau secrete. 

Faimosului prezentator de televiziune îi plăcea să primească 
oaspeţi în paradisul său estival, menţiona articolul, înșirând o 
listă cu nume aproape identică cu cea pe care i-o dăduse lui 
Wisting. 

Wisting a citit jumătate din reportaj înainte să fie întrerupt de 
un apel telefonic. Era Leif Malm din cadrul secţiei de informații 
clasificate a Poliţiei Oslo. 

— Echipa de supraveghere l-a pierdut pe Rudi Muller, a spus 
Malm. A plecat de acasă în urmă cu o jumătate de oră, mult mai 
devreme decât de obicei, și nu am avut oameni suficienți. S-a 
oprit la Deli de Luca de pe Bogstadveien, după care s-a 
îndreptat spre centru. L-au pierdut la teatrul naţional. 

— Știi unde mergea? 

— Nu, nu a rezultat nimic deosebit din KK, așa că nu a vorbit 
despre asta la telefon. 

KK era prescurtarea folosită pentru Kommunikasjonskontroll. 
Această divizie a poliţiei intercepta toate comunicațiile unei 
persoane, efectuate prin telefon sau internet. Una dintre 
metodele secrete de cercetare era utilizată în mare parte pentru 
contracararea crimei organizate, dar nu era atât de eficientă pe 
cât și-ar fi dorit autorităţile. Adevăratele ţinte pentru această 
formă de supraveghere erau conștiente de interesul pe care îl 

prezentau şi vorbeau codificat, folosind cuvinte-cheie 
prestabilite, și doar pentru a anunţa ore și locuri. 

— Este posibil să aibă un număr de mobil pe care să nu-l știm, 
a continuat Leif Malm. Avem echipe atât la apartament, cât și la 
Shazam Station. 

— Și internetul? 

— Citește aproape tot ce scriu ziarele despre caz. Un aspect 
susține ipoteza noastră că a fost implicat în evenimentul cu 
mașina de pompe funebre. A petrecut ore bune căutând pagini 
referitoare la focuri și incendieri. Pagina la care a zăbovit mai 
mult timp descrie focurile, incendierile premeditate și rănile 
produse de flăcări. Cuvintele-cheie utilizate indică faptul că este 
interesat de intensitatea și durata necesare pentru a arde 
complet un corp și ce șanse sunt ca un trup ars să fie identificat 
după datele dentare și ADN. 

— Asta e interesant. 

— Da, ar putea fi o probă esenţială, dacă vom desecretiza, în 
final, interceptările comunicaţiilor, a fost din nou de acord Leif 
Malm. 

— Sursa a mai transmis ceva nou? 

— Nu. Nu s-a mai întâlnit cu Rudi ieri. S-ar putea să-i fie 
teamă și să vrea să iasă din ecuaţie. 

— Nu trebuie să se întâmple așa ceva, a spus Wisting. Avem 
nevoie de el. 

— Petter îl încurajează. 

— Ce îl motivează, de fapt? De ce s-a pus într-o poziţie atât 
de periculoasă? 

Pentru un moment s-a făcut liniște. Utilizarea de informatori 
era solicitantă și putea, în final, să se dovedească un joc în care 
polițiștii erau doar niște pioni. Persoana care oferea informaţii 
poliţiei avea, adesea, motivele sale personale: o posibilă 
răzbunare, ambiţii în cadrul grupului infracţional. Era un joc 
periculos, în care se riscau vieţile agenţilor. Prin urmare, doar 
foarte puţini detectivi cunoșteau identitatea unei surse. 

— Asta este ceva ce ne privește doar pe noi. 

Wisting voia să întrebe dacă se gândiseră că sursa era 
interesată să le distragă atenţia. Dacă nu cumva oferea poliţiei 
acele informaţii care ar înlătura suspiciunile ce planau asupra sa 
și care puteau redirecţiona atenţia către o altă persoană de 
încredere. A decis să lase lucrurile așa, convingându-se că Leif 

Malm și subordonații săi erau special instruiți să lucreze cu 
informatori. 

— Văd că piloţii elicopterelor poliţiei neagă că ar fi 
responsabili pentru păsările moarte, a zis Malm. Scriu despre 
asta până și ziarele americane. Rudi Muller este preocupat și de 
acest aspect. Citește tot ce apare pe net cu privire la asta. 

— Contez pe tine să mă ţii la curent, a spus Wisting, revenind 
la obiect. 

A încheiat convorbirea cu sentimentul că șeful secției de 
informaţii secrete îi ascundea ceva. S-a oprit la fereastră. 
Începuse iar să plouă. O ploaie măruntă și deasă care făcea ca 
orașul și peisajul să fie și mai cenușii decât înainte. 

O pasăre cu aripi mari și-a luat zborul dintr-o crăpătură a 
coșului vechii fabrici de lângă secţia de poliţie. Apoi a urcat în 
cercuri și a ţipat puternic înainte de a plana peste acoperișuri, 
dispărând în depărtare. 

Deodată, Wisting a simţit cum îl trec fiorii, ca și cum 
temperatura din cameră scăzuse cu câteva grade. Senzaţia 
neplăcută i-a coborât de-a lungul spinării până în degete. 
Mâinile i se umeziseră, inima îi bătea tare și gura i se uscase. 

Nu în cameră este frig, ci în ființa mea, a reflectat el, 
străbătut de un fior de gheață. 

33. 


Espen Mortensen a așezat o fotografie în fața lui Wisting, pe 
birou. Imaginea prezenta trupul zvelt și gol al unui bărbat pe 
masa de autopsie. Ochii care lipseau indicau că era bărbatul 
mort pe care îl găsise Line. Acum, că hainele îi fuseseră 
înlăturate și trupul spălat, nu era greu de observat care fusese 
cauza morţii. Două găuri negre la marginea firavei cutii toracice 
arătau pe unde gloanţele penetraseră corpul. 

— Știm cine este, a spus Mortensen. 

Ridicând fotografia, Wisting aștepta să audă numele. 

— Darius Plater. 

— Est-european? 

Mortensen s-a uitat prin hârtii și a citit cu voce tare. 

— Este din Vilnius, Lituania. Are douăzeci şi trei de ani. 
Mecanic auto. 

— Cum am aflat asta? 

— Amprente. A fost arestat pentru furt într-un port din Østfold 
vara trecută și înregistrat în baza noastră de date. A fost arestat 
treizeci de zile în penitenciarul Halden și ulterior expulzat. 
Evident, s-a întors. 

Wisting a pus fotografia la loc. Infracțiunile comise de 
infractori din Europa de Est se înmulţiseră după extinderea 
Uniunii Europene. Furturile erau infracțiunile principale, dar, 
destul de frecvent, faptele comise de către aceștia presupuneau 
și alte tipuri de infracţiuni grave. 

— Nu prea înțeleg cum se îmbină toate astea, a spus el. Tipul 
ăsta este un hoț ambulant, dar noi avem informaţii că a fost 
vorba despre o afacere cu droguri. 

— Lituanienii sunt importanţi în traficul de droguri, i-a 
reamintit Mortensen. Putea să fie o afacere mixtă. Import de 
droguri, export de bunuri. N-ar fi prima dată. 

— Atunci era vorba de amfetamine, a spus Wisting. Cocaina 
vine din America de Sud, prin Spania și Portugalia, uneori prin 
Africa de Vest. Nu din Est. 

— Se potrivește cu informaţia primită de la serviciile secrete 
ale poliției din Oslo cum că unul dintre indivizii care veniseră cu 
barca din Danemarca lipsește. 

Wisting a luat din nou fotografia. 

— Medicul legist a găsit vreun glonţ? 

— Aici începe să devină interesant. Au găsit două gloanţe, de 
diametre diferite. 

— Vrei să spui că a fost împușcat cu două arme? Mortensen i- 
a înmânat raportul. 

— Așa indică numerele. 10,4 milimetri și unul obișnuit, de 9 
milimetri. 

— Ce calibru avea revolverul pe care l-am găsit lângă el? 

— Aceea este o armă mult mai mică, calibrul 22. Numărul 
seriei a fost înlăturat. S-ar putea să-l recuperăm, dar, înainte să 
îl punem într-o baie de acid, trebuie să facem un test de tragere 
să vedem ce tip de urme lasă percutorul și gheara extractoare. 

Wisting a încercat să-și amintească. 

— De nouă milimetri sunt și tuburile de cartușe pe care le-am 
găsit pe alee? 

— 10,4 milimetri corespunde calibrului 41. Ar putea fi de la un 
pistol care nu aruncă tuburile. 

Wisting s-a uitat din nou la fotografie. 

Dacă aveau dreptate, vineri seara se întâmplase ceva care l-a 
transformat pe făptaș în victimă. 

— Doi trăgători, a conchis Mortensen. 

— Sau un trăgător cu două arme. Avem vreo informație 
despre Darius Plater? 

Mortensen s-a uitat din nou prin hârtii. 

— Nu multe. A fost oprit la marginea orașului Grimstad, vara 
aceasta, pe când călătorea cu o dubă de mărfuri, împreună cu 
alte persoane. Plater era șoferul și doar numele său a fost 
înregistrat. Dubita a fost perchiziţionată. Erau multe unelte la 
bord, dar nimic care să-i permită poliţistului de la rutieră să-i 
aresteze. 

— Ai luat legătura cu Grenseløs? 

— Nu, am crezut că vei face tu asta. 

Wisting a dat din cap. Valul de hoţi din Europa de Est 
devenise atât de copleșitor, încât poliţia districtuală înființase 
propriul grup de investigaţii. Proiectul a fost denumit Grenseløs 
- fără graniţe - din motive evidente. Grupul era format din 

detectivi, care făceau cercetări vizând anumiţi indivizi de peste 
granițele districtelor de poliţie. 

Munca lor inovatoare a dus la rezultate excelente. Parte a 
succesului s-a datorat unei cooperări destul de informale cu 
structurile de poliție din mai multe ţări est-europene. Grupul 
avea abilităţi nepreţuite în anchetarea omuciderilor, dar era cale 
lungă până acolo. 


Wisting a căzut pe gânduri. Noile descoperiri revelau un gen 
de criminalitate cu care rareori se confruntase: complet 
pragmatic, lipsit de scrupule și cinic. 

Suntem neputincioși, s-a amuzat el. Când se schimbă peisajul, 
trebuie să redesenăm harta. 

34. 


Şeful secției Grenseløs era Martin Ahlberg, un bărbat chel, cu 
barbișon, ai cărui ochi mari și negri îl fixau pe Wisting. 

— Mă aşteptam să sunați mai devreme, a spus el, așezându- 
se pe cealaltă parte a mesei de ședințe, cu o servietă în mână. 
Furturile în serie din casele de vacanţă sunt modul de operare al 
câtorva dintre grupurile pe care le investigăm. 

— Ce bine că aţi putut veni atât de repede, i-a mulțumit 
Wisting și i-a prezentat lui Ahlberg pe Christine Thiis, Espen 
Mortensen și Nils Hammer. Am obţinut informaţii care conduc în 
altă direcţie decât Europa de Est, a explicat el și a descris pe 
scurt informaţiile pe care le primiseră de la poliţia din Oslo. 

— Sunteţi siguri că este vorba despre cocaină? s-a interesat 
Ahlberg. 

Wisting trebuia să recunoască faptul că aveau doar cuvântul 
informatorului. 

— Nu mă simt prea bine când văd lituanieni implicați în trafic 
cu cocaină, a continuat Ahlberg. Pe de altă parte, majoritatea 
amfetaminei de pe piața norvegiană provine din laboratoarele 
ilegale din Europa de Est, iar Lituania este principalul furnizor. 
Polonia rămâne țară de origine, dar majoritatea celor arestați 
provin din Lituania. 

Martin Ahlberg s-a servit cu cafea din ibricul de pe masă și a 
continuat să vorbească cu convingere. 

— Drogurile sunt din ce în ce mai frecvent transportate cu 
feriboturile peste Marea Baltică, dar rutele consacrate încep din 
Polonia și Lituania, traversează Germania și Danemarca, podul 
Øresund, iar din Suedia ajung în Norvegia. 

A băut din cafea și a continuat să vorbească: 

— Dar aceste grupuri sunt bine organizate, peste toate 
graniţele. Anumite părţi din nordul Europei sunt puncte de 
trecere pentru cocaina care este adusă din Spania. Lituanienii 
sunt protagoniștii principali pe piața drogurilor și ar fi putut 
acapara ultimul segment al rutei. Amintiţi-vă că vorbim despre 
grupări criminale bine organizate. Știu cum să obţină profituri 
uriașe, ca orice altă organizaţie. 

— Ce știți despre Darius Plater? a întrebat Wisting. 

— Destul de multe. 

Martin Ahlberg a deschis servieta și a scos fotocopia unui 
pașaport lituanian. Era al bărbatului firav din ambarcaţiunea cu 
vâsle. Numele său era scris cu litere de tipar. 

— Darius Plater face parte dintr-un grup de hoţi de la periferia 
orașului Vilnius. Au fost în Norvegia cel puţin de șase ori în 
ultimii trei ani. Anul trecut a fost prins în Østfold împreună cu 
acest bărbat. 

Ahlberg a pus pe masă copia unui alt pașaport. Individul din 
această fotografie se numea Teodor Milosz. Avea o statură 
masivă, cu o ceafă de taur, nas turtit și ochi mici. 

— Pregătiseră cinci motoare mari de barcă pe care urmau să 
le ridice din Hvaler. Au fost condamnați la treizeci de zile fiecare 
și au fost deportaţi după ce și-au ispășit pedepsele. Au revenit 
de două ori de atunci. 

Wisting a confirmat cu o mișcare a capului. 

— Trebuie să reţineţi că furturile variază în funcţie de sezon, a 
spus Ahlberg. Vara este sezonul pentru furat motoare de bărci, 
toamna, pentru a jefui casele de vacanţă închise pe timp de 
iarnă. larna și primăvara este rândul caselor și automobilelor. 

— Când au venit ultima dată în Norvegia? 

Martin Ahlberg a scos o grămadă de hârtii, dar nu a răspuns 
imediat. 

— Vorbim de criminalitate organizată, a repetat el. Cei din 
spatele afacerii sunt foști ofițeri de armată și soldaţi și nu se 
tem de nimic, nici de pedepse, nici de condiţiile din închisoare. 
Sunt un pericol mai mare pentru societate decât își imaginează 
majoritatea oamenilor. 

Wisting s-a uitat la fotografia lui Darius Plater. Bărbatul firav 
era înregistrat ca mecanic auto. Imaginea contrasta izbitor cu 
descrierea oferită de liderul secției Grenseløs, dar s-a abținut să 
sublinieze acest aspect. 

— Darius Plater și Teodor Milosz erau membri ai unui grup pe 
care l-am botezat Paneriai Quartet, a spus Ahlberg. Patru 
bărbaţi din aceeași suburbie a orașului Vilnius, la circa zece 
kilometri de centru. 

— Aţi fost acolo? 

Ahlberg a confirmat, dând din cap. 

— Am fost invitaţi de către consul, în primăvară. Autorităţile 
locale derulează un proiect în educaţie, sănătate, cultură și 
dezvoltare industrială care va include și cooperarea în lupta 
contra criminalităţii. 

A făcut o pauză ca să ia o gură de cafea. 

— Piaţa utilizată de hoţi se află în Paneriai. Poţi să cumperi 
orice de acolo. 

— Cine mai face parte din cvartet? a întrebat Hammer. 

Martin Ahlberg a enunțat două noi nume, cu o intonaţie 
studiată, și a pus încă două fotografii pe masă. La vederea unuia 
dintre bărbaţi, Wisting a simţit o furnicătură în stomac. 

— El este, a spus Wisting, trăgând fotografia spre el. El este 
cel care mi-a furat mașina. 

— Ești sigur? 

Wisting îl zărise pentru o secundă pe atacatorul său, dar era 
sigur. Recunoștea trăsăturile faciale aspre și ochii adânciți. 

— Valdas Muravjev, a spus șeful Grenseløs, dând din cap. Este 
cel mai bătrân dintre ei. Condamnat în ţara lui pentru tâlhărie și 
violenţă. 

— Știţi unde se află acum? 

— Acasă, în Lituania, a zis Ahlberg, ridicând o hârtie tipărită 
pe care era pusă ștampila DFDS Seaways. Cei patru au ajuns cu 
feribotul în Karlshamn, în sudul Suediei, la data de 18 
septembrie. Conduceau un VW Transporter. Trei dintre ei s-au 
întors cu feribotul la ora șase ieri-seară. 

— Ce sugeraţi să facem acum? 

— Este foarte clar, a răspuns Ahlberg, că aveţi un caz în care 
un cetăţean lituanian a fost împușcat și ucis. Desigur, 
autoritățile lituaniene trebuie să fie informate. De asemenea, la 
un moment dat, trebuie anunţate rudele cele mai apropiate și 
trebuie făcute aranjamente pentru ca decedatul să fie repatriat. 
În același timp, știm cu cine era când a fost ucis. Am putea 
solicita o comisie pentru ca aceștia să fie interogaţi, dar în locul 
vostru, aş merge până acolo să o fac personal. 

Wisting avusese același raţionament. A returnat fotografia 
atacatorului său peste masa de ședințe și s-a aplecat în faţă. 

— Ne puteţi rezerva biletele? 

35. 


La 17:07, Thomas Rønningen și-a oprit Audiul S5 negru în 
parcarea din fața secției de poliție, cu șapte minute întârziere 
față de ora stabilită. 

Wisting îl urmărea de la fereastră. Mașina era spălată recent 
și vedea, de la depărtare, cum picăturile de ploaie formau 
șiraguri de mărgele pe capotă înainte să cadă pe pământ. In 
partea de sus a parbrizului se vedea conturul jetonului cu 
abonamentul făcut la compania de taxare. 

Trântind portiera în urma sa, Ranningen a aruncat o privire la 
fațada clădirii secţiei de poliţie. L-a salutat făcându-i semn cu 
mâna când privirile li s-au întâlnit și a dat fuga prin ploaie până 
la intrare. 

Două minute mai târziu stătea în biroul lui Wisting. Și-a așezat 
mobilul și cheile mașinii pe marginea biroului și și-a înlăturat 
apa de ploaie de pe umeri cu mâna. 

— Frumoasă mașină, a spus Wisting ca să spargă gheața. 

— Sunt mulţumit de ea. 

— Este a dumneavoastră? 

— Da, de ce? 

— Nu, mă gândeam că poate este o mașină de serviciu sau 
folosită de mai multe persoane. 

Ranningen a continuat să zâmbească, dar acum părea mai 
degrabă un surâs de complezenţă, nicidecum sincer. 

— Este, oarecum, o mașină de serviciu, dar nu prea îi las pe 
alții să o conducă. 

— Deci, sunteţi singura persoană care o conduce? 

Wisting a întrezărit o grimasă pe chipul lui Rønningen. 
Zâmbetul dispăruse și părea nesigur. 

Prezentatorul de televiziune începea să devină interesant 
pentru anchetă, s-a gândit Wisting. Urmele duceau în orice altă 
direcție numai la el nu, însă le ascundea ceva, iar acum urma să 
fie prins în propriile iţe. 

— Este posibil să o fi folosit și altcineva, a spus Ranningen, 
fără să se miște. 

— Cine? 

— A trecut atât de mult timp încât nu-mi mai amintesc. Avea 
vocea iritată, deloc precum cea suavă folosită la televizor. 

— Dar sunt sigur că nu m-aţi chemat aici ca să vorbim despre 
mașina mea. 

— Ba da, a spus Wisting, aplecându-se în faţă. Pentru că 
mașina dumneavoastră a fost aici, în Larvik, vineri. 

Thomas Ranningen stătea în faţa lui și nu scotea o vorbă. 
Ploaia cădea constant pe streașină ferestrei, fără ca sunetul ei 
liniștitor să aibă vreun efect asupra lui. 

— Nu are nicio legătură, a zis, într-un final. 

— Ba din contră, a spus Wisting. Nu mai aveți alibi. Mai mult, 
vă plasează în apropiere de locul faptei, iar pentru că aţi minţit 
în legătură cu asta vă aflaţi într-o lumină foarte proastă. 

Wisting vedea cum i se mișcă mandibula. 

— Nu este ceea ce credeţi, s-a bâlbâit Rønningen. Sunt 
suspectat pentru ceva? 

— Vă putem acuza de mărturie mincinoasă, a spus Wisting 
calm și a scos hârtiile de la compania de taxare. 

Le-a așezat în faţa sa și a arătat cu degetul câmpul cu ora și 
numele proprietarului mașinii: ora 20:17, Thomas Rønningen. 

În ciuda anilor de cercetări despre cum poate limbajul trupului 
să-i demaște pe mincinoși, nu exista nicio metodă sută la sută 
sigură care să distingă diferenţa între minciună și adevăr. 
Experienţa lui Wisting îi spunea că mincinoșii nu-și rotesc 
privirea, nu se agită și nu-și ating nasul mai des decât cei care 
spun adevărul. Singurul lucru care îi demască sunt probele, iar 
pentru Ranningen nu era cale de scăpare. 

Toate portiţele pentru a-l trimite într-o altă direcţie erau 
închise. 

Cu toate că, atunci când cineva minte, semnele fizice nu pot fi 
interpretate cu certitudine, resemnarea, semn că minciuna a 
fost descoperită, era mai ușor de observat. 

Ranningen s-a prăbușit în scaun și a clătinat din cap. 

— Pot să vă explic, a spus el. 

Erau patru cuvinte pe care Wisting le auzise de la mulţi alții 
care stătuseră în același scaun. N-a spus nimic, lăsându-l să 
continue. 

— Am fost în Larvik, dar nu la cabană, a zis el. 

— Ce aţi făcut aici? 

Thomas Ranningen s-a ridicat, a mers până la fereastră, s-a 
întors și a venit din nou spre scaun. 

— Numele ei este Iselin Archer, a spus el, rămânând în 
picioare. 

Wisting știa cine este. Era o tânără pictoriță care primise mai 
multă atenţie pentru căsătoria cu Johannes Archer, un investitor 
imobiliar și multimilionar cu mult mai în vârstă, foarte prezent în 
media, decât pentru realizările ei artistice. Nepotrivita pereche 
trăia în Nevlunghavn, unde renovaseră fabrica de creveţi 
dezafectată, dându-i utilitate combinată, locuinţă și studio. 
Acolo Iselin Archer organiza frecvent vernisaje și alte recepții, 
prezentate pe larg în ziare și reviste. 

— A fost invitată la emisiunea dumneavoastră, și-a amintit 
Wisting. 

Thomas Ranningen a dat din cap. 

— De două ori. Așa a început. Am sunat-o de la cabană în ziua 
de după prima emisiune, ca s-o întreb dacă i-a plăcut. Johannes 
nu era acasă și era singură în casa aceea imensă. El nici măcar 
nu se uitase la emisiune. Când a auzit că sunt singur la cabană, 
în apropiere, m-a invitat să luăm prânzul. A servit șampanie și 
căpșuni și am rămas la ea până a doua zi. 

Wisting a ascultat cu atenţie. Când cineva nu mai respecta 
adevărul, totul devenea îndoielnic, dar povestea despre cum 
evoluase relația părea convingătoare. Thomas Rønningen 
vorbise cu sensibilitate și hotărâre odată ce începuse, oarecum 
relaxat după ce recunoscuse relația secretă. 

— De regulă, ne întâlneam la cabană, a zis el. Dar Johannes 
era plecat cu afaceri, așa că am fost acasă la Iselin tot 
weekendul. Nici nu îndrăznesc să mă gândesc ce s-ar fi 
întâmplat dacă nu aș fi fost acolo. 

Wisting a rămas tăcut pentru o vreme, după care a întrebat: 

— Unde este Johannes Archer? 

— In Franța, a răspuns Rønningen. Caută niște podgorii. 

— Crezi că suspecta că vă vedeaţi la cabană? 

— Cred că o bănuia pe Iselin, dar nu și că se întâlnea cu mine. 

— Știe unde este cabana dumneavoastră? 

— A fost acolo. Iselin a fost invitată la ultima emisiune din 
sezonul de primăvară. Johannes era prezent în platou. Nu știu 
cum s-a întâmplat, dar i-am invitat pe amândoi la o petrecere cu 
crustacee. 

— Este singur în Franța? 

— Din câte știu. De ce? 

Wisting a clătinat capul fără să răspundă. O idee absurdă i se 
înfiripa în minte, dar a înlăturat-o repede. 

— Trebuie să vorbesc cu ea, a spus el. 

Rønningen a dat din cap. 

— Este pregătită. Totuși, sper că această parte a anchetei nu 
va fi făcută publică. 

Wisting nu putea promite nimic. După cum stăteau acum 
lucrurile, trebuia să stabilească persoanele care nu erau 
suspecte și nu era sigur că Thomas Ranningen putea fi șters de 
pe listă. 

S-a ridicat și l-a însoţit pe prezentatorul TV la plecare. Ploaia 
se întețea și acum turna torențial. Wisting a rămas sub acoperiș, 
în timp ce Thomas Ranningen s-a îndreptat cu pași grăbiţi și cu 
capul aplecat spre mașină. Un mincinos îndreptându-se spre 
proba incriminatoare. 

36. 


Două mesaje îl așteptau pe Wisting în birou. 

Unul era de la Martin Ahlberg, prin care îl informa că în ziua 
următoare va fi un zbor direct din Oslo Gardermoen spre Vilnius 
la ora 10:45 și că îl va aștepta la aeroport cu biletele. 

Al doilea mesaj era de la Leif Malm, care îl ruga pe Wisting să 
îl sune. 

— Avem control asupra lui Rudi Muller, i-a explicat Malm la 
telefon. A sosit la Shazam Station acum treizeci de minute. Te 
pun pe difuzor ca să auzi ce se raportează. 

Wisting a auzit interferenţe și sunetul produs de apăsarea 
unor taste care precedau un zumzet în crescendo pe linie. 

— Charlie 0-5, a spus Malm. Aveţi ceva de comunicat? 

Liderul echipei de supraveghere a răspuns: 

— Muller este așezat la o masă de la fereastră cu alte două 
persoane, poziţia 2-4. Mașina este pe Grensen. Un BMW 730, 
înmatriculat în Bærum. 

Wisting a revăzut cu ochii minţii clădirea restaurantului. 2-4 
era informaţia dimensională, plasându-l pe Rudi Muller la etajul 
al doilea, a patra fereastră de la stânga. Asta însemna că stătea 
lângă masa la care el, Suzanne și Line mâncaseră cu trei zile în 
urmă. 

— Muller și-a dat jos haina și poartă un tricou roșu. În faţa lui 
stă Tage Larsen, îmbrăcat într-o jachetă verde cu glugă. Sunt 
însoţiţi de un alt bărbat pe care nu-l știm. Cu ten închis, dar 
norvegian, jachetă de piele neagră, șapcă neagră. Avem o 
fotografie. 

Wisting a mutat telefonul la cealaltă ureche. Era o descriere 
vagă, dar se potrivea cu Tommy. 

— L-am identificat pe tipul care era în ambarcaţiunea cu 
vâsle, a spus el tare. 

— Și? 

— Este un lituanian numit Darius Plater. 

O altă unitate a intervenit: 

— Charlie 0-5; ai auzit asta? 

— Nu. La ce anume te referi? 

— Ascultăm pe canalul trei. 01 a raportat un incendiu pe 
Teppaveien, numărul 5, în Grorud. Nu este adresa lui Trond 
Holmberg? 

Se lăsă liniștea până când liderul echipei de filaj i s-a adresat 
lui Leif Malm: 

— Charlie? 

— Acum am intrat, a răspuns Malm. 

Wisting îl auzea lucrând la tastatura calculatorului. 

— Sesizarea de la numărul 110 de acum trei minute spune că 
arde un apartament dintr-un bloc de locuințe de pe Teppaveien 
numărul 5. Locatarul înregistrat este Trond Holmberg. 

— Vă întrerupe Charlie 1-3. Se pun în mișcare. Suntem 
pregătiţi să îi urmărim? 

— Charlie 3-2 din Akersgata, a confirmat primul echipaj. 

— Charlie 3-3, Pilestredet. 

— Charlie 3-4, Møllergata la Piaţa Stortorvet. 

— Muller sună pe cineva. Ascultăm în timp real la KK? 

Leif Malm a răspuns: 

— Nu este nimeni de serviciu aici. Vom citi înregistrarea mai 
târziu. 

— Se grăbesc. Aleargă toţi trei spre mașină. 

S-a făcut liniște pe linia telefonică în timp ce așteptau 
următorul mesaj. 

— Urcă. Muller conduce. 

— Direcţia? 

— Urcă pe Akersgata. 

— Charlie 3-2. Suntem pe urmele lui. 

Mesajele radio se succedau cu rapiditate. 

— Charlie 3-3 în poziţie la tunelul Vaterland. 

— Charlie 3-4 mergem în paralel pe Grubbegata. 

— 3-2 avem controlul. Mergem în urma lui la distanţă de două 
mașini. Se grăbesc, dar este blocaj în trafic. 

— Charlie 3-1 vă urmează îndeaproape. 

— Merg pe Ullevålsveien, de-a lungul cimitirului Vår Frelsers 
Gravlund. 

Liderul echipei de supraveghere dădea indicații: 

— Charlie 3-3: mergi pe Bislett și fii gata să îl preiei la parcul 
St. Hanshaugen. 

— Recepţionat. 

— Se opresc la semafor pe strada Waldemar Thranes. 
Urmează să vireze la dreapta. 

— Charlie 3-4: fii pregătit pentru intersecția Sinsen! 

— Recepţionat. 

Wisting asculta mesajele care se succedau rapid. Filajul era o 
slujbă aparte. Era important să stai cu trei pași în spatele țintei, 
dar, în același timp, să fii cu un pas înaintea ei. Cei care alegeau 
această îndeletnicire nu erau, de regulă, prea îndrăgostiţi de 
hârţogăraie, însă aveau instincte de vânător foarte bine 
dezvoltate. Mulţi o considerau o sarcină antrenantă, deși 
presupunea multă așteptare. Puteau să stea ore întregi să se 
holbeze la o ușă, dar când se întâmpla ceva, se întâmpla 


repede. 
— Intră pe Trondheimsveien, a auzit Wisting cu interferenţe 
pe staţia radio. Repet: Trondheimsveien. Il pierd, poate să-l 


preia cineva? 

— İl preia Charlie 3-1. Probabil că se duce spre Grorud. Pun 
pariu că a auzit despre incendiul de la locuinţa lui Holmberg. 

— La naiba! Se vede fumul tocmai de aici, din Bjerke. 

Leif Malm a intervenit: 

— Sistaţi urmărirea. Se duce pe Teppaveien. A fost anunţat 
telefonic despre incendiu de iubita lui, acum câteva minute. 

— Recepţionat. 

— Charlie 0-5 poate să meargă pe Grorudveien, ceilalţi 
amplasaţi-vă pe poziţii. Fiţi gata să îl urmăriţi când pornește din 
nou. 

Unităţile au confirmat ordinul și Malm a închis receptorul. 

— Ce dracu' înseamnă asta? a întrebat el. Apartamentul este 
gol, bineînţeles. 

— Cred că o să îl găsiţi pe Trond Holmberg, a pronosticat 
Wisting. 

— Cum așa? 

— Dacă Rudi Muller este pe atât de alunecos pe cât susțin 
rapoartele de servicii secrete, ăsta era singurul lucru pe care îl 
putea face. 

— Ah, fir-ar a strigat nervos Leif Malm când și-a dat seama 
unde bătea Wisting. A pus cadavrul lui Holmberg în apartament 
și i-a dat foc. 

— Este, în cazul lui, o acţiune logică. Trebuia să scape, într-un 
fel sau altul, de cadavrul lui Holmberg, fără să se facă legătura 

cu el ori cu cazul nostru. Orice cadavru care prezintă o plagă 
împușcată ar fi legat de ancheta noastră. 

— Ar fi putut, pur și simplu, să-l îngroape, sau să se asigure că 
nu va fi găsit niciodată, a obiectat Malm, dar acceptase deja 
teoria lui Wisting. 

— Vorbim totuși despre fratele mai mic al iubitei sale, a cărui 
dispariţie ar trimite către investigaţie. Dacă are noroc, vor 
rămâne doar dinţii după care să fie identificat. Dacă nu ar fi 
existat informatorul, n-am fi făcut conexiunea și am fi conchis că 
a murit incendiat. 

— La naiba, a înjurat Malm din nou. Credeam că citește pe 
internet despre foc și răni fizice pentru a afla cum au decurs 
lucrurile cu șoferul mașinii mortuare, dar, în schimb, el se 
documenta. 

Wisting a continuat cu informaţia despre identificarea trupului 
descoperit de Line în ambarcaţiunea cu vâsle. 

— Clarifică multe dintre ipotezele noastre, a spus el. 

Leif Malm a fost de acord. 

— Ești sigur că este vorba numai despre cocaină? a întrebat 
Wisting. 

— Absolut, a zis Malm. Anterior, am capturat câteva 
transporturi. 

— Ar putea fi lituanienii în spatele afacerii? 

— Ar putea exista o legătură cu contrabanda. Avem foarte 
puţine informaţii, dar știm că niște carteluri sud-americane 
încearcă să-și creeze o rețea de transport prin statele Europei 
de Est. Multe rute spre Europa Occidentală au fost descoperite și 
destructurate de către  poliţiile europene. Pe piaţa est- 
europeană, cartelurile întrevăd posibilitatea evitării forțelor 
polițienești sau se gândesc că agenţii ar putea fi mituiţi și 
corupți cu ușurință. 

— Merg în Lituania mâine-dimineaţă, a spus Wisting. Putem 
să ne întâlnim înainte? 

— Când dorești, l-a invitat Malm. Diseară trebuie să 
amplasăm sursa. Să sperăm că vom avea date noi până mâine. 

37. 


Ploua prea tare ca Line să se aventureze afară. În plus, se 
făcuse mult mai frig și se întunecase. 

Lemnele pe care le pusese pe foc nu se aprindeau, ci doar 
mocneau. În loc să încerce să facă focul din nou, își mai 
aruncase un pulover gros pe ea. 

Încercase să scrie, dar se blocase la aceeași propoziţie. Era 
neliniștită și trebuia să admită că se simţea singură. 

În primele seri petrecute la cabană nici nu încercase să 
pornească vechiul televizor portabil care era așezat pe un 
scaun. Acum a reușit să-l readucă la viaţă, dar nu recepționa 
nimic în afară de interferenţe. Și-a amintit că semnalul analog 
era închis și că îi trebuia un decodor. 

S-a întrebat dacă era cazul să-și sune niște vechi prietene pe 
care și le făcuse când locuia în Stavern. l-au venit în minte 
câteva nume din școală și din echipa de handbal, dar și-a dat 
seama că într-o seară de luni erau, probabil, ocupate cu propriile 
probleme. 

Nu era prea târziu să meargă în oraș la o cafenea, îi plăcea să 
stea singură la o cafea și să citească un ziar sau o carte ori să 
scrie în carnețelul cu notițe. Dacă era înconjurată de oameni, 
avea senzaţia că are companie, chiar dacă ea își vedea de-ale 
sale. Acum, perspectiva nu o mai încânta. Ar fi fost plăcut dacă 
ar fi așteptat-o cineva acasă, dar nu acum. 

S-a dus la fereastră și a strâns din umeri. Lumina palidă a 
lămpii de afară, de pe zid, proiecta un semicerc pe verandă. La 
marginea conului de lumină stătea inertă o pasăre moartă. Era a 
cincea. Probabil că a căzut cândva în ultima oră. S-a gândit să 
iasă și să o arunce în tufișuri, dar a lăsat-o acolo. Poate că pe 
timpul nopţii urma să o ia vreun animal flămând. 

În penumbra luminii tremurânde, seara avea o aureolă 
nedeslușită și apăsătoare. Era imposibil de văzut ce se afla 
dincolo de ferestre și nu se auzeau decât valurile izbindu-se de 
țărm. l-a sunat telefonul mobil, trezind-o din reverie. 

Era tatăl ei. 

Vocea ei a sunat goală când a răspuns. 

— Ce faci? s-a interesat tatăl ei. 

— Bine, a răspuns ea și s-a așezat. Nu trebuie să-ţi mai faci 
griji. Mă descurc. 

— Eşti sigură? 

— Sigur, dar mă bucur că ai sunat. 

— Voi fi plecat câteva zile în interes de serviciu, a continuat 
tatăl ei. Suzanne ar aprecia, cu siguranţă, puţină companie 
acasă. 

Line a zâmbit văzându-l pe Wisting îngrijorat. 

— Este obișnuită să stea singură. A trăit astfel mulţi ani 
înainte să te cunoască. 

— Oricum, oferta rămâne valabilă. 

— Mulţumesc. Unde pleci? 

— Nu prea departe. Mă găsești la telefon. 

Ea a înţeles că se temea că va divulga informaţia și că vreun 
coleg de la ziar va intui că ancheta la care lucra urma să ia o 
nouă turnură. Trebuia să fie ceva important din moment ce 
luase decizia de a pleca din oraș. 

— Ce mai faci? a întrebat tatăl ei, schimbând subiectul. 

Line și-a strâns picioarele sub ea pe canapea și a luat o carte 
din biblioteca dezordonată. 

— Citesc, a răspuns ea. 

— Ce anume? 

— Un vechi roman poliţist de pe rafturile de aici. 

— OK. Nu te mai deranjez. Atunci, sună dacă se întâmplă 
ceva. 

Înainte să închidă, i-a promis că va face întocmai. Deci, a 
deschis cartea la primul capitol. li plăcea propoziţia de început. 
Imediat după miezul nopții el se opri să se gândească. Deodată, 
se aprinse focul în șemineu. Ea a zâmbit și s-a ghemuit pe 
canapea. 

e 

Wisting a închis telefonul. La televizor, un prezentator de știri 
anunţa că o persoană era dată dispărută după un incendiu dintr- 
un bloc de locuinţe din cartierul Grorud, Oslo. In continuare, 
erau prezentate imagini de la intervenţia pompierilor care se 
grăbeau spre străzile izolate. Apartamentul unde izbucniseră 
flăcările era complet ars. Echipele de intervenţie se luptau cu 
focul care se extindea la apartamentele vecine. Apa din 

furtunuri făcea ca flăcările să dispară și să se reaprindă la 
nesfârșit. 

Wisting a luat telecomanda, a așteptat să se termine 
reportajul și a oprit televizorul. 

— Nu știu cât voi fi plecat, a spus el și s-a întors spre 
Suzanne. Poţi să treci mâine-dimineaţă pe la Line? 

Suzanne a dat din cap. 

— Dar de ce trebuie să mergi tu în Lituania? a obiectat ea. În 
calitate de șef al anchetei, n-ai trebui să rămâi aici? 

— Cred că este mai bine ca acum să nu fiu pe aici, a răspuns 
el. 

— Ce vrei să spui? 

Wisting și-a trecut mâna stângă prin păr și și-a fixat privirea 
pe un punct imaginar de pe perete. 

— Cred că Tommy este implicat într-un fel sau altul. 

Suzanne s-a îndreptat de spate. 

— Cum așa? 

Erau rare ocaziile în care Wisting îi împărtășea detalii despre 
ceea ce făcea. Obligaţia de pastrare a confidenţialităţii și de 
protecţie a datelor personale crea adesea bariere în discuţiile 
dintre ei. Dar acum simțea că trebuie să discute cu cineva. 

— Avem informaţii cum că a fost vorba despre un transport 
de droguri care nu a mers cum trebuie, a început el și a explicat 
despre contrabanda de peste strâmtoarea Skagerrak. Cea mai 
influentă persoană din reţeaua din Norvegia este Rudi Muller, a 
continuat el. Este unul dintre proprietarii Shazam Station. Poliţia 
din Oslo crede că activitatea principală a localului este spălarea 
banilor proveniţi din trafic cu droguri și că restaurantul este un 
loc de întâlnire pentru infractori. 

Suzanne încremenise, privindu-l îngrijorată. 

— Nu înseamnă neapărat că Tommy este implicat, a spus ea. 

— A mai fost la închisoare pentru droguri. 

— Asta a fost cu mult înainte de-a o întâlni pe Line, a obiectat 
Suzanne, însă el vedea pe chipul ei că nu era un argument prea 
solid. 

— Mai este ceva, a adăugat Wisting. În seara în care ar fi 
trebuit să fie cu noi la cină, era aici, în Larvik. 

— În seara crimei? 

Wisting a dat din cap. 

— De unde știi asta? 

— Am verificat toate mașinile înregistrate la cabinele de 
taxare dintre Oslo și Larvik. Mașina lui Line a trecut pe acolo 
într-un moment care s-ar potrivi cu ora crimei. Tommy conducea 
atunci mașina. 

Suzanne stătea fără să scoată o vorbă. 

— Am făcut descoperirea din întâmplare, a continuat Wisting. 
Dar nu am spus nimănui încă. 

— Lui Line i-ai spus? 

— Nu răspicat. Nu pot, nu atât timp cât ancheta este în 
derulare. 

— Atunci nu știi dacă lucrurile stau chiar așa. Ar putea fi o 
explicaţie simplă. 

— În orice caz, ar trebui să le spun celorlalţi ce am aflat. 

— Și dacă te înșeli? 

— Nu am cum să mă înșel. Tommy și mașina au fost aici în 
ziua omuciderii. Doar el poate spune ce a făcut aici. 

— Situaţia nu poate aștepta până te întorci? 

El și-a mușcat buzele îngândurat, încercând să facă un 
compromis cu sine însuși. 

— Voi lua documentele cu mine să le citesc în avion, a spus 
el. Dacă nu există nimic care să-mi schimbe opinia, îl sun pe Nils 
Hammer din Vilnius. 

38. 


Cândva în timpul nopţii, ploaia se oprise, dar ceața densă încă 
mai persista marţi dimineaţa, atunci când Wisting s-a întors cu 
mașina la birou. 

Nu erau prea mulţi la secţia de poliţie, așa că a intrat direct în 
birou. 

Aveau două sisteme pentru a organiza documentația nouă 
dintr-un caz. Într-un sistem, toate rapoartele primeau numere 
succesive, iar în celălalt li se dădeau numere de documente 
speciale, conform unui sistem prestabilit, în funcţie de tipul 
informaţiei pe care îl conţineau: audieri de martori, expertize 
tehnice, documente de la locul faptei sau informaţii referitoare 
la victimă. Primul era un instrument practic actualizat constant, 
în timp ce al doilea era organizat astfel încât să poată fi 
prezentat procurorului și avocatului apărării când erau aduse 
acuzații oficiale în dosar. 

Wisting a luat un set de copii aranjate după numerele 
înseriate. Strânseseră deja atât de multe informaţii, încât se 
umpluseră două bibliorafturi marcate cu cifre romane | și ll. 

A reușit să le pună pe amândouă în bagajul său de mână, dar 
se temea că geanta sa de voiaj era mai grea decât îi era permis 
să ia cu el în cabină. 

Înainte de-a pleca, a verificat e-mailurile fără să găsească 
ceva interesant. Apoi, a stins lumina și a închis ușa biroului. 

La ora nouă a intrat cu mașina pe strada Grorudveien. Pe o 
stradă  lăturalnică a zărit, pe fondul cerului plumburiu, 
rămășițele apartamentului ars. Pe strada aceea traficul era în 
continuare sistat. Wisting a condus până în fața unui stâlp de 
care era legată panglica de securizare a perimetrului și a 
coborât din mașină. În aerul umed se simţea iz de cenușă. 

Pompierii plecaseră, lăsând în urma lor o liniște sinistră care 
învăluia totul precum un giulgiu. Criminaliștii în salopete albe 
purtau măști de protecţie împotriva gazelor toxice care se 
ridicau din cenușa fumegândă. 

O altă mașină a oprit în spatele său. Șeful serviciilor secrete a 
încheiat o convorbire telefonică, apoi a venit lângă el. Au dat 
mâna în tăcere, după care au traversat spre locul incendiului. 

Criminaliștii încercau să lucreze prin stratul superior de resturi 
arse și ziduri năruite. Leif Malm i-a făcut semn cu mâna unuia 
dintre ei. Acesta le-a venit în întâmpinare și și-a ridicat masca 
pe frunte. 

— Aţi găsit ceva? l-a întrebat Malm. 

— Durează, a răspuns acesta. Ne croim drum în jos, strat 
după strat. 

Wisting nici nu se așteptase la altceva. Cercetarea unui loc 
incendiat era cronofagă. Pe întreaga perioadă, criminaliștii 
săpau prin rămășițele pârjolite, fiind atenţi la tiparele imprimate 
pe resturile din pereţi și podele. Tot ce era descoperit treptat 
era fotografiat și consemnat schematic. Fiecare sediment de 
cenușă putea indica dacă obiectul a ars repede sau încet, dacă 
a ars pornind de jos sau de sus și direcţia din care au avansat 
flăcările. În anumite circumstanţe, puteau stabili direcţia în care 
s-au propagat flăcările; în sus faţă de locul iniţial, în jos doar 
atunci când tot ceea ce se afla spre tavan fusese carbonizat. Era 
un efort care nu dura ore, ci zile întregi. 

— Aveţi vreo ipoteză despre ce anume a declanșat focul? a 
întrebat Malm în continuare. 

— Concluzia depinde de ceea ce descoperim, dar, având în 
vedere intensitatea și viteza cu care a ars, este ușor să ne 
imaginăm că focul a fost pus intenţionat. 

— Dacă a fost cineva aici, ce ar mai fi putut rămâne din el? a 
întrebat Wisting. 

— Nu prea multe, cred. 

— Suficient cât să stabilim cauza morţii și când a survenit 
aceasta? a dorit să afle Malm. 

Criminalistul a clătinat din cap. 

— Depinde în totalitate de cât de mult a rămas. Unele lucruri 
pot fi deduse chiar și din corpurile foarte arse, dar, de regulă, 
momentul în care a survenit decesul nu este unul dintre ele. 
Pentru asta este nevoie de examinarea procesului de 
descompunere a proteinelor din mușchi, aminoacizilor și acizilor 
grași volatili, însă toate astea sunt distruse de foc. 

— Și în ceea ce privește identitatea? 

— Identificarea dentară este, probabil, cea mai simplă 
metodă. Ne oferă și un răspuns rapid. Dacă putem găsi dosarul 
stomatologic al persoanei dispărute, aceasta poate fi realizată în 
câteva ore. Dar mai întâi trebuie să găsim cadavrul. 

— Și ADN-ul? 

— Durează mai mult timp, până la două săptămâni. De 
asemenea, colectăm probe pentru comparaţie de la familie. 

— Dar va fi suficient material rămas cât să stabilim un profil 
ADN? 

— Așa cred, dar metoda cea mai simplă și rapidă este 
identificarea dentară. Dacă intensitatea focului a fost suficient 
de mare, nu este sigur că va exista suficient ţesut celular pentru 
ADN. 

Wisting a dat din cap la afirmaţiile criminalistului. Știa ce 
efecte poate avea focul asupra corpului uman. Și Rudi Muller 
știa. Parte din ceea ce spusese criminalistul era aproape identic 
cu conținutul paginilor de internet pe care le citise cu atenţie. 

— Chiar și așa, trebuie să obţinem un profil ADN, a spus el. 
Creează legătura directă cu cazul nostru. Va demonstra că 
Trond Holmberg a fost cel găsit mort în cabana lui Thomas 
Ranningen. Ne este necesar ca să putem înainta cu ancheta. 

Bărbatul în salopetă albă a consimţit dând din cap și și-a pus 
din nou masca pe față înainte de-a se întoarce la locul 
incendiului. 

— Hai să ne așezăm, l-a invitat Leif Malm și s-a îndreptat spre 
mașină. 

Wisting a ocupat locul pasagerului. 

— Ai noutăți? l-a întrebat Wisting. 

Leif Malm s-a întins spre bancheta din spate și a luat dosarul. 

— Sursa noastră s-a întâlnit cu Rudi Muller ieri-noapte, a 
răspuns el și a deschis dosarul. l-a lăsat impresia că Rudi însuși 
a mers în Larvik vineri cu Trond Holmberg și că chiar Rudi este 
cel care a tras. 

Wisting a privit drept în faţă. Parbrizul se aburise. 

— Mașina lui nu apare în lista de la punctele de trecere cu 
taxă, a spus el. 

Leif Malm a pornit motorul și a bâjbâit după butonul instalaţiei 
de climatizare. 

— Poate a folosit altă mașină, a sugerat el, pornind 
ventilatorul. Trimite-ne materialul și îl voi ruga pe unul dintre 

băieţii din echipa de analiști să suprapună listele cu mașinile 
utilizate de gruparea lui Muller. 

Wisting a dat din cap. Condensul de pe parbriz dispăruse și 
acum vedea afară. Din cenușa flăcărilor încă mai ieșea fum 
negru. 

— Dacă a fost cu Trond Holmberg când a fost ucis, atunci 
înţeleg mai bine riscurile pe care și le-a asumat, a spus el. Dacă 
l-am fi putut pune pe Holmberg pe masa de disecţie, atunci 
toată atenţia s-ar fi îndreptat spre Rudi Muller. 

Leif Malm a consimţit și i-a întins un teanc de fotografii. 

— Fotografiile făcute în timpul filajului de la întâlnirea de ieri 
de la Shazam Station. 

Wisting le-a luat și s-a uitat prin ele. Erau făcute de la 
distanţă, dar erau totuși clare. Îl recunoscu pe Rudi Muller, dar 
nu și pe ceilalţi doi. 

— Acesta este Tage Larsen, a explicat Malm, arătând cu 
degetul spre un bărbat durduliu cu păr des și creţ, așezat în faţa 
lui Muller. Nu știm cine este celălalt. 

Wisting și-a mijit ochii la cel de-al treilea tip din imagine. Nu 
putea distinge cine era, dar cu siguranţă nu era Tommy Kvanter. 

A returnat fotografiile și s-a gândit că existau și alte explicaţii 
decât cele pe care și le imaginase. 

Cu toate acestea, dacă Malm și echipa de supraveghere nu-l 
cunoșteau și nici legătura lui Tommy cu Line nu se știa, atunci 
informaţiile lor erau inutile. 

— Fostul iubit al fiicei mele lucrează acolo, a spus el, făcând 
semn cu capul spre fotografii. Este unul dintre proprietari. 
Tommy Kvanter. 

Leif Malm l-a privit lung înainte să răspundă. 

— Nu s-au despărțit? a întrebat el după o vreme. 

— Ba da. Relaţia scârțâia de ceva vreme, dar acum s-a 
terminat. Au locuit împreună în apartamentul lui Line. Ea este la 
cabană acum și așteaptă ca el să-și găsească alt apartament. 

— Din câte am înţeles eu, sunt doar separați pentru o vreme, 
a remarcat Malm. 

Wisting a înghiţit în sec. Era clar că serviciile secrete 
funcționau eficient. Cu siguranță că pe undeva existau și 
fotografii cu Tommy și Line. 

— El este implicat? a întrebat el fără menajamente. Leif Malm 
a strâns dosarul, semn că întâlnirea se încheiase. 

— Nu avem informaţii care să sugereze asta, a zis el. Dar, 
dacă tu spui că relaţia lor s-a terminat, cred că ar trebui să te 
bucuri. Nu este un mediu în care să vrei să se învârtă fiica ta. 

Wisting a deschis portiera mașinii. 

— Încă un lucru, a spus Leif Malm. 

Wisting a rămas așezat, ţinând portiera întredeschisă. 

— Este posibil ca lucrurile să se îndrepte într-o direcţie 
periculoasă, a adăugat Malm șoptit. 

Wisting a închis portiera. 

— Muller are mari probleme financiare. Persoanele de 
legătură din Europa îl consideră responsabil pentru pierderile 
suferite și pentru moartea unuia dintre curierii lor. Vor cinci 
milioane de coroane. 

— Ce plănuiește Muller să facă? 

— Plănuiește un jaf. 

— Un jaf? 

— Așa a devenit puternic. Jefuind mai multe mașini blindate, 
la finalul anilor nouăzeci. În timpul ultimului deceniu, a câștigat 
mai mult din traficul de droguri, dar încă are relaţiile necesare. 

— Ce anume plănuiește să jefuiască? 

Leif Muller a ridicat din umeri. 

— Nu știm încă. Sursa noastră se interesează, dar circulă de 
ceva vreme zvonuri că este planificat un jaf mare, ceva precum 
firma de pază NOKAS, dar nimeni nu a avut nevoie până acum 
să-și asume riscul. 

Wisting a închis ochii. Era un cerc vicios. Infractorii erau atrași 
într-o spirală de infracţiuni din ce în ce mai grave. Cu cât se 
adânceau mai mult în ele, cu atât îi era mai greu poliţiei să îi 
oprească. 

39. 


Avionul direct spre Vilnius a decolat chiar la ora stabilită. 
Wisting și Martin Ahlberg erau așezați pe rândul al zecelea, cu 
un loc liber între ei. Avionul era pe jumătate plin. Majoritatea 
pasagerilor păreau să fie muncitori emigranți lituanieni care se 
întorceau acasă, dar erau și destui oameni de afaceri 
norvegieni, îmbrăcați în costume și ținând ziare financiare pe 
genunchi. 

Pe locurile opuse pe diagonală stătea o tânără și răsfoia 
ultima ediție a revistei. Se og Hør. S-a oprit la un poster cu 
Thomas Rønningen. Wisting a citit titlul din locul în care stătea. 
Bărbat neidentificat UCIS ÎN CABANĂ. Unele fotografii erau 
preluate din articolul din vară în care Rønningen era imortalizat 
în compania unor colegi foarte cunoscuți de la postul de 
televiziune NRK. 

Cu privirea ațintită asupra lui, Wisting s-a lăsat pe spătarul 
scaunului și a încercat să se gândească la ce știa despre ţara 
spre care se îndrepta. În urmă cu câteva zile, abia dacă putea să 
plaseze corect Lituania pe hartă în contextul statelor baltice. 
Spre rușinea lui, nu știa nimic despre ţara care se afla la doar 
două ore de zbor de Oslo. Cu o seară înainte a aruncat o privire 
pe enciclopedie și a citit că se învecina cu Letonia la nord, cu 
Belarus la est și cu Polonia în partea sudică. Odinioară, Lituania 
a fost un imperiu măreț ce se întindea de la Marea Baltică la 
Marea Neagră. Acum, fosta superputere era mai mică decât 
ţinutul Østland din Norvegia. Îl uimise faptul că avea doar 3,6 
milioane de locuitori. Lituanienii reprezentau un procent 
disproporționat al numărului străinilor din statisticile 
infracţiunilor din Norvegia. Având în vedere că Polonia vecină 
avea circa 40 de milioane de locuitori, dar deţinuţii din Norvegia 
erau cu jumătate mai puţini decât cei lituanieni, ponderea 
criminalităţii din statul în care mergea se contura și mai clar. 
Șomajul care urca la 20% și numeroșii cetățenii care trăiau sub 
pragul de sărăcie erau principalele cauze. 

Capitala Vilnius avea 580.000 de locuitori și era un oraș cu o 
istorie bogată. 

Lituania avea în fruntea sa un președinte de care Wisting nu- 
și aducea aminte să fi auzit. Trecuse în revistă informaţiile din 
enciclopedie despre conducerea și economia ţării, dar acordase 
o atenţie deosebită modului în care era organizată poliţia. Din 
ce înțelesese, nu se deosebea foarte mult de cea norvegiană. 

— Avem o întâlnire cu șeful poliţiei la ora două, a spus Martin 
Ahlberg când avionul ajunsese la altitudinea de croazieră. Ne 
vom caza după aceea. 

— Cum procedăm? a întrebat Wisting. 

Vorbea încet, ca să nu fie auzit de ocupanţii locurilor vecine. 

— Le-am transmis informaţii despre caz și le-am explicat că, 
legat de ancheta de omucidere, am dori să vorbim cu familia lui 
Darius Plater și a celorlalţi trei cetățeni lituanieni: Teodor Milosz, 
Valdas Murajev și Algirdas Skvemelis. Am primit deja o listă cu 
adresele și informaţiile din documentele oficiale. 

A scos un teanc de hârtii cu fotografiile celor trei membri în 
viaţă ai Cvartetului Paneriai. 

— Ai spus că Valdas a fost condamnat pentru tâlhărie, a 
comentat Wisting și l-a indicat pe bărbatul care îl atacase. 

Ahlberg și-a plimbat degetul pe textul scris sub fotografie. 

— Atac armat și tâlhărie în 2006, a citit el. Șase luni de 
închisoare. 

— Și ceilalţi? 

Martin Ahlberg și-a dus degetul de-a lungul paginii și a 
clătinat din cap. 

— Niciunul nu a fost condamnat, a conchis el și i-a înmânat 
hârtiile. 

Wisting și-a pus ochelarii și a citit. 

Darius Plater era cel mai mare dintre cei cinci fraţi și locuia cu 
mama sa pe Šešelų gatvef. Tatăl nu era menţionat. 

— Familia lui a fost informată despre deces? a întrebat el. 

— l-am rugat să aștepte până vorbim cu tipul cu care a venit 
în Norvegia. Nu este neapărat o problemă de timp, dar nu avem 
o altă formă oficială de identificare în afară de registrul de 
amprente. 

Wisting a dat din cap. Era un avantaj tactic. 

A citit mai departe documentele. Unul dintre ceilalţi bărbaţi 
locuia pe aceeași stradă cu Darius, de asemenea, împreună cu 

rudele apropiate. Atacatorul său stătea singur, dar avea același 
cod poștal. La fel și cel de-al patrulea individ. 

— Asigură cineva traducerea? a întrebat el. 

— Lituanienii asigură interpret în engleză. 

Wisting a rearanjat hârtiile, punând-o pe prima pe cea cu 
fotografia atacatorului său. 

— Aș vrea să începem cu el, a spus. Valdas Muravjev. 

— Tu decizi, a zis Ahlberg, dând din cap. Doar ţine minte că 
acestea sunt audieri de martori. Dacă vrem să îi acuzăm de 
violare de domiciliu sau furt, trebuie să iniţiem cu totul alte 
formalităţi. 

Însoţitoarea de bord le-a servit cafeaua. Wisting i-a dat înapoi 
hârtiile lui Ahlberg și a coborât tăvița. Martin Ahlberg i-a întins 
lui Wisting, în schimbul hărtiilor, un morman de documente 
plastifiate. 

— Ce-s astea? 

— Este o analiză legală comparativă a furturilor calificate din 
estul Norvegiei pentru care îi suspectăm pe cei din Cvartetul 
Paneriai, a explicat Ahlberg. Este descris fiecare loc al faptei. 
Uite aici! 

A luat dosarul din mâinile lui Wisting și l-a răsfoit până la una 
dintre ultimele pagini pe care erau desenate mai multe puncte 
roșii peste ţinutul Østland. Majoritatea erau concentrate în 
mănunchiuri de-a lungul fiordului Oslo. 

— 68 de cabane, a spus el, arătând cu degetul înainte de a da 
foaia. 

Pe pagina următoare era trasată o linie albastră subţire peste 
punctele roșii, de-a lungul aceleiași întinderi de coastă. 

— Am urmărit telefonul lui Teodor Milosz în reţeaua telefonică 
din Norvegia. 

Martin Ahlberg a indicat linia albastră care începea de la 
graniţa cu Suedia și ajungea tocmai până în Larvik, după care 
descria o buclă și făcea cale întoarsă pe cea mai rapidă rută pe 
E18 spre Oslo și E6, înapoi în Suedia. 

— Au dat numărul lui de telefon când au rezervat biletele 
pentru feribot. Am primit informaţiile despre telefon ieri și le-am 
trasat pe hartă. 

Wisting a făcut un comentariu apreciativ. Harta era mai mult 
decât elocventă și arăta cum grupul de lituanieni a lăsat în urma 
lui o duzină de locuri jefuite. 

— Noi așa lucrăm, a continuat Ahlberg. Este cheia succesului. 
Noi nu cercetăm faptele, ci persoanele, și vedem ce se ivește pe 
drum. În cazul în care găsim ADN sau amprente la oricare dintre 
aceste locuri în care au fost comise infracțiuni, atunci toate 
celelalte cazuri care au același mod de operare cad precum 
piesele de domino. 

— Ai informaţii despre convorbirile de vineri seara? a întrebat 
Wisting. 

Martin Ahlberg a dat din cap și a răsfoit până la una dintre 
ultimele pagini. O transcriere detaliată făcea o trecere în revistă 
a apelurilor date și primite, cu data și ora, durata convorbirii și 
localizarea terminalului telefonic. 

— Au sosit în Larvik joi după-amiaza. Până vineri seara nu s-a 
vorbit prea mult. Apoi s-a dezlănţuit iadul, dar, desigur, știi totul 
despre asta. Analizăm mai atent numerele de telefon pe care le- 
a contactat Teodor Milosz. S-ar putea să te ajute în anchetă. 

Wisting a citit atent șirul de numere. Câteva numere se 
repetau. Și-a dat seama că unele dintre acestea erau 
norvegiene și a comentat cu privire la asta. 

— Fac rost de cartele preplătite norvegiene și țin legătura 
unul cu altul cât sunt în ţară, a explicat Ahlberg. Până acum nu 
pare că au sunat și la numere din străinătate. 

— Nici spaniole, nici daneze? 

— Nu cred. Sunt apeluri efectuate cu Lituania și între membrii 
cvartetului. 

Wisting stătea pe scaun și studia materialul în timp ce își bea 
cafeaua. Era o probă importantă care îi plasa clar pe lituanieni în 
timp și spațiu. 

După ce a citit documentele, a pus dosarul deoparte și a scos 
unul dintre bibliorafturile pe care le împachetase în bagajul de 
mână. 

Zumzăitul constant al motoarelor avionului îl adormea și nu a 
apucat să răsfoiască multe pagini înainte de a-și pune 
biblioraftul pe genunchi și de a-și sprijini capul de hublou. Afară, 
norii gri atârnau grei, ca de plumb. 

40. 


Terminalul sosiri al aeroportului din Vilnius era mai modern 
decât anticipase Wisting, cu fațade enorme din sticlă și 
restaurante  îmbietoare. După douăzeci de minute își 
recuperaseră bagajele și se îndreptau spre un șir de taxiuri care 
așteptau clienţi la ieșire, fără să fie nevoie să prezinte 
pașapoartele sau alte acte de identitate. După semnarea 
acordului Schengen, controalele stricte de la graniţa cu fostul 
stat sovietic dispăruseră. Pasagerii din alte state Schengen care 
călătoreau cu mașina, vaporul, trenul sau avionul nu trebuiau să 
prezinte, la trecerea frontierei, nici pașaport, nici viză. 

Același acord lasase cale liberă criminalităţii spre statele 
nordice. Extinderea UE în 2004 a oferit infractorilor accesul la o 
piață uriașă și, după ce ţările est-europene au intrat în 
Schengen în 2007, numărul infracţiunilor împotriva proprietăţii a 
crescut dramatic. 

Șoferul unui vechi, dar spaţios Opel, le-a luat bagajele și le-a 
urat bun venit în Lituania. Martin Ahlberg s-a așezat pe locul din 
dreapta și i-a arătat un bileţel cu adresa inspectoratului de 
poliţie. Şoferul a înclinat capul și a mulțumit pentru instrucțiuni. 
Prin urmare, a ieșit din zona terminalului și, atent, pe autostrada 
spre Vilnius a păstrat viteza puţin sub limita legală. 

Aeroportul se afla la câţiva kilometri de centrul orașului. Cu 
toate acestea, peisajul de dincolo de geamul portierei reușea, 
cumva, să se transforme din păduri dese și câmpuri negre arate 
în zone industriale și blocuri turn cenușii. 

Soarele pătrundea prin pătura gri-monotonă de nori ce 
acoperea cerul de deasupra lor și se reflecta în fațadele din 
sticlă ale clădirilor ce se avântau spre cer și ale noilor clădiri de 
birouri din centrul orașului. Macarale înalte dominau scheletele 
de ciment ale clădirilor aflate în construcţie. 

e 

Inspectoratul de poliţie funcţiona într-o clădire de pe partea 
de nord a râului care împărțea orașul pe din două. Mai multe 
mașini albe de poliţie, cu dungi verzi pe laterale, erau parcate 
afară. 

Martin Ahlberg l-a plătit pe taximetrist și a intrat primul pe 
ușa de sticlă. S-a prezentat pe sine și pe colegul său unui poliţist 
în uniformă aflat la biroul din interior și a scos o hârtie cu e- 
mailul în care erau stabilite detaliile întâlnirii. 

Sosiseră cu o jumătate de oră mai devreme, dar un tânăr 
îmbrăcat într-o cămașă gri și cravată roșu-închis a apărut 
imediat și le-a făcut semn să intre. Le-a lăsat bagajele într-o altă 
încăpere, după care i-a condus mai departe în clădire. Pașii lor 
răsunau pe coridoare în timp ce îl urmau la ultimul etaj. La 
jumătatea holului gol, s-a oprit în faţa unei uși pe care scria 
Sigitas Lancinskas - Policijos Viršininkas. Părea că se teme să 
bată la ușă. Le-a deschis o tânără, care i-a condus într-o 
antecameră și i-a mulțumit bărbatului care îi adusese. 

Femeia i-a rugat să aștepte pe o canapea, apoi a dispărut 
după o ușă de lemn dublă în camera următoare. Aproape 
imediat a revenit însoţită de un bărbat cu fața palidă, de vreo 
cincizeci de ani, cu păr scurt și grizonant. Purta o haină de 
uniformă verde și groasă, având pe epoleți trei stele și un 
galon”. Pe piept avea mai multe decorații. 

— Bine aţi venit în Lituania, a spus el în engleză, salutându-i 
cu o strângere a ambelor mâini. Sunt Sigitas Lancinskas. Sunt 
șeful inspectoratului de poliție din Vilnius, a adăugat, traducând 
titulatura înscrisă pe plăcuța de pe ușă, înainte de a-i adresa 
câteva fraze scurte, în lituaniană, secretarei. 

Biroul său era spaţios și încălzit, însă slab iluminat. Covoare 
imense acopereau parchetul de lemn. La ferestre erau jaluzele 
și perdele groase. O masă de ședințe ovală, învelită cu pâslă 
verde, era cea mai impozantă piesă de mobilier. In jurul mesei 
erau așezate douăsprezece scaune. In mijlocul păslei verzi se 
aflau o carafă cu apă și câteva pahare. 

Lancinskas le-a făcut semn să ocupe un loc la masă. Imediat 
ce s-au așezat, cineva a bătut în ușă și un bărbat îmbrăcat într- 
un costum negru a intrat în cameră. 

— Acesta este șeful direcţiei de investigaţii criminale, Antoni 
Mikulskis, l-a prezentat el. A fost însărcinat să vă sprijine cu tot 
ce aveți nevoie. 

Nou-venitul le-a strâns mâna și le-a înmânat câte o carte de 
vizită cu datele sale de contact scrise în engleză. 

— Aţi călătorit bine? a întrebat, așezându-se. 


7 Corespunzător gradului de chestor-șef în cadrul Poliţiei Române. 

— Fără probleme, l-a asigurat Wisting. 

Șeful direcţiei de investigaţii criminale a dat din cap, mulțumit 
să audă acestea. Apoi, a deschis un dosar ce conţinea mai multe 
documente și l-a ales pe unul pe care apărea logoul poliţiei 
norvegiene. 

— Să vedem dacă am înțeles corect, a spus el într-o engleză 
perfectă. Unul dintre compatrioţii noștri a fost găsit împușcat și 
ucis în sudul Norvegiei. Dumneavoastră aţi venit aici pentru a 
audia trei persoane nenumite care l-au însoţit, precum și familia 
victimei. 

Atât Wisting, cât și Ahlberg au dat din cap că da. 

Antoni Mikulskis s-a întins după carafa de apă. 

— A fost acuzat cineva pentru comiterea infracţiunii? a 
întrebat el turnând apă în patru pahare. 

— Nu. 

— Înţeleg din solicitarea dumneavoastră că persoanele care 
au călătorit cu ei au plecat din Norvegia fără să discute cu vreun 
reprezentant al autorităţilor. Există suspiciunea că vreunul 
dintre compatrioţii noștri a fost implicat într-un anumit fel în 
comiterea faptei? 

— Ancheta este mai amplă decât știți și mult mai complicată, 
a răspuns Wisting și a pus în faţa lui bibliorafturile cu 
documente. 

A petrecut mai mult de o oră pentru a explica detaliile cazului 
și a prezentat fotografii și ilustraţii. În timp ce relata, observa 
cum interesul celor doi lideri ai poliţiei lituaniene creștea. Pe 
măsură ce raportul său progresa, cei doi ofițeri contribuiau la 
discuţie cu comentarii, sugestii și sfaturi. 

— Foarte interesant și foarte ciudat, a rezumat șeful 
inspectoratului. Sper ca vizita dumneavoastră în Vilnius să ofere 
răspunsuri la toate întrebările pe care le aveţi. 

— Este și dorința noastră, a consimțit Wisting cu o mișcare a 
capului. 

— Acum, haideţi să vorbim despre latura practică, a sugerat 
șeful investigaţiilor criminale. Cazul este de o așa natură că 
doriţi să faceţi simple cercetări preliminare informale, pentru ca 
apoi să conduceţi audieri oficiale. Am dreptate? 

— Da. 

— Atunci nu are niciun rost să le chemăm pe aceste persoane 
aici. În schimb, le vom face o vizită inopinată. 

Wisting a fost de acord. 

— Vă voi însoţi personal. Vă putem prelua de la hotel mâine- 
dimineaţă la ora nouă cu o mașină de poliţie fără însemne, dacă 
sunteți de acord. 

Wisting prefera să înceapă chiar în acea după-amiază, dar a 
acceptat propunerea liderului investigaţiilor criminale. 

Cei doi polițiști lituanieni au schimbat câteva cuvinte în limba 
maternă, după care s-au ridicat în picioare. 

Wisting le-a mulțumit pentru deschiderea manifestată, și șeful 
investigaţiilor criminale a promis să le asigure transportul la 
hotel. 

Aici se aflau răspunsurile, medită Wisting în timp ce stăteau în 
fața clădirii poliţiei și așteptau mașina care urma să îi ducă la 
hotel. 

În același timp, îl încerca o teamă nedeslușită. La asta trebuie 
să se fi referit Suzanne când vorbea despre necunoscut. Gândul 
că un lucru neprevăzut și dramatic putea surveni oricând în 
această ţară străină îl speria. 

De pe bancheta din spate a mașinii de poliţie vedea cum 
peisajul urban era influenţat de tânăra generaţie care 
transformase Lituania dintr-o republică sovietică într-o societate 
modernă. Impresiile erau complet diferite de așteptările lui 
Wisting. Orașul părea să fie o modernă capitală cosmopolită, 
asemănătoare, sub multe aspecte, cu Copenhaga sau Paris. 
Prezenta un amestec de străzi aglomerate și pieţe și alei 
pitorești. Malluri exclusiviste, lanţuri de magazine, terase și 
magazine de designer erau înșirate unele după altele. Peste tot 
era ordine și curăţenie. 

Martin Ahlberg a arătat spre o catedrală cu o clopotniță 
solitară și o fortăreață pe creasta dealului din spatele orașului, 
obiective pe care le văzuse cu ocazia ultimei sale vizite. Șoferul 
lor a dat din cap și a zâmbit fără să înţeleagă ce se vorbea. 

Hotelul Astoria se afla în cealaltă parte a orașului, în cartierul 
vechi din Vilnius. Pe măsură ce se apropiau, străzile erau 
acoperite cu piatră cubică, iar spaţiul dintre clădiri se îngusta. 
Multe dintre casele vechi păreau să fi fost recent renovate, ca 
urmare a întreţinerii necorespunzătoare din timpul perioadei 
comuniste, iar aspectul era îmbietor și fermecător. 

Li se rezervaseră camere alăturate la etajul al patrulea, cu 
vedere spre strada principală a orașului vechi. Camera lui 
Wisting avea un mic balcon. A ieșit și s-a prins strașnic de 
balustrada de fier. Cerul era încă mohorât și, printre clădirile 
înalte, bătea un vânt tăios, dar pe terasele cafenelelor mai mulți 
clienţi se delectau cu cești de cafea și pahare de vin. Magazinele 
cu suveniruri ofereau coliere din chihlimbar sau lemn, haine 
tricotate și păpuși babușca. 

De acolo, deasupra acoperișurilor se vedeau turlele a 
unsprezece biserici, mărturie a faptului că era un popor foarte 
credincios, ceea ce contrazicea viziunea lui despre lituanieni ca 
fiind niște infractori itineranți. 

Înainte de cină, Wisting l-a sunat pe Nils Hammer. Nu avea 
nicio noutate cu privire la anchetă, dar Wisting și-a dat seama 
din tonul vocii lui că nu-i dădea pace un lucru. Bănuia că 

terminase de făcut analiza traficului auto prin punctele de 
trecere cu plată și că identificase mașina lui Line. Colegii erau la 
curent cu privire la relaţia ei cu Tommy Kvanter și la trecutul lui. 
Cu doar câţiva ani înainte, numele lui apărea în unele rapoarte 
informative, dar trecuse mult timp de când fusese anchetat 
pentru ceva. 

— Nu am vorbit despre un aspect, a spus Wisting. Tommy 
Kvanter este unul dintre acționarii și  coproprietarii 
restaurantului Shazam Station. 

— Știu asta, a răspuns Hammer. Dar credeam că s-au 
despărțit. 

— S-au despărțit, a confirmat Wisting, dar vreau să-mi spui 
dacă apare numele lui. 

— Ai vreun motiv să cred că va apărea? 

— Nu, dimpotrivă, a răspuns Wisting, menţionând despre 
întâlnirea cu Leif Malm. Informatorul crede că însuși Rudi Muller 
a fost în Larvik să recupereze cocaina. 

— Știm ce mașină a folosit? 

— Nu, dar vor ca tu să le transmiţi toate materialele de la 
punctele de taxare de pe autostradă ca să verifice dacă ceva de 
acolo li se pare cunoscut. 

— Le trimit cu plăcere, a zis Hammer. Le voi transmite 
imediat. 

Wisting a omis să-i spună că el însuși se uitase pe liste și 
găsise mașina lui Line. În tonul vocii lui Hammer nu era nimic 
care să sugereze că făcuse aceeași descoperire. După ce a 
închis, a simţit că nu procedase corect și era pe cale să-l sune 
din nou, dar a fost oprit de o bătaie în ușă. 

Martin Ahlberg știa un restaurant la subsolul unei clădiri de 
vizavi unde serveau friptură de mistreţ și o bere locală grozavă. 

Lumina amurgului învăluia pereţii cabanei. Line și-a ridicat 
privirea de la ecranul calculatorului și s-a frecat la ochi. Citise 
despre un autor care scria cinci pagini zilnic, după care se 
oprea, indiferent dacă îi luă o oră sau zece, indiferent dacă erau 
bune sau proaste. În ziua următoare, citea ceea ce scrisese, 
ștergând jumătate și scriind alte cinci pagini. Decisese să 
procedeze și ea la fel și, în cele din urmă, descoperise că 
lucrurile pe care le scria nu mai erau doar cuvinte disparate, iar 
textul căpătase un înțeles mai profund și complex. Personajele 
rigide și lipsite de contur începuseră să devină mai umane și să 
prindă viaţă. 

Ceva a făcut-o să se uite pe fereastră. De pe pervaz o pasăre 
neagră privea înăuntru cu ochii ei mici și strălucitori. În timp ce 
o admira, a mai venit o pasăre. S-a ridicat încet ca să nu le 
sperie. 

Încă o pasăre a aterizat și s-a înghesuit între celelalte două, 
iar în spatele lor ea a văzut un întreg stol care stătea înșirat pe 
balustradă și pe crengile din copacii cei mai apropiaţi. 

La un semnal, au zburat toate deodată, grupându-se în aer, 
descriind un arc și dispărând peste acoperișul cabanei. Line s-a 
apropiat de fereastră să vadă ce ar fi putut să le sperie, darnua 
observat nimic. A tras perdeaua și s-a așezat la loc. 

Erau prea mici să acopere toată fereastra și între perdele 
rămăsese o mică fantă. 

A privit din nou la ecran și a derulat textul în sus pentru a citi 
ultimele trei paragrafe, însă s-a oprit pe la jumătate. S-a ridicat 
din nou și a mers la ușă, a tras zăvorul, s-a dat înapoi și s-a oprit 
să asculte. Întreaga fiinţă îi era încercată de o senzaţie stranie. 
O mai simţise și înainte. De multe ori. Când era singură. Seara. 
Când era întuneric. Când liniștea era tulburată de zgomote 
ciudate. 

Dar nicicând mai intens ca acum. Avea senzaţia îngrozitoare 
că nu era singură, că era cineva acolo, în întuneric. Cineva care 
o urmărea și o aștepta. 

Ştia că este un gând irațional, dar se simțea vulnerabilă și 
expusă. A căutat niște agrafe pentru rufe în dulapul din 
bucătărie, a apropiat perdelele și le-a prins una de alta. 

Afară era întuneric beznă. 

A aprins focul în șemineu. De această dată lemnele au luat 
foc repede. După cum se aștepta, focul avea un efect calmant, 
iar flăcările radiau în cameră o plăcută lumină scânteietoare. 

A rămas așa privind focul până când razele galbene ale lunii 
au pătruns în cameră. 

Ecranul calculatorului intrase în stand-by. A atins suportul 
tactil din faţa tastaturii și l-a repornit. A început să citească 
repede și, curând, a putut să se concentreze din nou asupra 
textului. Afară, începuse iar să plouă, dar nu mai bătea vântul. 

Nu știa cât timp trecuse când a tresărit speriată. Era din 
cauza unui sunet ciudat care se auzea dinspre șemineu. Venea 
de afară, chiar din afara zidului lângă care stătea ea. O 
bufnitură, ca și când cineva călca pe iarbă. Apoi a încetat. 

Era împietrită. Se concentra să prindă și alte sunete, dar nu 
mai auzea nimic în afară de zgomotul făcut de ploaie. 

Pe masa din fața sa era cartea de vizită a poliţistului care o 
audiase, spunându-i să îl sune dacă apărea ceva nou. Benjamin 
Fjeld, a citit ea. A ridicat-o și a pipăit-o cu degetele, dar nu a pus 
mâna pe telefon. 

Apoi a auzit iar sunetul de afară. Pași urmaţi de zgârieturi de- 
a lungul zidului. 

Un animal, s-a gândit. Un cerb care a ieșit din pădurea din 
spatele cabanei și s-a oprit să pască. 

S-a ridicat, a mers la blatul de la bucătărie și și-a turnat un 
pahar cu apă. Înainte să îl bea, s-a dus să verifice ușa de la 
intrare. Era închisă. 

Acele ceasului arătau ora zece și jumătate. Nu era obosită, 
dar a decis să meargă în pat să citească. 

A salvat documentul la care lucrase, apoi s-a spălat pe dinţi. A 
verificat din nou încuietorile tuturor ferestrelor și a luat o 
lanternă pentru cazul în care ar fi rămas în pană de curent 
electric. Înainte să se dezbrace, a stins becurile, își căuta un 
tricou în care să doarmă, când, deodată, o umbră s-a proiectat 
pe draperiile din camera de zi. 

A înlemnit. A ascultat încordată, dar nu auzea decât propria 
respiraţie și ploaia care cădea cu ritmicitate pe acoperiș. 

lată! 

Un scârţăit în podeaua verandei. 

Inima a început să îi bată într-un ritm nebunesc, sleind-o de 
puteri. Acum tremura ca și când i-ar fi fost frig, acum transpira 
ca și cum ar fi murit de cald. 

Era cineva afară. Cineva stătea în faţa ușii, cu umbra corpului 
proiectată de lampa de afară. 

Piatra cubică sclipea de la ploaie, probabil, în timp ce ei 
mâncau. Wisting simţea că berea și tăriile pe care le băuseră la 
desert i se urcaseră la cap și i-a spus lui Martin Ahlberg că voia 
să ia o gură de aer proaspăt înainte de a se retrage la hotel. 

Întunericul serii dădea străzilor un alt aer și le anima de ritm, 
râsete și muzică antrenantă care răsunau prin ușile deschise ale 
restaurantelor. Atmosfera se încingea și el regreta că primise o 
cameră care avea vedere spre strada fremătândă. 

Imaginea abunda în contraste. Bărbaţi bine îmbrăcaţi și femei 
machiate strident și îmbrăcate în rochii ușoare treceau în grabă 
pe lângă ei. Pe trotuar stăteau cerșetori și căutau din priviri 
suflete prietenoase. 

Un bărbat fără mâini și picioare era legat de ceva ce semăna 
cu un skateboard. Cumva, a reușit să se ridice, ajutându-se de 
două bete. 

— Help me, Sir? imploră el. Help me! No food! No home!? 

Faţa suptă îi era schimonosită și plină de bubiţe roșii. Wisting 
a dat din cap și și-a vârât mâinile adânc în buzunare. A trecut 
repede mai departe, cuprins de remușcare, și a intrat pe o 
stradă îngustă unde lumina neoanelor era mai difuză. O tânără 
singură, aflată lângă un stâlp de iluminat stradal, îl privea cu 
atenție. 

Era de o frumuseţe sălbatică, îmbrăcată într-o jachetă de 
piele, blugi strâmţi și cizme înalte cu șireturi. Avea undeva pe la 
nouăsprezece sau douăzeci de ani. 

— 1 might help you, a spus ea într-o engleză stricată, 
agăţțându-se de braţul lui. 

Ochii ei de un albastru-închis priveau curioși împrejur. Acolo 
putea vedea visurile ei neîmplinite, de-a avea o viață departe de 
sărăcia care o forţa să iasă pe străzi. 

— Nu cred, a răspuns Wisting. 

— Nu ești singur? l-a întrebat ea, repetând oferta. 


8 Ajutor, domnule! (în engleză în original). 
? Ajutor! N-am mâncare! N-am casă! (în engleză în original). 
19 Aş putea să te ajut (în engleză în original). 

Și-a plimbat mâna de-a lungul braţului său și i-a atins faţa. 
Mișcarea ei l-a făcut să reacționeze involuntar, să împietrească. 
Trupul îi fremăta. Nicicând nu mai fusese atins așa de o femeie 
atât de tânără și incitantă. 

— De unde ești? l-a întrebat. 

— Norvegia, i-a răspuns. 

— Te pot însoţi în camera de hotel, a zâmbit ea plină de 
speranţă. 

— Sorry!!, a spus Wisting. 

Și-a dres vocea, a lăsat să se înțeleagă că nu era interesat de 
ceea ce avea ea de oferit și a plecat. 

Un adolescent s-a apropiat de el, ținând o tăviță cu bijuterii 
din chihlimbar. 

— Present for your lady at home”, i-a spus acesta. 

Colecţia consta din coliere, brățări și cercei confecţionați din 
rășină pietrificată. Lui Wisting i-a atras atenţia un lănţișor cu un 
pandantiv în formă de inimă, frumos finisat. 

Văzându-l că ezită, tânărul vânzător l-a prins de braţ. 

— Very nice price”. 

— How much?” 

— Two hundred litas”. 

450 de coroane norvegiene, a calculat repede Wisting. A 
clătinat din cap și a dat să meargă mai departe. 

— Please, mister!, l-a rugat tânărul ridicând colierul mai sus. 
Tell me your price”. 

Din câte își dădea seama Wisting, era o piesă artizanală 
foarte bine realizată. 

— One hundrea!t, i-a oferit el. 

Tânărul părea jignit, dar a redus preţul la 150. Wisting și-a 
păstrat oferta, dar a cedat când vânzătorul a căzut la învoială la 
120 de litas. 

Avea doar o bancnotă de valoare mare, iar băiatul nu avea să 
dea rest. A discutat îndelung cu un alt vânzător care li se 


11 Îmi pare rău (în engleză în original). 

12 Cadou pentru doamna de acasă (în engleză în original). 
13 Preţ foarte bun (în engleză în original). 

14 Cât costă? (în engleză în original). 

15 Două sute de litas (în engleză în original). 

16 Vă rog, domnule (în engleză în original). 

17 Spune cât dai (în engleză în original). 

18 O sută (în engleză în original). 

alăturase și Wisting se întreba dacă va mai primi vreun ban 
înapoi. Într-un final, băiatul i-a returnat un teanc de bancnote și 
Wisting le-a luat fără să le mai numere. Apoi a observat o fetiță 
a cărei siluetă aproape se contopea cu zidul întunecat al unei 
case. Incurajată de succesul vânzătorului de bijuterii, a ridicat 
un bol cu păpuși tricotate. 

Să fi avut în jur de opt ani. Avea trăsături frumoase. 

Ceasul era aproape unsprezece și jumătate. 

Wisting i-a făcut semn să se apropie și fetita i-a înmânat 
nerăbdătoare bolul în timp ce spunea ceva în lituaniană, pe o 
voce subţire. 

Wisting ţinea în mână mai multe bancnote mici, însă a scos 
alta, de valoare mare, și i-a dat-o fetiţei, după care și-a ales o 
păpușă. Fetiţa s-a căutat prin buzunare ca să-i dea restul, dar 
Wisting i-a făcut semn să-l păstreze. Ştia că gestul lui de 
caritate era inutil, dar decisese să renunțe la principiile sale 
pentru a-i însenina micuţei această oră din noapte și spera că 
un lucru de care ea își va aminti pentru mult timp, chiar dacă va 
cheltui repede banii. 

S-a întors la hotel fără alte opriri. A pus bijuteria în geanta de 
voiaj și a așezat mica păpușă tricotată pe noptieră. Inainte de-a 
se culca, a ieșit din nou pe balcon, în faţa lui se întindea noul loc 
de joacă pentru bogaţii Europei. Totuși, creșterea economică nu- 
i atingea pe toţi. Diferenţele dintre locuitorii orașului erau mai 
ușor de observat odată cu căderea nopţii. Prostituţia și sărăcia 
coexistau cu bărbații bogaţi care coborau din mașini scumpe în 
compania unor blonde cu picioare lungi. 

Îi înţelegea pe cei care nu vedeau niciun viitor pentru ei înșiși 
în acest oraș și încercau să fure bunuri din alte state. 

44. 


Line răsufla întretăiat ca să-și tempereze teama. 

Persoana de afară a făcut câţiva pași în lateral. Ea a distins 
silueta unui bărbat care ridicase mâna la cap și-și rezemase 
braţul de fereastra înaltă a camerei de zi, încercând să 
privească înăuntru. 

Ea a făcut câţiva pași în spate, a luat puloverul pe care îl 
lăsase pe scaun și l-a tras pe ea. A ridicat vătraiul de lângă 
șemineu și a rămas nemișcată, ţinându-l lipit de picioare. 
Palmele asudate i se lipiseră de oţelul tare și rece. 

Cu pași nesiguri, a mers spre măsuţa de cafea, unde era 
telefonul. Se mișca încet pentru ca persoana de afară sănuo 
observe. 

Era pe punctul de a lua telefonul când a auzit o bătaie în 
geam. 

— Line? a strigat cineva. 

A urmat încă o bătaie în geam și numele ei. 

I-a luat ceva timp până să își dea seama a cui era vocea. 

— Tommy? a întrebat ea și a primit un răspuns afirmativ de 
afară. 

A pus vătraiul lângă ușă și a deschis-o. 

Tommy a salutat-o zâmbind. Din cauza ploii, părul i se 
adunase șuvițe. Ea a deschis ușa și l-a invitat să intre. 

— Ce faci aici? 

El și-a trecut mâna prin părul său des. 

— Trebuia să te văd. 

Line și-a încrucișat mâinile în faţa pieptului. 

— Cum m-ai găsit? 

— Nu mi-a fost ușor, a recunoscut el și a făcut câţiva pași spre 
ea. 

Pantofii lui sport au lăsat urme de noroi pe podea. 

— Sunt multe cabane aici. 

— Eşti ud leoarcă. Așteaptă aici! 

Tommy și-a privit hainele în timp ce Line a intrat în baia 
micuță să ia un prosop. 

— Uite, a spus ea și i l-a aruncat. Ai haine uscate la tine? Ela 
clătinat din cap și și-a frecat părul cu prosopul. 

— O să răacești. 

— Pot să-mi usuc hainele la foc, a sugerat el, făcând semn cu 
capul spre tăciunii aprinși. 

Line a dat să protesteze când Tommy și-a pus pantofii la ușă 
și și-a dat jos puloverul și pantalonii. 

Ea s-a așezat pe canapea și s-a acoperit pe umeri cu o pătură, 
în timp ce el a agăţat hainele pe scaune și a mai pus lemne pe 
foc. A rămas îmbrăcat numai într-un tricou. 

— Ce dorești, de fapt? l-a întrebat ea. 

— Vreau să fac ca relaţia să meargă, a spus el și s-a așezat în 
fața ei. 

În semiîntunericul din cameră, flăcările din șemineu se 
reflectau pe chipul său ud. 

— Nu știu, Tommy, a spus ea. Este prea târziu. 

— Niciodată nu este prea târziu. Nu și dacă sentimentele 
dintre noi sunt sincere, Line. lar ale mele sunt. Știu ce vreau. 
Întrebarea este: tu ce vrei? 

Ea știa ce vrea. 

— Vreau ceva stabil, siguranţă, liniște și o oarecare 
previzibilitate. Și vreau un iubit care petrece timp cu mine. 

— Pot să vând partea mea din restaurant, a sugerat el. 

— Nu poţi, a zis ea. Vei pierde o grămadă de bani. 

— Pierd mai mult dacă nu o fac. 

Line nu găsea cuvintele potrivite. Vedea că el era dispus să 
sacrifice mult de dragul ei și se simţea confuză. 

Tommy s-a ridicat și a mers la scaunele din jurul focului. Din 
pantalonii lui se ridicau aburi din cauza căldurii. 

— Ce părere ai despre Insulele Mauritius? a întrebat el 
deodată. 

El știa exact ce gândea ea. Nu cu mult timp în urmă stătuseră 
întinși pe pat, uitându-se la tavan și visând cu ochii deschiși la 
destinaţii exotice în care să meargă. Pentru ea, micul arhipelag 
african din Oceanul Indian era un astfel de loc. O insulă fertilă, 
cu lanuri de trestie de zahăr unduitoare și cascade magnifice 
prăvălindu-se de pe versanţii munţilor. Lagune cu corali 
multicolori și minunate plaje înconjurate de palmieri. 

Tommy a scos un obiect din buzunarul de la spate și l-a 
așezat în fața ei. 

— AȘ vrea să mergem acolo împreună, a spus el. Astfel, ne 
vom face timp să stăm împreună. Doar noi doi. 

Line a privit biletul fără să-l ia și a observat că era mai scump 
decât își permitea Tommy. 

— Cum... a început ea să spună. 

— L-am luat ieftin. 

— Chiar și așa, nu ţi-l permiţi. 


— Totul va fi bine, a zâmbit el și s-a așezat lângă ea. Voi primi 
mulţi bani de la restaurant. Totul se va rezolva. Doar că am 
niște lucruri de aranjat mai înainte, după care putem pleca. 

Ea a verificat data plecării. Mai erau doar opt zile. Câteva 
momente, a rămas așezată, privind biletul fără să scoată un 
cuvânt. Îi era imposibil să-și dea seama ce se petrecea în 
spatele acelor ochi de felină. El și-a pus mâna în poala ei. 

— Ar fi minunat să plecăm, a spus el. 

Ea și-a mutat privirea și s-a uitat din nou la bilet. L-a ridicat și 
a văzut că nu achitase asigurarea de anulare. 

El și-a așezat capul pe pieptul ei și ea i-a simţit parfumul acela 
bine cunoscut, reconfortant, familiar și masculin. 

— Mi-ai lipsit, a șoptit el. 

Respirația lui o gâdila. Brusc, a simţit nevoia să-l îmbrăţișeze. 
El era singura sursă de siguranţă și căldură pe care o avea 
acum. Cu blândeţe, l-a mângâiat pe obraz, îi simţea respiraţia 
pe dosul palmei. l-a atins urechile, iar degetele i-au descoperit 
căldura gâtului. Îi plăcea senzaţia pe care i-o provoca atingerea 
pielii lui. 

El ținea gura întredeschisă și se uita la ea îndeaproape. Apoi a 
sărutat-o pe gât. 

Gestul a trezit în ea emoții și sentimente pe care nu credea că 
el i le va mai stârni vreodată. 

l-a trecut mâinile prin părul bogat de pe ceafă. 

— Este în regulă? a întrebat el și a privit-o în ochi. 

Când ea nu i-a răspuns, s-a aplecat deasupra ei și a sărutat-o. 

Ea i-a atins dinţii cu limba. Degetele i s-au încurcat în părul 
lui, i-au dezmierdat spatele, și-au găsit drum pe sub tricou și s- 
au înfipt în mușchii ce se mișcau sub piele. Ea s-a îndreptat de 
spate, apoi el i-a scos puloverul, aruncându-i-l în mijlocul 
camerei. Line și-a lăsat fruntea pe pieptul lui. A reușit să-i 

surprindă bătaia inimii înainte ca el să o îndepărteze, să se 
aplece deasupra ei și s-o sărute din nou. 

Ea și-a aruncat braţele în jurul gâtului său și i-a răspuns la 
sărut. L-a tachinat cu limba, i-a mușcat buzele, a respirat la 
unison cu el, dorindu-l din ce în ce mai mult. 

Curând erau complet dezbrăcaţi. Cald, puternic și tare, o 
penetră. Line a scos un geamăt. Senzaţia era atât de 
copleșitoare, încât pe obraji îi alunecau lacrimi în timp ce el se 
mișca în ritmul potrivit, atât de cunoscut ei. 

Un val de emoţii a copleșit-o și a făcut-o să închidă ochii. Și-a 
mușcat buza de jos și a ajuns la orgasm gemând scurt și 
încetinind, aproape nedorind să se mai oprească. 

După aceea s-a relaxat, cu respiraţia tăiată și cu inima bătând 
rapid în timp ce Tommy îi mângâia părul. Ea îi simţea inima la 
pieptul său și braţele sale puternice care o îmbrăţișau. Era o 
senzaţie plăcută, dar în același timp o încerca un sentiment de 
remușcare. 

Ea s-a ridicat și s-a înfășurat în pătură. A tras și el de un colț 
cu care să se acopere. 

— Cum m-ai găsit? a întrebat ea. 

— Nu a fost așa de ușor, a spus el râzând. Dar știam în mare 
pe unde ești, așa că am mers cu mașina prin zonă până când 
am găsit cabana ta. 

— De la cine ai împrumutat mașina? 

Tommy s-a ridicat, a mers gol-pușcă la fereastră și a privit 
afară. 

— Am luat mașina uneia dintre chelnerițe, a explicat el. Mai 
era o mașină parcată aici, a adăugat, făcând semn cu capul spre 
locul în care erau mașinile. O dubiţă plină de noroi. 

Line s-a bucurat că nu era singură. 

45. 


William Wisting și Martin Ahlberg își luaseră cu ei, la măsuțele 
din holul hotelului, ceștile de cafea de la micul dejun. Wisting nu 
dormise bine. Impresiile pe care i le lăsase cu o seară înainte 
întâlnirea cu orașul acesta străin îl urmăriseră în somn și se 
trezise înainte să sune alarma telefonului său mobil. 

La ora nouă fix, șeful investigațiilor criminale, Antoni 
Mikulskis, trecea prin ușile rotative. Purta un palton negru cu 
nasturii desfăcuți și avea mâinile în buzunare. l-a zărit când s-au 
ridicat în picioare, s-a apropiat de ei și i-a salutat. 

— Aţi dormit bine, domnilor? 

— Foarte bine. 

— Excelent, a spus el. Excelent. Mașina vă așteaptă. 

Șeful investigaţiilor criminale s-a întors și a ieșit din hotel 
înaintea lor. La marginea trotuarului îi aștepta un Opel cu 
motorul pornit. Polițistul lituanian le-a deschis portiera din spate 
și Wisting a zărit pentru o secundă hamul armei de serviciu pe 
care îl purta ascuns pe sub palton. 

La volanul mașinii de poliţie fără însemne era un bărbat cu 
ceafă lată și părul tuns scurt. S-a răsucit, i-a salutat dând din 
cap și a spus câteva cuvinte de curtoazie în lituaniană. 

— Unde mergem? a întrebat Mikulskis. 

Wisting a deschis servieta în care avea dosarul. 

— Vom începe cu acest bărbat, a spus el și a întins pagina cu 
fotografia și datele personale ale individului care îl atacase în 
urmă cu cinci zile. Valdas Muravjev. 

Antoni Mikulskis a aprobat și a repetat numele. 

— Strada Vilkiskes numărul 22, îi spuse șoferului. 

Bărbatul cu ceafa lată a dat din cap și a pornit mașina. 

Străzile din centrul orașului erau bine întreţinute, cu 
restaurante cochete, mașini și clădiri frumoase, dar numai la 
câteva străzi distanță de hotel peisajul urban se altera. li 
amintea de o veche suburbie sovietică, iar impresia unui Vilnius 
modern se estompa. Contrastul cu populaţia bogată aflată în 
timpul zilei pe străzile din jurul hotelului se adâncea pe măsură 
ce se îndepărtau. 

După zece minute, clădirile deveniseră din ce în ce mai rare. 

Au trecut pe lângă case cu structură de lemn, afectate de 
intemperii, și curţi cu mașini avariate, adăposturi improvizate, 
fose septice ruginite și cu găini care scurmau în pământ. 
Undeva, un porc scormonea după rădăcini într-o grămadă de 
bălegar. Din loc în loc, erau anunţuri scrise de mână, oferind 
spre vânzare diverse legume. 

După mai mulți kilometri, șoferul a ieșit de pe drumul asfaltat 
pe unul cu macadam, străjuit de stejari acoperiţi de mușchi. Pe 
un șanț îngust ce mergea de-a lungul străzii curgea o apă plină 
de alge verzi. 

Șeful investigaţiilor criminale a arătat cu degetul spre un grup 
de case aflate de cealaltă parte a unui câmp deschis. 

— Acolo, a spus el. 

Șoferul a schimbat din nou direcţia și a mers până la capătul 
drumului. In faţa lor erau cinci clădiri înconjurate de un pâlc de 
copaci, tufișuri și buruieni înalte până la gleznă. Era o casă cu 
două etaje care, odinioară, fusese vopsită în alb, dar acum 
tencuiala era ștearsă și scorojită. 

Au coborât din mașină. Locul era ciudat de liniștit și sumbru. l- 
a izbit un fum urât mirositor ce ieșea din coșul uneia dintre 
casele mai mici și atârna în văzduh precum ceața. 

In spatele casei, Wisting a zărit un uscător pe care o femeie în 
vârstă întindea rufele. 

Antoni Mikulskis a rugat-o să se apropie și a întrebat-o ceva. 
Bătrâna a arătat spre o casă joasă din lemn ale cărei ferestre 
erau cenușii din cauza murdăriei. 

S-au strâns în fața casei. Câteva trepte din scară și o parte a 
balustradei lipseau. Șeful investigaţiilor criminale stătea în fața 
ușii împreună cu șoferul, în timp ce Wisting și Ahlberg așteptau 
în iarba udă. 

Câteva păsări negre și-au luat zborul dintr-un copac atunci 
când ei au bătut la ușă. 

Lui Wisting i s-a părut că aude un plânset de copil înăuntru, 
dar nu a răspuns nimeni. 

Mikulskis a bătut din nou. 

Curând au auzit pași și o femeie durdulie a apărut în cadrul 
ușii. Avea faţa palidă și păr șaten și drept. 

Cei doi polițiști lituanieni i-au explicat că sunt de la Poliţie și i- 
au prezentat legitimaţiile. Din noianul de cuvinte care au urmat, 
Wisting a distins doar numele Valdas Muravjev. 

Femeia a clătinat din cap și s-a uitat peste umăr, în casă, 
unde plânsetul de copil devenise mai clar. Apoi, ea a explicat 
ceva și a arătat spre un anunţ scris cu mâna, lipit în fereastră, 
cu textul Kambariy nuoma. 

Antoni Mikulskis a scos un carnețel din buzunarul paltonului și 
i-a adresat câteva întrebări la care femeia părea că nu știa să 
răspundă. Apoi, ea a ridicat vocea și a început să gesticuleze. 
Șeful investigaţiilor criminale i-a răspuns pe un ton ferm înainte 
ca polițiștii lituanieni să încheie discuţia cu mișcări hotărâte din 
cap. Femeia le-a dat câteva informaţii suplimentare, după care a 
intrat în casă și a închis ușa în urma ei. 

— S-a mutat, a explicat Antoni Mikulskis. Locuiește singură 
aici și are o cameră mică de închiriat. 

Polițistul a arătat spre anunţul scris de mână din fereastră 
pentru a susţine spusele femeii. Kambarių nuoma. Închiriez 
cameră. 

— S-a mutat acum o săptămână și îi datorează 100 de litas, 
chiria pentru două săptămâni. Tot ce știe este că urma să plece 
să-și caute de lucru. Acum nu știe cum va reuși să-și hrănească 
copilul. Nu îi este ușor să închirieze camera. Nu este niciun 
autobuz din oraș până aici. 

O sută de litas, s-a gândit Wisting. Femeia a închiriat o 
cameră unui străin pentru mai puțin de cinci sute de coroane 
lunar. Atât îi plătise el în seara precedentă fetitei de pe alee 
pentru o păpușică tricotată. 

— Să mergem mai departe, a sugerat Ahlberg. 

Șeful investigaţiilor criminale a cerut să vadă lista adreselor la 
care trebuiau să se deplaseze. 

Wisting i-a înmânat foaia de hârtie. 

— Teodor Milosz este cel care locuiește cel mai aproape, a 
spus el și i-a dat hârtia înapoi. La o distanţă de doar cinci 
minute. 

— Să mergem acolo, a spus Wisting. 

Stătea pe bancheta din spate a mașinii de poliţie și se uita la 
fotografia bărbatului cu ceafă lată și cu părul tuns scurt. Teodor 
Milosz avea 24 de ani și era al doilea ca vârstă dintre bărbaţii 
lituanieni care primiseră în rapoartele informative norvegiene 

apelativul Cvartetul Paneriai. Părea să fie un soi de lider. El era 
proprietarul dubiţei gri cu care se deplasaseră și tot el era cel 
care rezervase biletele pentru feribotul cu care au traversat 
Marea Baltică. Printre documentele pe care le ţinea pe 
genunchi, Wisting avea și localizările care îl plasau pe bărbat la 
locul și timpul evenimentelor din Nevlunghavn. 

Următoarea adresă se afla într-o zonă mai populată, dar și aici 
degradarea era evidentă. Șoferul a greșit drumul de două ori 
înainte de a se opri în fața unei clădiri joase din cărămidă, 
aproape ascunsă între niște copaci uriași. Mai multe ferestre 
fuseseră bătute în cuie, iar acoperișul se năruise și era năpădit 
de mușchi. Un camion abandonat, fără roţi, era urcat pe niște 
bolovani și devenise parte din peisaj. Totuși, pe o movilă de 
pământ erau împrăștiate niște jucării pentru copii, semn că 
acolo totuși cineva locuia. 

Wisting a coborât din mașină și a simţit un iz de noroi și 
frunze putrezite, precum și mirosul mai puţin înțepător de foc în 
aer liber. 

S-au îndreptat spre casă. De pe faţada pământie, plină de 
pete, se desprindeau bucăți de tencuială pe la colţuri și pervaz. 
Jgheaburile de ploaie atârnau de pe acoperiș. 

Una dintre cele două balustrade de fier ale scării late ce 
ducea la ușa de la intrare căzuse parţial. Au pășit peste câţiva 
saci de gunoi până au ajuns la ușa pătată și plină de mucegai. 

Șeful investigațiilor criminale a bătut la ușă. 

La scurt timp, o tânără ţinând în braţe un copil a deschis ușa. 
Purta un pulover verde-închis, iar părul șaten și drept îi atârna 
pe umeri. 

Poliţiștii s-au prezentat, și Wisting a auzit cuvântul Norvegija 
când Mikulskis a făcut un semn cu mâna în direcţia lui. 

Femeia a dat din cap când au întrebat-o despre Teodor Milosz. 
Tonul vocii ei a devenit curios. Antoni Mikulskis a răspuns, 
purtând un dialog până când șeful investigaţiilor criminale s-a 
întors spre Wisting. 

— Este sora lui, a explicat el. Teodor Milosz nu este acasă. Ea 
spune că a fost la muncă în Norvegia, dar s-a întors mai repede 
decât planificase. leri a plecat din nou. 

— Unde crede că s-a dus? 

Șeful investigaţiilor criminale a tradus întrebarea. 

— Nu știe, dar este posibil să fie în piaţa Gariunai. 

— Piaţa hoţilor, a comentat Martin Ahlberg. . 

— Cu cine este? s-a interesat Wisting. Intrebarea a fost 
tradusă și răspunsul a sosit numaidecât: 

— Nu știu. 

Copilul a început să plângă. Poliţiștii lituanieni au pus capăt 
discuţiei fără ca Wisting să observe vreun schimb de amabilităţi. 

— Și acum? a întrebat Mikulskis, în timp ce mașina ieșea cu 
spatele din curtea casei. 

— Nu va dura mult să afle că punem întrebări despre ei, a 
spus Wisting. 

— Cu siguranţă îl va suna acum pe fratele ei, a fost de acord 
șeful investigaţiilor criminale și a scos un pachet de ţigări din 
buzunarul paltonului său. Să mergem la ultimul de pe listă cât 
putem de repede? 

Wisting a încuviinţat și a scos din teancul de hârtii pe care le 
ținea în poală foaia pe care erau fotografia și datele referitoare 
la Algirdas Skvemelis. | le-a întins șefului. 

Șeful investigaţiilor criminale a luat o ţigară, a aprins-o, apoi a 
luat foile. 

— ÎI cunoaștem foarte bine pe fratele acestui tip, a spus el șia 
lovit fotografia cu degetul. Este deţinut la închisoarea Lukiskes 
și așteaptă sentința pentru furt din magazine. 

Tinea ţigara între buze în timp ce vorbea, cu ochii pe jumătate 
închiși ca să nu fie orbit de fum. 

— Algirdas este doar un hoţ mărunt, a adăugat el. Va vorbi. 

Pe strada principală s-au trezit în spatele unei căruţe trase de 
cai. Era plină-ochi cu paie și nu au reușit s-o depășească înainte 
să intre pe un drum de ţară. 

Wisting a observat că pe unde treceau niciuna dintre case nu 
era numerotată și doar câteva străzi aveau plăcuțe cu 
denumirea. S-a întrebat cum de reușea șoferul să se orienteze. 

După zece minute de mers cu mașina s-au oprit în faţa unei 
case moderne, din granit. Curtea casei era plină de pluguri, 
motoare vechi și piese de camion. O bicicletă veche era legată 
de o poartă ruginită cu un lanţ gros. La unele ferestre se vedea 
lumina aprinsă și o femeie de-o seamă cu Wisting se uita pe 
geam în timp ce ei parcau mașina. Era scundă și suplă și avea 
fața îngustă și palidă, cu un nas mic și ascuţit. A deschis ușa 
înainte ca ei să ajungă la ea. 

Poliţiștii s-au prezentat, iar femeia i-a măsurat cu ochii ei 
albaștri, sticloși. 

Femeia a spus ceva în lituaniană, s-a întors și a intrat în casă 
cu umerii aplecaţi. Wisting l-a urmat pe Antoni Mikulskis pe un 
hol rece, unde lambriul negru și tapetul ros de vreme făceau ca 
atmosfera să fie mai sumbră. Din loc în loc lipseau plăci de 
gresie, dar casa părea curată și bine îngrijită. 

l-a condus în camera de zi care era împodobită cu abajururi 
portocalii cu ciucuri și pătată cu urme maronii de arsură. De-o 
parte și de alta a ferestrelor atârnau perdele îngălbenite și 
decolorate, iar singura priveliște era o altă clădire gri. Pe raftul 
de sus al unei biblioteci goale era o pasăre împăiată căreia 
cineva încercase să-i redea viața deschizându-i puţin ciocul, 
întinzându-i aripile și punându-i mărgele de sticlă în locul ochilor 
morți. 

Pe un raft de sub bibliotecă era un televizor foarte mare, cu 
ecran plat. Elementul contrasta puternic cu tot restul lucrurilor, 
care erau triste și vechi. 

Femeia stătea pe o canapea acoperită cu o cuvertură asortată 
cu perdelele. Cei doi polițiști lituanieni s-au așezat în faţa ei. În 
mărunta cameră de zi nu mai erau scaune, iar Wisting a mers în 
bucătărie și a luat două taburete. 

— Ea este mama lui Algirdas, i-a explicat șeful investigaţiilor 
criminale. Fiul ei nu a mai venit acasă de peste o săptămână. 
Este în Norvegia și muncește. 

— Știe că s-a întors? a întrebat Wisting. 

Șeful investigaţiilor criminale a pus câteva întrebări. Femeia a 
clătinat energic din cap. 

— Crede că este încă în Norvegia, la muncă. Trebuia să stea 
acolo trei luni. A mai fost și înainte și este un bun tâmplar. 

— Spuneţi-i despre biletele de feribot, a sugerat Martin 
Ahlberg. 

Din nou, dialogul a fost purtat într-o limbă pe care Wisting nu 
o înțelegea. 

— Crede că s-ar fi întors acasă la ea dacă era adevărat că a 
revenit cu feribotul. Îi spală hainele și îi gătește, altfel nu prea 
stă pe acasă. 

Femeia a continuat să vorbească în timp ce se legăna înainte 
și înapoi, frecându-și mâinile. 

— Nu înțelege ce a făcut greșit în Norvegia, a tradus șeful 
investigaţiilor criminale. Este un băiat bun și nu pricepe ce caută 
aici poliţia norvegiană. 

Femeia a continuat și polițistul lituanian a tradus. 

— Acum își face griji pentru el. Obișnuiește să sune acasă de 
două ori pe săptămână. Acum nu mai știe nimic despre el de 
când a sunat-o să îi spună că a ajuns în Norvegia. 

Martin Ahlberg s-a ridicat. 

— Întrebaţi-o de unde are televizorul acesta mare, a spus el. 

Șeful investigaţiilor criminale părea dezorientat. Wisting a 
ridicat mâna și i-a spus s-o lase baltă. 

— Am terminat aici, a zis el. 

Antoni Mikulskis era evident de acord. El s-a ridicat și a 
încheiat discuţia cu femeia în vârstă cu ceea ce Wisting a 
presupus că era o rugăminte ca fiul ei să contacteze poliţia. 

— Acum trebuie să mâncăm, a spus polițistul lituanian după 
ce au urcat în mașină. Ştiu un restaurant aflat în apropiere unde 
se prepară niște kugelis excelente. Putem să luăm masa și să 
punem la punct niște strategii, a sugerat el. 

— Budincă de cartofi, a explicat Martin Ahlberg. 

Nu suna prea bine, dar Wisting simţea că i se va face foame. 

46. 


Line s-a trezit cu dificultate, cu simţurile amorţite de vinul pe 
care îl băuseră. Locul de lângă ea din pat era gol și se auzeau 
zgomote din bucătărie. 

În dormitor nu era niciun ceas. Obișnuia să ţină telefonul 
mobil lângă ea, pe noptieră, dar acum îl lăsase în camera de zi. 

A întins mâna spre perdea și a tras-o într-o parte. Putea să fie 
în jur de nouă. Afară se înseninase. Deși soarele nu se ridicase 
încă pe cer, începea să se lumineze și urma să fie o zi foarte 
senină, cum nu mai fusese de multă vreme. 

S-a întins din nou pe pat nedumerită, gândindu-se la ce se 
întâmplase. Nu știa dacă avea să regrete ori nu că îl lăsase pe 
Tommy să se întoarcă. Credea că făcuse o alegere, dar acum nu 
mai era așa de sigură. 

Tommy a apărut în cadrul ușii și i-a zâmbit când a văzut că 
era trează. 

— Ceai? Cafea? a întrebat el. 

— Cafea. 

— Bună alegere, a comentat el. Este gata. Altfel, nu găsești 
prea multe în bucătărie. Avem pâine uscată cu brânză la micul 
dejun. 

— Cașcaval sau brunost? 

— Cașcaval. 

Line s-a ridicat și și-a învelit trupul gol cu pilota. El a lăsat-o 
singură și ea s-a îmbrăcat cu treningul și și-a pus o pereche de 
șosete groase. Înainte de-a merge la el, a aruncat o privire în 
oglindă. Ar fi trebuit să se machieze, dar a renunţat. 

Din ceașca pe care o avea în faţă ieșeau aburi. 

— Trebuie să plec curând, a spus el, sorbind din cafea. 

Ea nu știa dacă să se bucure sau să se supere. Intr-un fel, o 
făcea să se simtă exploatată și folosită. In același timp, în 
sufletul ei se învolburau atâtea emoţii, încât i-ar fi priit să 
rămână singură pentru o vreme. 

— Trebuie să ajung în Oslo până la ora unsprezece. Pia are 
nevoie de mașină. 

Ea a aprobat scurt din cap. 

— Se întâmplă multe acum, a continuat el. Probabil că fratele 
iubitei lui Rudi a ars de viu. 

Line s-a încruntat. Știa cine este Rudi. Era unul dintre cei care 
cumpăraseră o parte din Shazam Station după ce unul dintre 
prietenii cu care Tommy intrase în afacere a trebuit să se 
retragă. Îl salutase de câteva ori, dar nu-l plăcea prea tare. Avea 
un ego uriaș și prea puţină conștiință de sine. lubita lui era 
blondă și bronzată, cu dinţi albiţi și tocuri înalte, o femeie cu 
care era imposibil să porți o conversaţie normală. După câteva 
întâlniri, păstrase distanța față de ei. 

— A ars? a fost tot ce a reușit ea să spună. 

— Da, nimeni nu mai știe nimic de el de câteva zile, iar luni 
apartamentul lui din Grorud a luat foc. Încă nu au terminat 
cercetările la locul incendiului. 

Line a dat din cap. Auzise despre incendiu la televizor. 

— Cum s-a întâmplat? a întrebat ea. 

— Nu știu, dar apartamentul a fost complet distrus. Am fost 
ieri acolo ca să arunc o privire. Va fi o treabă excelentă dacă vor 
descoperi cauza. 

El și-a golit ceașca de cafea și s-a ridicat. 

— Când vii acasă? a întrebat el. 

Ea nu i-a răspuns. Îi spusese lui Tommy să-și strângă lucrurile 
și să-și găsească alt loc unde să stea până la întoarcerea ei. 
Vizita lui dăduse lucrurile peste cap, iar acum își dădea seama 
de asta și regreta cele întâmplate. Nimic nu-i schimbase părerea 
că relaţia lor nu avea o bază pe care puteau clădi ceva solid. 
Nici măcar o noapte fierbinte și o vacanţă la soare nu o puteau 
schimba. 

— Vom vedea, a spus simplu. 

Tommy nu a părut mulţumit de răspuns, dar nu a spus nimic. 
A lăsat ceașca de cafea în chiuvetă, s-a dus la ușă și și-a luat 
pantofii sport. 

— Trebuie să plec, azis el. 

Line s-a ridicat. 

— Vin cu tine până la mașină, a spus ea, bând restul de cafea. 

Au mers pe cărarea îngustă care ducea spre parcare. Din loc 
în loc au fost nevoiţi să ocolească porțiuni noroioase și băltoace. 

Tommy venise într-un Peugeot. Dubiţa gri care fusese lăsată 
acolo în ziua în care ea sosise era lângă mașina lui Line, având 
geamurile condensate pe interior. Era un VW Caravelle. Ea s-a 

dus lângă dubiţă și a aruncat o privire înăuntru. Era curată, cu 
excepţia unei perechi de teniși aflaţi pe scaunul din dreapta. 
Portiera din spate era închisă. A citit numărul de înmatriculare și 
și-a încrucișat mâinile pe piept, în timp ce aștepta ca Tommy să- 
și ia la revedere. 

El s-a apropiat de ea, voind s-o sărute. Ea și-a întors obrazul 
și, în schimb, l-a îmbrățișat. 

— Te voi suna, a spus el când ea i-a dat drumul. 

— Bine, i-a răspuns ea. 

Apoi, el a urcat în mașină, a tras portiera în urma sa și a 
pornit pe drumul îngust. 

Line privea cum mașina lui Tommy se îndepărta. Se simţea 
complet golită pe interior, sleită. Determinarea de care fusese 
atât de mândră cu doar câteva zile în urmă dispăruse. Acum era 
doar confuză. Și singură. Din nou. 

47. 


Restaurantul se afla în apropierea unui parc cu copaci 
îmbrăcaţi în haine de toamnă. 

Wisting a urmat sfatul colegului lituanian și a comandat 
budincă de cartofi. 

În timp ce așteptau, li s-a servit Kvas, o bere dulceagă și 
slabă, asemănătoare celei pe care mama lui Wisting o făcea de 
Crăciun, doar că mai deschisă la culoare. 

— Mai rămâne să vorbim cu mama lui Darius Plater, a spus 
Antoni Mikulskis. Poate știe pe unde sunt ceilalţi trei. 

— Avem o problemă, a obiectat Wisting. Nu știm cu siguranță 
dacă persoana decedată este Darius Plater. Identificarea se 
bazează strict pe amprentele prelevate când a fost arestat în 
Norvegia anul trecut. S-a identificat cu un pașaport despre care 
nu avem garanţia că este original. Nu-i putem vizita familia 
până când nu suntem siguri. 

— Când veţi avea certitudinea? 

A răspuns Martin Ahlberg: 

Este înregistrat și în evidenţele lituaniene. Interpol verifică 
seturile de amprente din ambele țări chiar în acest moment. 
Este un vals birocratic, însă ar trebui să avem un răspuns astăzi 
sau mâine. 

— Când vor veni rezultatele, vom avea de îndeplinit o sarcină 
oficială, a spus șeful investigaţiilor criminale, dând din cap. Ce 
facem cât timp așteptăm? 

— Putem merge în piaţa Gariunai? a întrebat Wisting. 

Voia să vadă cum era vândută prada din Norvegia. 

— Poate dăm de acești indivizi. 

În timp ce se gândea, șeful investigaţiilor criminale a dus 
paharul la gură și a luat o înghiţitură. 

— Sunt 7.000 de chioșcuri în piață, a explicat el. Nu sunt 
foarte multe șanse, dar vă putem conduce până acolo. Cu toate 
că am ceva de făcut la birou. 

Martin Ahlberg a dat din cap. 

— Putem să luăm un taxi până la hotel și să ne întâlnim din 
nou mâine. 

— Bine, a zâmbit șeful investigaţiilor criminale. Aveţi cartea 
mea de vizită. Sunaţi-mă! Vom încerca să dăm din nou de acești 
bărbați. 

A durat aproape o jumătate de oră până le-a fost adusă 
mâncarea la masă. 

Felul de mâncare tradiţională avea o aromă abia perceptibilă 
de oregano sau de alt condiment. Aducea cu cartofii gratinaţi și 
conţinea felii de șuncă și cartofi așezate în straturi în tava din 
care erau servite. Pe deasupra era decorată cu merișoare și 
smântână. 

Era foarte gustoasă. 

După aceea, Wisting a insistat să plătească el și a respins 
obiecțiile, motivând că i se pusese la dispoziţie o diurnă pentru 
astfel de situaţii. După o estimare rapidă a notei, a conchis că 
masa îl costase mai puţin de o sută cincizeci de coroane 
norvegiene. 

Șeful investigaţiilor criminale și-a aprins altă ţigară după ce 
au urcat în mașină. Drumul până la Gariunai a durat 
cincisprezece minute. Bazarul uriaș se afla în spatele unui gard 
de lemn lung de câteva sute de metri care se întindea până la 
autostrada cu trei benzi spre Kaunas. 

Şoferul a oprit mașina în fața unui post de poliţie aflat la 
intrare. Șeful investigaţiilor criminale a coborât din mașină 
odată cu ei. Wisting a privit la șirul de tarabe dinăuntru - erau 
niște colibe și barăci acoperite cu prelate. Pe acoperișuri aveau 
anvelope, pietre și alte obiecte grele ca să nu le ia vântul. 

Wisting fusese în timpul vacanţelor în pieţele din Turcia și 
Spania, dar nu văzuse niciodată așa ceva. Era gigantic. Din locul 
în care stătea putea să vadă rafturi după rafturi cu radiouri auto, 
celulare, drujbe, boxe, aspiratoare, mașini de tuns gazon, piese 
de mașini, sisteme audio, frigidere și o duzină de rochii albe de 
mireasă. Parcă erau puncte de lucru în aer liber ale magazinelor 
Clas Ohlson, Biltema și IKEA, toate la un loc. 

— Ce fel de loc este ăsta? a întrebat el. 

— Acesta este centrul comercial al celor care nu-și pot 
permite să cumpere haine sau mâncare de la magazinele 
obișnuite, a spus Mikulskis. Aproape tot ce cumperi de aici este 
la mâna a doua, iar preţurile sunt mici. 

— Bunuri furate? a întrebat Wisting. 

Șeful investigațiilor criminale a ridicat din umeri. 

— Nu în cantități foarte mari, dar avem probleme cu furturile 
din buzunare, a zis el, arătând cu degetul spre o cameră de 
supraveghere. 

— Dar nu aveţi nicio garanţie că bunurile nu au fost furate? a 
obiectat Ahlberg. 

— Sigur există și astfel de infracţiuni pe o astfel de piață, a 
recunoscut șeful investigaţiilor criminale. 

— De ce nu închideți locul ăsta? a întrebat Wisting. Cu 
siguranță se obţin venituri uriașe care nu sunt declarate 
autorității fiscale. 

Antoni Mikulskis a oftat. 

— Prea mulţi oameni lucrează aici, a spus el. Aproape 70.000 
de persoane trăiesc din veniturile obţinute aici. Dacă închidem 
Gariunai, va fi un dezastru social. Pentru Lituania e mai ieftin să 
lupte contra criminalităţii la piaţă, decât să o închidă în 
totalitate. 

Wisting a rămas fără cuvinte. O întreagă economie era bazată 
pe vânzarea de bunuri furate și de contrabandă. 

— E un iad pentru oameni, a comentat Martin Ahlberg în 
norvegiană și a privit spre piață. 

Aparent, șeful investigaţiilor criminale nu dorea să discute 
subiectul și a urcat în mașină. 

— Contactaţi-mă mâine, le-a zis el și i-a făcut semn șoferului 
să pornească. 

Wisting și Ahlberg au început să se plimbe printre rândurile de 
tarabe. Peste tot în jur se purtau negocieri zgomotoase. 

— Nu contează ce susțin ei, a spus Ahlberg, oprindu-se în faţa 
unui stand cu lame de ras, deodorante și alte articole de 
cosmetică. 

A ridicat un tub de cremă de ras și i-a arătat lui Wisting 
eticheta cu prețul de la Rimi, lanţul norvegian de 
supermarketuri. 

— Asta este o piaţă a hoţilor. Cel mai mare centru comercial 
din lume pentru bunuri furate; este o rușine atât pentru ţară, cât 
și pentru poliţia locală. 

Au mers mai departe prin piaţă. Era evident că mare parte din 
bunurile aflate la vânzare erau furate, dar pe măsură ce înaintau 
piața semăna tot mai mult cu un centru de reciclare a 
surplusului de bunuri de consum neutilizate de lumea 


VP - 189 


occidentală. Majoritatea erau bunuri electrocasnice reparate 
pentru a fi reutilizate și aparate electronice demodate. 

— Nu diferă foarte mult de e-bay, a comentat Wisting. Era o 
realitate că multe dintre tranzacţiile făcute între persoane 
private pe internet aveau legătură cu furturile. 

— Aici, totul se află fizic într-un singur loc, a continuat el, în 
timp ce în Norvegia oferim on-line bunuri furate și o numim o 
piaţă plină de oportunităţi. 

— Nu este chiar același lucru, a obiectat Ahlberg. Wisting a 
renunţat la subiect. Când intrase în poliţie, bunurile furate erau 
vândute, de obicei, pe stradă. Acum, scena aparţinea 
internetului. Pe piața on-line de produse second-hand sunt la 
vânzare, în orice moment, aproape 300.000 de obiecte. 
Veniturile erau estimate la trei sferturi de miliard de coroane 
anual. Estimările precaute sugerau că o zecime însemna 
revânzarea de bunuri furate. 

Incepuse să burniţeze și comercianții acoperiseră produsele 
cu folii transparente din plastic. 

Wisting s-a oprit la o tarabă cu diverse bijuterii. Majoritatea 
erau din aur. Inele, brățări și coliere. A ridicat un inel lat, în timp 
ce bărbatul din spatele tarabei îl privea cu suspiciune. A/ tău, 
Karl, citi. 12 august 1966. Un inel de logodnă, o amintire 
prețioasă pierdută, probabil, pe vecie. 

— 100 de litas, a spus bărbatul din spatele tejghelei. 

Wisting a clătinat din cap și l-a pus la loc. 

In faţa unui container de fier stătea un bărbat cu picioarele 
desfăcute și cu braţele încrucișate. Îi cerceta cu privirea pe toţi 
cei care intrau și ieșeau. O persoană care ieșea căra o cutie 
mare pe care era fotografia unui televizor cu ecran plat. LG - 
Life's good, stătea scris pe ea. 

Wisting și Martin Ahlberg au intrat în containerul plin cu 
electronice de toate soiurile. 

Televizoare, DVD playere, sisteme home cinema, computere 
și console de jocuri. Unele erau împachetate în cutiile originale. 
Majoritatea erau expuse fără a fi împachetate în niciun fel. 

L-a auzit pe un bărbat negociind preţul unui televizor 
Samsung cu ecran plat, de 32 de inci. Era un aparat similar celui 
care fusese furat din cabana lui Thomas Rønningen. Prețul 
pentru care nu se înțelegeau era puţin sub 500 de litas. 1.200 
de coroane. 

— Nu-mi place, a vorbit Ahlberg. Mă supără ceea ce văd. 

Ploaia cădea mai tare și bătea în acoperișul de fier al 
containerului. Portarul stătea la intrare pe vine. 

Ei au rămas în picioare înăuntru, așteptând să se domolească 
ploaia. Un bărbat se grăbea printre tarabe, ferindu-se de ploaie 
cu un ziar. Când a trecut pe lângă ei, și-a ridicat capul și s-a 
uitat la ei. Privirea i-a rămas fixată asupra lui Wisting. A făcut 
ochii mari. A rămas cu gura căscată. Apoi, și-a pierdut echilibrul, 
s-a împiedicat și a căzut. 

— El este! a exclamat Wisting și și-a făcut loc pe lângă portar. 

Bărbatul s-a ridicat în picioare și a luat-o la fugă. 

Wisting era la zece metri în urma lui. 

Valdas Muravjev. 

Era clar că și el îl recunoscuse pe Wisting. 

Întâlnirea lor fusese scurtă; cu cinci zile în urmă, lituanianul 
căzuse la marginea drumului din afara localităţii Nevlunghavn, 
într-o scenă dramatică care s-a încheiat cu el lovindu-l pe 
Wisting și furându-i mașina. 

— 1 wanna talk, strigă Wisting după el, fără să aibă însă 
niciun efect vizibil. 

Wisting l-a urmărit printre tarabe și rânduri de bănci. A dat la 
o parte rochii luate de vânt, eșarfe și fulare care îi stăteau în 
cale. 

Bărbatul din faţa sa a ieșit de pe strada cu tarabe, a traversat 
un pasaj îngust și a intrat pe o stradă paralelă mai aglomerată. 
Își croia drum prin mulţimea de oameni care se dădea la o 
parte, dar se strângea la loc imediat. Wisting își făcea loc înainte 
și-și atrăgea vorbe de ocară de la cei din jur. Se temea că îl 
pierduse, dar la jumătatea aleii i-a zărit spatele lat pe când 
Valdas Muravjev trecea pe următoarea stradă laterală. Wisting 
și-a forţat drumul printr-o tarabă plină de ceasuri, ochelari și 
curele, aproape reușind să îl intercepteze. L-a apucat de 
jachetă, dar celălalt s-a desprins, privindu-l furios. 

— / wanna talk about Darius”, a încercat Wisting din nou. 

Bărbatul a luat-o din nou la goană și lui Wisting i s-a părut că 
zărește o strălucire metalică în mâna lui. Un cuţit sau o altă 
armă. A ezitat un moment, dar apoi a reluat urmărirea. 


19 Vreau să stăm de vorbă (în engleză în original). 
20 Vreau să discutăm despre Darius (în engleză în original). 

Vânătoarea a continuat în zigzag prin piaţă. Într-un final, a 
încetat când lituanianul a ajuns într-o zonă mărginită de un zid 
de ciment. La stânga erau mai multe containere așezate unul 
peste altul. La dreapta, un bărbat vindea jeanși într-o coșmelie. 

Bărbatul din faţa lui s-a oprit. 

Wisting a încetinit. 

— I just want to talk about Darius Plater?!, a repetat Wisting în 
engleză. 

Bărbatul din faţa lui a aruncat o privire spre zid, a făcut câţiva 
pași înapoi ca să prindă viteză și s-a aruncat peste el. Wisting nu 
a reușit să-l ajungă înainte să-și tragă picioarele peste gard. 

Ploaia șiroia de ceva vreme pe chipul lui Wisting. | se tăiase 
respiraţia. Stătea în mijlocul străzii, cu mâinile sprijinite pe 
genunchi. 

Atunci i-a sunat telefonul mobil. 

Era Martin Ahlberg. 

— Unde dracu' ești? a șuierat el. 

Wisting s-a îndreptat și a privit în jur. 

— Nu sunt sigur, i-a răspuns și i-a zis după cine a alergat. 

— Nebunie, a comentat Ahlberg. Te aștept la intrare, vom lua 
un taxi înapoi spre hotel. 

Wisting s-a îndreptat spre intrarea în târg, acolo unde 
fuseseră lăsaţi. Pe drum s-a oprit sub o umbrelă de soare unde o 
bătrână vindea legume și băuturi dintr-un frigider cu uși de 
sticlă. A cumpărat o sticlă de apă și a băut jumătate în timp ce 
aștepta restul, simțind că inima începe să-i bată iar în ritmul 
obișnuit. 

Martin Ahlberg a clătinat din cap, atunci când a ajuns la 
intrarea în parcare. 

— Ce naiba crezi că faci? a întrebat el. Aceștia sunt oameni 
periculoși. 

Pe parcursul zilei, Wisting își formase despre bărbaţii pe care 
îi căutau o opinie diferită de cea prezentată de Martin Ahlberg, 
de hoţi itineranţi organizați într-un grup infracţional. Păreau mai 
degrabă tineri disperaţi fără nicio șansă pentru viitor. 

— Ai dreptate, a spus și a încercat să glumească. Sunt prea 
bătrân pentru așa ceva. 

Și-a trecut o mână prin părul ud, s-a întors și a privit la 
puzderia de chioșcuri. Simţea că mulţi oameni îl măsurau din 

priviri la rândul lor. Apoi s-a răsucit și s-a îndreptat spre unul 
dintre taxiurile în așteptare. 

48. 


Dubita gri murdară îi aparţinea lui Gunnar B. Hystad din 
Sandefjord. SMS-ul din partea Administraţiei Drumurilor Publice 
nu conţinea decât informaţia că taxa anuală fusese achitată. 

L-a regăsit în Pagini Aurii. Era înregistrat cu un număr de 
telefon fix și unul de mobil, la o adresă despre care ea știa că se 
află într-un cunoscut cartier rezidenţial la vest de centrul 
orașului. La aceeași adresă, cu același număr de telefon, figura 
și o femeie. 

L-a găsit și pe listele de la administraţia financiară și a 
observat că era născut în 1950. Nici aici nu era menţionat de la 
ce anume provenea litera B. Avea o mică avere și un venit anual 
de aproape un milion de coroane. Căutarea lui pe internet nu 
generase niciun rezultat. Arhiva-text a ziarului nu conţinea nicio 
informaţie. Căutând doar după criteriile Gunnar și Hystad 
obținuse prea multe rezultate imposibil de sortat. 

Gunnar B. Hystad putea fi misteriosul bărbat cu binoclu pe 
care îl văzuse. 

S-a întrebat dacă ar trebui să-l sune pe Benjamin Fjeld și să-i 
dea numărul de înmatriculare, dar, judecând după ce găsise pe 
internet, nu părea prea interesant. 

Soarele intra prin ferestrele murdare ale cabanei permițând 
să se vadă dansând în aer firicele strălucitoare de praf. Line a 
lăsat în jos ecranul laptopului și a conchis că nu găsise niciun 
răspuns. Totuși, era ceva în legătură cu Gunnar B. care îi trezise 
curiozitatea. Mașina fusese aici peste noapte. Desigur, putea să 
fie proprietarul uneia dintre celelalte cabane, dar era din ce în 
ce mai convinsă că petrecuse noaptea în adăpostul improvizat 
pe care îl descoperise. 

S-a ridicat și a luat aparatul foto. S-a uitat la instantaneele 
făcute în urmă cu câteva zile, s-a îmbrăcat și a ieșit. 

Marea mângâia ușor malul cu valurile ei. Cerul era limpede. 
Două bărci de pescuit se îndreptau spre Skagerrak, cu siluetele 
ascuţite ale catargelor profilându-se la orizont. 

Line a mers pe cărare spre vest, prin pădurea deasă. 

Covorul de frunze îmbibat cu apă ceda sub greutatea pașilor 
ei. Cu fiecare pas pe care îl făcea, cizmele ei de cauciuc se 
afundau și mai mult. 

A ajuns în aceeași parte a plajei ca și data trecută. Valurile 
loveau ritmic malul. Copaci strâmbi și bătuţi de vânt stăteau 
înclinați deasupra aflorimentului stâncos. Printre pietre creșteau 
flori sălbatice. 

A ridicat aparatul foto și a întrezărit prin obiectiv adăpostul 
ascuns. A așteptat destul de mult timp, sperând să surprindă 
vreo mișcare. Într-un final, i-au obosit braţele și a lăsat aparatul 
în jos. Apoi l-a văzut. 

Stătea pe un deal de lângă mare, privind în diagonală spre 
coasta stâncoasă. Era întors pe jumătate cu spatele la ea și nu 
putea să vadă cum arăta, exceptând faptul că avea o barbă 
subțire care îi acoperea obrajii, bărbia și gâtul. 

Line a făcut câteva fotografii și s-a ghemuit din nou în tufișuri. 

Câteva ciori negre și-au luat zborul din vârful copacilor de 
deasupra ei. Au ţipat și au bătut din aripi prin coroană, după 
care s-au oprit la mică distanţă. 

Pe covorul elastic de mușchi era o cărare care o ducea înspre 
bărbat. Apropiindu-se, s-a oprit cu puţin înainte de hotarul dintre 
pădure și coastă, ca să nu fie descoperită. Ea a privit spre locul 
în care stătuse el, dar nu l-a mai zărit. 

A ieșit din pădure și a mai speriat câteva păsări. De-acum se 
mai încălzise și de pe rocile strălucitoare de pe plajă se ridicau 
aburi. g 

Din locul în care stătea ea, o fantă îngustă ducea în jos. In 
timp ce cobora, cu o mână ținea aparatul la piept, iar cu cealaltă 
se sprijinea de peretele muntelui. Apoi a urcat pe dealul pe care 
stătuse bărbatul. Nu l-a găsit și s-a uitat în direcția spre care 
fusese orientat individul. 

Dinspre mare veneau rostogolindu-se talazuri, învolburându- 
se în plaja plină de pietricele. Mai departe, spre țărm se întindea 
pădurea, aproape cenușie. Vântul purtase departe veșmântul 
portocaliu al toamnei, rămânând în urmă, solitare, crengile 
goale. 

În timp ce stătea acolo, un stol de păsări negre, probabil de o 
sută de ori mai mare decât cel pe care îl văzuse ea cu câteva 
zile mai devreme, și-a luat zborul, s-a adunat formând o uriașă 
minge ovală și s-a avântat spre culmi precum un nor întunecat. 


VP-195 


Zgomotul miilor de aripi bătând la unison a estompat muzica 
valurilor. Umbra unduitoare a stolului măreț aluneca peste 
întregul peisaj. 

Era precum un uriaș covor care se rotea și se răsucea în 
văzduh. 

Stolul s-a mutat deasupra oceanului. Line a simţit cum se lăsa 
frigul atunci când păsările acopereau soarele. 


Apoi, stolul s-a separat în două grupuri în formă de săgeată 
care s-au îndreptat înapoi spre țărm. Doar sunetul puternic al 
bătăilor de aripi răsuna încă în urechile ei. Abia atunci a ridicat 
aparatul de fotografiat, dar era prea târziu să mai imortalizeze 
priveliștea spectaculoasă. 

— Ai văzut asta? a întrebat o voce din spatele ei. 

Line s-a întors. Bărbatul pe care îl căuta era la doi metri 
distanță de ea. Probabil se ascunsese într-o crevasă de pe 
cealaltă parte a coastei și urcase neobservat spre ea. 

Avea binoclul în jurul gâtului. În mână ţinea un aparat de 
fotografiat. Avea ochii larg deschiși și părea încântat că putea să 
împartă experienţa cu cineva. 

Line a confirmat cu o mișcare a capului. 

— Da, a fost grozav. 

Bărbatul încă privea cu atenţie în direcţia în care dispăruseră 
păsările. 

— Am așteptat așa ceva de câteva zile, dar ce am văzut mi-a 
depășit așteptările. 

Lăsând din mână aparatul de fotografiat, el a dus binoclul în 
dreptul ochilor. 

— lată-l, a spus el deodată și a dat drumul binoclului pentru a 
arăta spre un vultur sau șoim mare, care își întindea aripile să 
prindă curentul de aer. Se strâng aici ca să se hrănească înainte 
de-a porni la drum, a continuat el. Atunci sunt foarte expuse 
atacurilor păsărilor prădătoare. De asta zboară în stoluri, ca un 
banc de hering aflat pe fugă. Schimbă direcţia din când în când 
pentru a deruta inamicul. 

— Este uimitor cum fac asta, a comentat Line. 

— Păsările au un creier mare în raport cu corpul, i-a explicat 
bărbatul. Distanţa dintre ochi și creier este scurtă. Impulsurile 
electrice emise se deplasează cu viteza luminii. Nouă ni se pare 
că întregul stol se mișcă instantaneu, atunci când o pasăre 

reacţionează la mișcarea celor de lângă ea. Au o incredibilă 
capacitate de reacţie. 

Line l-a studiat pe bărbatul care era, evident, un ornitolog 
foarte pasionat. Apoi, i-a întins mâna și s-a prezentat. 

— Da, într-adevăr, a spus el și a confirmat că era proprietarul 
dubiţei murdare. Gunnar Hystad. 

— Observ că ești interesat de păsări. 

El i-a zâmbit. 

— A fost dintotdeauna un hobby, dar vara aceasta m-am 
pensionat anticipat. Am mai mult timp liber. Săptămâna trecută 
aproape că am locuit aici. 

— Aveţi o cabană aici? 

— Nu, din păcate. Mi-ar fi plăcut, mai ales acum, în sezon. 
Rutele migratoare trec chiar peste această zonă. 

Line încerca să conducă discuţia într-o anumită direcţie. 

— Dar ai stat prin zonă? 

— Uneori dorm în dubiță, alteori într-un adăpost pe care mi l- 
am făcut. Am sosit ieri după-masă. Prognoza arăta presiune 
ridicată și vânt dinspre vest-nord-vest. Asigură condiţii optime 
de zbor și eram pregătit încă din zori. Acum aștept porumbeii 
inelaţi. Câteva zeci de mii pot trece în primele ore ale dimineţii. 

Line a privit în sus. Câţiva pescăruși zburau în cercuri 
deasupra lor, în afară de ei nemaifiind nimic altceva pe cer. 

Gunnar B. s-a uitat din nou prin binoclu și pentru o clipă a 
rămas neclintit, după care l-a lăsat în jos. 

— Și dumneavoastră? a întrebat el. Ce v-a adus aici în frigul 
toamnei? A 

— Stau la o cabană din apropiere, a explicat Line. Incerc să 
scriu o carte. 

Au coborât împreună de pe platou. 

— Da, atunci este o idee bună să te izolezi puţin, a spus 
bărbatul, sărind de pe un bolovan pe altul. Nu sunt prea multe 
persoane prin împrejurimi. 

— V-am remarcat în ziua în care am ajuns, altfel nu aș fi văzut 
pe nimeni, a intervenit Line. 

— Când aţi venit? 

— Sâmbătă. 

Gunnar B. a dat din cap și și-a mângâiat barba. 

— Exact. Era chiar după agitația din Gustand. Aţi auzit despre 
asta? 

Line a dat din cap și s-a întrebat dacă era cazul să îi spună că 
ea este cea care găsise al doilea cadavru, dar a preferat să lase 
lucrurile așa. 

— A fost destul de intens traficul de-a lungul coastei atunci, 
desigur. Una dintre bărci a rămas pe durata întregii sâmbete. Au 
mers înainte și înapoi de-a lungul malului toată ziua și au speriat 
păsările la stânca Mâkesjzera. Nu știu ce anume căutau. 

Bărbatul își ţinea capul înclinat în timp ce vorbea. Brusc a 
ridicat aparatul foto și l-a îndreptat spre ceva ce observase, dar 
prea târziu să-l mai poată surprinde pe film. 

— Aici trăiește un codalb, a explicat el. Este rar. Nu obișnuiesc 
să-și facă cuib atât de departe în sud. Este o femelă adultă. 
Anvergura aripilor are aproape 2,5 metri. 

S-a oprit. 

— Pot să vă arăt, a spus el și a înclinat camera. 

Felurite păsări au început să se perinde pe ecran înainte ca 
imaginea să se oprească la un vultur care plana maiestuos pe 
cerul cenușiu. 

— Am o serie în care prinde și un pește, a explicat bărbatul și 
a căutat în continuare. 

Imaginile s-au succedat prin faţa ochilor lui Line cu rapiditate. 

Înainte să reapară imaginea codalbului, pe ecran s-a ivit o 
șalupă gonflabilă cu un bărbat la bord. 

— Ce a fost asta? a spus Line. 

— Ce? 

— Barca. 

Bărbatul a derulat înapoi. 

— Asta e barca despre care am vorbit. A mers înainte și înapoi 
pe aici tot weekendul. Pilotul cerceta tot timpul terenul de-a 
lungul coastei, căutând în mod evident ceva sau pe cineva. 

Line a luat camera și s-a uitat la fotografie. Era o barcă mare, 
gri cu carenă din aluminiu și ponton gonflabil de-a lungul 
copastiilor. Ştia că poliţia cercetase cu elicoptere și câini după 
descoperirea cadavrului la cabana lui Thomas Ranningen, dar 
nu știa că folosise și bărci. Atunci, probabil ar fi găsit și barca 
eșuată dincolo de cabină, având un cadavru la bord. Această 
barcă nu avea marcat numărul de înregistrare sau 
naționalitatea. 

A încercat să studieze fața bărbatului din spatele timonei, dar 
detaliile erau prea mici pe ecran. 

— Nu cred că este poliţist, a spus ea. 

— Nu? Atunci, cine este? 

Line a ridicat din umeri. _ 

— Tatăl meu este poliţist, a spus ea. li pot trimite lui 
fotografia. 

Bărbatul a luat aparatul înapoi, reticent să renunțe la ceva 
atât de preţios pentru el. 

— Mă puteţi însoţi la cabană, sugeră Line. Așa, puteţi bea o 
ceașcă de cafea cât transferăm imaginile în computerul meu. 

Bărbatul și-a mângâiat barba din nou, a zâmbit și a aprobat 
din cap. 

49. 


— În Danemarca se numește soarele negru, a spus Gunnar B. 
de lângă fereastră. 

Line a numărat cinci linguri de cafea. 

— Ce anume? a întrebat ea și a umplut recipientul cu apă. 

— Atunci când mii de păsări zboară grupate într-un stol și 
acoperă soarele ca o eclipsă. Este o atracție turistică în fiecare 
toamnă în vestul peninsulei lutlanda. 

— Aţi fost acolo? 

— De nenumărate ori. 

Filtrul de cafea pornise. Line s-a îndreptat spre măsuţa de 
cafea și a deschis laptopul. 

— Pot să împrumut cardul de memorie? 

— Sigur. 

Gunnar B. a deschis aparatul de fotografiat, a scos cardul de 
memorie și i l-a dat lui Line. Ea l-a introdus în laptop, căruia i-a 
luat o vreme să deschidă simbolurile de pe el. A ales unsprezece 
imagini cu barca și le-a copiat în propriul PC. 

Pe când scotea cardul de memorie, era gata și cafeaua. 

A umplut două căni, oferindu-i una oaspetelui care se așezase 
pe canapea. 

— Ce credeți despre păsările moarte? a întrebat ea, prinzând 
cana între palme. 

Gunnar B. a privit-o atent pe deasupra cănii aburinde. 

— Păsări moarte vor cădea din ceruri, a spus el, citând parcă 
dintr-o carte. 

Apoi a început să râdă. 

— Nu asta spun profeţii apocalipsei? Acesta este primul semn 
că sfârșitul este aproape. 

El a clătinat capul. 

— În stolul pe care l-am văzut astăzi erau sute de mii de 
păsări. Rezultă că acele câteva sute de păsări moarte reprezintă 
doar un mic procent. Păsările mor tot timpul. 

— Dar din ce cauză ar fi putut să moară? s-a arătat curioasă 
Line. 

— În cazul în care codalbul plonjează spre stol în urmărirea 
prăzii, poate să ucidă o duzină numai bătând din aripi. Se poate 
ca altele să se fi speriat și să se fi lovit de copaci ori să fi murit, 
pur și simplu, din cauza epuizării. Păsările obosesc repede. 

— Am găsit două pe verandă afară, a explicat Line, arătând 
spre ușă. Înainte de asta, cred că au trecut zece ani de când nu 
am mai găsit o pasăre moartă, și atunci s-a lovit de fereastra 
casei. 

— Ar putea fi o afecţiune sau otrăvire, a spus bărbatul. Este 
posibil ca unele dintre ele să fi mâncat ceva ce nu le-a priit. 
Oamenii sunt nepăsători. Multe dintre mâncărurile pe care le 
pun în tăvițe sunt de-a dreptul periculoase. Resturi de mâncăruri 
grase care provoacă diaree și împiedică păsările să absoarbă 
substanţele nutritive. Mor în răstimp de o zi sau două. 

Au mai stat și au vorbit despre păsări aproape o jumătate de 
oră, apoi Gunnar B. s-a ridicat și i-a mulțumit pentru cafea. De 
îndată ce a plecat, Line s-a așezat în faţa calculatorului și a 
deschis pe întregul ecran una dintre fotografiile ornitologului. 

Rezoluţia era bună. Putea să mărească imaginea fără ca poza 
să-și piardă calitatea, pentru a-l vedea mai bine pe cel care 
stătea la timonă. Era aplecat puţin, cu o expresie severă. Ochii îi 
erau ascunși în spatele unei perechi de ochelari de aviator. Avea 
părul vâlvoi de la apa sărată și vânt. 

Nu purta nicio uniformă și nu părea să fie poliţist sau membru 
al unei alte unităţi de intervenţie. Mai mult, polițiștii lucrau 
întotdeauna în perechi. 

A apropiat și mai mult imaginea până când faţa individului s-a 
afișat complet, căutând detalii care puteau să-i dezvăluie 
identitatea. Purta un hanorac negru, pe care erau scrise un R 
mare și roșu pe piept și numele firmei Sailwear. A căutat 
cuvântul pe internet și a descoperit că era o marcă daneză. 

A procedat în același mod și cu șalupa. In spatele unuia dintre 
pontoane era printată cu litere albe denumirea RaveRib. A 
căutat-o și a dat peste site-ul unui producător danez de bărci. 

A apropiat imaginea complet și s-a lăsat pe spătarul 
scaunului. Barca era suficient de mare să fi venit direct din 
Danemarca pe mare, dar ce făcea aici? 

Line și-a dat seama că îi era foame. S-a ridicat și a mers la 
frigider. Unt și brânză. Asta era tot. Înainte să se așeze din nou, 
și-a mai turnat o cană de cafea. 

Indiferent ce anume căuta de-a lungul coastei, bărbatul din 
fotografie avea cu siguranţă legătură cu cazul de omucidere. 

A deschis mailul și a tastat adresa tatălui său, scriind în 
câmpul destinat subiectului cuvintele Observaţii despre o barcă 
suspectă. 

Astfel a scris câteva rânduri, menţionând numele, adresa și 
numărul de telefon al lui Gunnar B. Hystad și a atașat trei dintre 
fotografii. 

În timp ce se pregătea să-l trimită, și-a amintit că tatăl ei era 
plecat. A șters adresa lui de e-mail, a luat cartea de vizită a 
polițistului care o audiase și a introdus adresa acestuia. Apoi a 
apăsat Sena, s-a ridicat și a plecat la cumpărături. 

50. 


În camera de hotel, Wisting a terminat dușul chiar când 
începuse să-i sune telefonul mobil. Și-a înfășurat prosopul în 
jurul taliei și a ieșit din baie. Pe ecran nu apărea numele 
apelantului. A dus telefonul la ureche, s-a prezentat și a 
recunoscut vocea aspră a lui Leif Malm. 

— A apărut ceva nou? a întrebat Wisting. 

— Sunt câteva lucruri, dar am așteptat până acum să te sun. 
Presupun că ai destule de făcut astăzi. 

Wisting și-a trecut mâna prin părul ud. 

— Spune-mi, a zis el și s-a întors în baie. 

— Rudi Muller a fost în Larvik noaptea trecută. 

— În Larvik? 

— L-am urmărit din Oslo ieri după-amiază. S-a cazat la hotelul 
cel nou, Farris Bad. 

— Singur? 

— Da. 

— Ce a făcut acolo? 

— Nu știm. Nimeni dintre cei pe care îi cunoaștem nu au intrat 
și n-au ieșit din hotel și nu avem nici convorbiri interesante pe 
numărul pe care îl interceptăm. 

— Este încă acolo? 

— Nu, s-a întors devreme. 

Wisting a șters condensul de pe oglindă și s-a aplecat spre 
propria imagine. Rana suferită în atacul din urmă cu aproape o 
săptămână se vindecase, lăsând în urma ei o cicatrice de 
culoare roz-deschis. Și-a trecut mâna peste bărbie și a constatat 
că ar fi trebuit să se bărbierească înainte să facă duș. 

— Ce să însemne asta? a întrebat el. 

— Este posibil să fi fost în recunoaștere. Noaptea a plecat cu 
mașina și s-a plimbat pe străzile laterale din zonă timp de trei 
ore. A fost imposibil să-l urmărim, așa că a trebuit să renunţțam 
și să-l așteptăm la hotel. 

— Ar fi putut să se întâlnească cu cineva? 

— Nu, am montat un GPS pe mașină după ce s-a cazat la 
hotel și a fost în mișcare tot timpul. 

— Afirmi că a venit să studieze zona. Vrei să spui că ţinta 
jafului s-ar putea afla în Larvik? 

Răspunsul a sosit mai repede și mai sigur decât și-ar fi dorit 
Wisting. 

— Da. 

Nu a mai spus nimic și a așteptat continuarea. 

— Norsk Kontantservice (NOKAS)? are cinci centre unde 
gestionează sumele în numerar. Unul se află în Larvik. Știm că 
de mai mult timp circulă diverse planuri despre un jaf. Se pare 
că planul a fost pus la punct în cele mai mici detalii, dar, până 
acum, nu a acţionat nimeni. Riscurile sunt foarte mari, dar după 
Anul Nou centrul va fi mutat în Oslo. Dacă vor acţiona, trebuie 
să acționeze în această toamnă. 

Wisting a dat din cap. Ştia că, la un moment dat, circulaseră 
niște planuri vizând atacarea unei sucursale din oraș a Norges 
Bank, dar înainte să fie jefuită sucursala din Stavanger. Îl 
surprindea, totuși, că existau planuri pentru jefuirea centrului 
companiei responsabile de manipularea și transportarea 
sumelor cash. 

— Crezi că Rudi Muller a cumpărat planurile? 

— Totul conduce spre ideea că este interesat să le preia 
contra unui procent din valoarea prăzii. Acum o oră am obţinut 
lista oaspeților de la hotel. Una dintre celelalte persoane cazate 
peste noapte a fost Svein Brandt. 

Numele îi era cunoscut lui Wisting, dar i-a permis șefului 
secţiei de informaţii clasificate să continue. 

— Svein Brandt este o persoană importantă în lumea 
interlopă din zona Østland. Numele său apare în precedentele 
rapoarte cu privire la posibilele planuri de jefuire a centrului 
NOKAS din Larvik. Trăiește în Spania, dar se pare că e în vizită în 
Norvegia. 

Wisting a încercat să asimileze informaţia. 

— informatorul ce spune referitor la asta? 

— Nu a mai ţinut legătura cu noi, dar sperăm să stabilim o 
întâlnire în această după-amiază. 

— Cât de iminent crezi că este? 

— Probabil că este vorba despre câteva zile. Rudi este presat. 

Wisting și-a mângâiat firele de barbă. 

— Am bilet de întoarcere pentru mâine, dar nu știu dacă pot 
reveni, a spus el. N-am obținut mai nimic aici. 

— Stai cât este necesar, l-a îndemnat Malm. Ne descurcăm 
noi cu asta. 

— Ce plan aveţi? 

— Controlăm mediul. Rudi va avea nevoie de trei sau patru 
oameni ca să ducă planul la îndeplinire. În plus, are nevoie de 
echipamente. Mașini și arme. De obicei, primim semnale când 
se pregătesc astfel de lucruri. De asemenea, ne așteptăm în 
continuare la sprijin din partea informatorului. 

— Cum procedăm dacă aflăm când și unde vor acţiona? 

— La urma urmelor, asta este o decizie pe care trebuie să o ia 
unul dintre șefii voștri, dar eu aș recomanda o măsură ofensivă. 
Să-i prindem acolo și atunci. Alternativă ar fi să luăm măsuri 
preventive și să stăm la vedere, sau să le dăm de înțeles că 
suntem pe urmele lor, dar nu am face decât să amânăm jaful 
până la o dată despre care nu vom avea informații. 

Wisting era de acord. De altfel, tot ce ar rezulta în urma unor 
astfel de evenimente ar ajuta la elucidarea cazului de omor. 

— L-aţi găsit pe Trond Holmberg? a întrebat el. 

— A fost scos dintre resturile carbonizate în urmă cu patru 
ore. Cel puţin ce a rămas din el. Avem craniul și dantura. 
Evident, a fost simplu pentru odontologul criminalist să confirme 
că a fost el. Va mai dura până stabilim dacă există urme ADN, 
dar criminaliștii erau optimiști. 

Wisting a prins telefonul sub bărbie și și-a luat lenjerie curată 
din geamantan. 

— Cauza incendiului? a întrebat el. 

— N-am vești bune. Idiotul era un motociclist împătimit și 
avea două motociclete în camera de zi, adică două rezervoare 
de benzină. A fost găsit lichid inflamabil în mai multe locuri, dar 
va fi greu de stabilit dacă au vreo legătură cu cauza incendiului. 

Au mai schimbat câteva cuvinte și Leif Malm i-a promis lui 
Wisting să-l ţină la curent cu noutățile. 

Wisting s-a îmbrăcat, a ieșit în hol și a bătut la ușa lui Martin 
Ahlberg. Trebuia să vorbească despre revenirea în țară. Simţea 
brusc că era prea departe de inima evenimentelor iminente. 

51. 


Camera de hotel a lui Martin Ahlberg era puțin mai mică decât 
cea a lui Wisting, însă decorată într-o manieră la fel de elegantă, 
cu o carpetă roșu-aprins pe podea și cu tablouri cu scene din 
orașul vechi atârnate pe pereți. 

— Avem o identificare certă, a spus Ahlberg și s-a așezat în 
fața calculatorului de pe biroul masiv. Interpolul confirmă că 
persoana din ambarcaţiunea cu vâsle era Darius Plater. 

Wisting s-a aplecat spre ecranul pe care era deschis un e-mail 
cu logoul Organizaţiei Internaţionale de Cooperare a Forțelor 
Poliţiei. 

— În sfârșit, a zis el. Mâine vom pleca dimineaţa devreme. 
Acasă se întâmplă lucruri care ne obligă să nu mai amânăm 
întoarcerea. 

Ahlberg a luat un pix în mână, s-a întors spre Wisting și l-a 
vârât în gură, cu o expresie întrebătoare. 

Wisting i-a explicat pe scurt cum evoluase în paralel ancheta 
în ţară. 

Pot să-ți împrumut calculatorul? a întrebat el. 

— Desigur. 

Martin Ahlberg s-a delogat și i-a făcut loc lui Wisting. 
Calculatorul său era dotat cu un program care îi permitea să 
acceseze sistemele poliţiei prin intermediul unei conexiuni 
mobile criptate. Era o soluţie foarte costisitoare, motiv pentru 
care Wisting nu solicitase una și pentru el. De obicei, era la 
birou atunci când se petreceau anumite evenimente și nu dorea 
să-și ducă munca și acasă. 

E-mailurile s-au încărcat rapid imediat după ce s-a conectat la 
sistem. Le-a sortat în funcţie de relevanţa faţă de caz și le-a 
parcurs expeditiv. Majoritatea vizau formalităţi și informații 
banale. 

— Eşti gata pentru cină? l-a întrebat Ahlberg. Încercăm într-un 
alt loc? 

Wisting a aprobat în timp ce deschidea un alt e-mail. 
Expeditorul era Benjamin Fjeld. Subiectul: Furnizor de droguri 
danez în apele norvegiene. Mesajul era prioritar. 

Am încercat să te sun, era fraza de început a mesajului trimis 
de tânărul poliţist. 

Wisting și-a pipăit buzunarele pantalonilor și și-a dat seama 
că lăsase telefonul mobil în cameră. 

A continuat să citească. Mesajul prezenta pe scurt cum un 
ornitolog în vârstă fotografiase a doua zi după descoperirea 
cadavrului o ambarcaţiune cu motor care se plimbase în sus și 
în jos pe toată coasta fiordului Gustand, ca și cum ar fi căutat 
ceva. Cercetările au relevat că barca era de producţie daneză, 
iar fotografia a fost trimisă Poliţiei daneze. Bărbatul de la bord a 
fost identificat drept Klaus Bang, cunoscut Poliţiei daneze pentru 
multiple infracţiuni cu stupefiante. 

Wisting a deschis fișierul atașat și a ales imaginea în care era 
surprinsă barca cu bărbatul studiind cu atenţie zona în care se 
afla. Deși ochii îi erau acoperiţi cu o pereche de ochelari 
întunecaţi, nu era dificil pentru cei care îl cunoșteau să-l 
identifice. 

A scris un scurt mesaj de răspuns, prin care confirma că 
primise e-mailul și recomanda ca Benjamin Fjeld să îi informeze 
și pe ceilalţi membri ai echipei de anchetă. Apoi a redirecționat 
mesajul și către Leif Malm, solicitându-i să coroboreze datele cu 
propriile informaţii. 

Noile date erau un important pas înainte în efortul de a-și crea 
o imagine de ansamblu cu privire la cele întâmplate. Confirmau 
spusele  informatorului secției de servicii secrete a 
inspectoratului de poliţie din Oslo referitor la un transport 
nereușit de droguri către Rudi Muller. Totuși, era ceva care nu 
se potrivea în tot acest tablou. Sursa informase poliţia că se 
presupunea că unul dintre  curierii care  traversaseră 
strâmtoarea Skagerrak fusese ucis într-un schimb de focuri și 
oamenii din jurul lui Rudi Muller credeau că era cel găsit în 
ambarcaţiunea cu vâsle. Acum fusese identificat sub numele de 
Darius Plater din Lituania. Nu era niciun motiv care să susţină 
teoria că venise pe mare dinspre Danemarca. Atunci, pe cine 
căuta bărbatul din șalupa gonflabilă care a patrulat de-a lungul 
coastei? 

Imaginea de pe ecran nu i-a oferit niciun răspuns. S-a delogat 
de la sistem, după care s-a ridicat. 

Ahlberg stătea în picioare și căuta printre posturile de la 
televizor. 


VP - 207 


— Mergem să mâncăm? a întrebat el. 

Wisting nu vedea niciun motiv să-l informeze pe Martin 
Ahlberg despre noile descoperiri. 

— Mai întâi trebuie să dau un telefon, a spus el și s-a dus spre 
ușă. Ne întâlnim pe hol în cincisprezece minute. 

Wisting a format numărul lui Nils Hammer care i-a răspuns 
imediat. 

— Ai vorbit cu Benjamin Fjeld? 

— Am primit un e-mail de la el, a răspuns Wisting. Este foarte 
interesant și o treabă temeinic făcută. Apropo, cum a găsit 
martorul? 

— Line a dat peste el din întâmplare la cabană. 

Wisting s-a încruntat și a privit pe fereastră la întunericul care 
se pregătea să învăluie orașul. 

— Line? 

| se părea ciudat că preferase să-i comunice informaţia lui 
Benjamin Fjeld și că nu-l contactase pe el. 

— Da, el a audiat-o, a explicat Hammer, ca și când i-ar fi citit 
gândurile. A văzut un bărbat și o dubiţă în ziua în care a venit la 
cabană și s-a dovedit a fi un ornitolog. 

Wisting a schimbat subiectul. 

— Ai vorbit cu Leif Malm? a întrebat el în schimb. 

— Acum vreo cinci minute, a spus Hammer. Zvonurile despre 
existenţa planurilor de jefuire a Kontantservice de pe strada 
Elve corespund cu rapoartele făcute de serviciul lor de protecţie, 
conform cărora transporturile de bani au fost supravegheate. 
Rapoartele de acum șase luni arată că o mașină a fost parcată 
în repetate rânduri vizavi de calea de acces pentru 
autovehiculele din centru. S-a dovedit că plăcutele de 
înmatriculare erau furate. Deci, ceva se întâmplă. 

— Pot ajunge acasă cel mai devreme vineri, a zis Wisting. 

— Se pare că oamenii de la Oslo gestionează foarte bine 
situaţia, a continuat Hammer. Noi ne ocupăm de infrastructura 
locală. Sunt câteva breșe de securitate care fac din centru o 
ţintă perfectă. În principal, clădirea nu a fost gândită pentru a 
stoca bani. Mai sunt și alţi chiriași în aceeași clădire și condiţiile 
nu sunt optime. Este unul dintre motivele pentru care 
centralizează și relochează întreaga afacere. 

— Despre ce sumă vorbim? 

— Au șapte mașini care colectează și transportă bani în toată 
zona Østland. Se estimează că fiecare mașină transportă 15 
milioane de coroane, dar acest total este depășit constant. Cel 
mult pot avea 80 de milioane rămase peste noapte, dar este 
improbabil să fie atât zilele acestea. Depinde în totalitate de 
vânzările magazinelor. 

— Când notificăm conducerea companiei? 

— Va fi mâine o întâlnire cu șefii inspectoratelor. Vor mai 
participa Leif Malm și câțiva colegi din Oslo. 

Wisting a dat din cap ca pentru sine. Inţelesese că Hammer 
deținea controlul. 

— Alte noutăți? s-a interesat el. 

Mortensen a identificat arma găsită aruncată în barca 
lituanianului mort. A fost furată dintr-o cabană din Tjame cu 
două zile înainte de omorul nostru. Evident, grupul a dat 
târcoale prin zonă. Au spart nouă cabane într-o singură seară. 

Au mai discutat anumite aspecte practice referitoare la 
personal și resurse. Cât au vorbit, Wisting s-a gândit la ce se 
întâmplase în seara de vineri, din urmă cu aproape o săptămână 
în Nevlunghavn. 

— Cât de bine am cercetat zona? a întrebat el. 

— Am folosit câini și elicoptere în noaptea crimei, dar nu a 
fost cercetată în amănunt. Am acordat prea puţină atenţie 
terenului accidentat pe considerentul că un criminal care fuge ar 
alege cea mai simplă cale. A trecut timpul și am lăsat-o baltă. 

— Deci, ar mai putea fi locuri în care nu am ajuns? 

— Da, nu cred că criminaliștii au fost în zona împădurită. 
Cercetările ar dura săptămâni întregi, dacă nu caută ceva 
anume. 

— Vreau să organizezi noi căutări în zonă, a spus Wisting. 
Asigură-te că fiecare metru pătrat de teren este verificat. 

— Foarte bine, dar ce anume căutăm? 

Wisting a inspirat profund înainte să răspundă. Era doar o 
ipoteză, dar nu apăruse din senin. 

— În noaptea aceea, ceva nu a mers deloc conform planului, a 
zis el. Cred că vom căuta încă un cadavru. 

După ce a aranjat cumpărăturile pe rafturile din bucătărie, 
Line și-a luat un măr, o pătură și ziarul pe care îl cumpărase de 
la magazin și a ieșit pe verandă. A îndoit pătura și a pus-o pe 
prima treaptă de sus, după care s-a așezat pe ea și s-a sprijinit 
de stâlpul care susținea acoperișul. Inchizându-și ochii, și-a 
întors capul spre soarele tomnatic. Undeva, în apropiere, o 
ciocănitoare bătea în scoarța unui copac. 

A mușcat din măr, savurând priveliștea oferită de fiord. 
Aștepta deja cu nerăbdare să-și petreacă verile aici. 

O briză ușoară mângâia coroana unui copac din apropiere, 
purtând frunzele, una după alta, pe pământ. 

Cazul la care lucra tatăl său nu mai era pe prima pagină, dar 
redactorul îi acordase alte două pagini mai spre finalul ziarului. 
Toate informaţiile erau deja vechi. Ziarul fusese publicat cu zece 
ore în urmă, iar versiunea sa electronică îi oferise, deja, 
elemente noi. 

A găsit și un titlu despre incendiul din clădirea de 
apartamente din Grorud, unde dispăruse fratele iubitei lui Rudi 
Muller. Incendiul fusese intens și exploziv. Din apartamentele și 
locuințele învecinate fuseseră evacuate 27 de persoane. O 
femeie mai în vârstă avea probleme cardiace și fusese 
transportată la spital. Pe lângă apartamentul persoanei în vârstă 
de 23 de ani declarată dispărută, alte două apartamente erau 
inutilizabile din cauza distrugerilor provocate de flăcări, fum și 
apă. Echipele de pompieri luptaseră cu flăcările timp de o oră și 
jumătate ca să le ţină sub control. Polițistul responsabil de 
operaţiuni fusese intervievat și explicase că era prea devreme 
pentru a ști cauza incendiului; criminaliștii urmau să intervină 
imediat ce era posibil. 

Articolul era scris de unul dintre jurnaliștii mai experimentați 
din redacţie. Era neobișnuit. În mod normal, redactorul-șef 
repartiza o astfel de știre unui reporter oarecare. Asta putea 
însemna că era mai mult la mijloc decât lăsa textul să se 
înțeleagă. 

A terminat de mâncat mărul și a aruncat cotorul în tufișuri. 
Degetele i se învinețiseră din cauza frigului și, în clipa în care a 
terminat de frunzărit ziarul, s-a ridicat și a intrat în cabană. 

Așezată pe canapea, s-a conectat la sistemul informatic al 
redacţiei. Era o platformă eficientă și flexibilă care facilita 
jurnaliștilor colaborarea la diferite proiecte și obţinerea de 
informații. 

A găsit dosarul creat de reporter despre incendiu. Acesta 
fusese modificat după publicarea ziarului și, cu siguranţă, 
versiunea online era actualizată. Suplimentar, jurnalistul postase 
o știre similară la ora 12:32, în care menţiona că printre resturile 
carbonizate fusese găsită o victimă. A lăsat lectura acelui articol 
pentru mai târziu, căutând în schimb în dosarul electronic 
informaţii suplimentare și materiale care nu fuseseră utilizate în 
textul articolului. 

A găsit repede confirmarea că persoana dispărută era Trond 
Holmberg, în vârstă de 23 de ani. 

La cuvintele-cheie aferente textului a descoperit că o sursă 
anonimă din cadrul departamentului de pompieri declarase că 
incendiul a fost provocat. Poliţia era de aceeași părere. La fața 
locului fuseseră chemați criminaliști în număr deosebit de mare, 
iar poliția efectuase verificări preliminare în tot cartierul, din ușă 
în ușă. Ofițerii responsabili erau neobișnuit de reticenţi în a oferi 
detalii. 

Holmberg era cunoscut de poliţie. De asemenea, era un 
apropiat de-al lui Rudi Muller. Una dintre sursele jurnalistului 
credea că se întâmpla ceva în jurul lui Muller. Din cauza unei 
afaceri nereușite, el ajunsese să datoreze foarte mulţi bani. 
Concluzia era că subiectul putea evolua și era nevoie de mai 
mult spaţiu în ziar. Nu putea fi ignorată nici posibilitatea ca 
incendiul să fi fost provocat cu scopul de-a masca o altă 
infracţiune. 

Line și-a simţit gura uscată. Rudi Muller era, de bună seamă, 
un nume familiar reporterului de investigaţii. După cuvintele 
folosite, Muller părea să fie renumit în lumea interlopă. 

A selectat numele și l-a copiat în motorul de căutare. 

Rezultatele au apărut rapid. Rudi Muller era menţionat de 
unsprezece ori. Una dintre note se baza pe spusele unui 
informator al poliției, care îi făcuse o descriere amănunțită. 
Provenea dintr-un grup restrâns de infractori din Sagene, care 

deveniseră mai agresivi spre finalul anilor '90 și jefuiseră 
magazine de bijuterii și electronice. Apoi reinvestiseră profiturile 
ilicite în afaceri cu droguri. Era cunoscut pentru metodele 
violente și, în prezent, se erija ca lider al unei rețele de 
criminalitate aflate în centrul traficului cu droguri din capitală. 

A găsit și o sentinţă prin care Muller fusese condamnat la șase 
luni de închisoare după ce a fost arestat pentru că intrase 
înarmat cu un pistol într-un local. Ulterior, poliţia i-a 
percheziționat apartamentul și a descoperit acolo o mitralieră și 
material explozibil. 

Una dintre ultimele pagini de internet făcea trimitere la o 
serie de articole despre spălarea banilor în industria 
restaurantelor. Pe Line au trecut-o fiorii când a citit că poliția 
suspecta că partea ce-i revenise lui Muller din jaful de anul 
trecut de la un magazin de bijuterii de pe strada Karl Johans 
fusese investită în restaurantul Shazam Station. 

Inainte, Rudi Muller fusese un infractor activ, dar acum parcă 
lucra din umbră, părând intangibil. 

Line a înghiţit în sec, a luat o gură de aer și a simţit că-i 
îngheață inima. 

O femeie bătrână le-a zâmbit când au ieșit din restaurant. 
Stătea pe un sac de cânepă și întindea o mână murdară înspre 
ei. 

Wisting i-a dat câteva monede pe care le avea prin buzunare. 
Ea a făcut o plecăciune și i-a multumit. 

La următorul colț de stradă erau înșiraţi alți cerșetori. Copiii 
stăteau în poalele mamelor și strigau Prasom! Prasom!” cu ochii 
rugători. 

Wisting a trecut pe lângă ei fără să le dea bani, pentru că nu 
mai avea mărunt. Mai departe, în faţa unui magazin Gucci 
stătea un orb. Cutiuţa de tablă din faţa lui era aproape goală. 
Lângă zidul clădirii care se afla în spate, un alt cerșetor dormea 
întins după ce se îmbătase criță cu vodcă. 

Au mers către hotel fără să schimbe o vorbă. Wisting a 
refuzat să mai bea ceva la bar și a urcat direct în cameră. Și-a 
aruncat pantofii din picioare, și-a atârnat jacheta pe spătarul 
unui scaun și s-a întins pe pat. A rămas așa pentru o vreme, 
dând frâu liber gândurilor. Avea sentimentul că ancheta se 
îndrepta spre un deznodământ dezastruos. Trebuia să discute 
despre o alternativă cu Leif Malm înainte de întâlnirea de mâine, 
respectiv despre arestarea lui Rudi Muller pe baza informaţiilor 
pe care le aveau. Era riscant, nu în ultimul rând, pentru 
siguranţa informatorului poliției din Oslo. 

Principalul obiectiv al poliţiei era să prevină și să combată 
infracționalitatea. Procedând astfel, protejau oamenii ca să nu 
devină victimele unor infracțiuni și îi cruțau pe cei cu porniri 
criminale de încarcerări îndelungate. 

Totuși, nu aveau probe care să demonstreze că Rudi Muller 
era implicat în omucidere. Însă o arestare putea oferi probe noi. 
Era ca și cum ar arunca pietre în apă. Din valurile produse 
puteau ieși la suprafaţă informaţii pe care să le folosească 
împotriva lui, dar nu prezentau nicio garanţie pentru succes. 
Exista riscul să fie disculpat în totalitate. 

Vă rog! Vă rog! (în lituaniană în original). 

Și-a pus mâinile după cap și și-a amintit că în acea zi nu 
vorbise cu Suzanne. A luat telefonul, a format numărul și a știut 
că se va simţi mai bine doar auzindu-i vocea. 

— A fost foarte frumos astăzi, a spus ea. Am făcut o plimbare 
lungă după ce am plecat de la serviciu. 

— Nu ai mers la cabană, la Line? 

— Nu. Am sunat-o. Era la cumpărături atunci. 

— Cum se simte? 

— A fost Tommy pe acolo. 

— De ce? 

A auzit-o pe Suzanne oftând și ezitând înainte să răspundă. 

— A petrecut noaptea acolo. 

Wisting a gemut involuntar și a închis ochii din nou. 

— S-au împăcat? 

— Nu am înțeles de ce, dar el a ajuns acolo târziu noaptea 
trecută și până la cabană umblase mult timp prin ploaie. A 
trebuit să-l lase să stea până dimineaţa. 

— Ce voia? 

— Să discute cu ea. Cu siguranţă nu este ușor pentru niciunul 
dintre ei. l-am spus că îi voi face o vizită mâine. Sunt curioasă să 
văd cum arată cabana. 

Conversaţia a luat altă întorsătură. Suzanne i-a povestit 
despre meșterul care mai avea puţin și termina lucrul la ea 
acasă și despre o ședință strategică la care participase la 
muncă, după care l-a întrebat cum îi mersese lui în ziua 
respectivă. 

Wisting i-a povestit despre sărăcia pe care a văzut-o și despre 
oamenii care trăiau fără nicio speranţă de viitor. 

— Asta îi determină să vină aici și să comită jafuri, a comentat 
Suzanne. 

— Ce vrei să spui? 

— Este șansa lor la o viață mai bună. 

Wisting n-a răspuns, gândindu-se că probabil avea dreptate. 

— Acum ce vei face? a întrebat el, observând că era trecut de 
ora unsprezece în Norvegia. 

— Tocmai începe un film pe TV2, a răspuns ea. Mă gândeam 
să mă uit la el înainte să mă culc. 

Wisting a luat telecomanda. 

— Aici sunt doar posturi finlandeze și suedeze, a explicat el. 

— Filmele suedeze sunt bune, a râs Suzanne. 

Și-au urat noapte bună și au închis. 

Wisting a citit pe ecranul televizorului: You have 1 message”. 

A apăsat tasta OK de pe meniul interactiv și a primit un mesaj 
care îl informa că îl aștepta o scrisoare la recepție. 

S-a ridicat, și-a pus pantofii și a coborât cu liftul. La recepţie a 
spus numărul camerei, iar femeia de acolo a scos un plic maro 
pe care era scris Mr. Wisting. 

Wisting l-a întors pe toate fețele. Nu scria de la cine este. 

— Când a sosit? a întrebat el. 

Recepţționera nu știa cu exactitate. 

— Cam în urmă cu trei ore, a zis ea. 

— Cine l-a adus? 

— Un taximetrist. 

I-a mulțumit pentru informaţii și a deschis plicul, îndreptându- 
se spre lift. Conţinea un mesaj scurt, scris neîngrijit de mână. 

Talk about Darius Plater. 

Come to number 1 Birutes gatve. 

Midnight. Alone. 

Please”. 


24 Aveţi un mesaj (în engleză în original). 
25 Vorbim despre Darius Plater. Vino la Birutes gatve numărul 1. Miezul nopţii. Singur. 
Te rog (în engleză în original). 

55. 


Wisting s-a oprit în dreptul liftului de la hotel, uitându-se de-a 
lungul coridorului de-o parte și de alta, cântărind meditativ 
plicul. Peste tot se auzeau voci estompate, vorbind în diferite 
limbi. O femeie, care purta o fustă neagră până la genunchi și 
care stătea la bar, s-a uitat la el fără să atragă privirile celorlalţi. 
Nimeni nu părea să-i urmărească. 

Singura explicaţie era aceea că atacatorul pe care îl urmărise 
printre tarabe în piața Gariunai, mai devreme în acea zi, vorbise 
cu șoferul de taxi care îl adusese înapoi la hotel. Ar fi putut să-i 
afle numele de pe internet. Lumea era tare mică. Nu ar fi fost de 
mirare dacă ar fi urmărit știrile despre cazul în care erau 
implicaţi. El însuși apărea în aproape toată presa norvegiană, cu 
nume și fotografii. Apăsând câteva taste puteau să traducă 
automat în lituaniană. 

S-a întors la recepţie și a cerut o hartă. Femeia a scos o 
broșură pentru turiști și a desfăcut pagina din mijloc. Cu un gest 
exersat, a făcut o cruce pe la mijlocul hărții, explicându-i faptul 
că acolo era plasat hotelul lor. 

— Unde mergeţi? 

Wisting a privit în jos la hârtia pe care o ţinea în mână. 

— Birute Gatve. 

Ea a repetat numele străzii, pronunţându-l corect, și a dus 
pixul spre partea de est, mișcându-l de-a lungul malului râului 
care despărțea orașul în două. 

Wisting i-a mulțumit și a împăturit harta. Ceasul de pe 
peretele din spatele ei indica ora 23:26. Se părea că până pe 
Birutes Gatve făcea zece minute cu taxiul. 

Liftul l-a dus înapoi la etajul al patrulea. S-a oprit în fața ușii 
camerei lui Martin Ahlberg și a ridicat mâna să bată în ea, dara 
renunțat și s-a închis în camera sa. 

Când ceasul a indicat ora unsprezece și jumătate, s-a 
îmbrăcat și a coborât în hol. Înainte să iasă din camera de hotel, 
a desfăcut hârtia pe care erau trecute ora și locul întâlnirii și a 
lăsat-o pe mijlocul mesei. 

În faţa intrării hotelului, patru taxiuri își așteptau rândul la 
marginea  trotuarului. Şoferul din primul taxi l-a privit cu 
optimism. Wisting și-a strâns jacheta în jurul trupului, a 
traversat și a parcurs jumătate de stradă înainte de a opri un 
taxi oarecare, aflat în trafic. 

S-a așezat pe bancheta din spate și i-a dat șoferului o hârtie 
pe care notase adresa. Bărbatul a zâmbit, a dat din cap și, 
înainte să pornească, a spus câteva cuvinte în limba lui 
maternă. Au trecut prin fața magazinelor întunecoase și a 
depozitelor cu parcări goale. La radio se auzeau ritmurile 
complexe ale unei trupe slave. 

S-au oprit lângă un stadion înconjurat de un gard de sârmă. 
Şoferul a arătat cu degetul și a întrebat ceva. Wisting n-a 
răspuns, așa că taximetristul a înaintat până în fața unui club 
întunecat și a făcut semn spre contor. 

Wisting a plătit și a coborât. Dinspre râu bătea un vânt rece, 
aducând cu sine un miros îngrozitor. 

După ce taxiul a ieșit din peisaj, Wisting a rămas singur într- 
un loc nepopulat. In jur se vedea doar licărul luminilor din orașul 
de peste râu. Un bec din stâlpul de deasupra lui proiecta o 
lumină slabă pe asfaltul gri și pe zidul clădirii din spatele său, de 
pe care se desprindea tencuiala. Pe o pancartă atârnau bucăţi 
rupte de hârtie pe care se repera cuvântul futbo/as. Fotbalul era 
un limbaj pe care îl înțelegea oricine. 

S-a uitat la ceas. Mai erau trei minute până la miezul nopții. 

Ochii i s-au deprins cu întunericul. A făcut câţiva pași în afara 
conului de lumină și a observat silueta unei dubiţe pe aleea 
dintre două depozite înnegrite, la circa 60 de metri depărtare. 
Avea farurile stinse și motorul oprit, în fața capotei, a zărit 
licărul unei țigări. 

— Mister Wisting? a spus, deodată, o voce din spatele său. 
Wisting s-a întors și s-a trezit faţă în faţă cu bărbatul care îi 
atacase în urmă cu aproape o săptămână. Faţa lui lată era 
neîngrijită, având barba nerasă și o iritaţie în jurul gurii. Purta o 
jachetă sport de culoare albastru-închis, destul de strâmtă la 
umeri. Ambele mâini erau vârâte în buzunarele laterale. 

— Mister Wisting from Norway?” a repetat el. 

Wisting a confirmat, dând din cap. 

— Mister Muravjev. 


26 Domnul Wisting din Norvegia? (în engleză în original). 

Farurile dubiței s-au aprins și vehiculul s-a apropiat de ei. 
Şoferul a coborât și a aruncat mucul de ţigară. A dat ocol mașinii 
și a deschis ușa laterală. 

Mâna lui Muravjev s-a încolăcit în jurul unui obiect din 
buzunarul drept al hainei și i-a făcut semn lui Wisting să ridice 
mâinile. 

Șoferul l-a pipăit și i-a luat telefonul mobil, portofelul și 
pașaportul. 

Wisting a protestat. 

— English not gooa?', a spus Muravjev, dar a reușit să explice 
că Wisting urma să primească lucrurile înapoi după ce vor 
termina discuția. 

l-a făcut un semn cu capul din care a înțeles că trebuia să 
urce în dubiţă. 

Wisting a ezitat, dar a urcat. 

Muravjev l-a urmat și a închis ușa în urma lor. Mirosea 
puternic a vaselină, ulei de motor și cauciuc. Un bec de lângă 
cabina șoferului l-a ajutat să găsească un arc de roată pe care 
să se așeze. 

Au mers în liniște. Wisting a încercat să se concentreze la 
drum. A memorat curbele la stânga și la dreapta, zonele în care 
frânau și în cele în care accelerau, dar a pierdut destul de 
repede șirul. La un moment dat sunetul făcut de șasiu s-a 
modificat, sugerând că au trecut peste un pod, dar asta nu îl 
ajuta să-și dea seama de direcţia în care mergeau. 

După aproape douăzeci de minute mașina s-a oprit. Cheia a 
fost scoasă din contact și o portieră s-a deschis, în dreptul lor s- 
a căscat ușa unui garaj. O lumină orbitoare a inundat interiorul 
dubiţei și atunci l-a recunoscut pe șofer - era unul dintre 
membrii Cvartetului Paneriai, pe nume Algirdas Skvemelis. 

Wisting a coborât din mașină, neștiind ce-l așteaptă. A înghiţit 
în sec, și-a șters cu mâna transpiraţia de pe buza superioară și a 
încercat să-și ascundă teama. 

Erau într-un depozit abandonat. Aerul era rece și umed, cu 
miros de fân și paie. Probabil erau undeva la țară. 

Muravjev s-a apropiat de o ușă de oţel. Zgomotul a răsunat în 
spaţiul imens când a scos din ea niște bolţuri mari, iar pe podea 
au căzut fragmente de rugină. 


27 Engleza nu e bună (în engleză în original). 

Au traversat un mic labirint de coridoare și scări până când au 
ajuns la o încăpere slab luminată, cu leduri în tavan. Era 
decorată ca o cameră de zi, cu o canapea uzată, câteva scaune 
rupte și o măsuţă în faţa unui televizor. De-a lungul zidului erau 
șiruri de șifoniere vechi. Peste tot era un miros înțepător de 
transpiraţie și haine umede. 

In celălalt capăt al camerei s-a deschis o ușă și a apărut un 
bărbat cu gâtul butucănos, nasul turtit și ochi mici. Wisting l-a 
recunoscut din fotografiile pe care i le arătase Martin Ahlberg. 
Era cel de-al treilea membru al grupului care comisese seria de 
jafuri din Norvegia. A închis ușa în urma lui, i-a întins mâna și s-a 
prezentat. Teodor Milosz. 

Vorbea bine engleză și l-a rugat pe Wisting să ia loc pe 
canapea. 

— Imi pare rău pentru toate astea, a spus el și s-a așezat în 
partea opusă a canapelei. Dar întreaga situaţie în care am ajuns 
ne face să ne simțim nesiguri și supuși pericolului. 

— Inţeleg, a spus Wisting, auzindu-și teama din propria voce. 

Frica îi crescuse în intensitate de când se trezise singur lângă 
terenul de sport. 

— Ce v-a adus la Vilnius? l-a întrebat bărbatul din faţa sa. 

Ceilalţi doi lituanieni stăteau fiecare pe câte un scaun. Wisting 
a încercat să-și controleze respiraţia. Și-a relaxat mintea 
încercând să gândească mai limpede. 

— Anchetez uciderea lui Darius Plater, a spus el. 

In cameră s-a lăsat liniștea. Undeva, în clădire, era pornit un 
ventilator. 

— Spune-ne cum a murit, l-a rugat Teodor Milosz. 

— L-am găsit într-o barcă, a explicat Wisting. A fost împușcat 
de două ori în abdomen. Credem că era urmărit de cineva și s-a 
ascuns la bord. A murit din cauza sângerării. 

— Ştii cine l-a ucis? 

Wisting a clătinat din cap. 

— Nu știm nici cine, nici de ce. 

Muravjev a intervenit în discuţie și a spus ceva în lituaniană. 
Teodor Milosz a schimbat câteva cuvinte cu el, după care și-a 
îndreptat din nou atenţia spre Wisting. 

— De ce aţi venit aici? Ce doriţi de la noi? 

— Aţi fost acolo când a murit, a răspuns Wisting. Spuneţi-mi 
ce s-a întâmplat. 

Teodor Milosz a tradus. Muravjev dădea din mâini în timp ce 
vorbea. 

— Ce se va întâmpla cu noi? a întrebat Teodor Milosz. 

— Ce vreţi să spuneţi? 

— Vom fi pedepsiţi? 

— Sunteţi suspectaţi de comiterea mai multor furturi calificate 
din cabanele din zonă, dar nu pentru asta sunt aici. Nu acesta 
este obiectul cazului. Este vorba despre a-i face dreptate lui 
Darius. 

După traducerea răspunsului a urmat un nou schimb de idei. 

— Ce va face poliţia norvegiană cu cazurile de furt? 

Wisting s-a gândit puţin înainte să răspundă. 

— Nu vă pot oferi nicio amnistie. Dacă reveniți în Norvegia, 
riscaţi să fiți pedepsiți. 

Muravjev s-a ridicat de pe scaun. Și-a pus ambele mâini pe 
cap. Vocea îi era plină de disperare atunci când vorbea. 

Teodor Milosz a tradus: 

— Presupun că trebuie să venim în Norvegia dacă va fi un 
proces? 

Wisting a dat din cap. 

— Da, va trebui, dar sunt sigur că procurorul va fi înţelegător 
dacă veți contribui la clarificarea situaţiei. 

Acum Muravjev a ridicat glasul de-a binelea. 

— Dar nu știm nimic! 

— Știţi mai mult decât noi, a obiectat Wisting. Eraţi acolo 
când s-a întâmplat. Am nevoie de cineva care să vorbească în 
numele lui Darius. 

Cei trei bărbaţi au continuat să discute în limba maternă. În 
final, Muravjev a clătinat din cap și s-a așezat. Teodor Milosz și-a 
pus antebraţul stâng pe genunchi și s-a aplecat înainte. 

— Voi vorbi, a spus el. 


VP - 221 


56. 


Unul dintre neoanele prăfuite din tavan a început să pâlpâie și 
să zumzăie, după care s-a stins. Chipul lui Teodor Milosz a intrat 
în penumbră. 

— Este adevărat că am furat din cabane, a început el. 
Fuseserăm în șase dintre ele și ne îndreptam spre ultima când 
ne-am dat seama că nu eram singuri în pădure. 

S-a îndreptat de spate și a înghiţit în sec, după care a 
continuat. 

— Era întuneric, singura lumină venea de la un bec de pe 
zidul cabanei. Stăteam printre copaci, poate la douăzeci de 
metri distanţă, și voiam să ne asigurăm că nu era nimeni acolo. 
În plus, nici nu eram hotărâți s-o spargem. Cabana era veche și 
nu părea folosită. 

Și-a dres vocea și a continuat. 

— L-am auzit înainte de a-l vedea. Era haotic și neatent și 
rupea crengile copacilor, cu toate că mergea pe cărare. Pe când 
se apropia de cabană am văzut că purta o glugă și avea la el un 
sac. 

Teodor Milosz a arătat dimensiunea sacului prin gesturi. 

— S-a uitat în jur, după care l-a băgat într-o cutie de pe 
verandă. Genul de cufăr pe care mulţi îl folosesc pentru a 
depozita pernele mobilei de grădină. 

Wisting a dat din cap pentru a arăta că înţelegea, deși 
pronunția în engleză era greșită. 

— Am păstrat liniștea timp de zece minute, a continuat 
lituanianul cu vocea stinsă. Apoi, Darius s-a furișat de unul 
singur. A deschis capacul cutiei, a ridicat sacul și l-a desfăcut. 

Lampa prăfuită de deasupra lui a licărit de câteva ori înainte 
de a se aprinde din nou. În acel întuneric, lumina arunca umbre 
asupra chipului său, făcându-i obrajii să pară cenușii și goi. 

— Piniga! a strigat spre noi. Bani! 

Ceilalţi doi lituanieni din cameră s-au uitat unul la altul, ca și 
când istorisirea readucea la viață amintiri dureroase. 

— A ridicat un pumn de bani, a continuat Milosz, mimând 
gestul. Apoi, a pus banii înapoi și a ridicat sacul pe umăr. 

Wisting s-a lăsat pe spătarul scaunului. Derularea 
evenimentelor era atât de evidentă, încât ar fi putut să și-o 
imagineze el însuși. Lituanienii, care erau la prădat cabanele, au 
dat din întâmplare peste afacerea cu droguri a lui Rudi Muller. 
Cutia pentru perne era, probabil, un loc prestabilit pentru 
realizarea schimbului. 

— Apoi, totul s-a întâmplat repede, în întuneric, a continuat 
Teodor Milosz. Doi bărbaţi mascaţi au venit în fugă dinspre 
pădure. Au strigat ceva. Darius a fugit în partea opusă, spre 
mare. 

Wisting a dat din cap. Rudi Muller și Trond Holmberg stăteau 
ascunși în pădure să aștepte ca în locul sacului să fie lăsată 
cocaina. 

— Am alergat după ei, dar totul era învăluit în beznă. Aveam 
lanterne, evident, dar nu erau de prea mare folos. Luminau doar 
o mică porţiune din faţa noastră, iar apoi vedeam și mai puţin 
decât înainte. Mai mult, ne-ar fi dat de gol. 

Teodor Milosz a gesticulat ca pentru a șterge paranteza 
făcută. 

— Valdas a fugit primul, a explicat el, făcând semn cu capul 
spre bărbatul care îl atacase pe Wisting. Algirdas și cu mine 
eram imediat după el, dar Algirdas s-a împiedicat și a căzut, iar 
Valdas a dispărut în întunericul din faţa noastră. 

Valdas Muravjev a intervenit, fără ca spusele sale să fie 
traduse. 

Teodor Milosz s-a ridicat și s-a plimbat puţin înainte și înapoi, 
după care a continuat. 

— Apoi am auzit împușcături, a spus el. Multe. 

— Darius avea armă? 

Milosz l-a privit pe Wisting fără să răspundă. 

— Cea pe care aţi furat-o de la o cabană din Tjøme cu două 
zile înainte, i-a amintit Wisting. Am găsit-o. Era în barcă lângă 
Darius. 

Teodor Milosz a recunoscut. 

— Darius a găsit-o. Era aruncată în sertarul unei noptiere, dar 
nu a fost singurul care a tras. Impușcăturile veneau din ambele 
sensuri, chiar în faţa noastră. 

Omul acela uriaș a reconstituit schimbul de focuri, gesticulând 
rapid. 

— Algirdas și cu mine ne-am ferit din calea gloanțelor. Nu 
aveam arme, așa că nu aveam ce face. 

Valdas Muravjev a intervenit din nou în discuţie. Probabil că 
atacatorului său îi era mai ușor să înţeleagă ce se spunea în 
engleză decât să vorbească. 

— Lui Valdas i s-a părut că îl vede pe Darius pe cărare, în fața 
lui, a tradus Teodor Milosz. 

— Un bărbat cu un sac, a explicat Muravjev. 

Ochii larg deschiși îl făceau să pară confuz și disperat. Milosz 
s-a așezat din nou și a ridicat o mână, ca pentru a spune că va 
povesti în ritmul său. 

— Valdas s-a ghemuit la marginea cărării și i-a ieșit în 
întâmpinare atunci când bărbatul s-a întors cu faţa spre el, dar 
nu era Darius. Era alt bărbat. 

Muravjev a reluat. 

— A fost o încăierare. Eu am fost mai puternic, dar bărbatul a 
fugit în pădure. Nu l-am urmărit. 

— Era unul dintre cei care îl vânaseră pe Darius? Muravjev a 
negat dând din cap. 

— Niciunul dintre ei. Avea alte haine și nu avea glugă pe faţă. 

Wisting și-a mângâiat bărbia. Detaliile poveștii păreau să 
clarifice și să pună cap la cap informaţiile deja obţinute în timpul 
anchetei. Bărbatul de pe cărare era, cel mai probabil, unul 
dintre curierii care avea asupra lui zece kilograme de cocaină. 

— Eu aveam cheile de la mașină, a continuat Teodor Milosz. 
Eu și Algirdas ne-am întors acolo. Ne-am gândit că poate Darius 
și Valdas făcuseră la fel și ne grăbeam să plecăm, dar ei nu erau 
acolo. 

— Mai erau alte mașini în acel loc? 

Lituanianul a spus că da. 

— Într-un loc puţin mai îndepărtat mai era o mașină. Un Golf, 
cred. 

S-a întors spre Algirdas și l-a întrebat. Celălalt a confirmat. 

— Da, era un Volkswagen Golf negru. 

Wisting a înghiţit în sec. Era mașina lui Line. 

— Telefonul lui Darius era în mașină, așa că nu-l puteam 
suna, a continuat Teodor Milosz. Dar am vorbit cu Valdas. A spus 
că va continua să îl caute pe Darius și că ar trebui să îi așteptăm 
în dubiţă, pe drumul principal. 

Muravjev a mai făcut câteva comentarii rămase netraduse. 

— Am așteptat mult timp, poate chiar o oră, până când a sosit 
o mașină de poliţie. A trebuit să plecăm. Planul era ca Valdas să 
se ascundă în pădure și să aștepte până când goleam dubiţa și 
ne întorceam după el. 

Muravjev a mai spus ceva în limba lui. 

— A venit pe strada principală și a așteptat într-un copac, a 
tradus Milosz. Dar au venit mai multe echipaje de poliţie, cu 
câini. Și un elicopter. Nu mai putea aștepta. 

Muravjev l-a privit fix pe Wisting. 

— Îmi pare rău. Ți-am furat mașina. 

Wisting a făcut semn cu mâna că nu era mare scofală. 

Povestea lui Teodor Milosz se apropia de final și Wisting l-a 
îndemnat să continue. 

— Avem o înțelegere, a explicat Milosz. Dacă se întâmplă 
ceva și ne separăm, trebuie să sunăm și să anunţăm. Tot ce 
trebuia să facă Darius era să împrumute un telefon și să sune. 

S-a uitat în pământ. 

— Ceea ce nu a mai făcut. 

Wisting s-a lăsat pe spate. Piesele de puzzle fuseseră puse în 
ordine, dar multe întrebări își așteptau încă răspunsul. 

— Unde e sacul cu bani? a întrebat el. 

— Nu știu, a spus Teodor Milosz. Credeam că l-aţi găsit voi, 
odată cu Darius. 

Wisting a negat dând din cap. 

Algirdas a vorbit pentru prima dată. 

— Cine este bărbatul mort de la cabană? a tradus Teodor 
Milosz. 

— Un norvegian, a răspuns Wisting, fără să intre în detalii. 

— Credeţi că Darius l-a împușcat? 

Wisting trebuia să se gândească bine înainte să răspundă. Era 
plauzibil ca Darius Plater să fi tras și să-l fi rănit pe Trond 
Holmberg și, de asemenea, ca și Trond să-l fi ucis pe Darius 
Plater înainte să fugă de la locul faptei. 

— Este prea devreme să ne pronunţăm, a răspuns, fără să 
menţioneze că bărbatul de la cabană nu murise din cauza plăgii 
împușcate, așa cum se afirmase în presă, ci din cauza unei 
lovituri la cap. Unde sunt lucrurile pe care le-aţi luat din cabane? 
a întrebat el ca să schimbe subiectul. 

Milosz a dat din mâini. 

— Ai fost la târg, a răspuns el. Pe multe dintre ele le-am 
vândut. 

— Pe majoritatea? 

Teodor Milosz s-a ridicat și a mers la un fișet de metal de 
lângă zid. L-a deschis și i-a făcut semn lui Wisting să se apropie. 

Pe un raft erau un laptop și un DVD player. Sub ele erau 
câteva radiouri de mașină, mai multe mp3 playere și telefoane 
mobile. În partea de jos a dulapului erau aruncate sfeșnice și 
alte ornamente. Lumina intra oblic în fișet și se reflecta din sticla 
colorată. Wisting s-a aplecat și a ridicat un obiect ca un 
pandantiv făcut din sticlă. Era de mărimea unui pumn. Când l-a 
ridicat, lumina dansa în el. Culorile și lumina îl făceau să pară că 
e viu și era ușor să-ți imaginezi că era un strop de rouă plin de 
visuri, gânduri și speranţe. 

— Și cui îi aparține acesta? a spus el. 

— Este frumos, a fost de acord Milosz. Darius și l-a dorit, chiar 
dacă nu valorează așa mult. Cel puţin, nu aici, în Lituania. 

A închis ușa dulapului. 

— Am mai așteptat încă o zi ca să sune, dar apoi am citit pe 
internet că a fost găsit un bărbat mort într-o barcă. Ne-am dat 
seama că trebuia să fie Darius și am decis să ne întoarcem. 

Wisting a vârât pandantivul de sticlă în buzunar. 

— Vă sunt recunoscător pentru tot ce mi-aţi mărturisit, a spus 
el. Trebuie să îndeplinim formalităţile la poliţie. 

— Mai este cineva aici care vrea să te cunoască, l-a întrerupt 
Teodor Milosz. 

Lituanianul a pășit spre ușa prin care apăruse. 

— Așteaptă aici, a spus el. 

57. 


Femeia care a apărut în dreptul ușii avea vreo douăzeci și 
cinci de ani. Avea fața rotundă și părul blond și ondulat. Ochii 
erau mai mult gri decât albaștri și înroșiţi pe la margini. Purta o 
haină maronie cu nasturii desfăcuţi și cu mânecile prea scurte. 
Wisting a recunoscut-o imediat. Era femeia a cărei fotografie o 
avea la el Darius Plater. 

— Ea este Anna, a explicat Teodor Milosz. 

Wisting s-a ridicat. 

— Sunteţi iubita lui Darius, a spus el, prezentându-se drept 
poliţist din Norvegia. Condoleanţe. 

— Mulţumesc, a rostit în șoaptă femeia. 

— Anna ne-a auzit vorbind, a spus Teodor Milosz. Dar a dorit 
să vă cunoască. 

— Nu vreau să-l consideraţi pe Darius un hoţ, a zis ea. Era 
fericit în Norvegia. Povestea despre tot ce descoperea acolo. 
Vedea munți și cascade de-a lungul drumurilor și vorbea despre 
clădirile practice și frumoase în același timp. Imi spunea că 
norvegienii se pricep să facă lucruri frumoase. 

— Vorbiţi foarte bine engleza, a remarcat Wisting. 

— Anna merge la facultate, a explicat Milosz. 

S-au așezat din nou. Wisting a ascultat-o pe femeie, care avea 
multe de povestit. 

— Împărţim acelaşi Soare și aceeași Lună, în Norvegia și 
Lituania, a spus ea. Trăim pe același Pământ, dar lumea noastră 
este divizată în două. Noi suntem săraci. Voi sunteți bogați. 

Wisting nu avea cum s-o contrazică. 

— Darius nu visa să se îmbogăţească, a continuat femeia. 
Visa, însă, la o viaţă frumoasă. Pentru el, pentru mine și pentru 
copilul pe care ni-l doream. Când oamenii din ţări sărace precum 
a noastră vin la voi să muncească ori să fure, nu o fac pentru a 
se îmbogăţi, ci pentru a câștiga atât cât să se descurce. Nu este 
bine, desigur, dar oamenii săraci trebuie să se gândească mereu 
la ei înșiși. Odinioară, și voi, norvegienii, eraţi săraci. Cred că aţi 
uitat asta, dar sunteţi atât de mândri de vikingii voştri, încât le 
dedicați muzee. Erau de o sută de ori mai răi decât lituanienii. 


VP - 227 


jefuiau, violau și ucideau, dar acum toţi îi privesc ca pe niște 
eroi. 

— De ce aţi venit în Norvegia? a întrebat Wisting, uitându-se 
la Teodor Milosz. De ce nu Germania sau Suedia? 

— Atunci când faci lucruri rele, este important să faci cât mai 
puţin rău posibil, a zis lituanianul. Este mai bine să furi din 
Norvegia, care este o ţară bogată, decât de la o țară săracă 
unde oamenii nu au multe lucruri. Norvegia nu observă dacă 
fură cineva 100.000 de coroane. 

— Ce aţi face dacă ar fura cineva de la dumneavoastră? a 
întrebat Wisting. 

— AȘ fi furios, a răspuns bărbatul. Dar, până la urmă, m-aș 
gândi că persoana care a făcut-o era disperată și avea nevoie de 
bani. Cei ale căror lucruri au fost furate nu trebuie să o ia 
personal. Hazardul i-a ales pe ei. 

Wisting i-a privit pe rând pe cei trei bărbaţi cu fețe palide care 
în rapoartele privind tendinţele criminalităţii erau descriși drept 
membrii cinici ai unui grup infracţional provenit din Est, 
specializat în comiterea de furturi calificate. Probabil că existau 
și astfel de persoane, dar, din ceea ce îi spuseseră acești bărbaţi 
și din ceea ce Wisting însuși văzuse în această ţară, ei 
reprezentau un tip de infracţionalitate apărută mai curând din 
necesitate decât din imoralitate. Era ușor să înţelegi cauza 
acestei criminalităţi. Totuși, nu era o justificare satisfăcătoare. 
După ce Wisting intrase în rândurile poliţiei, economia Norvegiei 
a crescut brusc. Cu îmbunătăţirea sistemului de ajutor social s-a 
redus numărul oamenilor săraci din Norvegia, dar a crescut rata 
criminalităţii. Cauzele infracţionalităţii au devenit din ce în ce 
mai complexe și aveau câteva motive în plus, pe lângă sărăcie 
și nevoie. Totuși, cu siguranţă că statistica criminalităţii din 
Norvegia ar fi fost cu totul alta dacă economiile din Europa de 
Est ar fi fost mai puternice. 

— Când vine acasă? a întrebat femeia uscăţivă, întrerupând 
șirul gândurilor lui Wisting. 

— Cândva săptămâna viitoare, a răspuns Wisting. În cameră 
s-a lăsat din nou liniștea. 

Teodor Milosz a tușit. 

— Vă vom conduce înapoi, a spus el și a dat câteva indicaţii în 
lituaniană. 

Algirdas i-a înapoiat lui Wisting mobilul, pașaportul și 
portofelul. 

— Pot să iau un taxi, a spus Wisting, ridicându-se. 

— Pe aici nu sunt taxiuri. Vă vom duce la hotel. 

— Aşteptaţi, a cerut iubita lui Darius Plater. 

Wisting a privit-o în ochi, așteptând dificila întrebare. 

— ÎI veţi prinde? a întrebat ea. Îl veţi prinde pe cel care l-a 
ucis pe Darius? 

Wisting a răspuns dând din cap. 

— Aceasta este datoria mea. 

58. 


Camera în care se servea micul dejun mirosea a pâine 
proaspăt prăjită și a cafea. Martin Ahlberg stătea la masa de 
lângă fereastră. Aproape terminase de mâncat. 

Wisting și-a luat suc de portocale și o porţie mare de ouă, 
șuncă și pâine prăjită, după care s-a așezat în faţa lui. 

— Astăzi mă întorc acasă, a spus el. Este un zbor al companiei 
SAS prin Copenhaga la ora unsprezece. 

Ahlberg a pus ceașca pe masă. Inainte de a apuca să spună 
ceva, Wisting a continuat: 

— Teodor Milosz, Valdas Muravjev și Algirdas Skvemelis vor 
merge la poliţie la ora douăsprezece pentru a da declaraţii 
oficiale. Vor aduce bunurile furate care nu au fost deja vândute. 

A înfipt furculita într-o bucată de bacon și a dus-o la gură. 
Apoi a explicat ce se întâmplase după ce se întorseseră la hotel. 

Martin Ahlberg a clătinat din cap. 

— Nu știi ce fel de oameni sunt aceștia, a spus el. 

Chiar de când plecase din hotel, noaptea trecută, Wisting 
fusese pregătit să audă criticile lui Ahlberg. Dacă 
deznodământul din seara precedentă ar fi fost altul, situația ar fi 
fost complet diferită acum. 

— Acum știu. 

Ahlberg a oftat. 

— Îi crezi? 

Wisting nu vedea niciun motiv de a nu crede relatările 
lituanienilor, chiar dacă nu se  întrezărea tot tabloul 
deocamdată. La urma urmelor, cunoșteau numai o parte din 
cele întâmplate. Piesele cele mai importante ale enigmei 
lipseau. E 

S-a ridicat și și-a luat o ceașcă de cafea. Inainte de-a pleca de 
la masă, au vorbit despre câteva detalii practice referitoare la 
următorii pași pe care trebuia să-i facă Ahlberg. Apoi, Wisting și- 
a luat geamantanul și a predat camera. 

Ahlberg l-a urmat spre staţia de taxi. 

— Mi-a făcut plăcere, a spus el și i-a întins mâna ca să își ia la 
revedere. 

— Mulţumesc, asemenea, a răspuns Wisting. 

Ajunsese să vadă cât de competent era colegul său. Metodic 
și riguros, dar trebuia să recunoască faptul că gândeau diferit. 

În ochii lui, Martin Ahlberg era un polițist obosit, unul care a 
întâlnit prea multe victime ale infracţiunilor, prea multe 
persoane care trăiau în nesiguranţă. Munca sa zilnică cu 
infractorii est-europeni îi răpise capacitatea de a distinge 
nuanțele. Ai crede că se întâmplă invers, dar dacă ești suficient 
de obosit nu mai poţi distinge complexitatea problemei. Atunci 
devine mai ușor să vezi infractorii și victimele în alb și negru. 
Deși, în sinea ta, știi că nu întotdeauna este ușor să stabilești a 
cui este vina morală. Responsabilitatea legală este, de obicei, 
ușor de stabilit, dar toţi cei care se confruntă ani de-a rândul cu 
infracţionalitatea știu că problema responsabilităţii morale este 
mult mai complicată. 

Taxiul a lăsat în urma sa orașul Vilnius. O oră mai tărziu, 
Wisting stătea pe locul 18F din avion și vedea cum orașul 
dispare în stratul gri de nori. Pentru o clipă a meditat asupra 
norocului pe care l-a avut pentru că s-a născut în Norvegia pe 
timp de pace. Și s-a întrebat dacă exista vreo urmă de dreptate 
în cele întâmplate în zilele noastre. 

Apoi, avionul s-a înălţat deasupra norilor, ridicându-l spre 
zarea albastră care-l înconjura. 

59. 


Când Wisting se apropia de Larvik, începuse să se întunece. 
Cerul era de un albastru-intens, dar senin. Luna plină de un alb- 
lăptos era înconjurată de un cerc luminos. 

Când a ieșit de pe autostradă i-a sunat telefonul. 

— Unde ești? l-a întrebat Nils Hammer. 

— De ce? 

— Sunt în Gustand, a explicat Hammer. Ar fi bine să vii direct 
aici, să vezi cu ochii tăi. Ai avut dreptate. Mai este un cadavru. 

Convorbirea s-a terminat fără ca Wisting să mai primească 
alte explicaţii. A prins volanul strâns și a intrat pe drumul spre 
Helgeroa. 

După zece minute și-a parcat mașina în zona de lângă 
cabanele care acaparaseră atenţia presei în ultima săptămână. 
Echipa de căutători voluntari era pe punctul de a-și strânge 
echipamentul și atunci a apărut primul jurnalist. 

Undeva, pe cărare, a întâlnit un poliţist în uniformă care i-a 
pus la dispoziţie o lanternă și i-a indicat direcţia prin pădure. 

A urmat cărarea plină de ramuri rupte. La mică distanţă în 
faţa lui a auzit sunetul generatoarelor și al vocilor. În final, s-a 
orientat după luminile reflectoarelor montate la faţa locului. 

La locul descoperirii erau șapte polițiști. În lumina marilor 
reflectoare, se observau aburii îngheţaţi din suflul lor. Wisting s- 
a aplecat pe sub ultimele ramuri, a ieșit în luminiș, iar Hammer 
s-a întors către el ca să-l întâmpine. 

— Bine ai revenit! 

Wisting i-a mulţumit. Abia atunci a observat că polițiștii 
stăteau de-o parte și de alta a unei crevase care spinteca dealul 
în două. Espen Mortensen tocmai ieșea de acolo, iar Wisting a 
înaintat spre el. 

— Este aici de o săptămână, a spus criminalistul, aranjându-și 
lanterna de pe frunte. 

Wisting s-a uitat în văgăună, fără să distingă, iniţial, ce vede. 
Era un corp omenesc, contorsionat, la doi metri adâncime. Capul 
și gâtul formau un unghi ciudat. Cadavrul avea gura deschisă 

larg și ochii livizi. La umărul drept, o bucată de os ieșea dintr-o 
rană intrată în putrefacție. 

Dar mai era ceva acolo, jos, care îi dădea fiori pe șira spinării. 

În jurul și deasupra cadavrului erau păsări, din diverse specii, 
moarte, aflate la adăpost de vulpi sau de alte animale necrofage 
care trăiau pe munte. Erau mierle, grauri, ciori și alte câteva 
cărora Wisting nu le cunoștea denumirea. Erau suficiente cât să 
umpli un sac de gunoi. 

— Cel mai probabil a fost un accident, a continuat Mortensen. 
A fugit chiar în ghearele morții. 

Wisting și-a masat fruntea cu palma și și-a imaginat ce s-a 
întâmplat după ce bărbatul necunoscut pe care îl întâlnise 
Valdas Muravjev a năvălit înspre pădure. Prăpastia nu era 
abruptă, dar în beznă căderea trebuie să fi fost imprevizibilă și 
brutală. 

Cadavrul era agăţat între ramurile unui mesteacăn, care 
prinsese rădăcini printre bolovanii de pe fundul crevasei. Lângă 
păsările moarte era și sacul despre care îi spuse Muravjev. Era 
rupt într-o parte, iar conţinutul se revărsase. 

Wisting a sărit pe cealaltă margine a prăpastiei. Din acel 
unghi avea vizibilitate mai bună. Câteva pachete de mărimea 
unei cărămizi erau împrăștiate pe pământul stâncos. Erau 
sigilate cu plastic și bandă adezivă groasă, de culoare maronie. 
Una dintre ele crăpase. În aerul umed, ce mai rămăsese din 
pudra albă se transformase într-o substanţă lipicioasă. 

— Cocaină? a întrebat Wisting. 

Nils Hammer a confirmat dând din cap. 

— Credem că numele lui este Malte Ancher, a zis el și a 
deschis mapa pe care o ţinea la subrat. Azi-dimineaţă am primit 
o informaţie de la poliţia daneză. Malte Ancher a fost dat 
dispărut marţi de iubita sa din Aalborg. 

Wisting a luat documentele din mâna lui Hammer. 

— A fost închis împreună cu Klaus Bang într-o pușcărie din 
Horsens în 2006 și se pare că de atunci lucrează împreună. 
Acum doi ani au fost prinși la graniţa dintre Germania și 
Danemarca transportând, cu o mașină, cinci mii de tablete de 
Valium. 

— Transportatori profesioniști de droguri? 

— Nu este chiar profesionist să pui doi bărbaţi într-o mașină 
plină cu droguri, dar se pare că amândoi erau implicaţi în astfel 

de afaceri. Klaus Bang a fost audiat în contextul raportării 
dispariţiei. Afirmă că a fost acasă tot weekendul pentru că l-a 
durut stomacul și că nu a luat legătura cu nimeni. Nu a rostit 
niciun cuvânt despre excursia lui cu vaporul. 

— Danezii i-au arătat fotografiile noastre? 

— Nu. 

Wisting a dat din cap satisfăcut. Ultima descoperire le oferea 
un excelent punct pentru continuarea anchetei. Fotografiile cu 
barca și descoperirea din crevasă erau suficiente pentru 
acuzarea de trafic de droguri de mare risc. Îl așteptau peste 
zece ani de închisoare. Cea mai simplă soluţie pentru Klaus 
Bang era să dea toată vina pe prietenul său mort. Dacă era 
suficient de istețţ sau dacă găsea un avocat bun, putea să-și 
consolideze credibilitatea dând poliţiei detalii despre persoanele 
lor de legătură din Norvegia. Ar fi putut să-l denunțe pe Rudi 
Muller. 

Un văl subțire și rece de ceață învăluia peisajul. Wisting și-a 
vârât mâinile în buzunare și și-a ascuns capul între umeri. 

— Cum îl vei scoate de acolo? l-a întrebat el. 

— Echipamentul este pe drum, l-a asigurat criminalistul. Vom 
amplasa un scripete cu trepied peste crevasă. Apoi așezăm 
trupul pe o pătură și îl ridicăm. Cel puţin ăsta este planul. 

— Când vom ști cu exactitate identitatea? 

Mortensen a zâmbit. 

— l-am prelevat deja amprentele. Le voi scana imediat după 
ce mă duc la secţie. Malte Ancher este în registrele daneze, dar 
cred că vom primi un răspuns până mâine dimineaţă, când 
începe programul. _ 

Wisting a dat din cap. Inainte de-a pleca de la locul 
descoperirii, s-a ridicat și a privit înspre răsărit. Acum, când 
majoritatea frunzelor căzuseră, platoul era un bun loc de 
observaţie. In aer era un văl subţire de ceaţă, dar putea vedea 
farul de pe insula Tvistein și ceea ce trebuia să fie insula 
Jomfruland. Spre continent putea distinge luminile de veghe ale 
cabanelor închise pe timpul iernii. Pe alocuri, se vedeau lumini 
la ferestre. Silueta casei de vacanță a lui Thomas Rønningen se 
distingea la marginea mării. La stânga zărea luminile cabanei lui 
Jostein Hammersnes. A încercat să localizeze și cabana unde 
stătea Line, dar ceața se îngroșa. Într-un final, a renunţat și s-a 
întors cu spatele. 

60. 


Wisting simţea că întreg corpul voia să se odihnească și s-a 
hotărât să meargă direct acasă, fără să se mai oprească la 
secţia de poliţie. L-a sunat pe Leif Malm din mașină. 

Șeful diviziei de servicii secrete din Oslo i-a răspuns imediat. 
Wisting a rezumat cele constatate acolo unde descoperiseră al 
treilea cadavru. 

— Voi vedea ce aflu despre el prin resursele noastre, a spus 
Malm. Nu-i recunosc numele din informaţiile pe care le avem, 
dar trebuie să existe o legătură cu Rudi Muller. 

— Avem noutăţi despre jaful planificat? 

— Nimic, cu excepţia faptului că este, probabil, iminent. 

— Când? 

— Peste câteva zile. Am informat conducerea Kontantservice, 
dar, cum nu știm nimic despre data și modul de operare, nu 
prea putem face mare lucru. Până acum nu li s-a comunicat 
nimic angajaţilor. Este foarte posibil să existe scurgeri de 
informaţii din interior și nu putem risca așa ceva chiar acum. 
Muller este filat în permanență și vom fi anunţaţi când lucrurile 
se vor pune în mișcare. 

Wisting a făcut o pauză, după care a reluat discuţia pe care o 
avuseseră la locul incendiului din Grorud. 

— La un moment dat va trebui să îl audiem pe Tommy 
Kvanter, a spus el și a expus rezultatele vizitei sale în Lituania. 
Cei de acolo confirmă că mașina pe care a condus-o în seara 
aceea se afla la locul comiterii crimei. 

Era așa de liniște la celălalt capăt al firului, că Wisting se 
întreba dacă nu cumva se întrerupsese legătura. Când se 
pregătea să-l întrebe pe Malm dacă mai era acolo, acesta i-a 
răspuns: 

— Nu cred că ar fi înţelept să facem asta acum. Și-ar da 
seama cât de aproape suntem de ei. Înainte să faci așa ceva, ar 
trebui să avem confirmarea privind ADN-ul lui Trond Holmberg. 
L-ar lega în mod direct de locul crimei pe care o anchetezi. 

Wisting era de acord cu analiza tactică. Dacă își vor juca bine 
cărţile, l-ar putea aresta pe Klaus Bang înainte de-a se expune 

celor din cercul lui Rudi Muller. În orice caz, abia aștepta să 
comunice informaţiile echipei de investigaţie. Trebuia s-o facă în 
cadrul ședinței din dimineaţa următoare. 

A închis telefonul atunci când a ajuns cu mașina în faţa casei 
sale de pe strada Herman Wildenveys. Din uriașul mesteacăn 
din grădină căzuseră multe alte frunze de când Suzanne 
strânsese o roabă plină, la începutul săptămânii. 

Și-a adus geamantanul înăuntru, unde îl așteptau lumina 
lumânărilor și o îmbrăţișare caldă. 

— Este bine să te am din nou acasă, a spus ea. 

— E bine să fiu acasă, a zâmbit el, punând bagajul jos. 

— Ti-e foame? 

— Nu, am mâncat la o benzinărie. 

S-au așezat în camera de zi. Suzanne a oprit sonorul 
televizorului și l-a întrebat cum a călătorit. 

l-a povestit despre Lituania cea sumbră și lipsită de culoare, 
despre Vilnius - un oraș plin de contraste. După căderea 
regimului dictatorial sovietic, populaţia își recâștigase multe 
dintre libertăţi și, odată cu ele, oamenii dobândiseră și 
posibilitatea de a-și controla propria viaţă. Economia ţării făcea 
progrese vizibile, dar cea mai puternică impresie i-o lăsase 
sărăcia care încă dăinuia. 

— Am ceva pentru tine, a spus el și s-a ridicat. 

A mers în hol, a deschis geamantanul și a scos punga de 
plastic în care era colierul de chihlimbar. 

Și-a dat seama că era prima dată când îi luase un cadou. Ea l- 
a scos din pungă. 

— Este minunat, a spus. 

Wisting a zâmbit. 

— Trebuie să mi-l pui tu la gât, a zis ea, ridicându-și părul. 

| l-a prins la gât și s-a gândit că era un colier pe care nu urma 
să-l poarte. 

— Nu trebuie să-l porți tot timpul, a spus el, făcând semn cu 
capul spre pandantivul în formă de inimă. L-am luat mai mult 
din milă, s-a scuzat el și i-a povestit despre tânărul care i-l 
vânduse pe o alee din Vilnius. 

Suzanne a prins medalionul în palmă. 

— Asta îl face și mai frumos, a răspuns ea, pentru că spune 
multe despre tine. 

— Mai am ceva, a zis el și a scos păpuşa tricotată pe care o 
luase cu o sută de litas. 

Și-a amintit privirea plină de speranţă a fetiţei, mâinile ei 
murdare și zâmbetul de pe chipul ei la încheierea afacerii. 

— Ce este? a întrebat Suzanne și a arătat spre geamantan. 

Wisting a ridicat ornamentul din sticlă. Reflexia luminii 
lumânărilor de pe masă îl făcea să pară că este aprins. 

— Este un talisman de visuri, a spus el. Un loc unde să îţi 
aduni toate gândurile de viitor. Așa ceva trebuia să primești. 

| l-a datei. 

— Al cui este? 

Wisting i-a explicat faptul că micuța piesă din sticlă era unul 
dintre lucrurile cele mai de preț care fuseseră furate din cabana 
lui Jostein Hammersnes și că îl găsise într-un depozit ascuns din 
Lituania. 

— Va fi foarte fericit când îl va primi înapoi, a spus Suzanne. 

Wisting a zâmbit. Aștepta cu nerăbdare să-i înapoieze 
ornamentul bărbatului care simţea că pierduse totul. 

— Ai vorbit azi cu Line? a întrebat el. 

— Am făcut ceva de mâncare și am petrecut mult timp cu ea 
la prânz, a spus Suzanne, înapoindu-i pandantivul din sticlă. Line 
scrie o carte. 

— O carte? 

— Un roman poliţist. Cred că va reuși. Este deșteaptă. Când 
vrea ceva, izbândește. 

— Despre ce va fi? 

— Nu mi-a spus. 

— Aţi vorbit despre Tommy? 

— Nu prea mult. Cred că este îngrijorată. Nu prea știe ce 
învârte băiatul acesta atunci când nu este lângă ea. 

— Cum ar fi? 

— Nu-mi place să întreb, dar știe că unii dintre cei cu care 
lucrează sunt implicaţi în afaceri necurate. Asta a fost unul 
dintre motivele pentru care l-a părăsit. 

— Deci s-a terminat definitiv? 

— Cred că s-a convins și mai mult de asta după ce a vizitat-o. 

Wisting a dat din cap bucuros. Pe ecranul televizorului a 
apărut o faţă cunoscută. Suzanne a dat sonorul mai tare ca să 
asculte trailerul emisiunii lui Thomas Ranningen din ziua 
următoare. Printre invitaţi erau un cuplu de actori care jucaseră 

amândoi goi într-un film, un politician care se simţea dezbrăcat 
și expus și o celebritate din lumea finanțelor care dorea ca 
oaspeții săi să înoate în pielea goală la hotelul său care avea și 
un centru spa. 

La asta se rezumă totul, la o adică, s-a gândit Wisting. Bani, 
putere și sex. 

61. 


Biroul lui Christine Thiis era la fel de curat ca în ziua în care 
demarase ancheta. Când a intrat Wisting, ea stătea la birou, cu 
o cană de ceai și mai multe ziare. Cazul era din nou pe primele 
pagini. Descoperirea celui de-al treilea cadavru se reflecta în 
toate titlurile. 

— Bine ai venit acasă, a zâmbit procurorul, sorbind din cana 
de ceai. 

— Bine jucat, a răspuns Wisting, făcând semn cu capul înspre 
ziare. 

Faptul că poliția nu găsise cadavrul mai devreme, când 
organizaseră căutările ucigașului cu câini și elicoptere, putea să 
transpară în presă ca o gafă majoră. In schimb, Christine Thiis 
era citată afirmând că progresele din anchetă i-au determinat să 
efectueze o căutare amănunţită într-o porţiune împădurită 
foarte accidentată din zona în care, cu o săptămână mai înainte, 
fuseseră găsite alte două cadavre. Ea declarase că descoperirea 
bărbatului decedat, în vârstă de circa 30 de ani, avea legătură 
cu ancheta în curs. Dar fusese mai reţinută în a da alte 
informaţii și, pentru a nu periclita investigația, nu oferise detalii 
despre identificarea victimelor. Declaraţia dădea de înţeles că 
poliţia era în ofensivă și pe punctul de-a ajunge la o concluzie. Și 
Wisting era de aceeași părere. 

— Cum sunt copiii? a întrebat-o el, răsfoind ziarele. Presa nu 
renunţase nici la subiectul despre numeroasele păsări moarte 
care cădeau din cer. 

— Bine, a răspuns tânăra procuroare. Mama stă cu noi peste 
weekend. 

Au vorbit despre aspectele principale ale cazului înainte de-a 
li se alătura celorlalţi în sala de ședințe. 

Şedinţa de dimineaţă era împărțită în cinci segmente. Wisting 
a preferat să vorbească în ultima parte și i-a solicitat lui Espen 
Mortensen să dezvolte ceea ce fusese prezentat în paginile 
ziarelor. 

— Să luăm lucrurile pe rând, a început el și a împărţit dosare 
cu fotografii de la fața locului. Persoana decedată a fost 

identificată pe baza amprentelor ca fiind Malte Ancher, în vârstă 
de 29 de ani, din Aalborg. Autopsia va fi efectuată astăzi, dar 
cred că în raport se va conchide că a murit din cauza unei 
lovituri puternice în zona capului, suferite în cădere. Deci, este 
vorba despre un accident. 

— L-am interogat pe Gunnar B. Hystad, l-a întrerupt Torunn 
Borg. 

— Pe cine? 

— Pe ornitologul care l-a fotografiat pe celălalt danez, Klaus 
Bang. 

Wisting a dat din cap. Era martorul găsit de Line. 

— Pe scurt, se pare că ambarcaţiunea a stat aproape de 
coastă toată ziua de sâmbătă, a spus Torunn Borg. Părea să fi 
așteptat pe cineva. 

Telefonul mobil al lui Wisting a început să vibreze pe masă. Pe 
ecran a apărut numărul lui Leif Malm. Lăsându-l să sune, i-a 
cerut lui Espen Mortensen să continue. 

— În prăpastie a fost găsit și un sac negru. Era rupt și o parte 
a conţinutului s-a revărsat. Testele rapide pe care le-am făcut 
ieri au confirmat că este cocaină. Aproximativ zece kilograme. 

— După cum știți cu toții, am verificat și identitatea bărbatului 
din barca cu vâsle, a spus Wisting și a deschis cea de-a doua 
parte a ședinței, explicând ce aflase din deplasarea în Lituania. 
Declaraţiile oficiale sunt traduse și vor sosi în cursul zilei de azi, 
a conchis el. 

Partea a treia era dedicată informaţiilor supuse regimului 
nevoii de a ști. Deși majoritatea membrilor echipei știau că 
ancheta vizează o afacere cu droguri, exista o limită de 
diseminare a datelor provenite de la informatorul din Oslo. 
Wisting avea oricum impresia că și informaţiile pe care le 
primea de la Leif Malm erau filtrate înainte de a-i fi comunicate. 

Wisting s-a uitat la cuvintele-cheie pe care și le notase pentru 
ordinea de zi, după care a continuat. 

— Cu toţii o cunoașteţi pe fiica mea, Line, a spus el ridicând 
privirea. Unii dintre voi știți și că a locuit cu Tommy Kvanter în 
Oslo, iar cu mult timp în urmă el a fost arestat pentru droguri. 
Ceea ce vreau să mai știți toţi este că acesta se află printre 
cunoștințele lui Rudi Muller și că sunt asociaţi la Shazam Station. 
Poliţia din Oslo, care are contact cu un informator și îl 
supraveghează pe Muller este, desigur, la curent cu aceste 

aspecte. Relaţia lui cu Line s-a terminat și, după cum se prezintă 
acum cazul, nu cred că e un conflict de interese, dar este un 
lucru la care voi fi atent în viitor. 

S-a uitat din nou în hârtiile sale. Nu îi fusese ușor să spună 
toate aceste lucruri, dar, în același timp, se simțea ușurat. 
Detaliile referitoare la legătura pe care o avea mașina lui Line cu 
cazul urma să le prezinte lui Nils Hammer în particular, înainte 
de-a primi declaraţiile din Lituania. 

Era gata să continue când Benjamin Fjeld a ridicat mâna. 

— Nu cumva Tommy Kvanter este danez? 

— Ba da, a zis Wisting, așteptând următoarea întrebare. 

— Este clar că există o filieră daneză, a zis Benjamin Fjeld. 
Știm dacă are vreo legătură cu Klaus Bang sau Malte Ancher? 

Wisting îl aprecia foarte tare pe tânărul detectiv. Era surprins 
că Benjamin Fjeld cunoștea atât de bine detalii din viaţa 
personală a lui Line. Posibila conexiune era atât de evidentă, 
încât nu înţelegea cum de nu se gândise și el la asta. Totuși, a 
reușit să găsească un răspuns. 

— Serviciile secrete din Oslo urmăresc această pistă, a spus 
el, bucuros că discutase despre asta cu Leif Malm în noaptea 
precedentă. 

l-a privit pe cei aflaţi în jurul mesei, dar nu a observat să fi 
fost cineva deranjat de cele spuse de el. Apoi s-a ridicat și s-a 
îndreptat spre tabla din capătul camerei. 

— Ca atare, știm foarte multe despre cele întâmplate, a spus, 
grăbind trecerea la partea a patra a ședinței. 

Între timp, telefonul i-a vibrat din nou. Alt apel de la Leif 
Malm. 

— Danezii trec strâmtoarea Skagerrak să livreze zece 
kilograme de cocaină, a spus el, lăsând telefonul să sune. Este o 
rută consacrată și își trimit mesaje prestabilite când ajung. 

A schiţat ipoteza desenând pe tablă, cu marker albastru, o 
barcă simplă și doi bărbaţi reprezentaţi schematic. 

— Destinatarii sunt Rudi Muller și fratele iubitei sale, Trond 
Holmberg, a continuat el și a ales un marker verde pentru a 
desena o mașină cu doi pasageri. Predarea are loc într-un punct 
prestabilit, a zis el, desenând o cabană, întâmplarea face ca 
tranzacţia să fie observată de hoţii din Lituania. 

Patru bărbaţi desenaţi stilizat au apărut pe tablă. 

— Unul dintre ei ia punga cu bani, dar este urmărit de Muller 
și Holmberg. Toţi au asupra lor arme, toţi le folosesc. Darius 
este lovit de două gloanţe, dar reușește să se ascundă de 
urmăritori într-o veche ambarcaţiune cu motor. lese pe mare și 
moare din cauza rănilor. 

Unul dintre bărbaţii desenaţi cu roșu este culcat orizontal pe 
tablă. 

— Trond Holmberg este, de asemenea, rănit, și se refugiază 
într-o cabană din apropiere. 

A desenat o nouă cabană și a așezat una dintre figurinele 
verzi în ea, în poziţie culcat. 

— Ceilalţi trei lituanieni care îl caută pe Darius dau peste unul 
dintre danezi. 

— Malte Ancher, a intervenit Mortensen. 

Wisting a dat din cap și a tras o cruce peste unul dintre 
bărbaţii albaștri. 

— Fuge cu sacul plin cu cocaină prin pădure drept în ghearele 
morţii, a spus el și a desenat noua poziţie a lui Malte Ancher. 
Klaus Bang așteaptă în barcă, dar trebuie să se întoarcă singur 
în Danemarca. Cei trei lituanieni rămași se retrag când intră în 
scenă poliţia. Și Rudi Muller trebuie să iasă din peisaj și, când 
află din presă că Trond Holmberg este mort, face tot ce poate să 
evite implicarea sa în caz, pentru că nu mai e vorba doar despre 
trafic de droguri, ci și despre omucidere. Fură cadavrul lui 
Holmberg și îl duce în apartamentul său, după care îi dă foc. 

Wisting a pus la loc capacul markerului. Tabla din spatele său 
evidenția un lanț simplu și inteligibil al evenimentelor. După 
cum vedea el lucrurile, mai rămâneau două întrebări 
importante. S-a întors la tablă, de această dată cu un marker 
negru. 

— Cine l-a ucis pe Trond Holmberg? a întrebat el și a scris un 
semn de întrebare deasupra omulețului schițat cu verde. Și 
unde este sacul cu bani? 

Pentru un moment s-a lăsat o liniște deplină, după care mai 
mulţi au început să vorbească în același timp. Wisting, 
încercând să modereze discuţia, i-a dat cuvântul unuia dintre 
anchetatorii de la un alt inspectorat de poliţie, care fusese 
chemat la ședință. 

— Thomas Rønningen a fost eliminat de pe lista suspecţilor? a 
întrebat el, arătând spre cabana pe care Wisting o desenase pe 
tablă. 

— lubita lui a confirmat alibiul. 

— Se susține? Putea fi acolo, surprinzându-l pe hoț. 

— Alibiul se susţine până aflăm alte date, a răspuns Wisting. 
De altfel, nu Trond Holmberg a fost hoțul. Lituanienii confirmă 
că au golit cabana înainte ca Holmberg și Muller să apară. 

Christine Thiis i-a întrerupt. 

— Știm cu certitudine că Muller a fost acolo cu Holmberg? 

Wisting a negat. 

— Ipoteza este construită pe presupunerile informatorului și 
pe ipoteza că Muller nu a deturnat mașina de pompe funebre, 
nici nu l-a ucis pe șofer și nici nu a profanat trupul fratelui mai 
mic al iubitei lui decât pentru a ascunde implicarea sa în acest 
caz. 

— Dar știm sigur că Muller a furat mașina mortuară? 

— Și asta este tot o ipoteză, a mărturisit Wisting. Dacă am fi 
putut s-o dovedim, Rudi Muller ar fi deja arestat. 

Mai mulți anchetatori aveau întrebări și teorii. Wisting stătea 
în picioare în spatele scaunului, cu mâinile sprijinite pe el, 
precum un căpitan de vas care ţine ferm cârma pe ape agitate. 
Le-a oferit tuturor posibilitatea să vorbească înainte de-a trece 
la ultima parte a ședinței. 

— Avem informaţii sigure că Rudi Muller și cei din anturajul lui 
plănuiesc un jaf, a spus el, strângând și mai tare de scaun. Tinta 
a fost aleasă, Kontantservice, centrul său de stocare a 
numerarului de aici, din strada Eleveien din Larvik, a continuat 
el și a prezentat pe scurt informaţia sursei înainte de a se așeza 
și a-i da cuvântul lui Nils Hammer. 

— Kontantservice este a treia cea mai mare firmă de 
securitate din Scandinavia, a spus Hammer. In Norvegia au 
peste 2.500 de angajaţi și este cel mai mare furnizor de sisteme 
de securitate. În ce privește transportul de bunuri de valoare și 
bani, deţine poziţia dominantă pe piaţă. 

A pornit proiectorul și a tras ecranul în faţa schițelor pe care 
le făcuse Wisting pe tablă. 

— Centrul de numărare din Larvik va fi închis din ianuarie, a 
explicat el, proiectând imaginea clădirii din cărămidă roșiatică. 

Panourile de pe fațadă arătau că în incinta clădirii își aveau 
sediul alte cinci firme. 

— Centrul este un depozit și punct de descărcare a monedelor 
și bancnotelor de la bănci și centre comerciale din regiunile 
Vestfold și Telemark. Administraţia este la etajul al doilea, iar 
depozitul în sine se află la subsol, intrarea făcându-se prin 
spate. 

Hammer a schimbat imaginea. Clădirea se afla pe o pantă cu 
înclinaţie mică și era înconjurată de o cale de acces care cobora 
prin spate. Aici se găsea intrarea, constând într-o poartă pentru 
accesul autovehiculelor și o ușă de oţel. 

— Perimetrul clădirii este prevăzut cu alarmă pentru intruși. 
Suplimentar, există o alarmă de jaf și una de pericol. 

— Ce vrei să spui prin alarmă de pericol? a întrebat Christine 
Thiis. 

— Dacă un angajat este ameninţat ca să oprească alarma, 
este instruit să introducă o cifră în plus pentru a declanșa o 
alarmă silenţioasă la centrul de securitate din Oslo, care 
funcționează non-stop, a explicat Hammer. Există un sistem de 
supraveghere video cu circuit închis în afara clădirii și sunt 
camere și la subsol. Imaginile sunt transmise direct către centrul 
de securitate. 

A proiectat o nouă fotografie care prezenta incinta în care se 
stocau banii. Prima încăpere semăna cu un garaj obișnuit cu 
unelte și anvelope depozitate. Pe partea opusă era o ușă largă. 

— Aceasta este încăperea cu monetar, le-a explicat Hammer, 
înainte de a schimba imaginea. 

Înăuntru erau mai multe lăzi de oţel care puteau să conţină 
monede. În centrul imaginii erau două transpalete. 

— Nu este un loc care poate fi jefuit cu ușurință. Bunurile de 
valoare sunt prea grele și incomode. 

A arătat spre o ușă verde din oțel și a continuat: 

— Camera bancnotelor este și mai în interior. 

În imagine se vedea o cameră micuță, cu patru seifuri mari. 

— Camera este echipată cu fumigene care umplu cu fum 
întregul perimetru atunci când este declanșată alarma. 

— Cum plănuiesc să acţioneze? 

Nils Hammer a oprit proiectorul și a rămas în picioare. 

— Momentul vulnerabil coincide, desigur, cu încărcarea și 
descărcarea banilor din dubițele blindate, a explicat el. In 

această seară, între orele 21:00 și 22:00, sosește un transport 
obișnuit de bani din Oslo. Există două puncte vulnerabile: unul 
este prin ușa laterală de la garajul unui chiriaș din clădire, al 
doilea prin acoperiș, dintr-un magazin angro de unelte aflat 
deasupra încăperii cu bancnote. 

— Care este planul nostru? 

— Asta este o operaţiune coordonată de Poliţia din Oslo și de 
unitatea de intervenţie rapidă. Chiar în timp ce noi vorbim, sunt 
în jur de 40 de milioane de coroane depozitate acolo. Va fi golit 
astăzi și vom înțesa clădirea cu oamenii noștri. Transportul de 
bani lichizi este ţinta cea mai probabilă. Va fi însoţit de unitatea 
de intervenţie și va merge pe ruta obișnuită. 

— Care este sarcina noastră? 

Wisting s-a ridicat din nou. Aerul din încăpere devenise greu. 

— Departamentul nostru nu este implicat în această 
operaţiune, a spus el. Noi trebuie să asigurăm personal în civil 
pentru anumite puncte de supraveghere. Cea mai apropiată 
clădire de Kontantservice este cea a pompierilor. Vom stabili o 
bază acolo și vom urmări acţiunea în sistem video. 

— Armament? 

— Șeful inspectoratului a ordonat ca armamentul să nu fie la 
vedere, inclusiv revolverele ofiţerilor noștri. Ordinul este valabil 
chiar din acest moment, până la noi ordine. 

Telefonul mobil aflat în faţa sa a vibrat pentru a treia oară. 
Wisting l-a ridicat, dar nu a răspuns. 

— Întrebări? 

Nimeni nu avea nimic de adăugat. Ședinţa se încheiase. Se 
auzea scârțâitul scaunelor pe podea. Wisting și-a privit colegii 
care ieșeau din cameră. Toţi aveau chipuri serioase pe care se 
citeau determinarea și duritatea. Își ţineau pumnii încordați. 
Wisting își simţea tâmplele pulsând. Timp de o săptămână 
întreagă bătuseră pasul pe loc, în căutarea unei soluții. Acum 
vor acţiona în timp real. În câteva ore vor avea toate 
răspunsurile. 

62. 


Vocea lui Leif Malm părea, pentru întâia oară, nesigură, atunci 
când Wisting l-a sunat înapoi. 

— L-am pierdut pe Rudi Muller, a spus el. 

Wisting s-a așezat la birou. 

— Cum? s-a interesat el. 

— A plecat la puţin timp după ora șase, în această dimineaţă. 
Total atipic pentru el. Până la ora opt avem personal redus, iar 
cele două echipaje aflate în dispozitiv nu l-au putut urmări. 

— Nu aţi montat un GPS pe mașină? 

— Ba da, tocmai de aceea am lăsat garda jos. Am pierdut 
semnalul când a intrat în tunelul Vaterland și nu a mai apărut. 
Acum băieţii au găsit mașina în parcarea de sub clădirea de 
birouri de pe strada Ibsen. 

Wisting a vizualizat mental parcarea care se afla în centrul 
orașului Oslo, cu intrare directă construită în tunel dinspre 
centură. 

— Putea să schimbe mașinile sau să plece pe jos, a continuat 
Malm. 

— Ce faceţi acum? 

— Avem trei posturi de observare. Mașina, apartamentul său 
și Shazam Station. 

— Și interceptarea convorbirilor? A 

— Este activă, dar nu am obținut nimic. Incercăm să 
identificăm alte telefoane pe care le folosește. 

— Informatorul are date recente? 

— Nu, n-au mai ţinut legătura în ultimele 36 de ore. Ultima 
dată ne-a comunicat că Muller este stresat. Vom vedea ce mai 
află pe parcursul zilei. 

— Mai știți ceva despre Svein Brandt, bărbatul cu care se 
presupune că s-a întâlnit Muller la hotel când a fost în Larvik, 
marţi seara? 

— S-a întors în Spania noaptea trecută. Este posibil să fi venit 
aici ca să vândă planurile jafului. 

Wisting a răvășit hârtiile de pe birou, încercând să facă ordine 
printre rapoartele sosite în perioada în care fusese plecat. 

— Cum rămâne cu danezii? l-aţi verificat mai îndeaproape? 

— Da, dar până acum nu am găsit nicio legătură directă cu 
Muller sau cu ceilalți. 

S-a făcut liniște cât timp Wisting se gândea. 

— Ce facem acum? a întrebat el într-un final. Ce poate să 


însemne dispariţia lui Muller? 
— Cred că înseamnă că lucrurile încep să se pună în mișcare, 


a spus Malm. 
Vocea lui își recăpătase un strop de încredere. 
— Vin spre voi împreună cu unitatea de intervenţie rapidă. 


Vom ajunge la ora prânzului. 

63. 


Ceaţa revenise. Line stătea la fereastră, cu brațele 
încrucișate. După două zile în care soarele cald al toamnei 
strălucise, vremea părea mai cenușie și mai lipsită de viaţă ca 
niciodată. 

Tommy nu o mai sunase. Nu răspunsese nici când îl sunase 
ea. Trebuia să discute cu el. Luase o decizie. Nu el era cel alături 
de care voia să-și petreacă restul vieţii și trebuia să îi spună 
asta. 

S-a întors și s-a îndreptat spre bucătărie, a spălat câteva 
farfurii și s-a întors la fereastră. Ceaţa se îngroșase, iar acum 
abia se mai întrezărea marea. 

Telefonul era pe măsuţa de cafea. S-a aruncat pe canapea și 
a încercat din nou, dar nu i-a răspuns nimeni. Ecranul alb al 
calculatorului îi lumina chipul. În ultimele două zile, ștersese din 
roman mai mult decât scrisese. 

— La dracu'! 

Se simţea bine eliberând măcar o parte din frustrarea ce o 
încerca. A înjurat din nou și a închis laptopul. Apoi s-a ridicat și 
s-a îmbrăcat. 

În timp ce se pregătea să închidă ușa cu cheia, i-a trecut ceva 
prin minte și s-a întors în casă. A pus laptopul și aparatul foto 
într-o geantă, a privit prin cameră să vadă dacă nu mai era ceva 
ce putea să atragă atenția hotilor și a luat geanta cu ea în 
mașină. 

O sticlă goală pe care probabil o uitase Tommy pe jos, în 
mașină, lângă scaunul din dreapta, se tot mișca înainte și înapoi 
în timp ce ea manevra mașina pe drumul cu macadam. Mai erau 
și pungi goale de la gogoși și vechi chitanţe de parcare prinse în 
covorașul de cauciuc. Tot ce-i amintea de el o enerva la culme 
acum. 

În timp ce înainta spre continent, ceața se ridica, dar o perdea 
de ploaie rece făcea ca vizibilitatea să fie scăzută. Ștergătoarele 
nu reușeau decât să împrăștie apa pe parbriz, transformând 
drumul spre Oslo într-o experienţă obositoare. Când a ajuns la 

apartament, o cruntă migrenă a început s-o chinuie, pornind 
dinspre tâmpla dreaptă. 

A trântit portiera mașinii și s-a uitat în sus la fațada clădirii. 
Becul din bucătărie era aprins, dar, după cum îl știa pe Tommy, 
se culcase fără să stingă lumina și dormea încă. 

Când a intrat în apartament, din ușa bucătăriei s-a ițit capul 
lui Tommy. 

— Line? 

Ea a lăsat geanta pe podea și s-a îndreptat spre el. 

— De ce nu răspunzi când te sun? 

Tommy s-a uitat înapoi și ea și-a dat seama atunci că nu era 
singur. Un bărbat cu părul lung stătea aplecat peste masa din 
bucătărie și privea în sus la ea. În faţa lui erau răsfirate hârtii și 
fotografii. Tommy stătea în ușa bucătăriei, împiedicând-o pe 
Line să intre. 

— Sunt puţin ocupat acum, a încercat el să-i explice. Bărbatul 
din spatele lui dădea semne de agitație. A îndesat hârtiile de pe 
masă într-un rucsac. 

— Ce se petrece aici? a întrebat Line. 

Bărbatul cu rucsacul s-a strecurat pe lângă Tommy. 

— Acum trebuie să plec, a spus el, făcându-și loc prin spatele 
lui Line. 

— Cine era ăla? a întrebat Line, privind spre ușa care se 
închidea în urma lui. 

— Nu pot... a început Tommy, dar se opri. Este în legătură cu 
Shazam Station. 

Line a intrat în bucătărie și s-a așezat cu spatele la blat. 

— Despre ce era vorba? a întrebat ea, făcând semn cu capul 
spre masă. 

— Se întâmplă o groază de lucruri acum, a încercat Tommy 
să-i explice. De asta nu te-am sunat. Nu pot să-ți explic totul. 

— Poţi să încerci, l-a provocat Line. 

— Nu acum. Sunt câteva lucruri pe care trebuie să le rezolv. 

El a luat haina care atârna pe scaun. 

— Te-ai întors? Adică nu mai stai la cabană? 

Ea a clătinat din cap. 

— Ştii ce? Chestia asta... 

— Am nevoie doar de câteva zile, a întrerupt-o Tommy. Totul 
se va rezolva. Nu poţi să-mi dai un răgaz? 

— Răbdarea mea s-a terminat, a spus Line și a mers spre ușă. 
Plec, iar când mă întorc ai face bine să nu mai fi aici. Să dispari! 

— Dar... 

A ridicat palma, în semn că nu vrea să-l mai asculte. Apoi s-a 
întors, și-a luat jacheta și a ieșit. Ochii i se înecau în lacrimi și nu 
voia să-l lase să le vadă. 

64. 


Îi tremurau mâinile în timp ce băga cheia în contact. Înainte 
de a o răsuci s-a oprit pentru o clipă, dând frâu liber emoţiilor. 
Suspina și gâfâia și nu înţelegea de ce reacţiona așa, dar se 
simţea trădată de Tommy care adusese în casa ei acea parte 
din viața lui pe care ea nu o suporta. 

Și-a dus mâna la piept. Respira zgomotos și agitat și i-a luat 
ceva timp până să-și recapete calmul și să se liniștească. A luat 
niște șerveţele din torpedou ca să-și sufle nasul și să-și șteargă 
lacrimile. 

Îi venea greu să-și adune gândurile. Putea să meargă la 
redacție, doar ca să treacă timpul, dar s-a privit în oglinda 
retrovizoare și și-a dat seama că felul în care arăta acum va 
trezi mai multe întrebări incomode din partea colegilor. 

Prin parbrizul plin de stropi de ploaie l-a văzut pe Tommy 
ieșind din clădire. Vorbea la telefonul mobil și n-a văzut-o. In 
schimb, a traversat strada în grabă și a intrat în micul Peugeot 
împrumutat cu care o vizitase și la cabană. 

Când mașina a plecat de pe trotuar, a răsucit cheia în contact 
și a așteptat până când Tommy aproape a ieșit din câmpul ei 
vizual, după care a accelerat și l-a urmărit. 

Era la o distanță de trei mașini când au intrat pe 
Ullevålsveien, fără să fie sigură ce face. 

El a mers puţin în zigzag spre centrul orașului și s-a oprit în 
Grønland. Line l-a urmat pe străzile cu sens unic. Era mereu 
atentă să păstreze o distanţă suficientă cât să nu fie observată. 

La capătul străzii Tøyengata distanța dintre ei era așa de 
mare, încât, atunci când el a intrat în parcarea uriașă din fața 
Grădinii Botanice, nu a observat-o îndreptându-se spre Muzeul 
Munch și furișându-se în spatele unei clădiri cu opere de artă 
modernă. 

Distanţa dintre ea și Tommy era de circa 200 de metri. A 
observat că el parcase în spatele unei alte mașini și că ieșise, 
dar nu a văzut că mai rămăsese cineva în mașină. 

A luat aparatul foto și a apropiat imaginea. Portiera celei de-a 
doua mașini s-a deschis. Din ea a coborât un bărbat cu pielea 
închisă la culoare. Line a apăsat pe declanșator din reflex. 

Bărbatul a dat ocol mașinii și i-a strâns mâna lui Tommy, după 
care a deschis portbagajul. A ridicat o geantă și a așezat-o pe 
marginea portbagajului. Fermoarul era deschis, iar Tommy s-a 
aplecat înainte și a cercetat conţinutul, după care a dat din cap. 
Geanta a fost închisă, iar bărbatul i-a înmânat-o lui Tommy. 
Conţinutul părea să fie greu. Tommy a luat-o și a așezat-o pe 
bancheta din spate a mașinii lui, apoi a urcat la volan. 

Line s-a lăsat în jos pe scaun. Containerele îi ascundeau 
parțial mașina, dar exista posibilitatea ca Tommy s-o zărească. 

A auzit mașina trecând pe lângă ea și a așteptat puţin înainte 
să privească. Stopurile mașinii lui ieșiseră din raza ei vizuală și 
Line s-a grăbit să întoarcă și să-l urmărească. 

După circa două sute de metri l-a observat, cu trei mașini în 
faţă. El a mers pe aceeași rută pe care venise, dar la sensul 
giratoriu de la Galleri Oslo s-a dus tot înainte, a trecut liniile de 
cale ferată de la Gara Centrală și a intrat pe autostrada E18, 
îndreptându-se spre est înspre Bispelokket. Acum îi separau 
două mașini și ea se temea că îl va pierde în traficul aglomerat, 
dar, deodată, el a schimbat direcţia spre zona portului. 

Ea s-a lăsat depășită de două camioane și o betonieră ca să 
nu fie văzută și a continuat să meargă de-a lungul litoralului, 
spre Sarenga, zonă care urma să devină curând un nou cartier. 
La Șiursaya, el a cotit înspre chei. 

Tommy a intrat într-un depozit mare, aflat chiar pe malul 
mării. Macaralele se înălțau spre cerul cenușiu. Line a oprit în 
spatele unei grămezi de ţevi din oţel, așezate pe un fel de 
suport, ceea ce îi permitea să vadă destul de bine ce era în jur. 

Nişte muncitori est-europeni manevrau fier vechi chiar în fața 
ei, dar păreau că nu observă ceea ce făcea ea. 

Timp de câteva minute, ea a privit calea de acces a 
depozitului în care intrase Tommy. TIR-uri și autotractoare de 
terminal se plimbau încoace și încolo, dar nu se întâmpla nimic. 

Nu se simţea bine. Îi transpirau palmele și era puţin ameţită. 
Voia să ţipe, să lovească cu putere în ceva, să găsească o cale 
de a scăpa de disperarea ce o cuprinsese. 

Aparatul foto era pe scaunul din dreapta ei. L-a așezat în 
poală și s-a uitat la fotografiile pe care le făcuse la Muzeul 

Munch. A folosit zoom-ul digital și a observat că picioarele 
bărbatului necunoscut acopereau parţial numărul de 
înmatriculare al mașinii. Putea să caute diverse combinaţii mai 
târziu. 

A apropiat și mai mult imaginea genţii dintre cei doi bărbaţi și 
a împietrit. Nu era sigură, dar părea că din geantă ieșea țeava 
unei arme. 


VP - 253 


65. 


Wisting și-a atârnat sacoul sport de ușa rastelului de arme și 
și-a scos tocul de umăr. A așezat o curea peste umăr și a strâns- 
o astfel încât să-i vină sub piept, în partea stângă. Apoi a luat 
arma de serviciu, un revolver Heckler&Koch P30. Simţea metalul 
rece în mâna sa transpirată. 

A scos încărcătorul din mâner, a așezat ambele componente 
ale armei pe blat și a deschis cutia cu muniţie. A luat nouă 
cartușe de alamă și le-a cântărit în mână înainte de a le 
introduce în încărcător. Forţa de rezistenţă a arcului creștea pe 
măsură ce îl umplea. Apoi a băgat încărcătorul înapoi în mânerul 
pistolului. Un clic metalic i-a confirmat că era fixat. Metalul a 
alunecat ușor peste partea bine unsă, atunci când a tras 
manșonul și a introdus un cartuș pe țeavă. Apoi, a pus 
siguranţa, a băgat arma în toc și a îmbrăcat sacoul. 

Trecuse mult timp de când nu mai purtase arma. A tras 
reverul într-o parte și a scos arma printr-o mișcare rapidă. 
Degetele i s-au așezat automat pe garda trăgaciului în timp ce 
fixa o ţintă imaginară din celălalt capăt al camerei. Era 
reconfortant să simtă duritatea revolverului în mână. Încă se 
pricepea. 

Inainte de a reveni din călătorie, cineva lăsase pe biroul său o 
cutie de carton închisă, sub care erau stivuite rapoarte și notițe 
încă necitite. 

Și-a aranjat cureaua tocului și a ridicat cutia. Pe exterior nu 
era scris nimic și era foarte ușoară. Un obiect din interiorul ei 
aluneca dintr-o parte în alta. 

A pus-o jos și a deschis capacul. Conţinutul ei l-a făcut să se 
strâmbe, dezgustat. Era o pasăre moartă, cu cioc galben și ochi 
lipsiţi de viață. Aripile negre erau ușor depărtate de trup. 

A făcut un pas înapoi, ţinând capacul în mână, și a privit în jur 
ca și când se aștepta ca acolo să fie cineva și să îi explice de ce 
era o pasăre moartă pe biroul lui. A dus cutia pe hol și a auzit 
voci în sala de ședințe. 

Espen Mortensen și Nils Hammer stăteau în fața filtrului de 
cafea. 

— Știţi cumva ce este asta? a întrebat el, ridicând cutia. 

— O pasăre moartă? l-a întrebat Hammer, zâmbind. 

— Dar ce caută în biroul meu? 

— Eu am pus-o acolo, a râs Mortensen. Am adus raportul. Nu 
erai acolo, așa că am lăsat-o să iau o cană de cafea. 

— Ce raport? 

— De la Colegiul Veterinarilor. Tocmai a sosit prin fax. Nu l-ai 
citit? 

Wisting a negat dând din cap. 

— Au făcut autopsie pe mai multe păsări moarte, i-a explicat 
Mortensen. Au murit prin infarct cauzat de încetarea funcţionării 
mai multor organe interne. 

— Ce dracu' înseamnă asta? 

— Au fost otrăvite. 

Wisting s-a uitat la pasărea din cutia pe care o ţinea în mâini. 

— Otrăvite? 

— Cocaină. 

Și-a dat seama de legătura logică, în același fel în care un 
copil înţelege, într-un final, un calcul simplu. 

— Supradoză fatală, a comentat Hammer. 

Espen Mortensen l-a aprobat: 

— Efectele fiziologice sunt aproximativ aceleași. Puls ridicat, 
hipertensiune, aritmie cardiacă, infarct și atac cerebral. 

Wisting a trântit cutia de carton în brațele tânărului 
criminalist. 

— Dă-i asta lui Christine Thiis, a spus el. Spune-i să facă o 
declarație de presă în legătură cu subiectul, după care poţi să 
îngropi probele în grădină. 

66. 


Line a ridicat privirea de la aparatul de fotografiat. Își ţinuse 
răsuflarea, iar acum respira agitat. A tras adânc aer în piept de 
câteva ori și s-a uitat și la celelalte fotografii, însă numai în 
prima se distingea ceva din conţinutul genţii. 

Un zgomot puternic și pătrunzător a făcut-o să tresară în 
scaunul mașinii. A fost urmat de o răbufnire într-o limbă străină. 
La douăzeci de metri de ea, trei bărbaţi îmbrăcaţi în pelerine de 
ploaie stăteau în jurul unei ţevi din metal care, evident, căzuse 
dintr-un camion. Un alt bărbat a ieșit dintr-o baracă, a făcut 
semn cu mâna și a strigat ceva către ei. 

Inima îi bătea mai repede în piept. A aruncat o privire spre 
depozit și s-a hotărât să găsească alt loc de unde să poată sta la 
pândă. 

A pornit mașina și a dat o tură până când a găsit un loc unde 
containerele formau o alee și putea să ascundă mașina după o 
grămadă haotică de panouri din beton. Prin spaţiile goale se 
vedeau depozitul și o parte din interior. Depozitul era într-o 
stare jalnică și părea să adăpostească niște structuri masive din 
oțel. Mai erau câteva autovehicule, dar nu se observa nicio 
activitate. 

Obiectivul aparatului i-a permis să se apropie mai mult. A 
remarcat câteva persoane în mișcare, dar rămâneau doar niște 
umbre vagi. 

A lăsat aparatul foto în jos și a studiat zona din jur pentru a 
vedea dacă exista un punct mai bun de observaţie. Putea să 
meargă pe jos pe lângă o baracă de pe malul mării, dar asta nu 
îi permitea să vadă mai bine. 

Cerul de deasupra mării se întunecase și ploaia crescuse în 
intensitate. Picături mari se izbeau în plafonul mașinii, iar apa 
curgea în șiroaie pe parbriz. 

Line a pus aparatul jos și a scos telefonul, a căutat numărul lui 
Tommy și a rămas cu degetul mare suspendat deasupra 
butonului verde. Cel mai simplu lucru era să-l sune, să înceapă o 
convorbire nevinovată și să-l facă să mărturisească. Era gata să 
apese tasta, când farurile unei mașini s-au aprins în interiorul 

depozitului. Apoi s-a auzit un motor pornit și cei dinăuntru au 
început să se miște. Două mașini mari, cu geamuri fumurii, au 
ieșit din depozit. Au trecut la mai puţin de patruzeci de metri de 
locul în care se afla ea. Apă noroioasă a sărit din gropile 
drumului cu macadam. 

A pus mâna pe cheile din contact și a așteptat până când 
oamenii nu se mai văzură. Era pe punctul de a porni motorul, 
când ambele portiere s-au deschis. Un bărbat s-a întins peste 
scaunul pasagerului și a luat cheile. L-a recunoscut pe bărbatul 
cu păr lung pe care-l găsise la masa din bucătărie, apoi un alt 
bărbat i-a pus mâna la gură și a tras-o afară din mașină. 

67. 


Tocul fixat pe umăr și pistolul îl jenau, lovindu-l constant în 
stânga toracelui. Wisting a aranjat cureaua și a privit pe ecrane 
imaginile din interiorul depozitului de monetar. 

Biroul  pompierului de serviciu de la ultimul etaj se 
transformase într-un centru de comandă. De la fereastră vedeau 
direct depozitul. Stropii de ploaie cădeau pe asfalt, apoi formau 
pâraie ce se scurgeau de-a lungul străzii, spre partea din spate 
a clădirii roșiatice. De obicei, râul larg aflat sub ei curgea lent și 
calm. Din cauza averselor, debitul crescuse și devenise sălbatic, 
iar nivelul apei aproape că depășise stâlpii vechiului ponton. 

Leif Malm sosise însoţit de echipajele unităţii de intervenţie. 
Intra și ieșea din camera laterală și vorbea mereu la telefonul 
mobil, dar nu avea nimic nou de comunicat. 

Șeful echipei de intervenţie era Kurt Owensen. A rămas 
înăuntrul biroului alături de Wisting. Era înalt și puternic, cu 
părul tuns scurt. Avea tenul plin de pori mari și cicatrici. 

— Frumoase imagini, a spus el. Clare ca lacrima. 

Așa era. Imaginile erau de o înaltă calitate. Wisting era 
încântat să participe la ce avea să se întâmple prin intermediul 
ecranelor, în loc să intre în camera păzită. 

Echipele înarmate erau adunate la parter. Mașinile de 
pompieri erau amplasate în parcarea de afară, iar blindatele 
poliției erau aliniate și ascunse în spatele porților, gata să 
intervină în caz de necesitate. 

Wisting s-a dus la fereastră. Un stol de rațe venea în zbor 
razant dinspre est. Una dintre ele s-a despărțit de celelalte și a 
aterizat în apa tulbure a râului. Curentul a purtat-o în aval și, 
pentru un moment, a rămas prizoniera forțelor nestăpânite, 
după care a izbutit să se elibereze. 

A aranjat jaluzelele astfel încât să vadă printre ele, dar 
vizibilitatea era slabă. Nu-i convenea situaţia. Erau prea multe 
incertitudini. Nu știau când hoţii urmau să atace sau dacă 
depozitul de monetar era ţinta reală. Tremura de neliniște. 

Malm s-a întors în cameră și s-a așezat lângă el, privind la 
șirul de monitoare. 

— Ceva nou? a întrebat Wisting. 

Șeful secţiei de informaţii a clătinat din cap. 

— Mașina care va prelua ce este în depozit va ajunge în 
douăzeci de minute, a spus el. Odată încheiată această etapă, 
vor intra în scenă oamenii noștri. Apoi trebuie doar să așteptăm. 

S-a așezat pe un scaun, dar s-a ridicat din nou când i-a sunat 
telefonul. S-a îndreptat spre ușă, dar s-a oprit în prag. Wisting 
auzea cum răspundea monosilabic, înainte să închidă telefonul. 

— Klaus Bang se îndreaptă spre Norvegia, a zis el. 

Wisting l-a revăzut cu ochii minţii pe bărbatul din barcă 
imortalizat de către ornitolog. 

— Cu ce călătorește? 

— Cu un feribot din Hirsthals al companiei Color Line. A 
rezervat bilete la feribotul care ancorează în Larvik la ora două 
în această noapte. 

— Îl vom întâmpina călduros, a spus Wisting. 

Leif Malm a pus telefonul înapoi în buzunar și a privit în jur. 

— Avem cafea? 

— Trebuie să folosim bucătăria pompierului de serviciu, a 
explicat Wisting și a ieșit primul din cameră. 

Wisting a făcut semn cu capul spre pompierii care erau de 
serviciu și care primiseră un rezumat în care se pusese accentul 
pe caracterul secret al operaţiunii. 

Și-au umplut câte o cană, în liniște. Șeful echipei de 
intervenţie a dus cafea subordonaţilor săi. 

Wisting și Leif Malm s-au întors la centrul de comandă 
improvizat. Malm s-a așezat în faţa hărţii care era atârnată de 
perete. 

— Oamenii tăi sunt pe poziţii? s-a interesat el. 

Wisting s-a uitat la ceas. Era aproape ora trei. 

— Așa cred. 

S-a dus spre hartă. 

— Avem cinci posturi de observare, a explicat el, arătând cu 
degetul spre locuri strategice de la intrările și ieșirile din oraș. 

În același timp a prins viaţă și staţia de emisie. 

— Kilo 0-5, aici Kilo 4-1. 

Era vocea lui Benjamin Fjeld. Era într-o mașină la ieșirea de 
pe autostradă. 

Wisting a luat staţia în mână și a apăsat pe buton. 

— 4-1: recepție. 

— O dubiţă blindată a Kontantservice tocmai a ieșit de pe 
E18. Ar trebui să ajungă la voi în câteva minute. 

Leif Malm a dat din cap. Era una dintre mașinile care, de 
obicei, colecta veniturile în numerar și le livra la depozit. Astăzi 
va fi instruit să încarce mașina, în loc să o descarce. 

— Este așteptată, a răspuns Wisting. 

— Va fi escortată la Oslo de două mașini de poliţie fără 
însemne, a explicat Malm. 

Wisting stătea la fereastră, așteptând mașina firmei de pază. 

După două minute, a văzut-o înaintând în viteză prin ploaie. A 
încetinit, a ieșit de pe strada principală și a mers în spatele 
clădirii. Pe unul dintre monitoare au văzut-o la poarta pentru 
vehicule. Poarta s-a deschis și dubiţa a intrat. 

Wisting a raportat cele observate prin staţia radio. 

— Le va lua circa o jumătate de oră, a afirmat Leif Malm. Să 
comandăm o pizza sau altceva? 

Wisting a sorbit din cană. Nu-i era foame, dar, cu toate 
acestea, acceptă. Pe ecran, doi gardieni au ieșit din cabina 
dubiței. Un bărbat și o femeie. 

— Poţi comanda tu? l-a întrebat Malm. Cunoști bine 
restaurantele din zonă. 

Wisting se pregătea să-i răspundă, dar a rămas cu gura 
căscată. Alături de cei doi gardieni, pe ecran erau doi bărbați în 
salopete negre. 

— Ce mama dracului! a exclamat el și a lăsat cana jos. 
Aceasta s-a rasturnat, a căzut și s-a spart. 

— De unde au apărut? 

A tras jaluzelele, dar nu a văzut nicio mișcare afară. 

Ambii bărbaţi de pe ecran purtau cagule. Unul dintre ei era 
puţin mai înalt și mai masiv decât celălalt. O mitralieră îi atârna 
pe o curea petrecută peste piept, iar cel de-al doilea avea un 
pistol aţintit asupra capului femeii gardian. 

— A început! a strigat Wisting, luând staţia radio. Jaf în 
derulare! 

68. 


Înainte ca șeful echipei de intervenţie să-și ocupe poziţia în 
centrul de comandă improvizat, hoţii forțaseră deja intrarea în 
camera de stocare a bancnotelor. 

Gardianul era imobilizat de individul cu mitraliera și stătea 
nemișcat lipit de zid, în timp ce femeia introducea codul ușii 
primului seif. Totuși, nu se declanșase nicio alarmă. 

Wisting a observat cum ochii lui Kurt Owensen se plimbau de 
la un ecran la altul. Era evident că se desfășura un scenariu 
pentru care nu fusese pregătit. | se umflaseră venele de le 
tâmple și scrâșnea din dinţi. 

Apoi s-a pus în mișcare. A dat câteva comenzi scurte prin 
radio, punându-și oamenii în alertă. 

— Avem o luare de ostatici, a spus el. Doi gardieni ţinuţi cu 
forța în incinta centrului. Atacatorii sunt doi bărbaţi, unul cu o 
armă automată de asalt, celălalt cu un pistol. 

În imaginile clare, Wisting vedea cum teancuri de bancnote 
din primul seif erau băgate într-un sac mare, în timp ce femeia 
era ameninţată să deschidă cel de-al doilea seif. jaful urma să 
se termine în câteva minute. 

Șeful echipei de intervenţie a dat ordine pentru lansarea unui 
contraatac. Wisting a înţeles că urma să-i atace pe hoţi în timp 
ce încercau să fugă, dacă aceștia îi lăsau în urmă pe gardieni. 
Era de neînțeles cum aveau de gând cei doi să fugă. Nu apăruse 
nicio altă mașină. 

A fost golit și cel de-al doilea seif. Doi saci plini erau deja 
lângă ușă. Cel mai înalt dintre cei doi hoţi a dus o staţie radio la 
gură și a transmis un mesaj. Kurt Owensen a comunicat rapid că 
tâlharii aveau complici în exteriorul centrului de bani. 

Câteva mesaje au apărut pe ecran. Unul dintre hoţi a prins 
stația radio la piept, a făcut câţiva pași spre camera de 
supraveghere și s-a uitat în ea. Wisting a reușit să privească în 
ochii negri înainte ca individul să ridice arma. Patul puștii a lovit 
camera cu putere și imaginea s-a întrerupt. Wisting a făcut 
instantaneu un pas înapoi, fără să știe dacă se speriase din 

cauza loviturii aplicate camerei sau a privirii fioroase a 
jefuitorului. 

Wisting a privit spre strada principală. Nimic. A ridicat ochii 
spre cer și atunci i-a venit ideea că hoţii ar fi putut primi ajutor 
exact din acea direcție. Apoi a luat staţia radio și a comunicat pe 
scurt echipajelor în civil ce se întâmplase. 

Benjamin Fjeld a raportat din postul de observare: 

„Tocmai a trecut un Chevrolet Suburban negru. Nu am putut 
să văd numărul de înmatriculare. Poate e mașina cu care vor 
fugi”. 

Kurt Owensen a transmis mesajul echipei sale. Wisting a auzit 
interferenţe în căști în timp ce diversele grupuri confirmau 
recepţionarea informaţiei. 

Pe unul dintre ecrane se vedeau imagini din interiorul 
garajului și prin ușa deschisă a seifului puteau zări ce se 
întâmplase. 

Cel de-al treilea seif părea să fi fost gol când îl deschiseseră. 
Hoţul mai scund lipise ţeava pistolului de gâtul femeii gardian. 
Părea că ea încerca să-i explice o problemă de ordin practic. Cei 
doi gardieni au schimbat apoi locurile. Bărbatul a introdus o 
combinaţie și ușa solidă s-a deschis. Simultan, în partea de sus 
a ecranului a apărut mesajul Alarm #4 Alarm. Nicio persoană 
dintre cele care se vedeau pe ecran nu reacţionase. Gardianul a 
tastat probabil o combinaţie de numere ca să declanșeze alarma 
de pericol la deschiderea ușii seifului. 

După o jumătate de minut totul părea să se fi terminat. Patru 
saci erau plini cu bani. Hoţii i-au cărat în garaj. Șeful echipei de 
intervenţie a comunicat situaţia echipei care aștepta la parter. 

Wisting s-a lipit cu capul de fereastră, încercând să vadă mai 
mult din strada principală. Un camion a trecut, urmat de două 
dubiţe. 

A înjurat tare și s-a uitat din nou la ecrane. Tâlharii s-au 
îndreptat spre ieșire, cu femeia-gardian în faţa lor. Wisting încă 
nu înțelegea cum intraseră în clădire și cum aveau de gând să 
fugă. 

Atunci și-a dat seama. Pe râu urcase un Zodiac. O barcă mare 
gonflabilă, dar mai mică decât cea care sosise pe mare din 
Danemarca cu transportul de droguri. La timonă era un bărbat 
mascat. Incetinise și se apropiase de mal. 

Pe ecran, ușa seifului în care erau depozitate bancnotele s-a 
închis în urma hoţilor. În câteva minute, secunde, urmau să 
dispară. Poliţiştii din echipa de intervenţie nu mai aveau timp să 
se regrupeze. 

Wisting a ieșit intempestiv din cameră pe hol și s-a năpustit 
pe ușa de urgenţă din spatele staţiei de pompieri. Treptele de 
metal răsunau în timp ce cobora în grabă pe scara de incendiu 
în formă de spirală, pe marginea exterioară a clădirii. A ajuns 
jos, a scos arma din toc și a ridicat siguranţa în fugă. 

Cei doi hoți ieșiseră din depozit. O împingeau înaintea lor pe 
femeia-gardian. Pe celălalt gardian probabil îl abandonaseră în 
clădire. 

Femeia a căzut și cel mai mic dintre hoţi a lăsat jos unul 
dintre saci ca s-o ridice. Niciunul dintre ei nu îl observase pe 
Wisting. 

Barca cu motor era legată la ponton. Distanţa dintre el și hoţi 
era mai mică de cincizeci de metri. Wisting putea să-i ajungă din 
urmă, dar s-a oprit când femeia s-a împiedicat și a căzut pentru 
a doua oară. 

— Poliţia înarmată! a strigat somaţia repetată de atâtea ori și 
s-a adăpostit în spatele unui stâlp de telefon. Rămâneţi pe loc! 

La douăzeci de metri în fața lui, cei doi bărbaţi mascaţi au 
împietrit. Femeia a rămas pentru moment întinsă la pământ, dar 
a făcut un efort să se ridice, s-a împiedicat din nou, după care a 
alergat să se ascundă. 

Wisting s-a retras în spatele stâlpului care nu-i oferea cine știe 
ce protecție. Bărbatul cu mitraliera a aruncat ambii saci pe care 
îi căra și a aţintit arma spre el. Wisting a reacţionat în fața 
amenințării și a pus degetul pe trăgaci. A ţintit spre pieptul 
adversarului. 

Ploaia îi curgea în șiroaie pe față. A apucat și mai bine 
trăgaciul. Wisting a ridicat ochii și a întâlnit privirea celuilalt. 
Ceva nedeslușit la ea l-a făcut să slăbească strânsoarea. 

Bărbatul din barcă a strigat ceva. Bărbatul din faţa sa a lăsat 
arma, a luat sacii și a început să alerge spre râu. 


Wisting s-a întors și a tras șase focuri. Sunetul puternic l-a 
asurzit, iar mirosul de praf de pușcă i-a iritat nările. 

Țintise partea din spate a bărcii și gloanţele loviseră tubul 
gonflabil în partea stângă. A lăsat pistolul în jos și a văzut că 

bărbaţii din barcă accelerau și se îndreptau spre mijlocul râului. 
Barca se lăsase într-o parte și devenise mai greu de manevrat. 

— Poliţia-narmată! Lăsaţi armele! a auzit Wisting o voce 
aspră, strigând de lângă el. 

Șeful echipei de intervenţie stătea cu picioarele desfăcute și 
cu pistolul în mână. Cei doi hoţi se apropiau de ponton, dar nu 
au dat nicio atenţie somaţiei. Din depărtare, Wisting putea auzi 
huruitul motorului unei mașini blindate care se apropia. 

Barca se întorcea spre ponton, dar coborâse destul de mult 
deja sub linia de plutire. Șeful echipei de intervenţie i-a somat 
din nou. Hoţul înarmat cu mitraliera a lăsat din nou sacii și a 
ridicat arma. În același timp, Kurt Owensen a tras un foc de 
lângă Wisting. Bărbatul de pe ponton a căzut la pământ. 

Trei mașini blindate au accelerat și au format o barieră între 
Wisting și râu. Poliţiştii înarmaţi s-au desfășurat în evantai. Se 
auzeau strigăte și comenzi de peste tot. 

Barca gonflabilă de pe râu s-a înclinat și s-a răsturnat. 
Bărbatul de la bord s-a prins de carcasa purtată de curent. 

Cel mai firav dintre hoţi stătea acum pe pontonul șubred, cu 
sacii aruncaţi la pământ și cu mâinile ridicate. 

69. 


Bărbatul care se dovedise cel mai harnic în timpul jafului a 
îngenuncheat cu mâinile la ceafă. Unul dintre membrii echipei 
de intervenţie i-a pus cătușele și i-a tras cagula de pe cap. 

Era Rudi Muller. 

A clipit din ochii lui mari și și-a șters un strop de ploaie de pe 
nas. Wisting a rămas uimit de cât de repede se predase, dar, 
când a văzut zidul de polițiști care îl înconjurau, nu era greu de 
înţeles că se simţise copleșit. 

S-au auzit strigăte dinspre malul râului. Epava bărcii eșuase la 
câteva sute de metri în aval. Un grup de polițiști îl adusese la 
mal pe marinarul rănit. A primit aceeași atenţie ca și Muller. 
Părul bogat și ondulat s-a revărsat când i-a fost trasă masca de 
pe faţă. Wisting l-a recunoscut pe bărbatul durduliu din 
fotografiile făcute de echipele de filaj la Shazam Station. 

Hoţul care își aţintise arma de asalt asupra lui Wisting fără să 
tragă era întins la pământ, zvârcolindu-se de durere. Glonţul 
tras de Owensen îl nimerise în genunchiul stâng. Materialul 
salopetei era sfâșiat și în rana deschisă se vedeau bucăți din 
rotula spulberată. Unul dintre polițiștii din trupa de intervenţie îi 
acorda primul ajutor, în timp ce un altul ţinea arma aţintită 
asupra sa. 

Kurt Owensen s-a îndreptat spre el. Wisting l-a urmat la câţiva 
pași distanță și și-a șters cu mâna apa de pe faţă. 

Șeful trupelor de intervenţie i-a tras cagula cu o mișcare 
rapidă. Bărbatul a dat să-l atace, dar manevra îi cauză și mai 
multe dureri. 

Părul, ud din cauza transpiraţiei și a ploii, i se lipise de faţă. 
Privirea i se plimba aiurea și era imposibil să-l privești în ochi. 

— Numele! i-a cerut Owensen. 

Bărbatul din faţa lui l-a scuipat. Owensen a privit spre Wisting. 

Acesta a scuturat din cap. Nu-l mai văzuse pe individ. 

— Cum te numești? a întrebat Owensen. 

Tot n-a primit niciun răspuns. 

— Numele său este Frode Jessing, a explicat Leif Malm din 
spatele lor. | se spune „domnul Da, să trăiţi!”, a adăugat el și a 
făcut câţiva pași până lângă ei. 

Hoţii care nu erau răniţi fuseseră băgaţi în mașini separate. 
Bărbatul din faţa lor aștepta ambulanta. 

Wisting s-a întors să-i vadă pe cei doi gardieni. Voia să discute 
cu ei. Să încerce să le spună câteva cuvinte care să-i liniștească 
după momentele prin care trecuseră. 

Pe bărbat nu îl vedea, dar femeia stătea în picioare lângă o 
mașină de poliţie fără însemne și vorbea cu un poliţist în civil. li 
arăta ceva ce ţinea în mână. 

Polițistul i-a făcut semn lui Wisting să se apropie de ei. 

Wisting a mers către ei. Femeia avea o constituţie 
armonioasă, un chip luminos și păr blond și era cam de aceeași 
vârstă cu Line. Tremura fără să se poată controla și putea 
desluși în privirea ei înlăcrimată disperarea și suferința. 

— Avem o situaţie nouă, a spus polițistul, făcând semn cu 
capul spre telefonul mobil pe care femeia îl ţinea între palme. 

Wisting a pus o mână peste palmele ei tremurânde și a luat 
telefonul cu cealaltă. Ea nu a renunţat ușor la el, ca și cum ar fi 
fost un obiect de mare valoare. _ 

Pe ecranul crăpat în două era o fotografie. In partea de sus 
era o fetiță care urca pe o scară. Se întorsese și îi zâmbise 
fotografului în timp ce acesta o imortalizase, ca și când cineva îi 
spusese ceva amuzant. Partea de jos a imaginii arăta o armă 
ascunsă într-un ziar, vizibilă doar pentru cel care ţinea telefonul 
cu cameră. 

Nu suna pe nimeni altcineva decât pe mine, dacă vrei să 
trăiască, era scris sub fotografie. 

— Fiica ta? a întrebat el. 

Femeia din fața lui n-a scos niciun cuvânt, dar a dat din cap 
drept răspuns, acoperindu-și fața cu palmele. 

Așa reușiseră să comită jaful, a înţeles atunci Wisting. O 
ameninţaseră pe femeia-gardian să oprească pe traseu, pentru 
ca ei să urce în mașina blindată. Un cal troian care îi adusese 
direct în groapa cu bani. 

Wisting a înghiţit în sec. Asemenea cazuri se înmulţiseră în 
ultima vreme. Oamenii de afaceri găsiseră modalităţi inteligente 
de a-și asigura bunurile și, ca atare, nu mai prezentau interes 
pentru șantajiști. Acum, paznicii ori salariaţii obișnuiți erau 

adesea ţinta răpirilor sau șantajului. Sau polițiștii; auzise despre 
mai multe cazuri în care polițiști din alte ţări fuseseră obligaţi să 
înlăture ori să distrugă probe sau să se asigure că se renunţă la 
acuzaţii. 


— O au pe Emma, a suspinat femeia cu faţa în palme. Are 
numai cinci ani. 

Corpul ei fragil tremura. Wisting a mângâiat-o ușor, în timp ce 
polițistul care era cu ei i-a expus din nou datele problemei. 

— L-a sunat pe expeditor și i s-a spus că hoţii sunt într-o 
mașină în urma lor. | s-a ordonat să oprească și să-i lase să urce 
în mașina blindată. 

Wisting a pus mâna pe umărul femeii. 

— Totul va fi bine, a asigurat-o el, știind că siguranţa vocii 
sale o va mai linişti. Unde a fost făcută fotografia? s-a interesat 
el. 

— La un loc de joacă de lângă locuinţa noastră, a răspuns ea, 
revenindu-și cât de cât în fire. Mama mea are grijă de ea. 

Wisting a arătat cu degetul la pelerina de ploaie roș-gălbuie 
cu care era îmbrăcată copila din fotografie. 

— Cu asta era îmbrăcată astăzi? 

— Așa cred. Astăzi erau la locul de joacă. 

— Ai încercat să iei legătura cu mama ta? 

Femeia a scuturat din cap. 

— Și-ar fi dat seama... a început ea, dar s-a oprit. 

Wisting a înghiţit în sec și a închis ochii, încercând să 
gândească limpede. Trebuia să se concentreze. Fotografia era, 
cu siguranţă, reală. Fusese făcută astăzi. Totuși, putea fi o 
cacealma. Dacă ar fi răpit copilul, acesta ar fi fost fotografiat 
într-un spaţiu închis. Să răpească și copila, și pe bunica acesteia 
ar fi însemnat să își asume un risc prea mare. 

Wisting a deschis ochii și a privit ţintă spre mașina de serviciu 
în care Muller era așezat pe bancheta din spate. Şoferul se 
pregătea să urce la volan. Wisting a strigat și i-a cerut să 
aștepte. Apoi, a mers la mașină cu pași repezi și s-a așezat 
lângă Rudi Muller. 

— Sunt William Wisting, a spus el. Eu conduc ancheta. 

Rudi Muller s-a aplecat înainte, având mâinile prinse în cătușe 
la spate. S-a uitat la Wisting, dar nu i-a răspuns. Totuși, ceva din 

atitudinea lui i-a lăsat lui Wisting impresia că știa prea bine cine 
este. 

— Vom avea multe de discutat în zilele următoare, a 
continuat el. Dar, aici și acum, nimic din ceea ce spui nu va fi 
folosit împotriva ta. Acum sunt interesat de un singur lucru. 

Bărbatul de lângă el tăcea în continuare. 

— Copila, a spus Wisting. Este în siguranţă? 

Celălalt a mijit ochii. 

— Care copilă? a întrebat el. 

— Primeşti o singură șansă ca să îndrepţi ceva din greșelile 
tale, a spus Wisting. Fetiţa femeii care conducea mașina 
blindată. 

Rudi Muller se foi în tentativa de a găsi o poziţie mai comodă 
pentru braţele încătușate la spate. 

— Nu e niciun pericol, a spus el încet. Nu se va întâmpla. Doar 
dacă nu dau eu ordin. 

Wisting l-a privit cu atenţie pe bărbatul din faţa lui și a 
cântărit cât de mult valorau vorbele sale. A ales să aibă 
încredere în el. 

— Mulţumesc, a spus el și a dat aprobator din cap, înainte să 
se dea jos din mașină. 

A lovit de câteva ori în capota mașinii, semn că șoferul putea 
să pornească. 

70. 


Line s-a trezit într-un birou care părea nefolosit. Pe perete 
erau prinse niște vechi postere cu filme, iar de avizier atârna o 
listă cu interioare, dar pe birou nu erau nici telefoane, nici 
calculatoare. 

Afară, ploaia se izbea de fereastra murdară și se scurgea 
încet, în mici șiroaie. Era la etajul al cincilea sau al șaselea și 
privea în jos la coloana lungă de mașini. Camera era prea sus ca 
să se gândească să scape sărind pe stradă și, în plus, fereastra 
nu se deschidea decât foarte puţin. 

S-a uitat în jos, luminată de felinarele stradale. 

S-a întors la scaun, a luat o revistă veche pe care o citise deja 
și a răsfoit-o nerăbdătoare din nou. 

Ușa s-a deschis. Bărbatul cu părul lung pe care îl văzuse în 
bucătărie împreună cu Tommy, mai devreme în cursul zilei, a 
intrat în cameră. De data asta, avea în jurul gâtului o insignă de 
poliţie. În urma sa venea alt poliţist, mestecând gumă. 

— Îmi cer scuze că v-am făcut să așteptați, a spus cel dintâi. 
Dar a trebuit să acţionăm așa. Eram în toiul unei operaţiuni de 
supraveghere pe care aproape că aţi compromis-o. 

Line nu a spus nimic. 

Polițistul care mesteca gumă a întins mâna și a salutat-o. 

— Bună. Sunt Petter Eikelid. Vrei să mă însoțești? 

Line a rămas tăcută, dar s-a ridicat de pe scaun și l-a urmat 
pe hol. Locul părea părăsit. Birourile erau întunecate, iar nivelul 
activităţii se redusese semnificativ, față de acum câteva ore, 
când fusese escortată pe aceleași coridoare. 

Polițistul sub acoperire cu păr lung i-a explicat pe larg ce se 
întâmplase în ultimele săptămâni fără ca ea să știe. Tommy le 
adusese informaţii despre un grup implicat în trafic de droguri 
pe care poliția încercase de mai multe ori să îl destructureze, 
dar fără succes. Informaţiile lui Tommy completau ceea ce ei 
deja știau, dar le oferise și șansa de a pătrunde în interior. 
Tommy acceptase să îi ajute să avanseze cu demersurile lor și 
se infiltrase în grup. 

Operaţiunea nu era lipsită de pericole. Coordonatorii erau mai 
reticenţi decât crezuseră iniţial și surveniseră și câteva lucruri 
neașteptate. Despre rezultat a putut să citească în ziare. Unul 
dintre transporturi nu a decurs după cum fusese planificat. 
Muriseră oameni. Astăzi se terminaseră toate. Un jaf nereușit 
din care, printre altele, Rudi Muller sfârșise arestat. 

Tommy o aștepta într-o sală de ședințe goală de la parter. 
Stătea la fereastră cu cotul sprijinit pe toc și cu mâna la frunte. 

Deși era serios, a zâmbit când ea a intrat în cameră. A venit 
spre ea și a îmbrățișat-o. Ea i-a răspuns la fel. 

— Vă las singuri, a spus polițistul care o însoţise și a închis 
ușa în urma sa. 

S-au așezat la masă. Vorbeau ca doi străini. Nesiguri și 
nehotărâți. 

— Am descoperit că nu era totul în regulă la Shazam, a 
explicat Tommy. Altă dată, în altă viață, aș fi ridicat din umeri, 
indiferent, ori chiar m-aș fi implicat, dar n-am putut să rămân 
nepăsător. Erai parte din viața mea. Erai atât de corectă și nu 
voiam să risc să distrug ceva. Voiam să fac ce trebuie. 

Ea nu prea înţelegea de ce nu-i spusese ceea ce făcea, dar i-a 
acceptat explicaţia și i-a iertat secretomania. 

Așa era el. Impulsiv, pasional, lipsit de griji și imprudent. Erau 
contradicții care, la început, o atrăseseră, dar cu care nu putea 
trăi toată viața. 

El a înţeles. 

— Mâine îmi voi căuta o locuinţă în Sagene, a spus el. 

Ea simţea în vocea lui ceva care o ruga să-i spună că nu era 
necesar, dar a rămas puternică și a încuviinţat. 

— Bine, a șoptit ea. 

71. 


Wisting a parcurs declaraţia care îi fusese luată lui Tommy 
Kvanter la sediul inspectoratului de poliţie din Oslo. Se menţiona 
că se afla în posesia unui VW Golf negru al cărui proprietar era 
Line Wisting. În ziua de vineri, 1 octombrie, împrumutase 
mașina lui Rudi Muller. Muller era singur atunci când plecase cu 
ea de la restaurant, la ora șase și jumătate. Tommy Kvanter nu 
a mai știut altceva până la închiderea restaurantului, când unul 
dintre chelneri i-a spus că mașina fusese adusă înapoi, iar cheile 
erau în birou. Nu știa unde fusese Muller și nici cu cine. El însuși 
avusese o întâlnire de afaceri cu trei bărbaţi identificaţi, cu care 
voia să deschidă un nou restaurant. 

Era o mărturie detaliată, în care Tommy explica întocmai ceea 
ce știa despre o serie de persoane, dar audierea era aproape 
lipsită de contradicții. Nu îi fuseseră adresate anumite întrebări 
importante. Nimic nu indica faptul că polițistul care luase 
declarația căuta răspunsuri sau voia ceva mai mult de la el, în 
afara lămuririi unor aspecte pur superficiale. 

Wisting s-a întors la începutul declaraţiei și a citit numele 
detectivului care condusese audierile. Petter Eikelid. Era ofiţerul 
sub acoperire care participase la prima ședință cu Leif Malm. Un 
motiv al lacunelor audierii putea fi acela că un astfel de poliţist 
stătea arareori în fața unui calculator pentru a conduce un 
interogatoriu. Nu erau pregătiţi pentru așa ceva, nu erau siguri 
pe ei și ignorau aspecte esenţiale care trebuiau obținute după 
alte audieri. O altă explicaţie era aceea că omul pe care Petter 
Eikelid îl interogase era informatorul care le oferise constant 
date. Acesta fusese rolul lui Tommy în cazul de față. De aceea 
nu se pusese accent pe mărturia sa, iar răspunsurile lui erau 
cusute cu aţă albă. In ele nu se găsea nimic care, ulterior, să-i 
dea ocazia lui Rudi Muller să-l suspecteze că a contribuit la 
prinderea sa. Informaţia referitoare la faptul că Rudi Muller 
împrumutase mașina urma să fie decisivă, dar, scoasă din 
context, era o declaraţie inocentă. 

Wisting a pus declaraţia alături de celelalte hârtii. Nu avea 
cum Să-i confirme ceea ce suspecta Muller. Poliţia avea un 

informator în cercul de cunoscuți al lui Rudi Muller, dar acesta 
urma să rămână un aspect secret al anchetei. Altfel, siguranţa 
sursei era pusă în pericol. 

Nu se convocase nicio ședință, dar mai mulţi dintre detectivi 
se strânseseră în sala de întâlniri. Pe ecranul cel mare rula 
înregistrarea jafului de la depozitul de monetar. Espen 
Mortensen a oprit filmul când a intrat Wisting și a derulat câteva 
secunde înapoi, la momentul în care hoţii ieșeau din mașina de 
transport blindată, împreună cu gardianul. Punctul slab nu 
fusese clădirea, ci personalul. 

— Este o mamă singură, a explicat Mortensen, arătând spre 
femeia-gardian din imagini. Lucrează la serviciul de transport al 
banilor de aproape doi ani, iar în ultimele șase luni a făcut 
echipă cu același gardian. 

A oprit imaginea și a arătat cu degetul spre ecran. 

— S-au îndrăgostit și, când au primit ameninţarea la adresa 
fetitei, amândoi au ales să coopereze și i-au luat pe hoţi în 
mașină. 

— Nu există sisteme de securitate pentru astfel de situaţii? a 
întrebat Benjamin Fjeld. Un dispozitiv de urmărire sau ceva care 
să înregistreze dacă opresc pe traseu sau un aparat 
asemănător? 

— Evident că mașinile sunt monitorizate, dar vorbim despre 
un interval scurt, de exemplu, o oprire la semafor. Mai mult, 
mașina era goală. Venea să preia banii. Teoretic, mașina nu 
putea fi ţinta unui jaf. 

— Au spus ceva? s-a interesat Christine Thiis. 

Wisting a scuturat din cap. 

— Aşteaptă să le vină avocatul. 

Procurorul s-a lăsat pe spătarul scaunului, iar expresia 
chipului său trăda un gând ce putea fi deslușit cu ușurință. 

— O acuzaţie de tâlhărie este problematică, a spus ea. Vom fi 
criticaţi că nu am acţionat preventiv, deși știam ce urma să se 
întâmple, dar vom obţine o condamnare pentru toţi trei. 
Provocarea cu care ne confruntăm este să îl legăm pe Rudi 
Muller de omucideri și transportul de droguri. 

— Ne vom ocupa de asta, a asigurat-o Wisting, fără să facă 
referire la explicaţiile date de Tommy Kvanter. Acum începe 
munca, a spus el. De acum, situaţia va evolua în favoarea 
noastră. 

l-a privit pe rând pe detectivii adunaţi în jurul mesei și a 
observat că toţi credeau în afirmaţia sa. El însuși avea încredere 
în ceea ce spusese. Văzuse acest lucru de multe ori înainte. 
Toate lucrurile depindeau de un punct central. Ei ajunseseră 
acum la acel punct. Până în prezent, sarcina lor constase în a 
orienta ancheta pe calea cea bună. De acum, trebuiau să se 
ocupe de securizarea probelor. Să construiască încet cazul, 
piesă cu piesă. 

Le-a explicat detectivilor din jurul mesei că era momentul ca 
poliţia să se impună. Să bată din picior. In nebuloasa creată se 
găsea întotdeauna ceva care să-l dea de gol pe suspect. 

— Că tot veni vorba de pantofi, a spus Mortensen. Cel căruia îi 
spun domnul „Da, să trăiţi!” poartă același număr la pantofi ca 
și cel care a lăsat urma în sângele din casa lui Thomas 
Ranningen. Chiar acum, poliţia din Oslo caută prin apartamentul 
său o pereche de încălțăminte Nike. 

Wisting s-a încruntat. Cu toate că în ziua respectivă 
avansaseră cu ancheta, încă erau câteva întrebări fără răspuns. 
Una dintre ele era ce se întâmplase în cabana renumitului 
prezentator. 

— Îl avem în custodie pe Klaus Bang? a întrebat el și s-a uitat 
la ceasul de pe perete. 

Curierul drogurilor care venea cu feribotul din Danemarca era 
unul dintre factorii care puteau să contribuie la strângerea 
laţului în jurul lui Rudi Muller. Îl însărcinase cu arestarea sa pe 
Nils Hammer. 

— Comitetul de primire este pregătit, l-a asigurat Hammer. 

— Cine se ocupă de asta? 

Nils Hammer și alţi doi au ridicat mâinile. 

— Va fi o operaţiune simplă, a spus el. Cei de la vamă îl vor 
izola pentru noi. 

Wisting a dat din cap. Ședinţa informală s-a încheiat și Wisting 
și-a turnat o cană de cafea, după care s-a întors în biroul său. 
Afară era întuneric. Putea auzi cum stropii de ploaie se loveau 
de cornișa ferestrei și cum se scurgeau prin jgheabul de pe 
acoperiș. 

Îi promisese Suzannei că va ajunge acasă la ora zece. Se 
împlinea o săptămână de la demararea anchetei. Vorbise și cu 
Line. Era în Oslo. Nu reușise să-și facă timp să discute cu 
adevărat cu ea, dar ea spusese că urma să vină acasă și că va 

rămâne peste noapte în vechea ei cameră. S-a uitat la ceas și a 
decis că mai avea timp să citească unele dintre ultimele 
rapoarte. 

Aproape de ora zece, a intrat în birou Nils Hammer. Tinea în 
mână un DVD nescris. 

— Aveai dreptate că, de acum, piesele se vor aranja, a spus 
el, referindu-se la ceea ce afirmase Wisting în sala de ședințe, 
cu câteva ore în urmă. 

Wisting s-a uitat la disc și a așteptat să continue. 

— Acum trei zile am descoperit că mașina lui Line era una 
dintre cele care au trecut pe la bariere în intervalul orar care ne 
interesa, a spus Hammer așezându-se. 

Wisting a dat din cap. Nu mai era un secret, dar Hammer 
avea toate motivele să-i reproșeze că nu le dezvăluise această 
descoperire. 

— Credeam că știi, a continuat Hammer. 

Era evident că nu reproșul era tema centrală. 

— Mașinii i-a luat cu șapte minute mai mult decât celorlalte să 
parcurgă distanţa dintre cele două bariere. 

— A oprit pe traseu? a sugerat Wisting. 

Hammer a aprobat și i-a dat lui Wisting DVD-ul. 

— L-am obţinut acum o jumătate de oră, a explicat el. 

Wisting l-a luat și l-a introdus în calculator. S-a iniţiat 
programul de redare a filmelor. Pe ecran, Wisting vedea mașina 
lui Line intrând între pompe, la o benzinărie. 

— Este staţia Shell din Grelland, a spus Hammer. Este singura 
benzinărie dintre bariere. 

Pe ecran, s-a deschis portiera pasagerului. Trond Holmberg a 
coborât și a început să alimenteze. Apoi s-a deschis portiera 
șoferului. Wisting s-a aplecat în faţă. Rudi Muller și-a făcut 
apariţia și a intrat în clădirea staţiei PECO. 

— Unii au de dat niște explicaţii, a rânjit Hammer. 

72. 


Line a fost transportată înapoi la Sjursøya, să-și recupereze 
maşina, de către un alt polițist. Autotractoarele terminalului 
mișunau încă încoace și-ncolo în zona portuară, în lumina 
galbenă a farurilor, ploaia forma șiroaie subțiri. 

Ea i-a explicat pe unde să meargă pentru a ajunge înapoi la 
mașină. Era în același loc, dar ceva era diferit. 

A coborât din mașină și a scos un geamăt. S-a apropiat și a 
scuturat din cap. 

Geamul portierei din dreapta șoferului era spart. Pe scaunul 
unde fuseseră aparatul de fotografiat și laptopul nu mai era 
nimic. Doar o mică baltă făcută de ploaie. 

Nu merit asta, s-a gândit ea. După tot ce se întâmplase, nu 
avea nevoie să-și găsească și mașina spartă. Avea întotdeauna 
grijă să nu lase obiecte de valoare în mașină, dar totul se 
petrecuse atât de repede atunci când cei doi ofițeri de filaj o 
prinseseră și o duseseră la secţia de poliţie. 

— La dracu'! a înjurat ea. 

Nu avea dubluri. Nici pentru fotografiile pe care le făcuse, nici 
pentru ceea ce scrisese în timpul acelei săptămâni petrecute la 
cabană. Pierduse totul. 

— Pot să vă ajut cu ceva? s-a oferit polițistul care o însoţise. 

Coborâse din mașină și stătea în ploaie, cu spatele încovoiat. 

Line a clătinat din cap. Se descurca ea cumva. 

— Sunteţi sigură? a întrebat polițistul. Altfel, trebuie să mă 
întorc. 

Era sigură. N-avea energia să completeze o mulțime de 
formulare. Voia doar să meargă acasă și i-a mulţumit poliţistului 
pentru că o adusese cu mașina. 

Când a rămas singură, lacrimile i-au inundat ochii. Au eliberat 
presiunea adunată în piept, așa că le-a lăsat să curgă. li făcea 
bine să stea în ploaie și să plângă. 

__S-a eliberat complet înainte să înceapă să gândească practic. 
In portbagaj, a găsit niște bandă izolatoare și câteva pungi de 
plastic. Le-a rupt și a acoperit spaţiul gol unde fusese geamul. 

Tot acolo avea și niște haine. Și-a scos puloverul ud și s-a 
schimbat, apoi a pornit mașina. 

Fluturarea neîncetată a învelișului de plastic pus în locul 
geamului o ameţise. Era frântă de oboseală și somnoroasă când 
a ajuns în faţa casei din Stavern. Aleea pavată era acoperită cu 
frunze maronii, neclintite de la ploaie, ca și când ar fi fost fixate 
cu lipici. 

În timp ce închidea portiera, pe alee a oprit altă mașină. Era 
tatăl ei. Își putea da seama că era foarte obosit. 

Avea spatele încovoiat și ochii împăienjeniţi, dar la vederea ei 
a zâmbit. 

— Abia ai ajuns? a întrebat el și a îmbrăţișat-o. 

Ea i-a cuprins umărul cu braţul și și-a lipit obrazul de al lui. 

— Cum ești? s-a interesat el. 

Line a ridicat din umeri. 

Privind peste umărul ei, tatăl său a observat mașina. 

— Ce s-a întâmplat? 

— Mi-au spart mașina, a explicat Line pe scurt, în timp ce 
tatăl ei s-a dus să evalueze pagubele în detaliu. Am uitat 
aparatul foto și laptopul pe scaun. In apropiere lucrau niște est- 
europeni. 

— Unde s-a întâmplat? 

— În Oslo, jos, pe chei. 

— Ai raportat incidentul? 

Ea a negat, clătinând din cap. 

— O voi face mâine, online. Cred că pot să obţin ceva de la 
asigurări. 

Tatăl a rămas privind la geamul spart. Line se întreba cât de 
multe știa tatăl ei despre jocul dublu făcut de Tommy. La un 
moment dat, părea că înţelegerea pe care o făcuse cu polițiștii 
din Oslo s-a intersectat cu cazul tatălui ei. 

— Hai să intrăm, a spus el, întrerupându-i șirul gândurilor. 

Line a mers direct în baie. S-a dezbrăcat și a intrat sub duș. 
Apa fierbinte a început să curgă destul de repede. A închis ochii 
și s-a băgat sub jetul de apă. A rămas așa destul de mult timp, 
lăsându-și gândurile să hoinărească libere. Ea și tatăl ei au putut 
întotdeauna să vorbească deschis despre orice. Trebuia să 
poată face la fel și în cazul lui Tommy. 

După ce a terminat dușul, s-a îmbrăcat cu un trening vechi pe 
care îl lăsase în cameră și și-a pus hainele în mașina de spălat. 

Apoi s-au așezat în jurul mesei din camera de zi și au mâncat o 
tocăniță. Tatăl ei îi spusese despre spargerea mașinii și 
Suzannei. 

— Și cartea la care ai început să scrii? a întrebat aceasta. Ai o 
copie? 

Line a scuturat din cap. Lucrase intens la poveste timp deo 
săptămână. Acum, totul era pierdut. Dar nu din cauza asta era 
tristă. Totul se terminase și nu asta o deranja. 

Povestea era segmentată și avea încredere că putea s-o 
rescrie și s-o îmbunătăţească. Alta era situaţia celor doi ani 
petrecuţi cu Tommy. 

Acum simțea că pierduse doi ani din viaţă. 

— Ai vorbit cu Tommy astăzi? a întrebat-o tatăl ei, ca și când 
i-ar fi citit gândurile. 

— Da, am stabilit cum vom proceda, i-a răspuns ea. Mâine va 
merge să vizioneze un apartament. În weekend își va împacheta 
lucrurile și se va muta la un prieten până va găsi ceva. 

Suzanne s-a ridicat, a strâns masa și i-a lăsat singuri. 

— Am citit declaraţia pe care a dat-o, a spus tatăl ei, atingând 
astfel subiectul inevitabil. 

— Nu este ceea ce crezi, a subliniat Line. 

Tatăl ei s-a lăsat pe spătarul scaunului și a privit-o lung. 

— Ştii ce cred eu? a spus el și a continuat înainte ca ea să-i 
răspundă. Cred că Tommy a făcut ce a crezut că era bine. 

Line a dat încet din cap și a inspirat adânc. Când a deschis 
gura ca să vorbească, a scos un oftat. 

Tatăl ei a ascultat-o, dând din cap din când în când, ca și când 
îi confirma gândurile sale. 

— Mă simt ca și când l-aș fi trădat, a conchis ea. 

— Voia doar să procedeze corect. Să ne mulţumească pe 
amândoi. 

Suzanne s-a așezat lângă ei ca să participe la conversaţie. 

— Nu ceea ce a făcut el te determină să-l parăsești, i-a 
amintit ea. Ci faptul că el este cine este. Nu se va putea 
schimba nicicând. 

Au mai stat așezați aproape o oră și au discutat, după care 
Line s-a ridicat și a mers la culcare. Indreptându-se spre al 
doilea etaj, s-a oprit o clipă înaintea mesei din faţa scărilor. 
Alături de niște hârtii de-ale tatălui ei era un pandantiv în formă 
de inimă, făcut din sticlă. 

— Ce-i asta? a întrebat ea și l-a ridicat. 

Lumina becului de pe hol juca în el și dădea naștere unor 
stranii forme pe perete. Tatăl ei a venit lângă ea. 

— Speranţa, a răspuns el. 

— Speranţa? 

— Cel căruia îi aparţine îl numește talismanul visurilor, a 
explicat el și i-a spus cum găsise ornamentul de sticlă furat din 
una dintre cabanele din Gustand. 

— Îl va primi înapoi mâine, a conchis el. 

Line l-a pus la loc. 

— Pentru lucrurile mele nu cred că există prea multă 
speranţă, spuse ea. 

— Cine știe? a spus tatăl ei, ridicând din umeri. 

Line a rămas să privească la formele abstracte și nestatornice 
pe care le crea ornamentul colorat din sticlă. Apoi a clătinat din 
cap. Poti să ai visuri și speranțe nenumărate pentru viitor, s-a 
gândit ea. Dar nu poți ști ce se va alege de ele. 

Așa că a stins lumina și s-a culcat. 

73. 


Când Wisting a plecat spre secția de poliție în dimineața 
următoare, cele două femei încă dormeau. Era sâmbătă 
dimineața. Nu mai ploua, iar norii se risipiseră. 

La secția de poliție era linişte. Nicio voce agitată sau paşi 
grăbiţi pe coridoare. 

Wisting de-abia aștepta să vadă până unde avansaseră 
cercetările de noaptea trecută. A așezat pandantivul la 
marginea biroului și a luat teancul de documente noi. Deasupra 
a găsit un Raport despre persoană reținută. Klaus Bang. Arestat 
la terminalul de feriboturi de pe strada Revet nr. 8, la ora 02:27. 

Următorul document era mai interesant. Interogatoriul a 
început la ora 03:15 și a fost înregistrat de Nils Hammer. Wisting 
a parcurs aproape zece pagini complete. Era mai mult decât 
sperase. Recunoscuse complicitatea la transportul a zece 
kilograme de cocaină și descrisese în detaliu reţeaua de trafic 
de droguri și rolul lui Rudi Muller în ea. 

Hammer a bătut la ușă și a rămas în cadrul ei, când Wisting a 
terminat de citit. Privindu-l, Wisting a observat că nu părea să fi 
dormit mai mult de două ore. 

— Foarte bine, a comentat Wisting fluturând hârtiile. 

Nils Hammer a ridicat pandantivul din sticlă și s-a așezat, 
ținându-l în poală. 

— De fapt, nu a durat mult, a recunoscut el, jucându-se cu 
ornamentul. A fost suficient să-i comunic punctul de vedere al 
procuraturii. Dacă recunoaște fără rezerve, nu vor fi investigate 
și transporturile anterioare de droguri și va beneficia de o 
reducere a pedepsei după patru ani. Când a mai aflat că 
partenerul lui norvegian era arestat pentru jaf la distanţă de 
câteva celule, a fost floare la ureche. 

— A spus de ce a venit în Norvegia? 

Hammer a aruncat ornamentul dintr-o mână în alta. 

— Nu am menţionat acolo? a întrebat el și s-a aplecat spre 
Wisting. Pentru a se întâlni cu Rudi Muller. Urma să vorbească 
despre plăţi și afaceri ulterioare. 

Detectivul s-a lăsat pe speteaza scaunului. 

— Sunt alţii în spatele lui Rudi Muller și Klaus Bang, să știi, a 
spus el și a început să se joace din nou cu ornamentul. 

Wisting era de acord. Traficanţi vor fi întotdeauna, în spatele 
fiecărei piese care pica stătea mereu o alta. Cel mai adesea, 
piesele cele mai mari și mai importante erau cele care 
rămâneau în picioare. 

— Ai grijă ce faci cu aia, a spus el și a arătat din priviri la ce 
se referea. 

— Unde ai găsit-o? a întrebat Hammer. 

Voia s-o ridice spre lumină să privească prin ea, dar chiar în 
acel moment i-a scăpat printre degete. 

A căzut, dar Hammer a reușit să-și strângă picioarele, astfel 
că i-a aterizat în poală. A ridicat-o și i-a dat-o lui Wisting, care 
stătea cu mâna întinsă peste birou. 

— Am adus-o din Lituania, a explicat el, punând-o la adăpost 
de Hammer. Îi aparţine lui Jostein Hammersnes, a continuat el. A 
fost furată când Darius și ceilalți lituanieni au fost în cabana lui. 

— Hammersnes? 

Nils Hammer a căscat și și-a pus picioarele pe birou. 

— Vecinul care a mâncat un crenvurst la Esso? 

Wisting a dat din cap și a zâmbit. 

— Mă duc acum să i-l dau înapoi, a spus el. 

— Cu siguranţă va fi fericit, a comentat Hammer fără să 
pretindă că înțelegea ce însemna asta pentru el. Te întorci 
înainte de ora douăsprezece? Am stabilit să trecem în revistă 
întreaga situație. 

Wisting a dat din cap. Abia aștepta o asemenea ședință. 
Totuși, gândurile i se învălmășeau în minte, parcă fără noimă. 

Hammer și-a dat picioarele jos de pe birou și s-a îndreptat 
spre ușă. Wisting se gândea la un lucru adânc înrădăcinat în 
conștiința sa. Nu auzise ce spusese celălalt, ci începuse să caute 
prin teancul de documente. Era convins că un răspuns fusese 
acolo de la bun început. 

L-a întâlnit cincisprezece minute mai târziu. Un gând fugitiv se 
transformase în convingere. Nu l-a găsit pe Nils Hammer în 
birou, dar s-a întâlnit cu Benjamin Fjeld pe coridor. 

— Vino, i-a cerut Wisting. 

— Unde? 

Wisting i-a pus în braţe un teanc de hârtii. 

— Doar vino, a repetat el. Îţi explic în mașină. 

— Să iau ceva? 

— Ai cătușe? 

Benjamin Fjeld și-a dus mâna la șold și a confirmat dând din 
cap. 

— Bun, a spus Wisting și a mers înainte spre mașina care se 
afla în curtea din spate. 

S-a îndreptat din nou spre coasta stâncoasă care fusese 
scena evenimentelor ultimei săptămâni. Până la destinaţie, l-a 
pus la curent pe tânărul detectiv cu toate detaliile. 

Au coborât pe cărare spre zona de cabane. Fusese o noapte 
rece. În zonele umbrite, un strat subţire de gheaţă rămăsese la 
suprafaţa băltoacelor, iar pe iarbă căzuse bruma. ` 

Când au ajuns, Jostein Hammersnes stătea în dreptul ușii. În 
fața cabanei erau așezate două valize. S-a întors, părând 
surprins de vizită. 

— Plecaţi? a întrebat Wisting, făcând semn cu capul spre 
bagaje. 

— Da, a răspuns celălalt și a tușit sec. Este prea frig aici, 
acum, că a venit îngheţul. 

Stăteau în picioare afară. Wisting s-a mulţumit să dea din cap. 

Hammersnes părea încurcat. 

— Cabanele de aici nu sunt construite pentru zile friguroase, a 
continuat el, ca și cum încerca să câștige timp discutând despre 
vreme. 

— Am ceva ce vă aparţine, a spus Wisting și a scos 
ornamentul din sticlă din buzunarul generos al hainei. 

Ochii lui Jostein Hammersnes s-au mărit, dar omul și-a păstrat 
expresia feței neclintită. Nu era nici urmă de entuziasm ori de 
bucurie, așa cum se așteptase Wisting. 

— Uau, a spus el, primindu-l. Cum l-aţi găsit? 

— Am fost în Lituania, a explicat Wisting. Cei care l-au furat 
au mărturisit, dar majoritatea celorlalte lucruri pe care le-au luat 
au dispărut. 

Bărbatul din fața lui stătea și cântărea ornamentul în palmă. 

— Mulţam, a spus el. 

— Altceva nu mai am pentru dumneavoastră, a continuat 
Wisting înainte ca bărbatul să mai întrebe ceva. 

Din celălalt buzunar a scos o fotografie și a ridicat-o. Era din 
benzinăria la care oprise Jostein Hammersnes și cumpărase un 
meniu cu hot dog înainte de a veni la cabană. Camera de 
supraveghere era amplasată cam pe la jumătatea localului și îl 
arăta clar pe Hammersnes în fața tejghelei, luând chitanța și 
restul. 

Jostein Hammersnes a luat fotografia și s-a uitat la ea. 
O expresie de uimire i-a apărut pe chipul palid. 

— Am mai vorbit despre asta, a spus el. Era o pistă închisă, aţi 
spus. Mi-am pierdut chitanţa pe cărare și, pentru o vreme, aţi 
crezut că făptuitorul a fost cel care a pierdut-o. 

Wisting a dat din cap. 

— Am abandonat-o, a confirmat el. Dar nu era o pistă falsă. 

— Ce vreţi să spuneţi? 

Jostein Hammersnes a încercat să returneze fotografia, dar 
Wisting nu a acceptat-o. 

— Nu avea nimic de-a face cu cazul, a spus el. Un capăt de 
drum. 

— Pantofii dumneavoastră, a zis Wisting și a întins arătătorul 
spre fotografie. 

A arătat cu degetul înspre marca pantofilor. 

— Pantofi sport Nike Main Draw. Este același tip de 
încălțăminte care a lăsat urmele în sânge la locul crimei. 

Jostein Hammersnes a rămas încremenit, dar nu a spus nimic. 
Mâna în care ţinea fotografia începuse să tremure. 

Privirea lui Wisting s-a oprit la cizmele de cauciuc pe care 
Jostein Hammersnes le purta peste pantaloni. 

— Unde sunt pantofii acum? l-a întrebat el, luându-i fotografia 
din mână. 

Jostein Hammersnes a scuturat din cap fără să răspundă. Se 
uita agitat în jur. 

— Cred că i-aţi ars după ce aţi auzit știrea că poliţia a găsit 
urmele de pantofi ale criminalului, a spus Wisting și și-a amintit 
de fumul negru care ieșea pe coș data trecută când venise aici 
și de mirosul înțepător din cabană. 

— Cred că tehnicienii noștri vor găsi particule de cauciuc sau 
alte resturi pe coșul sobei, a continuat el. Dar există deja proba 
de care avem nevoie. Toate cabanele de aici care au fost sparte 
au fost cercetate minuţios. Criminaliștii aproape că au acoperit 
în totalitate podelele cu folii pentru prelevat urme. Au găsit aici 
urme similare cu cele lăsate în balta de sânge, dar au crezut că 
făptașul era unul dintre hoţii care fuseseră în ambele locuri. 

Jostein Hammersnes a tușit, dar nu a scos o vorbă. Era 
aplecat înainte, cu genunchii îndoiţi și legănându-și corpul în 
mod ritmic. Pupilele i se contractaseră și ochii priveau aiurea în 
jur. Mâna în care ţinea ornamentul de sticlă se albise. 

Wisting a încercat să-i întâlnească privirea, dar ochii înguști 
se plimbau încoace și-ncolo precum un jder prins în capcană. 
Tăcerea dintre ei era palpabilă, iar tensiunea pe cale să 
explodeze. Între clipiri părea că Hammersnes fixa cu privirea 
ceva aflat în spatele lui Wisting. 

Wisting s-a întors și a privit în aceeași direcție, după care s-a 
uitat din nou la Jostein Hammersnes. Bărbatul care stătea tăcut 
pe verandă a înghiţit în sec. Ochii priveau involuntar, într-o 
parte, spre pământ, unde se aflau cele două bagaje. Una era o 
valiză roșie purtând pe margine logoul unei bănci de economii. 
Celălalt era o pungă neagră de plastic. 

Wisting a mers spre ele și s-a așezat pe vine. A prins 
fermoarul cu o mână și l-a deschis. 

Deasupra era întins un prosop albastru. Wisting l-a scos din 
bagaj. Odată cu ei au ieșit bancnote în valoare de două mii de 
coroane care au căzut în iarba umedă. În interiorul genţii erau 
grămezi de bancnote. Dintre ele se ițea țeava unui pistol. 

In spatele lui, Wisting a auzit ceva spărgându-se. S-a întors și 
a văzut cioburi colorate împrăștiindu-se pe verandă. 

Wisting și-a băgat mâinile în buzunare și s-a lăsat mângâiat 
pe faţă de vânt. Valuri mari și cenușii se rostogoleau spre țărm. 

Line a ieșit din cabana din spatele său și și-a așezat bagajele 
pe treapta de sus a scării. 

— Verifici tu obloanele? a întrebat ea. Trebuie să mătur 
podelele și sunt gata. 

Wisting s-a întors spre ea, a zâmbit și a dat din cap. A mers 
spre zidul cabanei și a fixat un oblon în fața ferestrei mari a 
camerei de zi. 

l-a sunat telefonul. Pe ecran era numele apelantului. Thomas 
Ranningen, prezentator de televiziune. 

— Da? a răspuns el simplu, preluând apelul. 

Renumitul amfitrion s-a prezentat cu întregul nume. 

— Felicitări, a spus el. Nu pot să spun că sunt surprins că a 
fost rezolvat cazul, dar sunt impresionat de incredibila muncă 
de investigaţie. Aveţi toate motivele să fiți mândru. 

Wisting a pus telefonul între umăr și bărbie și i-a mulţumit în 
timp ce fixa un alt oblon. Line i-a făcut semn din camera de zi. 

— Știu că dumneavoastră i-aţi interogat și i-aţi făcut să 
mărturisească, a continuat Ranningen. 

Wisting a bombănit ceva cum că doar șansa făcuse ca 
lucrurile să se întâmple așa. În timp ce Wisting fixa ultimul 
oblon, Thomas Rønningen a adresat alte câteva aprecieri la 
adresa efortului poliţiei și a făcut câteva comentarii despre 
articolele apărute în presă. 

Soluţia era simplă, așa cum pare întotdeauna după ce o afli. 

Jostein Hammersnes a ajuns la cabană noaptea târziu și a 
descoperit că aceasta fusese spartă. În timp ce se plimba prin 
cabana devastată, a auzit ceva ce păreau a fi focuri de armă. A 
luat vătraiul de lângă șemineu și s-a dus la cabana lui Thomas 
Ranningen. Și pe acolo făcuseră hoţii ravagii. A intrat să se uite 
mai atent și, în timp ce era acolo, un bărbat mascat și plin de 
sânge a dat buzna, cu un pistol într-o mână și cu un sac în 
cealaltă. Panicat, Hammersnes a ridicat vătraiul și l-a lovit în 
cap. O dată și încă o dată. Când bărbatul rănit a încercat să se 

ridice, frica lui se transformase deja în furie oarbă, așa că l-a 
lovit și a treia oară. 

Sacul care căzuse din mâna bărbatului mascat se deschisese. 
Hammersnes a întrezărit banii care erau înghesuiți în el. L-a luat 
cu tot cu armă și a ieșit în grabă, lăsându-l pe bărbatul rănit pe 
jos. 

— Toată aceste întâmplări mă fascinează: cum se suprapun 
mai multe evenimente și formează un fel de reacţie în lanţ. 
Ceea ce m-a impresionat cel mai tare a fost felul în care ați 
reușit să convingeti doi criminali să mărturisească, a zis 
Ranningen. 

Wisting a luat telefonul de la ureche și s-a uitat din nou la 
mare. Urmărea cu privirea un cargobot. Știa că se pricepe să 
țină un interogatoriu. Era rezultatul anilor de experienţă în 
domeniu, dar și rodul intuiţiei. Și la colegii săi observa aceste 
lucruri. Unii aveau talent, alții nu deveneau niciodată mai buni. 
Unii știau ce întrebări spărgeau gheaţa. Inţelegeau când tăcerea 
devenea constructivă, creând neliniște, și se puteau adapta în 
funcţie de interlocutor. Alţii puteau să înveţe tehnici, să 
participe la cursuri sau să studieze imagini, devenind într-un 
final destul de buni, dar niciodată excelenți. Nu înceta să-l 
fascineze cum apăreau în sala de interogatoriu diverși polițiști. 
Dar cei care reușeau aveau în comun creativitatea, 
perseverenţa, gândirea logică și curiozitatea autentică. Și, nu în 
ultimul rând, intuiţia. 

Wisting era conștient că minciuna era calea cea mai ușoară și 
la îndemână pentru majoritatea celor interogaţi. Așa că scopul 
lui în orice interogatoriu era să-i facă să înțeleagă că nu aveau 
cum să scape prin minciună. Când reușea acest lucru, când 
ceilalți simțeau efectiv că spunând adevărul se vor elibera, 
atunci meciul era câștigat. 

— Seamănă cu ceea ce faceţi dumneavoastră la emisiune, a 
spus el. Vă place să-i faceţi pe invitaţi să spună mai mult decât 
aveau de gând înainte să vină. 

— Interesantă perspectivă, i-a răspuns renumitul prezentator. 
Intenţionez ca în următoarea emisiune tema principală să fie 
infracțiunile și speram să fiți unul dintre invitați. 

Wisting n-a apucat să răspundă mai înainte ca Ranningen să 
continue: 

— Va fi o emisiune neobișnuită. Cu mine, în calitate de 
prezentator, care iniţial eram considerat victima omorului, apoi 
trecut pe lista suspecților, și cu dumneavoastră, în calitate de 
detectiv care descoperă adevărul. 

Thomas Ranningen era agitat și vorbea întruna. 

— Vreau să fac o emisiune în care să pun în discuţie ideea că 
toți putem fi criminali, ca Hammersnes. Dumnezeule, îl cunosc. 
Suntem vecini. Este un informatician liniștit și modest. 
Dumnezeu știe ce s-a întâmplat cu el, dar în acea seară a 
devenit ucigaș și hoț. 

Wisting a dat din cap ca pentru sine. Era o temă bună, s-a 
gândit. Și era posibil, dacă dialogul era unul bun, să-i facă pe 
oameni să reflecteze la ce anume îi transformă pe unii dintre ei 
în ucigași. 

— Ce credeți? s-a interesat Thomas Rønningen. 

Wisting a dat un ocol cabanei și a închis obloanele de la 
ferestrele mici. 

— Cred că va fi o emisiune interesantă, a spus el. Dar va 
trebui să găsiţi pe altcineva în locul meu. 

— Dar dumneavoastră sunteți elementul principal în 
emisiune! a protestat Rønningen. Nu este acelaşi lucru fără 
dumneavoastră! 

— Ei bine... a spus Wisting și a inspirat adânc. Va trebui să vă 
descurcați fără mine. 

Line a ieșit din cabană și Wisting i-a spus vedetei TV că 
trebuia să încheie convorbirea. Rønningen a încercat alte 
argumente și a întrebat dacă putea măcar să-l sune a doua zi. 
Wisting i-a dat de înțeles că nu se va răzgândi, dar i-a mulțumit 
pentru conversaţia plăcută. 

— Despre ce era vorba? l-a întrebat Line. 

Wisting a scuturat din cap. 

— Nimic, a zâmbit el. Doar ultimele piese ale puzzle-ului. 

Line a închis ușa în urma ei. Wisting stătea și o privea în timp 
ce prindea bolţurile încuietorilor. Simţea că vântul se înteţea iar, 
venind dinspre Est. 

După ce a terminat, el i-a luat valiza cea mare, a prins-o pe 
Line de după umeri și a condus-o pe cărare, departe de mare. 
Abia aștepta să se întoarcă după sezonul de iarnă. 

